
FŐBB SZEREPLŐK 


TANÚK, CINKOSOK, GYILKOSOK 


INGELENE IVENS, kieli tanítónő, akit a lengyelországi Poznanba 
küldtek. 


ERIKA OHR, Stachenhausen sváb faluból való ápolónő, egy juhász 
lánya, akit az ukrajnai Zsitomir egyik kórházába küldtek. 


ANNETTE SCHÜCKING, münsteri joghallgató, Leon Schücking 
elismert író dédunokája, egy szociáldemokrata párti politikus 

és újságíró lánya, akit ápolónőnek küldtek az ukrajnai Novgorod- 
Volinszkij és az oroszországi Krasznodar kórházaiba. 


PAULINE KNEISSER, ápolónő a Rajna-vidéki Duisburgból, aki az 
ukrajnai Odesszában született, majd az első világháború után 
Németországba emigrált, és onnan küldték Lengyelországba és 
Belorussziába. 


ILSE STRUWE, Berlin egyik elővárosában volt titkárnő, majd a 
német fegyveres erőkkel együtt vonult Franciaországba, 
Szerbiába és Ukrajnába. 


LISELOTTE MEIER, a német-cseh határhoz közeli szászországi 


Reichenbachban volt titkárnő; őt a belorussziai Minszkbe, 
majd Lidába küldték. 


JOHANNA ALTVATEBR, titkárnő a vesztfáliai Mindenben, egy 
öntödei művezető lánya, akit az ukrajnai Volodimir-Volinszkijbe 
küldtek. 


SABINE HERBST DICK, középosztálybeli, gimnáziumot végzett lány, 
a berlini Gestapo főhadiszállásán volt titkárnő, mielőtt Lettországba 
és Belorussziába került. 


GERTRUDE SEGEL LANDAU, egy SS-parancsnok lánya, a Gestapo 
bécsi főhadiszállásán volt titkárnő, majd önként jelentkezett 
szolgálatra a lengyelországi Radomba és az ukrajnai 
Drohobicsbe. Férje, Felix Landau, egy Einsatzkommando egyik 


egységének volt a parancsnoka, és a Gestapónál is vezető posztot 
töltött be. 


JOSEFINE KREPP BLOCK a Gestapo bécsi főhadiszállásán volt 


gépírónő, és sűrűn látogatta férjét, Hans Block SS-őrnagyot, 
az ukrajnai Drohobics Gestapo-kirendeltségének főnökét. 


VERA STAHLI WOHLAUF, hamburgi társaságbeli hölgy; 
csatlakozott Lengyelországban szolgáló férjéhez, Julius Wohlauf 
századoshoz, aki az SS-nél és az Ordnungspolizeinél volt a 101. 
zászlóalj századparancsnoka. 


LIESEL RIEDEL WILLHAUS, gépírónő, apja a Saar menti iparvidéken 
egy vasgyárban volt művezető. Katolikus szellemben nevelték. 


Később csatlakozott férjéhez, Gustav Willhaushoz, aki Ukrajnában 
szolgált mint a janowskai koncentrációs tábor SS-parancsnoka. 


ERNA KÜRBS PETRI, akinek apja is, férje is gazdálkodó volt, ő 
maga középiskolát végzett, majd Ukrajnában egy SS- 
mintagazdaságot igazgatott férjével, Horst Petri SS-alhadnaggyal. 


BEVEZETÉS 


1992 nyarán repülőjegyet vettem Párizsba, beszereztem egy 
használt Renault-t, és egy jó barátommal sok száz mérföldnyi 
hitvány szovjet úton hajtottunk Kijevig. Sűrűn kellett megállnunk. A 
gumikat kilyukasztotta az egyenetlen vagy töredezett aszfalt, 
benzinhez nem jutottunk, ráadásul mindegyre kíváncsi parasztok 
és teherautó-sofőrök akartak benézni a motortető alá, hogy 

lássák, milyen egy nyugati autó motorja. Az egyetlen, Lvivtől 
Kijevig vezető autópályán felkerestük Zsitomirt, amely a hajdani 
cári letelepedési zónában a zsidó élet egyik központja volt, a 
második világháború alatt pedig Heinrich Himmlernek, a 
holokauszt megtervezőjének főhadiszállása lett. Valamivel távolabb 
ezen a délre vezető úton, Vinnyicában rendezte be Adolf Hitler a 
maga Werwolf nevű komplexumát. Valamikor ez az egész vidék a 
nácik játszótere volt, a maga minden borzalmával. 


Hitler, aki ezeréves birodalmat akart építeni, területfejlesztők, 
adminisztratív dolgozók, biztonsági alkalmazottak, mérnökök 

és , fajkutató tudósok" légióival érkezett meg Ukrajnának erre a 
termékeny vidékére, amely Európa áhított , kenyérkosara" volt. 
Kíséretének az volt a feladata, hogy gyarmatosítsa és 
kizsákmányolja az egész régiót. A német villámháború 1941-ben 
hatolt egyre keletebbre, feldúlta a meghódított területeket, majd 
1943-ban és 1944-ben a vert had visszavonult nyugat felé. Mialatt a 
Vörös Hadsereg visszahódította a vidéket, a szovjet hivatalos 
szervek számtalan oldalnyi német jelentést, kötegekre rúgó 
fényképet és újságot, valamint rengeteg doboz filmtekercset 
foglaltak le. Ezt a hadizsákmányt megfelelően osztályozva állami és 
körzeti levéltárakban helyezték el, ahol hosszú évtizedekre a 
vasfüggöny túloldalán rekedt. Én pedig azért kerestem fel Ukrajnát, 
hogy a szóban forgó anyagot tanulmányozzam. 


A zsitomiri levéltárban rengeteg, csizmanyomokkal szennyezett és 
megpörkölt szélű irományt találtam. A dokumentumok két 
merényletnek estek áldozatul: az első a nácik , felperzselt föld" 
taktikától vezérelt evakuálása volt, amely többek között a terhelő 
bizonyítékok elégetésével járt, majd ezt követte a város 
pusztulása az 1943. novemberi és decemberi harcokban. Az 


iratcsomókban meg-megszakadó levélváltásokat találtam, 
papírcafatokat, amelyeken elhalványult a tinta, rendeleteket náci 
aktakukacok cirkalmas, de olvashatatlan aláírásával, valamint 
rendőrségi kihallgatások jegyzőkönyveit, rémült ukrán parasztok 
reszkető kézzel rótt macskakaparásával. Korábban is láttam számos 
náci dokumentumot kényelmesen elsáncolva a washingtoni nemzeti 
levéltár mikrofilm-leolvasójában. Most azonban, a valamikor 
németek megszállta épületekben ücsörögve, a megrostált anyag 
siralmas állapotán kívül valami mást is felfedeztem. Nagy 
meglepetésemre olyan fiatal német nők neveire bukkantam, akik a 
környéken buzgólkodtak a hitleri birodalom felépítésén. Óvónőkről 
készült ártalmatlan hivatali listákon fordultak elő. Ilyen 
vezérfonalakkal felszerelve tértem vissza az Egyesült Államok és 
Németország levéltáraiba, és módszeresebben kezdtem kutatni a 
német nőkkel kapcsolatos dokumentumok után. Azokat kerestem, 
akiket keletre küldtek; különösen érdekeltek azok, akik mint tanúk 
és elkövetők a holokauszthoz kötődtek. Az iratgyűjtők vastagodni 
kezdtek, a történetek lassan formát öltöttek. 


Mialatt háború utáni nyomozati feljegyzéseket böngésztem, kiderült 
számomra, hogy nők százait idézték be tanúnak. Sokan igencsak 
készségesek voltak, mivel az ügyészeket jobban érdekelték férfi 
kollégáik és férjeik gyűlöletes bűnei, mint azok, amelyeket nők 
követtek el. Sok nő azonban érzéketlen és hetyke maradt akkor is, 
amikor számot adtak mindarról, amit láttak és tapasztaltak. 
Egyikük, aki annak idején óvónőként működött Ukrajnában, 
említést tett , arról a háború alatti zsidó cirkuszról". Őt 

és kolléganőit, mielőtt 1942-ben, úton a megszállt keleti zónák felé, 
átlépték volna a német határt, mindenesetre 

felvilágosították. Emlékezett egy , aranybarna egyenruhás" náci 
tisztségviselőre, aki megnyugtatásukra közölte: ne ijedjenek meg, ha 
lövöldözést hallanak - , csalt egypár zsidót puffantanak le". 


Ha a zsidók , lepuffantása" a háborúban nem adott okot ijedelemre, 
hogyan reagáltak a nők, amikor megérkeztek állomáshelyükre? 
Elfordultak-e, vagy látni akarták, mi történik, esetleg kedvük 
támadt részt venni az akcióban? Olvastam úttörő történészek, 
például Gudrun Schwarz vagy Elizabeth Harvey tanulmányait; 


ők megerősítették gyanúmat, miszerint a náci rendszert nők is 
működtették, de a nagyobb volumenű és mélyebb bűnösség 


egyes kérdéseit nyitva hagyták. Schwarz erőszakos és durva SS- 
feleségeket leplezett le. Megemlítette egyiküket, aki a 
lengyelországi Hrubieszówban elvette férjétől a pisztolyt, és a helyi 
temetőben rendezett vérfürdő alkalmából zsidókat lőtt agyon; a 
nevét azonban Schwarz nem mondta meg. Harvey kiderítette, hogy 
lengyel földön tanítónők is el-eljártak a gettókba zsidó vagyont 
dézsmálni. Ám hogy milyen mérvű volt a nők részvétele a keleti 
területeken végrehajtott mészárlásokban, homályban maradt. Úgy 
tűnt, ezek a kérdések nem foglalkoztatták azokat, akik a háborús 
vagy háború utáni feljegyzések és visszaemlékezések között 
búvárkodtak. Vajon egyszerű, átlagos német nők is lövették részüket 
a zsidók elleni náci tömeggyilkosságokból? Vajon az ukrajnai, 
belorusz vagy lengyel holokausztban nők is elkövettek-e olyan 
bűnöket, amelyekről a háború után jobbnak látták mélyen 
hallgatni? 


A háború utáni németországi, izraeli és ausztriai vizsgálatok során 
az életben maradt zsidók német nőkben is üldözőikre ismertek, 
mégpedig nemcsak mint kárörvendő nézőkre, hanem mint 
vérszomjas kínzóikra is. Legtöbb esetben azonban neveket 

nem tudtak mondani, mint ahogy az is előfordult, hogy a háború 
után ezek a nők férjhez mentek és nevet változtattak, és így nem 
sikerült felkutatni őket. Bár kutatásaim során forráshiánnyal 

is küszködtem, idővel rájöttem, hogy a tanítónők és más náci 

női aktivisták listái, amelyeket 1992-ben Ukrajnában találtam, csak 
a jéghegy csúcsát jelentik. Német nők százezrei jelentek meg a nácik 
megszállta keleten, azaz Lengyelországban és az akkori Szovjetunió 
nyugati területein, így a mai Ukrajnában, 

Belorussziában, Litvániában, Lettországban és Észtországban — és 
váltak a halált hozó hitleri gépezet szerves alkatrészeivé. 


Az egyik ilyen nőt Erna Petrinek hívták. 2005 nyarán fedeztem fel a 
nevét az Egyesült Államok Holokauszt Emlékmúzeumában. A 
múzeumnak sikerült megszereznie a korábbi keletnémet 
titkosrendőrség (a Stasi) iratanyagának mikrofilmes másolatait. Így 
találtam rá az Erna és férje, Horst Petri elleni eljárás 
kihallgatásainak és bírósági tárgyalásának dokumentumaira. A 
házaspárt azért marasztalták el, mert a németek megszállta 
Lengyelországban saját birtokukon zsidókat lőttek agyon. Erna Petri 
valószerű részletességgel számolt be a félmeztelen zsidó kisfiúkról, 


akik nyöszörögtek, amikor elővette pisztolyát. Amikor a kihallgató 
arról vallatta, hogy anya létére hogyan ölhetett gyerekeket, Petri a 
rendszer antiszemitizmusára hivatkozott, és arra is utalt, hogy 
imponálni akart a férfiaknak. Gaztetteiből nem egy renegát arcképe 
bontakozott ki. Én a náci rezsim megtestesülését láttam benne. 


A női gyilkosok dokumentált esetei bizonyos fokig egy sokkal 
nagyobb horderejű jelenségre utaltak, amelyet eddig elhallgattak, 
nem vettek észre, és alig kutattak. A Harmadik Birodalomban 
nagykorúvá lett fiatal férfiak és nők nemzedékét 

tömegesen mozgósították a keleti hadjárat keretében, és átitatták a 
népirtó erőszak kultúrájával; ebből pedig - mint történész, nem 
mint ügyész — azt szűrtem le, hogy sokkal több nő ölte a zsidókat 
és a Reich többi , ellenségét", mint ahányról a háború alatt 
feljegyzés készült vagy mint ahány ellen a háború után eljárás 
indult. Bár a közvetlen gyilkolás dokumentált eseteiből viszonylag 
kevés maradt ránk, ezeket nagyon komolyan kell vennünk, és nem 
kicsinyelhetjük le őket mint afféle anomáliákat. Hitler fúriái 

nem voltak a társadalom peremére szorult szociopaták. Meg 
voltak győződve róla, hogy erőszakos cselekményeikkel jogosan 
állnak bosszút a Reich ellenségein, és lojalitásukat fejezik ki általuk. 
Erna Petri szemében még azok a tehetetlen zsidó fiúcskák sem 
voltak ártatlanok, akik menekülni próbáltak a gázkamra felé 

tartó marhavagonok elől; az volt a bűnük, hogy kis híján életben 
maradtak. 


Az, hogy a nácik és bűntársaik Kelet-Európábán hajtották végre 
tömeggyilkosságaikat, korántsem volt véletlen. Történelmileg ez 
a terület szolgált otthonul a legnagyobb zsidó populációnak, 
amelynek számos tagja a náci felfogás szerint közveszélyesen 

, bolsevizá-lódott". A nyugat-európai zsidókat is Lengyelország, 
Belorusszia, Litvánia és Lettország távoli vidékeire deportálták, 
hogy fényes nappal lőjék agyon vagy gázosítsák el őket. 


A holokauszt története Kelet-Európa náci birodalmi meghódításának 
keretében játszódott le, és ez a hódítás minden németet mozgósított. 
Ha valaki a Volksgemeinschaft-hoz, a Népközösséghez tartozott, 
annak a , nácibeszél" értelmében a Reich minden hadjáratában, 
tehát a holokausztban is részt kellett vennie. A végrehajtás a 
legnagyobb hatalmú szervezetekre, mindenekelőtt az SS-re és a 


rendőrségre tartozott; ezeket férfiak irányították, de 
személyzetükben nők is voltaic. A kormányzati hierarchiákban 

női szakemberek és feleségek egyaránt jelentős hatalmú 

férfiakhoz csatlakoztak, következésképpen maguk is meglehetős 
hatalommal bírtak: így például dönthettek a rendszer 
legsérülékenyebb alattvalóinak életéről és sorsáról. A fontos katonai 
pozíciókba helyezett nők, akikkel a frontra küldött férfiakat 
pótolták, parancsokat adhattak ki alárendeltjeiknek. Az ilyen nők a 
náci hierarchián belül a legalsó szinttől a legmagasabb fokokig 
bármilyen pozíciót betölthettek. 


Hitler keletre helyezett kíséretében ott voltak a titkárnők is -olyan 
nők, mint Christa Schroeder, akinek a Führer a Vinnyica melletti 
bunkerben diktált. Miután bebarangolta az ukrán vidéket, ahol a 
körzeti német fejesekkel dőzsölt, és felkereste a népi német 
(volksdeutsche) kolóniákat, egyik háborús levelében az új német 
Lebensraum (élettér) jövőjén is eltűnődött: , [de költöző 
honfitársainkra nem vár könnyű feladat, de számos lehetőségük van 
nagy tettek végrehajtására. Minél több időt tölt az ember ezen a 
végtelen vidéken, és felfedezi a fejlesztés hatalmas távlatait, annál 
inkább foglalkoztatja a kérdés: a jövőben kik hajtják majd végre 
ezeket a nagyszabású terveket?" Így jut arra a következtetésre, hogy 
az idegen népek (Fremdvolk) különböző okokból alkalmatlanok erre, 
végső soron már csak azért is, mert a nemzedékek váltakozása során 
vérkeveredés jönne létre az irányító rétegek, azaz a német elem, és 
az idegen népek között. , Ekként alapvető módon sérülne nordikus 
faji örökségünk megőrzésének parancsoló szükségessége, és jövőnk 
hasonló irányt venne, mint például az egykori Római Birodalom." 


Egy válogatott kis csoport tagjaként Schroeder természetesen 
kivételes helyzetben volt, szavaiból azonban kiderül, hogy a front 
közelében időző női személyzet is tisztában volt a maga 
birodalmi szerepével, a nácik küldetését pedig azzal a rasszista, 
gyarmatosító szókészlettel fogalmazták meg, amelyet általában a 


hímnemhez tartozó hódítóknak és kormányzóknak tulajdonítanak. 


Mint önjelölt hatalmasságok, a náci keleten tartózkodó német nők 
párját ritkító parancsnoki pozícióba kerültek az 

úgynevezett , alsóbbrendűekkel" szemben: tetszésük szerint 
gyötörhették, sőt meg is ölhették azokat, akik - ahogy a háború után 


egy Minszk közelében működő titkárnő kifejezte - , a társadalom 
söpredékének" minősültek. A pusztítás államilag vezérelt, 
mindenható gépezetében ezek a nők kéznyújtásnyira álltak a 
hatalomtól. De épp ily közel voltaic a bűntettek helyszíneihez is: a 
kisvárosi környezetet, ahol a nők a maguk mindennapi dolgait 
intézték, nem választotta el jelentős távolság a gettók, táborok és 
tömeges kivégzések borzalmaitól. A honi front és a csatatér között 
nem volt választóvonal. A nők a maguk posztján dönthették el, 
hogy csatlakozzanak-e az erőszak tombolásához. 


Hitler fúriái a véres övezetben buzgó hivatalnokok, rablók, kínzók 
és gyilkosok voltak. Elvegyültek a keletre vonuló nők több százezres 
— legalább félmilliós - tömegében. Már a puszta számadatokból is 
kiderül, mekkora szerepet játszottak a német nők a birodalmi 
terjeszkedés és a népirtás náci rendszerében. A Német Vöröskereszt 
a náci korszakban hatszáznegyvenezer nőt képzett ki, és közülük 
mintegy négyszázezren végeztek háborús szolgálatot; ezek többségét 
a keleti területek hátországába vagy a harci zónák közelébe 
irányították. Egyaránt dolgoztak a hadsereg és a Waffen-SS tábori 
kórházaiban, a katonáknak és a menekülteknek frissítőkkel 
kedveskedve a vasútállomások peronjain, vagy a sok száz katonai 
otthonban Ukrajnában, Belorussziában, Lengyelországban vagy a 
Baltikumban, a német katonák szoros közelségében. Maga a 
hadsereg is több mint ötszázezer fiatal nőt képzett ki fontos kisegítő 
munkákra: belőlük lettek a rádiósok, kartotékkezelők, repülési 
adatrögzítők és lehallgatók — és közülük kétszázezren keleten 
szolgáltak. A titkárnők megszervezték, nyomon követték és 
elosztották a háborús gépezetet működtető hatalmas tömegű 
ellátmányokat. Kismillió, a náci párt által fenntartott szervezet 
(például a Nemzetiszocialista Jóléti Szövetség) vagy Himmler Faji 
és Áttelepítési Hivatala alkalmazott asszonyokat és lányokat 
szociális munkásnak, fajvizsgálónak, áttelepülési tanácsadónak, 
nevelőnek, kisegítő tanítónak. Az elcsatolt lengyel terület egyik 
körzetében, amelyet , germanizálási" laboratóriummá neveztek ki, 
tanítónők ezreit alkalmazták. További százakat - köztük a 
Zsitomirban talált iratokban említett fiatal nőket - a Reich más 
gyarmati enklávéiba küldtek. Ezeket a nőket a náci birodalomépítés 
ügynökeiként a német , civilizációs" folyamat végrehajtásával bízták 
meg. Ám a náci hódítás és megszállás építő és romboló gyakorlata 
egymástól elválaszthatatlan volt. 


A legtöbb női tanú, akit elborzasztott a háború és a holokauszt 
kegyetlensége, megtalálta a módját, hogy mindettől elhatárolódjon, 
és a bűnös rendszer ügynökének rá kirótt szerepét a minimálisra 
csökkentse. Ám a harmincezer nő, akit Himmler SS-e és rendőrsége 
csendőrőrsök, Gestapo-irodák és börtönök segéderőiként tartott 
nyilván, aligha dönthetett a lélektani elhatárolódás mellett, és a 
tömeggyilkosságokban való közvetlen részvétel valószínűsége igen 
jelentős volt. A náci gyarmati kormányzók és főbiztosok polgári 
ügyintézésében további tízezer titkárnőt helyeztek el, akik a nácik 
keleti fővárosaiban és körzeti hivatalaiban szóródtak szét, 
elsősorban Rovnóban (a mai Rivnében), Kijevben, Lidában, 
Revalban (a mai Tallinnban), Grodnóban, Varsóban és Radomban. 
Ezek a hivatalok feleltek a helyi lakosság, köztük a zsidók ügyeinek 
intézéséért; az utóbbiak jelentős részét a szóban forgó férfi és női 
bürokraták gettókba és kényszermunkatelepekre költöztették. Hitler 
fúriái nem mindig léptek fel a náci rendszer ügynökeiként. Gyakran 
jelentek meg mint anyák, barátnők vagy feleségek, akik 
csatlakoztak Lengyelországban, Ukrajnában, Belorussziában, a 
Baltikumban és Oroszországban szolgáló fiaikhoz, férjükhöz vagy 
élettársukhoz. Jónéhányan a legelvetemültebb gyilkosok közül 
ehhez a csoporthoz tartoztak. 


E mozgósított tömegből kiemelkedik néhány nő. A számos feladattal 
megbízott titkárnők egyszerre voltak íróasztal mögötti gyilkosok és 
szadisták. Egyesek nem érték be felkoncolási parancsok gépelésével, 
hanem részt vettek a gettókon belüli tömeggyilkosságokban, és 
eljártak a tömeges agyonlövésekre is. Az SS-ek asszonyai és szeretői 
nemcsak vigaszban részesítették a piszkos munkából hazatérő 
párjukat, hanem egyes esetekben saját kezüket is vérbe mártották. A 
zsidók több órán át tartó összeszedése és kivégzése náci felfogás 
szerint kemény munkának számított, és ezért a nőktől nemcsak az 
odahaza nyújtott erkölcsi támogatást várták el: feladatukhoz 
tartozott, hogy a tömeggyilkosságok és deportálások helyszíneinek 
közelében étellel-itallal megrakott asztalokat állítsanak fel. Egy 
lettországi kisvárosban egy fiatal gyorsírónő egyszerre számított a 
vigasságok üdvöskéjének és kiváló lövésznek. Az általam 
tanulmányozott akták fényt derítettek a szexuális intimitás és az 
erőszak összefüggésére, amely gyakran változatosabb volt a háború 
utáni pornográfia durván közönséges jeleneteinél. Egy romantikus 
erdei séta folyamán például a szerelmesek zsigeri közelségbe 


kerülhettek a holokauszttal. Olvastam egy Belorussziában működő 
biztosról és titkárnő szeretőjéről, akik téli vadászatot rendeztek, és 
mivel állatokat nem találtak, a hóban lassan vánszorgó zsidókat 
tették meg céltáblának. 


Azok a nők, akik a hitleri birodalomban hivatalos posztokat 
töltöttek be — mint például Gertrud Scholtz-Klink, a náci párt 
vezető női funkcionáriusa -, sok esetben felhívták magukra a 
figyelmet, valójában azonban hatalmuk inkább jelképes volt, 
politikai befolyásuk csekély. Számos más pozíciót betöltő nő 
szerepét ezzel szemben nem ismerték fel, és nem is kutatták. Ez a 
történelmi vakfolt különösen kirívó a megszállt keleti területeken 
működő nők esetében. 


Minden német nő köteles volt dolgozni, és fizetett vagy ingyenes 
munkával hozzájárulni a háborús erőfeszítésekhez. Vezették a férj 
és apa nélkül maradt háztartásokat, családi gazdaságokat 

és vállalkozásokat. Blokkolóórával ellenőrizve dolgoztak a 
gyárakban és modern hivatali épületekben. Kiemelkedtek a 
mezőgazdaság területén csakúgy, mint az ápolónői és titkárnői 
fehérgalléros , női" munkakörökben. A weimari időszakban és a náci 
Németországban a tanítók huszonöt-harminc százaléka nő volt. A 
náci terror terjeszkedésével új pályák nyíltak meg a nők előtt; így 
például a koncentrációs táborokban is vállalhattak munkát. A 
táborok felügyelőnőiként betöltött szerepüket és viselt dolgaikat 
újságírók és kutatók egyaránt feltérképezték, de sokkal 
kevesebbet tudunk a hagyományos és kegyetlenkedést elvben nem 
igénylő női szakmákban tevékenykedő társnőikről, akik véletlenül 
vagy szándékosan a rendszer bűnös politikájának szolgálatában 
kötöttek ki. 


Tanítónők, ápolónők, titkárnők, szociális munkatársak vagy 
egyszerű feleségek - ezekben a szakmákban tevékenykedtek a nők a 
keleti területeken, ahol a Reich legborzalmasabb bűneinek 

nagy többsége végbement. Becsvágyó fiatal nők számára a 
külországokban bontakozó náci világbirodalom fényes előléptetési 
lehetőségeket kínált. A nők maguk mögött hagyhatták a fékező 
hatású törvényeket, a polgári erkölcsöket és a társadalmi 
hagyományokat, amelyek Németországban szabályozták és 
megkeserítették életüket. A keleti területekre költöző nők egy jóval 


nyitottabb rendszerben nézhettek végig és követhettek el 
atrocitásokat, és élhettek az általuk szakmai lehetőségnek és 
felszabadító élménynek tekintett pályamódosítás előnyeivel. 


A Hitler fúriái az egyes nők átalakulását mutatja be a holokauszt 
belső mechanizmusának és külső helyszíneinek terepén, a 
hivatalokban, a szakmai elit körében, a vérmezőkön. Gyakran éppen 
azok keveredtek bele leginkább a gyilkos üzelmekbe, és kötelezték 
el magukat a legbuzgóbban, akik mint elkövetők a legkevésbé jöttek 
számításba. A könyvemben szereplő nők származása és előélete a 
lehető legvegyesebb volt - éppúgy származhattak egy vesztfáliai 
faluból, a kozmopolita Bécsből avagy a rajnai iparvidékről de 
együttesen nemzedéki (tizenhét és harminc év közötti) harci 
csoportot alkotnak; és mindnyájan Hitler felemelkedésének és 
bukásának időszakában váltak nagykorúvá. 


Időnként olyan forrás került elém, amely mélyre hatolóbb 
vizsgálódásra adott alkalmat. Miért voltak ezek a nők oly 
felfokozottan erőszakosak? Hogyan értelmezték a háború után a 
maguk keleti működését? Részletes kihallgatási jegyzőkönyvek, 
visszaemlékezések és magánjellegű írások, például naplók és 
levelek, valamint jó néhány megdöbbentő interjú híján jóformán ki 
sem lehetett volna deríteni, mi járt ezeknek a nőknek a fejében, 
miként gondolkodtak a háború előtt, alatt és után. 


A háború után a legtöbb német nő zárkózottan nyilatkozott 
élményeiről; a szégyen vagy a félelem megakadályozta, hogy 
elmeséljék, mi történt vagy mit tettek. A szégyenkezés nem 
szükségképp jelentett bűntudatot. Egyeseknek szép emlékeik voltak 
az úgynevezett sötét időkről. Bőséges fejadagokban részesültek, 
talán első ízben éltek át romantikus kalandokat, cselédség állt 
rendelkezésükre, csinos villákban laktak, éjszakába nyúló 
mulatságokban vettek részt, tág mozgásterük volt. Németország 
jövője korlátlannak ígérkezett, hazájuk egész Európa ura volt. Igen, 


sok férfi és nő számára a német katonai vereséget megelőző évek 
életük egyik csúcspontját jelentették. 


Az, hogy a zsidókról és a holokauszt más áldozatairól hallgattak, a 
fiatalság és a becsvágy önzéséről is árulkodik, de jellemző arra 

az ideológiai légkörre is, amelyben ezek a német lányok 

felnőttek, valamint e meghatározó életéveknek a háború után is 


érvényesülő tartós hatására. Mint tizenévesek, szakmájuk buzgó 
művelői vagy újsütetű feleségek, elmerültek a maguk terveiben, 
akár egy kis svábföldi gazdaságba képzelték magukat, akár egy 
Hamburghoz hasonló mozgalmas kikötővárosba. Jól csengő 
foglalkozásra, tisztességes fizetésre vágytak. Szerettek volna szépen 
öltözködni, társaságba járni, utazni, nagyobb cselekvési szabadságot 
élvezni. Amikor megcsodálták magukat újdonatúj vöröskeresztes 
egyenruhájukban, amikor büszkén mutogatták a náci párt által 
szervezett, ingyenes gyermekgondozási tanfolyamon szerzett 
oklevelüket, vagy megünnepelték a Gestapo valamelyik hivatalában 
elnyert gépírónői állásukat, akarva-akaratlan a náci rendszer 
részeivé váltak. Talán nem meglepő, hogy ezek a fiatal nők se 
maguknak, se nekünk, se akkoriban, se sok évvel később, se a 
bíróság előtt, se emlékirataikban nem vallották be, mivel járt 
valójában a náci rendszerben való részvételük. 


Közvetlenül a háború után olyan erőteljesen állították pellengérre a 
táborok legsötétebb női őreit, például Irma Greesét és Ilse Kochot, 
hogy leleplezésük talán visszafogta a nők részvételének és 
bűnösségének árnyaltabb bemutatását. A perek nyomán 
elharapóztak a női szadizmusról feltálalt szenzációhajhász 
történetek, amelyeket a náci stílusú pornográfia háborút követő 
divathulláma is gerjesztett. Ugyanekkor az átlagos német nőből a 
nagyközönség számára hősnőt faragtak, akinek el kellett takarítania 
a szégyenletes német múlt minden szemetét, s aki hol a 

garázda vöröskatonák erőszakának esett áldozatul, hol kacér 
babatündérként szórakoztatta az amerikai közkatonákat. A 
bontakozó feminista szemlélet a nők áldozat mivoltát domborította 
ki, bűnrészességükről inkább hallgatott. Az olyan regények, mint 
Bernhard Schlink A felolvasó-ja, nagy népszerűségre tettek szert, és 
ez a rokonszenvező beállítás nagyjából máig fennmaradt. A mai 
német nagyvárosokban szobrok és emléktáblák hódolnak a 

, romeltakarító asszonyoknak" (Trümmerfrauen). Egyedül Berlinben 
becslések szerint hatvanezer nő lapátolta és szállította el a főváros 
romjait, eltakarítva a múltat a jövő kedvéért. Ünnepelték őket, 
amiért példájukkal ihlették a nyugatnémet gazdasági csodát 
csakúgy, mint a keletnémet munkásmozgalmat. 


A háború utáni mítoszok közé tartozott az apolitikus nők fogalma. A 
háború után számos nő vallotta a bíróság előtt vagy fejtette ki az 


oral history keretében, hogy ők mindössze megszervezték hivataluk 
életét vagy gondoskodtak a mindennapi élet szociális aspektusairól, 
tehát lényegében helyettesítettek más, keleten állomásozó 
németeket. Nem ismerték fel — vagy talán nem akarták felismerni -, 
hogy a , szociális aspektus" átpolitizálódott, és az ő látszólag csekély 
hozzájárulásuk a kormányzat, a katonaság és a náci párt 
mindennapi műveleteihez összeadódva egy népirtó rendszert 
szolgál. A fasiszta nők - akár a náci párt kijevi főhadiszállásán, akár 
a minszki SS- és rendőri hivatalokban, akár a lublini bekerített 
villákban - korántsem pusztán , női munkát" végeztek. Ameddig a 
német nőket egy másik szférába utaljuk vagy lekicsinyeljük politikai 
befolyásukat, addig a népirtásra szakosodott társadalom 
lakosságának felét, Ann Taylor Allen történész szavaival, 

, ártatlannak nyilvánítjuk a modern állam bűneiben", és , a 
történelmen kívülre?" helyezzük. 


A teljes német női populációt (1939-ben majdnem 40 millióan 
voltak) nem tekinthetjük áldozatok csoportjának. A női lakosság 
harmada, 13 millió személy tevékeny tagja volt valamelyik náci 
pártszervezetnek, és ez a szám a háború végéig folyamatosan nőtt. 
Mint ahogy a nők történelmi szerepét általában is alábecsülik, ez 
esetben sem dolgozták fel és értékelték a maga teljességében a nők 
bűnrészességét a Harmadik Birodalom gaztetteiben. Az egyszerű, 
átlagos német nők jelentős tömegei nem voltak áldozatok, és a 
holokausztban való női részvétel rutinszerű formái még nincsenek 
feltárva. 


Természetesen kerülnünk kell a valamennyi német nőt érintő 
általánosításokat. De hogyan fogjunk hozzá a holokausztban játszott 
női szerepek megértéséhez, az életmentőktől a tétlen szemtanúkon 
át a gyilkosokig, és az egyes kategóriák közti szürke zónákig? 
Hogyan helyezzük el pontosabban a nőket a rendszer népirtó 
mechanizmusában? Ha a szereplőket elhelyezzük az olyan bűnügyi 
kategóriákban, mint elkövető és tettestárs, ez önmagában nem 
magyarázza meg sem a rendszer működését, sem az átlagos nőknek 
a holokausztban játszott szemtanúi és résztvevői szerepét. Többet 
tudunk meg, ha szemügyre vesszük a hatalom tágabb megoszlását a 
náci rendszerben, és pontosabban feltárjuk, ki, hol és mit követett el 
kivel szemben. A Birodalmi Biztonsági Főhivatalban például egy női 
főnyomozó közvetlenül határozta meg több ezer gyerek sorsát, 


mégpedig a birodalomban szétszórt majdnem kétszáz női ügynök 
közreműködésével. Ezek a női detektívek bizonyítékokat gyűjtöttek 
olyan , fajilag degenerált" fiatalok ellen, akiket leendő bűnözőknek 
nyilvánítottak. Színkódrendszer segítségével vettek üldözőbe 
mintegy kétezer zsidó gyermeket, továbbá , cigány" gyerekeket és 
más, különleges internálótáborokban fogva tartott , bűnösöket". Az 
ilyen szervezési-hivatalnoki szakértelem női sajátosságnak 
számított, és jól illett a , bűnözés elleni küzdelem" modern, 
bürokratikus megközelítéséhez. 


A könyvemben szereplő női szemtanúk, bűntársak és bűnelkövetők 
személyét és viselt dolgait háborús dokumentumokban kutattam fel, 
német aktákban, háborús bűnök szovjet vizsgálati irataiban, a 
keletnémet titkosrendőrség anyagaiban és perirataiban, 
nyugatnémet és osztrák nyomozati és periratokban, a bécsi Simon 
Wiesenthal Archívum dokumentációjában, kiadott emlékiratokban, 
háborús magánlevelezésben és naplókban, valamint német és ukrán 
tanúkkal készült interjúkban. A hivatalos háborús dokumentáció - 
az SS-hez intézett házassági folyamodványok, a polgári közigazgatás 
személyzeti feljegyzései, a Vöröskereszt iratai és a náci párt 
ügynökjelentései — azért bizonyult értékesnek, 

mert megállapíthattam különböző pozíciókat betöltő nők 

jelenlétét, összegyűjthettem életrajzi adataikat, és fényt deríthettem 
az őket foglalkoztató szervezetekben folytatott ideológiai képzésre. 
Ám hiába írták és gépelték ezeket az aktákat egyes meghatározott 
személyek, az érintettek személyiségéről vagy indítékairól vajmi 
keveset árulnak el. 

A személyes élményekbe és nézetekbe is betekintő életrajzi leírások 
idővel szükségessé teszik, hogy jobban támaszkodjunk azokra a 
forrásokra, amelyeket német tudósok találóan , ego- 
dokumentumoknak?" neveznek. Ezek az önábrázolások — 
tanúvallomások, levelek, visszaemlékezések, interjúk — maguktól 
az érintettektől származnak. Ezek a többnyire háború utáni 
beszámolók sok komoly problémát vetnek fel, és mint történelmi 
források nem mellőzhetők. Idővel az ember megtanulja, hogyan 
olvassa és hallgassa őket, hogyan ismerje fel a kibúvók technikáit, 
az elbeszélés túlzásait, vagy az irodalmi trópusok és közhelyek 
konformista alkalmazását. És persze igyekszünk hitelesíteni őket, 
hogy próbára tegyük igazságtartalmukat. Ugyanekkor a szóban 


forgó források különleges értéke éppen szubjektivitásukban rejlik. 


Lényeges különbségek fedezhetők fel aszerint, hogy a szerző egy 
ügyész előtt tanúskodik-e, az oral history-hoz járul-e hozzá 

egy történész előtt, netán interjút ad egy újságírónak, vagy 
emlékiratokon dolgozik. Az elbeszélő úgy fogalmazza meg 
elbeszélését, bogy kielégítse hallgatója elvárásait, és ez az elbeszélés 
idővel változhat, aszerint hogy az illető egyéb forrásokból többet 
tud meg a saját múltjáról vagy alkalmazkodik a hallgatóság 
kérdéseihez. Az oral history keretében készült és az 1980-as években 
kiadott anyagok például nem olyan érzékenyek a holokauszt 
eseményeire, mint a XXI. század elején kiadott emlékiratok. Az 
újabb keletű visszaemlékezések gyakran próbálnak foglalkozni a 
tudás és a részvétel kérdésével, mivel a női tanú felkészült rá, hogy 
az olvasó vagy hallgató megkérdezi: , Mit tudott a zsidóüldözésről? 
Mi az, amit látott?" Ezen túlmenően az emlékiratok - melyeket 
általában az idősek vetnek papírra — gyakran épülnek 
együttműködésre, rokonok és gyermekeik hozzájárulására. A 
háború idős tanúi örökséget szeretnének hátrahagyni; szívesen 
hiszik, hogy visszaemlékezéseiket eljövendő nemzedékek is olvassák 
majd, és ezért óvakodnak tőle, hogy őszintén és/vagy szemléletesen 
adják elő, hogyan találkoztak zsidókkal, mennyire lelkesedtek a 
nácizmusért, és részt vettek-e tömeges bűncselekményekben. A 
beszámolók olykor kódolt nyelvet használnak vagy beérik 

rejtett célzásokkal. Több esetben vált hasznomra a 
visszaemlékezőkkel kezdeményezett közvetlen érintkezés, amikor is 
több részletről érdeklődhettem. 


Nem ajánlatos, hogy eleve feltételezzük, miszerint a visszaemlékező 
vagy a szemtanú titkolózik vagy meg akar téveszteni, és a háttérben 
valamilyen borzalmas igazság vár leleplezésre. Az ember 
könnyebben viseli el a fájdalmas igazságokat, ha elfojtja őket. A 
nők, akik emlékiratokat tettek közzé, megértésre vágytak, 

azt szerették volna, ha életüket az olvasók pozitívan értékelik, és 

a legkevésbé sem vágytak arra, hogy ítélkezzenek fölöttük vagy 
eltéljék őket. Miközben átevickéltem a legkülönfélébb 
beszámolókon, egyre világosabbá vált előttem, melyek hitelesebbek 
másokéinál. 


A holokausztról és a népirtásról szóló munkákban konszenzus 


alakult ki; e szerint a tömeggyilkosságra képes rendszerek 

nem működnének a társadalom széles körű részvétele nélkül. És 
mégis: csaknem valamennyi holokauszt tárgyú mű mellőzi az adott 
társadalom tagjainak egyik felét, mintha a nők történelme 
valamilyen más színtéren zajlana. Logikátlan a megközelítés, és a 
mulasztás nehezen érthető. E nők drámai történetében a női 
aktivitás legsötétebb oldala tárul fel. Kiderül belőlük, mi történhet, 
ha változatos múltú és foglalkozású nőket háborús célokra 
mozgósítanak, és arra buzdítanak, hogy elfogadják a népirtást. 


1 
A NÉMET NŐK ELVESZETT NEMZEDÉKE 


A férfiak és nők, akik a Harmadik Birodalom terrorjának rendszereit 
létrehozták és működtették, meghökkentően fiatalok voltak. Amikor 
a 43 éves Hitlert 1933 januárjában kinevezték Németország 
kancellárjává, követőinek több mint kétharmada 40 évnél fiatalabb 
volt. Reinhard Heydrich, a Birodalmi Biztonsági Főiroda leendő 
főnöke 37 évesen elnökölt a wannsec-i értekezleten, és tárta fel a 
náciknak az európai zsidók kiirtására irányuló terveit. A 
többlégiónyi titkár és titkárnő, aki a tömeggyilkosságok gépezetét 
működtette, életkorban 18 és 25 év között járt. A háborús zónákban 
dolgozó ápolónők, akik segédkeztek az orvosi kísérleteknél, és 
beadták a halálos injekciókat, ugyancsak fiatalon űzték 
szakmájukat. Az SS-elit barátnői és feleségei, akiknek az volt a 
feladatuk, hogy egészséges utódokkal gondoskodjanak az árja faj 
további tisztaságáról, küldetésüknek megfelelően 

termékeny, szülőképes korban voltak. A koncentrációs táborok női 
őreinek átlagos életkora 26 év volt; a legfiatalabb éppen csak 
betöltötte tizenötödik évét, amikor az elcsatolt lengyel területen 
lévő gross-roseni táborba helyezték. 


A terroron alapuló rendszerek fiatalok idealizmusából és 
energiájából táplálkoznak; soraikból nevelik ki a tönegmozgalmak, 
félkatonai szervezetek, sőt a népirtás megvalósításának engedelmes 
kádereit. Azok a fiatal fiúk, akik balszerencséjükre az első 
világháború idején értek férfivá, jól megkülönböztethető 
kategóriát alkottak; jellemük torzulásaival máig foglalkozunk. Egy 
történész a fiatal férfiaknak ezt a nemzedékét úgy jellemezte, mint 
, megalkuvást nem ismerő", keményvonalas ideológusokat és 
küldetéstudattól megszállt szakembereket, akik az SS elitjének 
tagjaiként váltották valóra ambícióikat, és Berlinben kidolgozták a 
holokauszt mechanizmusát. Megvolt a maga szerepe a népirtásban 
a fiatal nők egy teljes nemzedékének is, ha nem is a mozgalom 
élén, de a gépezet működtetőiként. Az ifjú szakembergárda 
nőtagjait és a feleségeket - a nőket, akik a második világháború 
folyamán áttelepültek keletre, és közvetlen szemtanúk, cinkosok és 
gyilkosok lettek — az jellemezte, hogy az első világháború , baby 


boom"-jában fogantak, egy korszak végén és egy másik korszak 
kezdetén. 


1918 végén a német birodalmat lerombolta a katonai vereség; a 
katonák fellázadtak, a háborús bűnösnek nyilvánított 

császár Hollandiába menekült. A régi rendszer patriarchális világa 
összeomlott, és a romok között lehetségesnek tűnt minden 
politikai kezdeményezés. 


A nők esetében az új rend - Németország első kísérlete, hogy az 
amerikai és brit példák nyomán demokráciát teremtsen - 

esélyt teremtett, hogy a modernizálódó Nyugat-Európában nagyobb 
személyes szabadságra tegyenek szert. A német nők 1919 
januárjában szavaztak először, és a weimari köztársaság alkotmánya 
értelmében legalábbis papíron, formailag egyenjogúak lettek. 
Rendkívüli változás volt ez, hiszen 1908-ig a német nőket 
eltiltották mindennemű politikai tevékenységtől, és a német 
társadalom , alsóbbrendű"? nemének tagjaiként csak alárendelt 
állásokban helyezkedhettek el, bár ezt a helyzetet a legtöbb német 
nő természetesnek tartotta. Hamarosan az első világháború arra 
kényszerítette őket, hogy belépjenek a háborúval összefüggő 
feladatok nyilvános szférájába, a gyárakba, a közlekedésbe, a 
kormányhivatalokba. A politikában azonban járatlanok voltak, és a 
legtöbben készséggel vallották magukat apolitikusnak. Ám a 
monarchia szétrobbanásával hirtelen megnyílt előttük az addig 
elzárt politikai aréna is. 


A weimari köztársaságban ugyancsak robbanásszerűen szaporodtak 
el a mindenféle mozgalmak, a polgárőrcsoportok, a legtarkább 
hitvallású pártok. Egyedül Münchenben a születőben lévő náci párt 
az 1920-as évek elején csupán egyike volt negyven hasonló 
szerveződésnek. A legtöbben büszkén vallották magukat völkisch- 
nek; a szó , népit" jelent, de ez esetben a , nép" (das 

Volk) meghatározás kizárólag németekre vonatkozott. E népi 
mozgalmak nyíltan nacionalisták, idegengyűlölők és antiszemiták 
voltak. A rasszizmusban találták meg egységüket, a liberalizmust 
és a parlamentáris demokráciát pedig elvetették mint idegen 
behatolást az elképzelt, békén és renden alapuló germán 
életmódba. A múlt romantikusra színezett felfogásának hatására a 
Volk bajnokai a német vér és a német talaj egységét, a harcosok 

acélos elszántságát dicsőítették. A legyőzött Németország háború 
utáni megalázottságában a nemzeti újjászületés, az ország 
becsületének helyreállítására vállalkozó megváltó mítoszai 
különösen a fiatalokát és a vidéki szegényeket vonzották, akik 
seregestől özönlöttek a nagyszámú néppártba. 


A német nők részvétele a jobboldali mozgalmak kialakulásában 
valószínűleg jelentéktelen volt. A férfiak nem óhajtották feladni 
hagyományos politikai egyeduralmukat, a nők problémáit pedig 
mellékesnek tekintették, és eszükbe sem jutott, hogy országos 
jelentőséget tulajdonítsanak nekik. Weimar völkisch pártjai a harcos 
férfivilágból merítették erejüket, a nők házi kis világa hidegen 
hagyta őket. A gyengébb nemet inkább az intézményesült, háború 
előtti pártok képviselték, így a Katolikus Centrum Párt és a 
Szociáldemokrata Párt. A kommunista mozgalmat (amelynek egyik 
vezetőjét, a nevezetes Rosa Luxemburgot egy elbukott berlini 
felkelés után brutálisan meggyilkolták) csak egy radikális, többnyire 
városi kisebbség támogatta. 


A feminizmus mögött nem állt" olyanszerű elkötelezett női 
mozgalom, mint amilyenek jóval később, az 1960-as és 1970- 
es években felléptek. A weimari politikai, kulturális és 
társadalmi életben a , nőkérdés" ehelyett széttagoltabb, 
ellentmondásos formákban jelent meg — szervezett kampányok 
bontakoztak ki például a prostitúció, a fogamzásgátlás, a szexuális 
öröm, a jóléti reformok vagy a munkafeltételek ügyében, és 
segélyakciók indultak a német menekültek érdekében, akik a 
versailles-i szerződés értelmében elcsatolt területekről érkeztek. A 
mozgalom, amelyet a választójog megszerzéséért folytatott 
küzdelem korábban egységbe kovácsolt, most egymástól független 
kampányok tömkelegére bomlott. Ezek közül néhány, például a 
szexuális felszabadulásról szóló, kitűnt robbanékony, újító 
szellemével, ám a legtöbbje körül heves viták dúltak, és a jobboldalt 
legalább annyira felháborították, mint amennyire a baloldalt még 
vakmerőbbé tették. 


A női szervezetek gyakran politikamentesnek nyilvánították 
magukat, de a női vagy családi értékek melletti kiállásuk 

sokkal több volt üres önmutogatásnál. Ezek az értékek erőszakosan, 
megosztó módon határozták meg a németség fogalmát. A Német 


Gyarmati Liga női tagozata például régóta harcolt a külföldön 
tartózkodó németek faji keveredése ellen, a Német Háziasszonyok 
Szövetsége pedig arra képezte ki a fiatal nőket, hogy vegytiszta 
német háztartást vezessenek, amely kizsákmányolja a cselédeket, 
kizárólag német árut vásárol, és felügyeletét egy sziklaszilárdan 
hazafias háziasszony látja el makulátlanul tiszta kötényben. Voltak 
ellentétes irányzatok is, például Az Anyákat és a Szexuális 
Reformot Védelmező Szövetség, amely a leányanyákat segítette, és 
otthonokat tartott fenn férjezetlen nők és gyermekeik számára. Ám 
még ebben az első világháború előtti radikális mozgalomban is 
működött egy orvosokból és orvosnőkből álló kemény mag, 

amely mindinkább a , faji tudomány" felé tolódott, és ebben a 
szellemben értékelte a nők szociális problémáit. 


Az 1920-as évek megnövelték a német átlagember személyes 
szabadságjogait és politikai erejét. Szólásszabadság, 

szabadidő, mozgástér, kereskedés, közszolgálatok - mindehhez 
sokkal könnyebben lehetett hozzáférni, mint azelőtt bármikor. 
Ugyanakkor a rádió, a képes magazinok és az autó vidéken is 
elterjesztették a város életritmusát és sokszor zaklatottságát is. 
Kiderült azonban, hogy mindezt a legtöbb német sokallja. A 
modernség és a demokrácia káoszában és bizonytalanságában egyre 
vonzóbbá vált a rend ás a hagyomány visszaállítása. A sérülékeny 
köztársaságot ellenforradalmi mozgalmak vették ostrom alá. 
Zúgolódó hazafiak és hatalmukat vesztett monarchisták nem 
fogadták el Németország vereségét, és folytatták a maguk csökönyös 
lövészárokharcát, amelynek színhelye most áttolódott a német 
utcákra. Megtalálták az új ellenséget is: akommunizmus vörös 
rémét, valamint Weimar , novemberi bűnözőit", akik 1918 
novemberében aláírták a fegyverszünetet, és ezzel , hátba döfték" a 
hazát. A csatatér helyett a régi és az új jobboldal egyaránt a 
hátországot hibáztatta Németország világháborús vereségéért, a 
hátországot pedig két emberfajta személyesítette meg: a női 
vértanú, aki csontvázzá sorvadt a szövetségesek kiéheztető blokádja 
miatt, és a zsidó polgár, aki a fondor tőkés vagy a politikus 
jellegzetes öltözékében feszített. Az efféle mítoszok és előítéletek 
hozzájárultak a törékeny köztársaság politikai polarizálódásához és 
működésképtelen koalícióihoz. Hogy kitörjenek a zsákutcákból, 
mindegyre új választásokat rendeztek. A németek szinte állandósult 
választási hadjáratok közepette éltek, és kimerítette őket az 


agitprop politikai kultúrája, amelyben brutálisan keveredett a 
tömegeknek címzett reklám és a választó fülkék felé terelő erőszak. 
1919 és 1932 között huszonegy különböző kormány próbálta 
irányítani az országot. Ebben a Németországban — a szüntelen 
választási harcok viszályai és bizonytalansága, az elszabadult 
infláció és a modernitás megannyi felzaklató és izgató ingere 
közepette - vált felnőtté a legtöbb olyan nő, aki később részt vett a 
hitleri népirtás programjában. 


A német nők szélsőjobbos fordulata nem a náci párttal kezdődött. A 
weimari korszak harminc különböző hivatalos pártja közül a 
konzervatív többséghez tartozó nők nem szavaztak aránytalan 
tömegben a nácikra, még 1932-ben sem, amikor a párt 
népszerűsége a zenitjén volt. Sőt a női konzervatívok szemében 
éppenséggel a náci párt bizonyult a legkevésbé vonzónak, 

mivel nem tartott igényt női párttagokra, és a szavazólapjaira sem 
kerültek fel nők. A modern politizálást, amelynek stratégiáját a 
sörözőkben határozták meg, és onnan vitték ki az utcára, férfiak 
barkácsolták össze. A nők a húszas évek végén egyenruhát 
ölthettek, és felvonulhattak a tüntetéseken, de a Führer közelébe 
nem kerülhettek. A hivatalos párttörténetek érzelmesen örökítették 
meg a Vörös Horogkeresztes Nővéreket, akik ápolták az SA tagjait: 
a harc e korai szakaszában sok vér folyt, és a mozgalomhoz 

tartozó ápolónőknek számos sebesültet kellett ellátniuk. Ebben a 
korszakban a mozgalom női támogatóit valósággal 

gondviselőként idealizálták, de vigyáztak rá, hogy alárendelt 
szerepet játsszanak. Mindazonáltal Hitler mozgalma így is jó néhány 
nőt vonzott, akik önállóan kezdeményeztek bizonyos kisegítő 
szerveződéseket, például a Nők Harci Ligáját (1926), amely arra 
törekedett, hogy a nőket társadalmilag és politikailag a 
nemzetközösségbe integrálja. A Hitler ügyét felvállaló német nők 
megtették a maguk dolgát a szavazófülkékben, a pártirodákban és 
odahaza. Egy korán csatlakozott női aktivista elmondta, hogyan 
pártoltak a politikai öntudatra ébredt nők a náci mozgalomhoz, és 
mi volt a szerepük a választásokon és a korai összecsapásokban: 


A nők nem maradhattak közönyösek ebben a küzdelemben, amely 
saját jövőjüket és gyermekeik jövőjét is meghatározta. (...) Aztán 
meghallgattuk az első nemzetiszocialista szónokot. Odafigyeltünk 
rá. Elmentünk további gyűlésekre is. Hallottuk a Führert. (...) Az 


első sorokban férfiak álltak. A nők csendesen végezték a 
kötelességüket. Az éjszakai órákban az anyák szorongva várták a 
hazatérők lépteit. Sok asszony leste a sötét berlini utcákon 

az emberét vagy a fiát, aki életét és vérét kockáztatta az 
alsóbbrendűekkel vívott küzdelemben. Sok brosúrát hajtottak úgy 
össze, hogy az SA tagjai (a rohamosztagosok) bedobhassák a 
levélszekrényekbe. Sok értékes óra telt el az SA konyháiban és 
helyiségeiben. Minden alkalommal pénzt gyűjtöttek. Az új hit 


szájról szájra terjedt. 


Semmilyen út nem volt túl hosszú, semmilyen, a párt javára végzett 
szolgálat nem volt túl csekély. 


Bár a német nők tevékenyen támogatták a náci mozgalmat, nem ők 
tehetnek róla, hogy a választás Hitlert juttatta hatalomra. Hitlert 
nem demokratikusan választották meg; felső osztálybeli, idősebb 
férfiak ármánya tette meg kancellárrá abban a hitben, hogy ez a 
fiatal szerencselovag majd szétzúzza a baloldalt, és visszaállítja a 
konzervatív rendet. 


Mihelyt Hitler hivatalba lépett, ő és követői minden alkalmat és 
törvénykezési egérutat kihasználtak, hogy Németországot egypárti 
diktatúrává és faji kizárólagosságon alapuló országgá változtassák. 
1933 februárjában, amikor a Vezér még egy hónapja sem volt 
hatalmon, felfüggesztették a polgári jogokat; a politikai ellenfeleket 
letartóztatták, és börtönbe vagy az újonnan felállított dachaui 
koncentrációs táborba zárták. A szakszervezeteket feloszlatták, 
könyveket égettek, a zsidó üzletek ellen bojkottot szerveztek. 
Újjászervezték a közszolgálat egész rendszerét, a nem 

árja származásúakat nyugdíjba vagy kilépésre kényszerítették. Az 
üldözöttek között volt mintegy nyolcezer női kommunista, 
szocialista, pacifista és , aszociális elem". 1933 márciusában 
letartóztatták Minna Cammens volt szociáldemokrata parlamenti 
képviselőnőt, amiért náciellenes röplapokat osztogatott - fogva 
tartása és vallatása közben a Gestapo meggyilkolta. A Kommunista 
Párt női tagjait is letartóztatták és megölték, vagy felakasztva 
találták a cellájukban. A moringeni dologházat alakították át a 
birodalom első női táborává; a Jehova Tanúi közül is idekerült 
néhány nő, aki ellenezte a háborút, és nem fogadta el Hitlert első 
számú megváltónak. Lina Haagot és más közismert kommunista 


pártvezetők asszonyait férjükkel együtt tartóztatták le. Amikor a 
Gestapo Lina Haagot délidőben végigvezette lakóháza folyosóin, a 
szomszédai mind , hangtalanul és óvatosan" becsukták ajtajukat. 

Az asszony öt évet töltött börtönökben és táborokban. Amikor 
éppen egy stuttgarti börtön magánzárkájában sínylődött, 
meghallotta egy halálra ítélt fogolytársnője kétségbeesett suttogását. 
Más alkalommal sikoltozás szűrődött át a falakon, miközben egy 
részeg náci őr egy népszerű korabeli slágert énekelt, amelynek 
refrénje most vérfagyasztón hangzott: , Ha eltűnsz, búcsúzz el 

szép csendesen." 


A női foglyok növekvő száma következtében megszaporodtak a női 
őrök is; ezeket a náci párt nőszervezetéből toborozták. Női orvosi 
személyzetet is foglalkoztattak a táborokban; a háború végén a 
táborok személyzetének mintegy tizede nőkből állt. Legalább 
háromezer-ötszáz nőt képeztek ki a koncentrációs táborok őreivé, a 
legtöbbjét Ravensbrückben, ahonnan más táborokba osztották be 
őket, például Stutthofba, Auschwitz-Birkenauba és Majdanekbe. 
Akik önként jelentkeztek erre a hátborzongató munkára, a 
tömeggyilkosságok helyszíneit ígéretes munkahelynek látták. Az 
egyenruha tekintélyt parancsolt, a fizetés jó volt, a 
hatalomgyakorlás lehetősége csábító. Néhány őrnek állt nőnek 
priusza volt, vagy éppen börtönben is ült, és azért vállalta ezt a 
munkát, hogy a nácik szemében rehabilitálja magát. A háború alatt 
sokan azért jelentkeztek a táborokba, hogy így tegyenek eleget a 
kötelező munkaszolgálatnak. 


Miután a női újoncok túlestek a kiképzésen, letették az esküt, és 
bekerültek a táborok rendszerébe, vajmi kevesen 

mutatkoztak emberségesnek az alájuk tartozó foglyokkal. A 
neuengammei tábor női őrei közismertek voltak metsző 
kiabálásukról, pofonjaikról, ütlegelésükről. A fogoly szemszögéből 
az ilyen , fegyelmezés" inkább önkényes terrorcselekménnyel ért fel, 
amelyet még ijesztőbbé tett, hogy nő követte el. 


Nőket más nők a táborokon kívül is bántalmaztak. A foglyok 
osztályozását a hatóságok szándékosan bizonytalanságban 
hagyták, és rugalmasan kezelték. Bárkit fel lehetett jelenteni mint 
munkakerülőt, szabotőrt, rendezetlen életű vagy , aszociális" 
személyt. Egy ízben egy asszony úgy lépett be a pékségbe, hogy 

elmulasztotta az ott lévőket a kötelező Heil Hitler!-rel köszönteni; 
hamarosan kihallgatásra idézte be a Gestapo. Az , aszociális" 
elemeket — csavargókat, piti kis tolvajokat, prostituáltakat, 
mindenféle aljanépet, akik bemocskolták a német utcákat, és 
elhomályosították az árják szemkápráztató szépségét - 
letartóztatták, sterilizálták, sőt meg is ölhették. A diktatúra nem 
szorul népes titkosrendőrségre, ha a szomszédok, félelemből, 
konformizmusból, fanatizmusból vagy csak merő rosszindulatból a 
rendszer helyett is elvégzik mások megfigyelését és ellenőrzését. 
Bevált módszere ez a személyes és politikai elszámoltatásnak. A 
társadalom legsebezhetőbb, marginális elemei nélkülözhetőek. 


Hitler kijelentette, hogy a nő egyaránt a helyén van az otthonában 
és a mozgalomban. Az 1934-es nürnbergi náci pártkongresszuson a 
maga szokásos harcias retorikájával élt: , Amit a férfi hősiességben a 
csatatéren nyújt, azt a nő végtelen kitartással és áldozatossággal, 
végtelen fájdalommal és szenvedéssel egyenlíti ki - nyilatkozta. — 
Minden gyerek, akit világra hoz, csatával ér fel, és ezt a csatát népe 
fennmaradásáért vívja. (...) A Volk nemzetiszocialista közössége 
azért épülhetett szilárd alapra, mert nők milliói váltak 
leghűségesebb, legfanatikusabb harcostársainkká." 1935-ben és 
1936-ban, a náci párt nőszervezete előtt tartott beszédeiben Hitler 
kijelentette, hogy egy anya, aki öt, hat vagy akár hét egészséges, jól 
nevelt gyermeket ad a közösségnek, többet ér, mint egy női jogász. 
A női egyenjogúságot mint marxista követelést vetette el, , mert 
olyan területre kényszeríti a nőt, ahol szükségképpen gyengébben 
teljesít. Olyan helyzetekbe sodorja, ahol nem szilárdíthatja meg 
pozícióját a férfival és a tássadalommal szemben, csak még 
gyengébbé teheti." Azokat a nőket, akik diplomákat és elismerést 
hajszolnak a tudományos életben vagy a politikában, kvóták 
bénítják. Ahogy Alfred Rosenberg, a náci párt főideológusa 
összefoglalta: , Így hát a női energiák kibontakozásához nyitva kell 
hagyni minden lehetőséget. De egyvalamit tisztázni kell: bíró, 
katona és államfő ma is, a jövőben is csak férfi lehet." A Reichnek a 
születésekért vívott küzdelmével a nőknek is lépést kellett tartaniuk; 
meg kellett fogadniuk a parancsokat, áldozatot kellett hozniuk a 
közjóért, acélos idegekkel, némán kellett tűrniük a szenvedést. Nem 
rendelkezhettek saját testükkel, amelyet immár az állam 
szolgálatába állítottak. A győzelmet a rendszer nem pusztán 
születésekben, hanem az egészséges árja kisbabák számával mérte. 


A minőségi szülésekért folytatott tömeges kampány nemzedékektől 
és osztályoktól függetlenül szűrte meg a német nőket, akik részt 
vettek a nácik faji háborújában, de meg is szenvedtek érte. A bábák 
szakmája felvirágzott. A rendszer rögeszmés tisztaság- és 
természetességkultuszának következtében a császármetszések 
számát korlátozták, és a szoptatásért jutalom járt. Nem minden nő 
minősült megfelelő harcosnak. Azokat, akik úgynevezett genetikus 
rendellenességben szenvedtek (például az alkoholisták és a 
betegesen depressziósok), a nemi betegségben szenvedő 
prostituáltakat, a roma és szinti, valamint a zsidó nőket abortuszra 
és sterilizációra kényszerítették. A négyszázezer, 

sterilizációra kényszerített nem zsidó német ötven százaléka nő 
volt. Gisela Bock történész szerint több ezren haltak bele a kontárul 
végzett orvosi beavatkozásokba. Egyszerű német asszonyokat és 
lányokat csaptak be bábák és ápolónők, akik terhesség alkalmából 
állítólagos kockázatokra hivatkoztak, és rutinszerű nőgyógyászati 
vizsgálat alapján abortuszt és sterilizációt javasoltak. Ekként a 
hibátlan árja bébikért már a második világháború kitörése előtt is 
zajló polgárháborúban nők döntöttek élet-halál kérdésekben más 
nők helyett, rombolva az erkölcsi érzékenységet és más nőket is 
bevonva a rezsim bűneibe. 


Ez a rezsim a német nőktől, sőt még a fiatal lányoktól is politikai 
konformizmust követelt. Az ideológia sulykolása hivatalosan tízéves 
korban kezdődött. 1936-tól kötelezővé tették a tagságot 

a Hitlerjugend lánytagozatában, a Német Lányszövetségben 

(Bund deutscher Mádel, BdM). Néhány, a Vatikán védelmét élvező 
katolikus ifjúsági egylettől eltekintve a nácik sorra szüntették meg 
az ifjúsági szervezeteket, vagy beolvasztották őket a 
Hitlerjugendbe. Mivel azok a szülők, akik óvni akarták 
gyermekeiket az utóbbi mozgalomtól, hamar elvesztették otthoni és 
lakóközösségi tekintélyüket, általában engedtek a náci agitátorok, a 
szomszédok és a kollégák zaklatásának. Az olyan városokban, mint 
például Minden, a helyi tisztviselők benyújtották a pártnak az 
újszülött leánycsecsemők listáját, a párt önkéntesei pedig kellő 
időben házról házra jártak, hogy új tagokat toborozzanak a 
lányszervezetnek. 


A Német Lányszövetség tagjai félkatonai kiképzésük részeként 
célba lőnek 


A szövetség kielégítette sok - politikailag érdeklődő vagy apolitikus 
— lány vágyát, hogy közösségbe tartozzon vagy tartós baráti 
kapcsolatokra tegyen szert. Egyesek megfelelő ugródeszkát 

láttak benne a nácipárt-tagsághoz és a mozgalmi karrierhez, és a 
BdM-ben akarták elsajátítani a szükséges képességeket. Mindenben 
a szervezet helyi főnökasszonya , hihetetlenül basáskodó? volt, és az 
egész városkában , hírhedtté vált már-már rosszindulatú?" 


kiabálásáról és visítozásáról. Ám az ilyen kis közösségekben a 
leggyűlöletesebb helyi náci női vezetők is szerepmintává válhattak a 
serdülő lányok számára. 


A kor fiatal női nem hátrafelé, hanem előrenéztek. Nem voltak 
önjelölt feministák; nemzedékük legtöbb tagja éppenséggel 
elavultnak bélyegezte és lenézte a szüfrazsetteket. Amikor a 

nácik 1933-ban el akarták törölni a nők választójogát, a német nők 
nem kezdeményeztek éhségsztrájkot. Ellenségüket nem , a 
zsarnokoskodó férfiakban" látták, hanem , a zsidóban", , az 
aszociális elemekben", , a bolsevikben" és , a feministában". Ahogy 
Hitler 1934-ben kijelentette: a nők emancipációjáról csak a zsidó 
értelmiségi szónokol — a náci mozgalom majd , emancipálja a nőket 
a nők emancipációja alól". Való igaz: a weimari korszakban a 
német zsidó nők jelentős szerepet játszottak a társadalmi 
reformokban és a nőmozgalmakban. Hitler megnyilatkozásai tehát 
kettős célt szolgáltak: a zsidóknak a német politikából való 
eltávolítását és a független nőmozgalom németországi eltiprását. A 
weimari korszak , kísérleti laboratóriumát" le kellett járatni és meg 
kellett szüntetni, és a helyébe újabb emancipációs alternatívát 
kellett nyújtani: a nácikét, amely a fegyelmet és a konformizmust 
állította előtérbe. Azok a német nők, akik a nácizmusban 
érvényesülési lehetőséget láttak, egyfajta felszabadulásként élték 
meg a bajtársiasság szellemét: nem mint feministák, akik hadat 
akartak üzenni a patriarchátusnak, hanem mint egy konzervatív, 
rasszista forradalom ügynökei. Hitler fasiszta társadalmának teljes 
jogú árja tagjaiként akaratuk ellenére is politikát csináltak. A 

, nőkérdés" immár az utcákra tóduló asszonyokban és lányokban 
fejezte ki magát: a nők elindultak a gyűlésekre és ünnepi parádékra, 
a gazdaságokba, hogy munkát vállaljanak, a nyári táborokba és 
menetgyakorlatokra, háztartási tanfolyamokra, orvosi 
vizsgálatokra, zászlóavatásokra. 

A náci párt gyűlése Berlinben 1935 augusztusában. A zászlókon 
ilyen leiiratok láthatók: , A zsidók a mi szerencsétlenségünk": 
, Asszonyok, lányok, a zsidók a ti romlásotok" 


A Volk ideológiájához a nőket illetően egyfajta esztétika is tartozott. 
E szerint a szépség nem kozmetika, hanem az egészséges étrend és a 
sportos életmód függvénye. A német lányoktól-asszonyoktól 
elvárták, hogy ne lakkozzák a körmüket, ne szedjék 

a szemöldöküket, ne rúzsozzák a szájukat, ne festessék a hajukat, 

és túl soványak se legyenek. A náci vezetők az 1920-as évek 

egész kozmetikai fellendülését zsidó üzletelésnek tüntették fel; a 
német nőiség elértéktelenítését látták benne, amely a nőket 
prostituáltakká változtatja, és a faj romlásához vezet. Azt hirdették, 
hogy a német férfiak ne a nagyvárosi vagy hollywoodi modellt 
követő vampokban keressék társukat, hanem a , szomszéd 
kislányokban". A fiatal nők természetes sugárzásáról gondoskodjon 
a fizikai teljesítmény, a szabad ég alatti tartózkodás és a 
legünnepeltebb állapot: a terhesség. 


2 oz 


Hitler az átlagos németek faji tudatának megerősítésére törekedett, 
ám sok nő számára a faji eszmélés politikai eszméléssel is járt. A 
nők tevékenységét az a becsvágyó, időnként kihívó, de elsősorban 


mindig serkentő hatású elképzelés vezérelte, hogy az élettől az 
eddiginél többet várjanak. Visszaemlékezéseikben és interjúikban 
Hitler fúriái egymáshoz igencsak hasonló ifjúkori élményekre 
hivatkoztak. Midőn elemi és középiskoláikat elvégezve fiatal 
felnőtté serdültek, rájöttek, hogy valamit el akarnak érni; azt 
akarják, hogy legyen belőlük valaki. Ez a törekvés ma közhelynek 
számít, de a maga idejében forradalmi hatása volt. 

Szerény származású fiatal nők az érvényesülés kedvéért elhagyták 
falvaikat, gépírónői vagy ápolónői tanfolyamokra iratkoztak be, 
és csatlakoztak valamilyen politikai mozgalomhoz. A weimari 
időkben először szavazó asszonyok lányai nagy lehetőségeket 
láttak maguk előtt Németországban csakúgy, mint a határokon túl. 


k 


A könyvemben szereplő nők ritkán jellemzik, vagy esetleg meg sem 
említik a nácik háború előtti zsidóügyi politikáját. 

Brigitte Erdmann, aki Minszkben szórakoztatta fellépéseivel a 
katonákat, 1942-ben egyenesen azt írta édesanyjának, hogy 
Belorussziában látott először német zsidót. Vajon felfogták-e a 
német nők, milyen központi helyet foglal el a , zsidókérdés"? Hitler 
ideológiájában, és tisztában voltak-e vele, mi történik a zsidókkal? 
A Németországban felserdült német lányok természetesen 
találkoztak a durva propagandával, a plakátokon és az újságokban 
alacsonyabb rendű fajként ábrázolt zsidókkal. A szépirodalomban 
és a filmekben a zsidót veszélyes és — a lányoknak címezve — 
kéjsóvár lényként mutatták be. Ebben a szexualizált formában az 
antiszemitizmus a német keresztények és a német zsidók 
kapcsolatának legintimebb, érzelmileg legfűtöttebb zónáját vette 
célba. Mintha rászabták volna az árja német nőlakosságra, amelyet 
sérülékeny szexuális tárgyak kollekciójának tüntettek fel, és arra 
buzdítottak, hogy éberen védjék saját testüket a zsidóktól. Az 
antiszemitizmusnak ez a formája a német férfiak macsó hajlamait is 
felajzotta: becsületüknek és férfiasságuknak próbája lett, hogy 
megvédik-e a hozzájuk tartozó nőket a , veszedelmes?" zsidóktól. 


A gyermekgondozási tanfolyamokon a nőket a , faji higiéné" 
szellemében arra oktatták, hogy az arcvonások és a fejforma 
elárulja az , alsóbbrendűek" gyűlöletes természetét. A 
középiskolákban a gyerekek aprólékosan kidolgozott származási 


táblázatokat rajzoltak, aminek kettős célja volt: a gyerekekben 
tudatosította német vérvonalukat, a tanárok pedig megtudták, ki az 
árja, és ki nem az. Az új kiadású tankönyvekben antiszemita 
jelszavak és groteszk zsidóábrázolások vegyültek náci jelképekkel és 
a vonzóvá retusált Führernek tulajdonított felemelő idézetekkel. 
Játszótereken, fürdőkben, sporteseményeken senki sem kifogásolta 
a zsidók nyilvános szidalmazását és a velük szembeni 
hepciáskodást. Egy katolikus vidéken a húshagyókeddi jelmezes 
felvonulás egyik, gondosan megtervezett színpadán ortodox 
zsidóknak öltöztetett németek vonultak Palesztinába. A gúnyos 
paródiához tartozott a résztvevők , zsidós orra? is. 


A két világháború között a német lányok mind az utcákon, mind az 
iskolában láthatták, hogyan tombol a politikai 

erőszak. Megtanulták, hogyan viseljék el ezt, sőt azt is, hogyan 
lépjenek fel kiválasztott ellenségekkel és sérülékeny osztálytársakkal 
szemben. Amikor az egyik iskolában egy német lány meg akarta 
ütni korábbi zsidó barátnőjét, meglepetésére a zsidó lány 
visszaütött. Mire a német lány kijelentette: , Te zsidó vagy, nem 
üthetsz vissza." 


Mire bekövetkezett az 1938. novemberi pogrom, az első 
világháború , baby boom"-jának szülöttei éppen felnőtté értek. 
Látták, hallották, olvasták, milyen pusztító támadások érik a 
zsidókat szerte Németországban. A kisebb-nagyobb városokban 
százával gyújtották fel a zsinagógákat és verték be az üzletek 
kirakatait. 


SA- és SS-legények dúlták fel a zsidó temetőket, kiásva és összetörve 
a sírköveket. Zsidó férfiak ezreit verték össze, harmincezret 
koncentrációs táborba hurcoltak. Hivatalos német források szerint a 
zsidó halálos áldozatok száma kilencvenegy főre rúgott; Richard 
Evans történész becslése szerint azonban a halálesetek száma, a 
háromszáz öngyilkosságot is beleértve, ezer és kétezer között volt. A 
zsidó tulajdonban lévő mintegy kilencezer üzlet és vállalkozás 
háromnegyedét kifosztották és lerombolták. A bevásárlásra induló 
asszonyok-lányok látták ezt a pusztítást; sokan ingerülten jegyezték 
meg, hogy mindezt el kell majd takarítani; mások a bevásárlás 
nehézségeire panaszkodtak. A berlini átlagember a pogromot 
eufemisztikusan , Kristályéjszakának" nevezte el, a rombolást 


inkább anyagi, mintsem emberi szempontból értelmezve. (Angolul 
, törött üvegek éjszakájának" nevezik.) Egy berlini nő, aki a reggeli 
világosságnál megpillantotta az üvegcserepeket, azt gondolta: , A 
zsidók az új Németország ellenségei. Az éjjel belekóstolhattak, hogy 
ez mit jelent." 


A birodalom fogyasztói társadalmában a vásárlók és eladók 
kategóriáiba tartozó német nők nap mint nap találkoztak zsidókkal. 
A korábbi bojkottok idején ők döntötték el, milyen 

üzletekbe járnak, és melyiket kerülik el nagy ívben, és végignézték, 
amint a helyi boltok és vállalkozások gazdát cserélnek. 1933 előtt 
néhány kiemelkedő nagyáruház — például a Tietz-hálózat, benne 
Berlin Harrodsával, a KaDeWével - zsidó tulajdonban volt. A 
bojkottok alatt az SS legényei megrongálták a kirakatokat, és 
megpróbálták megakadályozni a nők belépését. A legtöbb üzlet 
zsidó családi kisvállalkozás volt, de a Tietzhez hasonló nagyobb 
áruházakban sok német nő dolgozott eladóként. A náci vezetők és a 
német pénzemberek kiebrudalták a zsidókat: értéken aluli 
kiárusításra kényszerítették, és az igazgatói testületekből 
eltávolították őket. A legtöbb német elárusítónő számára a zsidó 
kiskereskedések , árjásítása" elbocsátást vagy új főnököt is 
jelenthetett; de mindenképpen eseményről volt szó, szemmel 
látható változásról, amely zsidó szomszédaik és munkaadóik 

kálváriájának kezdetét és későbbi eltűnésüket harangozta be. 


Az 1930-as években a hullámokban érkező náci támadások 
fokozatosan elviselhetetlenné váltak, és előbb-utóbb a legtöbb zsidó, 
aki tehette, elhagyta Németországot. 1940-ig a zsidóságnak mintegy 
a fele távozott; ezek kétharmada gyerek volt. Német szemszögből 
nézve az otthon maradt zsidók mint emberi lények láthatatlanok 
voltak, mégis örökké kísértették a németeket mint fantomok vagy az 
országot fenyegető sötét erő. Így történt, hogy a Minszkben fellépő 
Brigitte Erdmann és más német nők, akiket megdöbbentett a zsidók 
keleti jelenléte, komolyan hitték, hogy még soha nem találkoztak 
zsidóval, holott Németországban, ahol felnőttek, a legtöbben nap 
mint nap kapcsolatba kerültek zsidó polgártársaik valamelyikével. 

Az, hogy ne vegyenek tudomást a zsidók szorult helyzetéről, 
egyfajta társadalmi normává vált, és mint ilyen, összefüggött az 
elvárással, hogy a német lányoknak valamilyen nőies színezetű 


szívósságot és keménységet kell képviselniük. A Német 
Lányszövetség a fiatal nők edzésprogramjába többek között 
fegyelmezett menetelést és éleslövészetet iktatott. Fiatal nőket, sőt 
fiatal lányokat képeztek ki, hogy alakulatban tüzeljenek 
légpuskákból. A porosz militarizmus évszázados hagyománya 
nemcsak a totális háborúk és , végső megoldások" kultúráját ápolta, 
hanem a maga XX. századi fasiszta válfajában a nőket is betagolta a 
maga harci társadalmába mint hazafias gondozókat és harcosokat. 


A testedzéshez társult a népbutítás. A német diáklányok nem 
tanultak például latint, mert az ilyen ismeretekre a leendő anyáknak 
nincs szükségük. Ehelyett a lányok között brosúrákat osztottak szét, 
amelyek a leendő férj megválasztásához szolgáltak tanácsokkal. Az 
első kérdés a férjjelölthöz így hangzott: , Milyen fajból származik?" 
Az ilyen tanácsadás és szociális támogatás hasznosnak számított. Az 
anyaság nyilvános propagálásának szintén vonzerőt tulajdonítottak. 
, Az én államomban az anya a legfontosabb polgár"? - jelentette ki 
Hitler. A német anyák addig még soha nem részesültek ekkora 
elismertségben és ennyi szolgáltatásban; megszaporodtak a 
csecsemőgondozási tanácsadók, fejlődött az egészségügyi 
felvilágosítás (hangsúllyal a , faji higiénén"), és igazi celebeket 
avattak azokon az ünnepségeken, amelyeken a négy gyereknél 
többet szült anyákat becsületkereszttel tüntették ki. 


Természetesen ajánlatos, hogy a náci propagandát és a náci vezetők 
nyilatkozatait ne vegyük készpénznek. A propaganda vissza akarta 
szorítani a nőket a Kinder, Küche, Kirche — gyerekek, konyha, 
templom - magánjellegű szférájába, de a házasságkötések, valamint 
a születések számának növelésére szánt anyagi ösztönzők nem 
jártak a náci vezetők által elvárt eredményekkel. 1935 

után csökkent a születések és nőtt a válások száma. A 
statisztikákból kiderül, hogy a legtöbb német nő nem élt 
házasságban, nem volt rendszeresen várandós, és nem is maradt 
otthon. Amikor a Harmadik Birodalom létrehozta a maga burjánzó 
intézményeit és hivatalait először szerte Németországban, később a 
megszállt területeken is, a nők akkora részét alkották a 
munkaerőnek, mint addig a német történelemben még soha. E 
nemzedéld gárda egyik tagja így összegezte a helyzetet: az első 
világháború ráébresztette őket arra, hogy , mindenkinek szakmára 
van szüksége. Senki nem vehette biztosra, hogy majd férjhez megy. 


(...) Ki tudta, mit hozhat a jövő? 


És mégis tévedés lenne, ha a német nőknek a hitleri 
Németországban elért döntési szabadságát túlbecsülnénk. Zsidó 
férfival például nem köthettek házasságot, örökletesnek tartott 
betegségben szenvedő gyermeket nem nevelhettek fel. Politikai 
opcióik sem voltak, hiszen az egyetlen törvényes párt a náci párt 
volt; és korlátozott volt az előttük nyitva álló karriertípusok száma. 
A háború előtt az iskolákból frissen kikerült vagy egyetemre 
készülő német fiatalokat a Reich javára végzendő munkára 
kötelezték; általában a mezőgazdaságban dolgoztak fél évig. 
Ezekben a munkaszolgálatos táborokban a nemeket ugyan 
elkülönítették egymástól, de a társadalmi és gazdasági osztályokat 
úgy terelték egy fedél alá, hogy kifejlődjön körükben a nemzeti 
bajtársiasság érzése. 1938 elejétől Hitler háborús felkészülésének 
keretében minden, felsőfokú tanintézetbe vagy kereskedelmi 
iskolába beiratkozott diáklánynak előzetesen hármas 
alapkiképzésben kellett részesülnie, mégpedig légvédelemből, 
elsősegélynyújtásból és kommunikációból. 


A náci rendszer nem tűrte meg azokat, akik kilógnak a sorból. A 
katonai és kormányhivatalokban alkalmazott nőket csak egészségi 
okokból (például terhesség miatt) vagy fegyelemsértés esetében 
lehetett elbocsátani (az utóbbiért büntetés is járt). A 

Reich szolgálatának kötelességét mind az iskolákban, mind az 
ifjúsági programokon belesulykolták a gyerekekbe, és azokat, akiket 


lustának vagy munkakerülőnek minősítettek, az egyre szaporodó 
koncentrációs táborokba küldték , átnevelésre". 


1941 nyarán, amikor Hitler hadseregei egyre több keleti területet 
foglaltak el, a kötelező munkavégzés hatókörét is kiterjesztették: 
egyre több nőt helyeztek el a hadiiparban, a hivatalokban és a 
kórházakban. A náci vezetők totális háborút készítettek elő, és 
totalitárius birodalmat akartak teremteni. Programjuk szerint egész 
Európa árja erődítménnyé fog változni, amelyet Hitler berlini 
főhadiszállásáról kormányoznak. Ehhez a globális becsvágyhoz új 
kasztot kellett létrehozni: egy fiatal férfiakból és nőkből álló német 
birodalmi elitet. 


2 
A KELETNEK SZÜKSÉGE VAN RÁD 


TANÍTÓNŐK, ÁPOLÓNŐK, TITKÁRNŐK, FELESÉGEK 


A náci mozgalom első éveiben Hitler és követői kidolgozták a 
maguk birodalmi ideológiáját, és kijelölték területi igényeiket. Ha 
helyreállítják Németország Európán belüli nagyhatalmi státusát, 
betetőznék a művet, amelyet a császár megkezdett. Ellentétben 
azonban a britek irányvonalával, akik a tengeri hatalommal és a 
tengeren túli szerzeményekkel biztosították a maguk hegemóniáját, 
a német taktika az európai kontinensre és különösen Kelet-Európa 
termékeny földjeire összpontosított. Hitler doktrínáját a mozgalom 
bibliája, az 1925-ben kiadott Mein Kampf fogalmazta meg: 


Mint ahogy őseinknek is (...) életük kockáztatásával kellett 
küzdeniük területért, a jövőben semmilyen népi szívesség sem juttat 
nekünk földet, azaz életet a népünknek, hanem egyedül a 
győzedelmes kard hatalma. (...) Mert a probléma megoldását nem a 
gyarmati szerzeményekben kell keresnünk, hanem kizárólag 

a betelepülésre alkalmas és a szülőhazát megnövelő területek 
meghódításában. Ekként mi, nemzetiszocialisták tudatosan 

lezárjuk háború előtti korszakunk külpolitikájának irányultságát, és 
ott folytatjuk, ahol ezelőtt hatszáz évvel abbahagytuk. Megállítjuk a 
németek véget nem érő déli és nyugati menetét, és tekintetünket a 
keleti területek felé fordítjuk. 


A Mein Kampf visszaemlékezés, ideológia és szónoki kirohanások 
szokatlan egyvelegében kapcsolta össze a mozgalom céljait 

Hitler életrajzával. Visszatekintve hetyenkedőn hangzik a nyílt 
felszólítás Kelet-Európa gyarmatosítására. Tudjuk, hogy Hitlernek 
követőihez szóló felhívása népirtásba torkollott, ám az európai 
hegemónia hajnalán egy önjelölt nagyhatalom efféle birodalmi 
igényeit elfogadhatónak tartották. Hitler abból indult ki, hogy 
népének kollektív joga van ezekre a területekre, amelyek történelmi 
alapon megilletik. Ukrajnai bunkerjában később így ábrándozott: 


A német telepesnek tágas, csinos gazdaságban kell majd élnie. A 


német szolgáltatások csodálatos épületekben fognak működni, a 
kormányzók palotákban laknak. (...) Az orosz területek azt jelentik 
majd számunkra, amit India jelentett Angliának. Bárcsak 
megértethetném a német néppel, mit jelent ez a térség jövőnk 
szempontjából! A gyarmatok birtoklása mindig ingatag, de ez a 
terep teljes biztonsággal a miénk. Európa nem földrajzi, hanem faji 
entitás. 


Az 1930-as években az állam megsokszorozta a Mein Kampf 
forgalmát, és kötelezővé tette, hogy az oktatásban felhasználják , a 
vér tisztasága lényegének" megértetésére. A náci házassági 
szertartáshoz is hozzátartozott a Führer ajándéka: minden német 
pár megkapta a Mein Kampf esküvői kiadását. 


Ha a megajándékozott újsütetű német asszonykák egyáltalán 
elolvasták a művet, először talán fel sem fogták, mit jelent Hitlernek 
a kelet gyarmatosítását célzó felszólítása. Az 1914-es német határok 
visszaállítására, sőt kiterjesztésére vonatkozó követelés azonban 
nem volt népszerűtlen. A Nagy Háború mérlege - különösen a 
megalázó területi veszteség — csak megerősítette a németek 
meggyőződését, miszerint ők egy Volk ohne Raum, 

megfelelő élettértől megfosztott nép; ez volt a címe az 1920-as évek 
egyik piacvezető regényének is. Náci propagandisták és 
értelmiségiek tankönyvekben és népszerű kiállításokon a német 
történelmet keleti migrációk egymást követő hullámainak 
elbeszélésévé formálták át. A Hitlerjugendben a német lányokat 
1938-tól új dalokra tanították, ilyen szövegekkel: "A keleti szélbe 
tartsátok zászlóitok / Mert a keleti szél kibontja őket / Odaát olyan 
építkezésbe kezdünk / Amely dacolni fog az idő törvényével." 1942- 
ben Joseph Goebbels birodalmi propagandaminiszter és vezérkara 
nagyszabású kiállítást rendezett Berlinben A szovjet paradicsom 
címen, amelyet már 1934 óta készítettek elő, és majdnem másfél 
millió német látta. Goebbels a bolsevizmus rémségeit a németek 
Drang nach Osten-jával (Nyomulás keletre) kapcsolta össze. A 
kiállítás a németek kelet-európai jelenlétét a középkor történelméig: 
a teuton keresztes lovagokig, a Hanza Szövetség szorgos német 
kereskedőiig és a nehéz munkát végző német parasztokig vezette 
vissza, akik egymást követő vállalkozásokban igyekeztek 
megfékezni a nyugat felé törő ázsiai hordákat. A németek a 
civilizáció nagy védelmezői és kifejlesztői voltak. A szovjet 


paradicsom-ban a német nők mint odaadó feleségek és robusztus 
anyák szerepeltek. Ezek a képek és elbeszélések arra voltak hivatva, 
hogy az egyszerű németeket keleti áttelepítésre serkentsék, és 
szükségesnek, történelmileg jogosultnak láttassák a bolsevizmus 
elleni keresztes hadjáratot, illetve 1939-ben Lengyelország 
leigázását, 1941-ben pedig a Szovjetunió elleni támadást. 


A Harmadik Birodalom idején keletre költöző német nők korántsem 
alkották a német imperialisták első nemzedékét. A császárt a 
Szahara alatti Afrikában képviselő gyarmati elithez számos női 
misszionárius tartozott, míg a két világháború között a 

nőket otthonukhoz közelebb, a határövezetekben mozgósították, 
hogy a versailles-i szerződés értelmében elvesztett területeken 
németeket mentsenek. Lengyelország 1939. szeptemberi veresége 
után több ezer német nőt hívtak be munkaszolgálatra, és 
felszólították őket, hogy szabadságukat is lengyel földön töltsék. A 
náci nőmozgalom propagandája birodalmi ábrándokat élesztett fel, 
amikor 1942-ben azt hirdette: , A hatalmas keleti térségek, 
amelyeken katonáink harcok és győzelmek közepette átvonultak, 
egyre nagyobbak lesznek, mint ahogy nőttön-nő azon németek 
száma is, akik a polgári közigazgatással együtt megjelennek keleten. 
(...) A harcoló egységeket mindig gyorsan követik a német nők is." 


Azoktól a nőktől, akik a pártvezetés felső szintjein szerettek volna 
elhelyezkedni, idővel elvárták, hogy szerezzenek némi tapasztalatot 
a keleti területeken. 1943-ban több mint háromezer fiatal nő 
Lengyelországban készült fel otthoni karrierjére. Ok gondoskodtak 
— a továbbképzést is beleértve — azokról a népi 

német menekültekről, akik Romániából és Ukrajnából sereglettek 
kijelölt lengyel falvakba, például Zamoscba, ahonnan a 

megszálló német erők brutálisan elűzték a lengyeleket, megfosztva 
őket házuktól, jószáguktól, személyes holmijuktól. Ami a népirtás 
politikáját, a társadalmi átállítás terveit és a női aktivisták 
foglalkoztatását illeti, az európai és tengeren túli német birodalmi 
terjeszkedés történetében a náci fejezet volt a legszélsőségesebb. 


A nácik képzeletében a keleti Lebensraum, az idegen földön 
létesítendő árja élettér olyan határ volt, ahol minden lehetségessé 
vált - az a hely, ahol a tömeggyilkosságok nagyüzemei együtt és 
egyszerre épülhetnek utópisztikus kolóniákkal, ahová csak 


németek léphetnek be. A , kelet" felidézte az egykorú irodalmi 
alkotások és filmek valamennyi, erőszakos és romantikus cowboy- 
és indián típusfiguráját. A Harmadik Birodalom népszerűnek szánt 
kultúrája a vadkeletet olyan termékeny vidékként festette le, ahol 
a teuton kincsvadászok, szabadcsapatok és pionírok megszelídítik a 
környezetet és az ott élő vadembereket. A náci fényképeken hosszú 
sorban ekhós szekereken közeledő népi németek jelentek meg, a 
helyi csendőrök és az SS rendőrei pedig úgy szelték át 
motorbiciklijüket meglovagolva a síkságokat, mint a lovaikon 
vágtató cowboyok. Az 1930-as évek egy népszerű családi 
társasjátéka keleti pionírokként ábrázolta a német telepeseket. 


Hitler, akit lenyűgözött az amerikai vadnyugat, meg is fogalmazta a 
kapcsolatot: kijelentette, hogy , a bevándorló németeknek 
germanizálniuk kell a keletet, és a bennszülöttekre úgy kell 
tekinteniük, mintha rézbőrűek volnának". Himmler 

ugyanekkor Németország sorsszerű küldetésének nevezte a nácik 
keleti megjelenését. Sok német nőtt fel Karl May kalandregényein 
vagy látta a Kalifornia császára (Der Kaiser von Kalifornien) című, 
1936-ban készült filmet, esetleg az ennél nagyobb szabású, 1941- 
ben bemutatott Carl Peters-t, egy Afrikában garázdálkodó, állatias 
germánról, aki fehér kabátot és fényes fekete csizmát ölt, ha meg 
akarja korbácsolni a feketéket. Ezek a kulturális termékek, akárcsak 
korábban a német expresszionisták horror- és gengszterfilmjei 

— Nosferatu, Dr. Caligari, M -, Siegfried Kracauer kortárs 

kritikus szavaival , a kollektív tudat mélyrétegeit", valamint az adott 
időszak és nemzedéke , pszichológiai hajlamait" tükrözték. 


A Lebensraum fogalmát - akárcsak a Reichen belül a 
Volksgemeinschaft eszméjét - a nácik arra szánták, hogy 
felvillanyozza és feltüzelje a németeket, hódításra, gyarmatosításra 
és Kelet-Európa kizsákmányolására serkentse őket. Németország 
határ menti régióinak és külhoni örökségének visszakövetelését a 
nemzeti önrendelkezés bizonyítékaként állították be: a Wehrmacht 
lengyelországi és szovjetunióbeli behatolásával német átlagemberek 
millióitól várták el, hogy a birodalom, új urainak és a 

meghódított területek telepeseinek érezzék magukat. A Lebensraum 
valósága persze messze lemaradt hangzatos demokratikus 
perspektívái mögött. 


A pusztító akció a katonai erők, az SS és a rendőrség, valamint a 
polgári kormányszervek és a fejlesztési vállalkozók 

kombinált rohamából állt. A Reich Hitler után következő legfőbb 
hatalmassága, Heinrich Himmler, az SS és a rendőrség birodalmi 
vezetője egyaránt irányította a biztonsági apparátust és a 
társadalom átalakítását. Általános Keleti Terv (Generalplan Ost) 
nevű nagyszabású koncepciójához híven húsz éven belül harminc- 
és ötvenmillió közötti , alsóbbrendű" szlávot akart megöletni vagy 
deportáltatni, hogy a német telepeseknek helyet csináljon, míg a 

, Szerencsés?" helóták, akik maradhatnak, új német gazdáikat 
szolgálják majd. A Faji és Áttelepülési Hivatal és a germanizálás 
egyéb intézményei valamennyi keleti területet behálózták, hogy 
fajilag elfogadható népi németeket és megfelelő gyarmati 
enklávékat keressenek. Himmler utasította embereit, hogy 
szervezzenek az állam által szentesített emberrabló kampányaikat; 
ezek egyik válfaját elég hátborzongató módon , szénagyűjtésnek" 
nevezték el. Ha egy SS-katona valamelyik ukrán, lengyel vagy 
belorusz faluban meglátott egy helyes, szőke, kék szemű kisfiút 
vagy kislányt, jogában állt lecsapni rá. Ezután az SS fajvizsgálói 
megállapították, elegendő germán vér folyik-e a gyermek ereiben, s 
ha az eredmény megnyugtató volt, kijelölték örökbefogadásra. Az 
elrabolt gyerekek befogadására és adoptálására meddő vagy 
vetélésen átesett német asszonyokat választottak, akik 
kétségbeesetten szerették volna igazolni faji érdemeiket. A fajilag 
értéktelennek ítélt gyerekeket gyermekotthonokba vagy 
kényszermunkatáborokba küldték, olykor pedig kísérleti állatokként 
bocsátották a vállalkozó kedvű náci orvosok rendelkezésére. 


A gyerekek értékelése és újraelosztása tehát további olyan 
tevékenységi kör volt, amelynek ellátásával a német nők részt 
vehettek a Reich államilag irányított népirtásában. Mint áttelepülési 
megbízottak és fajvizsgálók a kiszemelt gyerekeket ők kísérték 

el keletről a birodalomba, és gondoskodtak róla, hogy befogadó 
családokhoz vagy államilag fenntartott gyermekotthonokba 
kerüljenek. A germanizálás ez esetben a gyerekek erőszakos 
asszimilációját jelentette; német női szociális munkások és anyák 
láttak hozzá , civilizálásukhoz?". A német hivatalos jelentések ezeket 
a gyerekeket jellegzetes köntörfalazással , elárvultnak" nevezték, 
holott valójában a partizánellenes és tömeges megtorlási 
hadműveletek keretében az SS és a katonaság lőtte agyon az apákat, 


és küldte az anyákat koncentrációs táborba. Lidicében — a cseh 
faluban, amelyet a nácik, bosszúból Himmler helyettesének, 
Reinhard Heydrichnek a meggyilkolásáért, elpusztítottak - a 105 
ott elő gyermekből lettek talán a legnevezetesebb áldozatok, ám 
az érintettek sokkal többen voltak: az elrabolt gyerekek száma 
becslések szerint valahol ötvenezer és kétszázezer között lehet. A 
háború után a lengyel kormány és az életben lévő családtagok 
kérelmezték a gyerekek hazaszállítását, ám legtöbbjüket nem 
sikerült azonosítani, és akiknek kilétét mégis megállapították, 
azokról sok német anya nem volt hajlandó lemondani. Ily módon 
sok gyermek német otthonokban nőtt fel, és csak kevesen tudták 
meg, honnan származnak. A náci népirtásnak ezt a formáját soha 


nem lehetett volna megvalósítani a német női ügyintézők és 
német anyák közreműködése nélkül. 


Himmlerre hárult a kettős felelősség, hogy egyszerre védje és 
szaporítsa a német fajt, vagyis egyfelől megsemmisítse 

ellenségeit, másfelől gyarapítsa az árják létszámát. A náci 
mozgalom új irányba akarta terelni Európa történelmét: német 
hegemóniát akart teremteni, olyan korszakot, amelyben a maga 
velejéig antiszemita világnézete megszabadulna a zsidók faji és 
politikai befolyásától. Azt a készséget, hogy súlyos válságok idején 
, a zsidót" tegyék meg bűnbakká, természetesen nem a németek 
találták fel, noha a náci ideológiában meghatározó volt e motívum 
központi szerepe. 


A náci gondolkodáson belül a keleti , élettér" ellentmondásos 
szerepet töltött be: nemcsak Németország leendő édenkertje, a nagy 
lehetőségek terepe volt, hanem ellenséges területnek is számított. A 
birodalmi álmok a Németország és Oroszország között elterülő 
földeket is célba vették, amelyeket szerintük alacsonyabb rendű, 
fenyegető fajok és politikai ellenfelek népesítenek be. A valósággal 
paranoid gyűlölet radikális népességi politikát és fokozott 
biztonsági rendszabályokat gerjesztett, és ebből lett a civilek, a 
szovjet hadifoglyok és különösen a zsidók - férfiak, nők, gyermekek 
- tömeges legyilkolásának logikai alapja. A kampány már 1941. 
júliusának végén kibontakozott, amikor úgy tűnt, hogy 

a Szovjetunió gyors összeomlására vonatkozó német jóslatok 
megvalósulnak. Himmler azt követelte, hogy irtsák ki a 
partizánfészkeknek vélt falvak zsidóságát, és elsőnek a belorusz 


lápvidék megtisztítását tűzte napirendre. A tömeggyilkosságok a 
háború leple alatt zajlottak, mégpedig, Christopher Browning 
történész találó meghatározásával, ,a győzelem eufóriájában". 


Milyen útvonalakon jutottak el keletre a német férfiak és nők, és 
hányán vettek részt ebben a sajátos exodusban? A német kormány 
és a náci szervezetek a német hadseregek sarkában 

legalább harmincötezer gyarmatosítási ügyintézőt irányítottak a 
korábbi Szovjetuniótól elfoglalt területekre. A nácik megszállta 
Lengyelország is megkapta a maga kvótáját szerencselovagokból, 
vállalkozókból, műkedvelőkből, karrierépítőkből, uborkafára 
kapaszkodókból és korábbi fegyencekből; összesen mintegy 
tizennégyezer német férfi és nő sürgött-forgott ebben a 
Főkormányzóságnak elnevezett közigazgatási kerületben. Ezen 
túlmenően Michael Kater történész becslése szerint tizenkilencezer 
fiatal német nőt helyeztek át a Lengyelországtól elcsatolt 
területekre, hogy segédkezzenek a betelepítési műveletnél. További 
női alkalmazottak működtették a német postahivatalokat és 
vasutakat. Ezek a számadatok nem foglalják magukban Himmler SS- 
és rendőri személyzetét, a Német Vöröskeresztet, a fegyveres erők 
főhadiszállásán és tábori irodáiban foglalkoztatottakat, valamint a 
kormány által megbízott vállalkozókat. Tovább bonyolítják a 
helytálló becslések kidolgozását az áthelyezések, a szabadságolások, 
a háborús körülmények között bekövetkezett halálesetek, a 
családtagok látogatásai vagy ideiglenes letelepedése. Ám a nők 
keleti jelenlétéről korábban közölt becsült adat — vagyis a 
félmilliós összlétszám - az ápolónők, titkárnők, tanítónők, feleségek, 
női pártmunkások és áttelepülési tanácsadók dokumentált 
tartózkodásán alapul, és lefedi Kelet- és Délkelet-Európa egész 
területét, az 1939-ben Németországhoz csatolt lengyel régiókat is 
beleértve. 


Ebben a fejezetben a legnépesebb kategóriákba tartozó nőkkel - 
tanítónőkkel, ápolónőkkel, titkárnőkkel és feleségekkel - 
találkozunk majd, azokkal, akik elfogadták vagy megragadták a 
keleti utazás lehetőségét. 


TANÍTÓNŐK 


Senki sem tért meg máról holnapra a nácik ügyéhez; kellett hozzá 


az az indoktrináció és megerősítés, amelyet a fiatalokba 


szüntelen sulykoltak a Reich iskolái. Hitler véleménye szerint a 
megfelelő oktató-nevelő munkának , a rábízott fiatalok ösztönébe és 
értelmébe, szívébe és agyába kell égetnie a faji érzéket és faji 
meggyőződést". Egy 1934-es reform értelmében az iskolának a 
nemzet szolgálatára és a nemzetiszocializmus szellemében kellett 
nevelnie az ifjúságot, és a tanítókat e szellemiség közvetítésének 
jegyében kellett kiképezni. A német tanítók kétharmada látogatott 
olyan kiképzőtáborokat, ahol testedzésben és ideológiai oktatásban 
volt részük. 


A német iskolákban a történelemórák középpontjában a német 
katonai erények, a birodalmi múlt és a hős pionírok álltak. Hitler 
olyan hősi panteonba került, ahol Nagy Károly, Nagy Frigyes és 
Bismarck voltak a szomszédai. A nyelvoktatás a beszéd sémáit nem 
egyes régiók dialektusának, hanem faji változatoknak tüntette fel. A 
matematikaórákon a tanulók kiszámították, mibe kerül a 
kormánynak a fogyatékosok intézményes állami ellátása, és így az 
ifjonti koponyákban gyökeret eresztett a 

, haszontalan éhenkórászoknak" nevezett betegek 
megsemmisítésének gazdasági jogosultsága. Az egyik tankönyv , a 
zsidó megfigyelésére" oktatott: , nézzétek meg a járását, a tartását, a 
gesztusait, s hogy hogyan mozog beszéd közben". Az egyik tanítónő 
elmagyarázta, hogy a zsidók nemcsak kívül, de belül is rútak. A 
német faj felsőbbrendűségét minden tantárgyba beleszőtték. Egy 
zsidó diáklány később felidézte, hogy tanítónője egy napon 
horogkeresztes jelvénnyel lépett a tanterembe, rámutatott, és így 
szólt: , Menj a terem végébe. Te mostantól nem tartozol közénk." 
Azokat, akik kétségbe vonták az ilyen elveket, akár diákok voltak, 
akár tanítók, eltávolították a rendszerből. A harmincas években 
megszokott volt az alkalmazkodni nem hajlandó vagy engedetlen 
gyerekek fizikai bántalmazása. 


Az 1933-ban hozott, az örökletesen beteg utódok elkerülését célzó 
törvény foganatosítása érdekében a tanítóknak be kellett jelenteniük 
a fogyatékos gyermekeket. Ha egy gyerek nem tudta rendesen 
begombolni a kabátját, nem állta meg a helyét a vizsgán, vagy 
sportolás közben nem sikerült összehangolnia a mozdulatait, 

, szűrésen" kellett részt vennie. Reichersbeuern bajor falu 

egy leiemből álló iskolájának intim környezetében került sor 

ilyen gyilkos szelekcióra. 2011-ben interjút készítettem egy korábbi 


tanulóval, Friedrich K.-val, aki ekkor már a hetvenes éveiben járt, és 
nagy kedvvel mesélt háború alatti élményeiről. A teraszán ültünk, 
örömünket lelve az ilyenkor szokásos kávéban és süteményben. 
Utána megkérdeztem Friedrich K.-tól és a feleségétől, 

aki csatlakozott hozzánk, kik voltak a faluban a legfőbb nácik. A 
férfinak eszébe jutott a helyi tanítónő, Ottnad asszony, aki már 
meghalt. Öngyilkos lett. A házigazda a közeli kápolna felé intett, 
ahol a tanítónőt eltemették, és mondott valamit a sírhelyéről, 
valami apró részletet, ami csak az ilyen kis falvak lakóinak tűnik 
fel. Megkérdeztem, mit követett el a nő. Friedrich K. elhallgatott, 

és a feleségére nézett, aki jóváhagyólag bólintott. A férfi 
belekezdett az elbeszélésbe: , Volt a falunkban egy nagyon helyes 
kislány, aki vel szerettem játszani. Fára másztunk. Az iskolában ő 
volt a padszomszédom. De néha rohamai voltak. Epilepsziás volt. És 
Ottnad asszony ezt nem tudta elviselni. Aztán a kislány egyszer 
csak nem jött többé iskolába, és a faluból is eltűnt. Mi, gyerekek 
kíváncsiak lettünk, és megkérdeztük a tanítónőt, mármint 

Ottnad asszonyt, hová lett. Ő elmagyarázta, hogy a lány 
bomlasztotta az osztályt, és el kellett küldeni. És a lány soha többé 
nem jött vissza. 


A pedagógusszakmában csakúgy, mint a betegápolásban vagy a 
bábamesterségben továbbra is becsülték a testi és szellemi 
gondoskodás hagyományos női erényeit, csakhogy ebben az 
időben ezt a gondoskodást is szelektíven, , faji" mérce szerint 
alkalmazták: aszerint, hogy ki a , felsőbb-", és ki az , alsóbbrendű" 
ember, németnek számít-e vagy sem, méltó-e rá, hogy teljes jogú 
tagja legyen a közösségnek, vagy ki kell űzni onnan. A tanítók 
elmegyógyintézetekbe szerveztek tanulmányi kirándulásokat, hogy 
a diákokban tudatosodjék a saját , faji egészségük" az előttük 
bemutatott betegek torzulásai láttán és visítozásukat hallgatva. A 
gyerekek fejébe sulykolták, hogy ne érezzenek szánalmat az 

ilyen , alsóbbrendű" lények iránt. Ahogy Claudia Koonz történész 
megjegyezte, az ilyen programok megsértették a polgári 
illemszabályt, hogy ne bámuljuk meg a nálunk kevésbé 
szerencséseket és a társadalom peremén élőket. Csakhogy a nácik 
szocializációja éppenséggel buzdított rá, hogy saját 
felsőbbrendűségünk jeléül megbámuljuk az alattunk lévőket. Az 
ember így elsajátította a szenvedéssel szembeni pökhendiséget. Ez a 
pedagógiai technika nem korlátozódott Németországra; az 


alacsonyabb rendűeknek kijáró megvető tekintet ugyanígy siklott át 
a kelet birodalmi földjein élő páriákon is. 


A fellegekben járó Ingelene Ivens arra született, hogy Hitler egyik 
női harcosává lépjen elő, aki a makulátlan germán oktatásért küzd a 
megszállt Lengyelországban. Ivens Hamburgban nyerte el tanítói 
oklevelét, és amikor vizsgáira készült, azt latolgatta, hol szeretne 
tanítani. Külföldi szolgálatra csak a legjobb jegyeket felmutató 
végzősöket osztották be, ő tehát megkettőzött szorgalommal tanult. 
Kislánykorában apjával Hollandiában járt, és szép emlékeket őrzött 
Hágáról, a kormány székvárosáról, különösen annak egyik 
épületéről, a német iskoláról. 1942 tavaszán, amikor Hitler 
hadseregei uralták Európát, a lány a berlini kulturális minisztérium 
hivatalos értesítését várta majdani állomáshelyéről. Vajon hová 
helyezik? Számos lehetőség jöhetett szóba. Hága eszményi lenne, de 
itt van még a többi holland város, Észak-Franciaország, Csehország, 
Lengyelország, Lettország, esetleg Ukrajna... 


Amikor megjött a hivatalos bélyeggel ellátott, vékony, kék boríték, 
Ivens szívverése felgyorsult. Felvágta a borítékot, és azt olvasta: 

, Ezennel kinevezzük a poseni kerületben lévő Reichelsfelde állami 
általános iskolájának tantestületébe." Ivenst feldúlta a hír. Apja 
elhagyta a szobát, és sorra hívta a barátait. Tudja valaki, hol van ez 
a helység? Az apa összegyűjtött néhány sommás 

adatot. Reichelsfelde kis falu volt a Németországhoz csatolt lengyel 
területen. A faluban nem volt se posta, se vasútállomás, se 


elektromos áram, se csatornázás... 


Ivens csalódott volt, de nem tehetett semmit. A parancs az parancs, 
és idő sem volt, hogy tovább álmodozzon Hágáról. Csomagolni 
kezdett, és megtervezte útját. Először a körzeti fővárosba, Poznanba 
(Posen) rendelték, hogy onnan gyalog vagy biciklin u gye meg a 
hátralevő mintegy tizenöt mérföldes utat Reichelsfeldéig. 


Ivens egyike volt a több száz németországi tanítónőnek, akit 
Lengyelország Warthegaunak átkeresztelt tartományába 

küldtek, távoli vidékek egy tantermes iskoláiba; és vele együtt több 
ezer tanítónőt és segédtanítónőt irányítottak Lengyelország más 
részeibe, továbbá Ukrajnába, Litvániába, Lettországba és a Cseh- 
Morva Protektorátusba (vagyis a nácik által bekebelezett cseh 
területre) . Bár a náci hatóságok sem lelkesedtek azért, hogy 


magányos nőket ilyen távoli falvakba helyezzenek, nekik sem volt 
más választásuk; ezekben a háborús években kevesebb férfi állt 
rendelkezésre polgári íróasztali állások és értelmiségi munkakörök 
betöltésére. A náci vezetők el voltak tökélve, hogy folytatják 

keleti , civilizációs küldetésüket", és nem törődtek a magányos 
nőkre leselkedő veszélyekkel. Az iskolák központi intézményeknek 
számítottak, ahol a népi németeket megnyerik a nácik ügyének, 

és faji hierarchiát teremtenek, eltávolítva a nem német 
gyermekeket; ugyanakkor a tanítónőkből új elit jön majd létre. 
1940 márciusában, mintegy fél évvel a háború kitörése után a 
berlini oktatási minisztérium már felszólította helyi kirendeltségeit, 
hogy e küldetés valóra váltására haladéktalanul küldjenek képzett 
tanerőket a keleti területekre. Egyedül Lengyelország egyik 
régiójában mintegy kétezer-ötszáz német nő dolgozott a csak 
németeknek fenntartott iskolákban, és ők szervezték meg a körzet 
több mint ötszáz óvodáját is. Akárcsak Ivens, ezek a nők sem 
szólhattak bele munkahelyük megválasztásába; akik megkísérelték, 
hogy távozhassanak a Reichelsfeldéhez hasonló állomáshelyekről, 
rutinszerű elutasításban részesültek. Hogy a felmondásoktól 
elvegyék a kedvet, a náci párthoz tartozó Fiatal Német Nők 
Szövetsége és a Nők Szervezete a keletre szóló kinevezéseket 
hazafias kötelességnek és érdekes kalandnak állította be. 


A náci keletre helyezett tanítónők és óvónők nem túl változatos, de 
alapvető jelentőségű formákban járultak hozzá a rezsim népirtó 
kampányának kiterjesztéséhez és megvalósításához. Kitaszították a 
nem német gyermekeket az iskolarendszerből; Lengyelországban, 
Ukrajnában és a Baltikumban kiváltságokban és ideológiai 
nevelésben részesítették a népi németeket; eltulajdonították a 
zsidók és lengyelek tulajdonát és javait az iskolák és a 

tanulók számára; és amikor a nácik kiürítették a keletet, magukra 
hagyták növendékeiket, köztük nagyszámú árvát. Számos iskolát 
vezettek a birodalomból küldött német nők, helyi népi németek 
segítségével. Egy lettországi fiatal népi német nő, aki 
Lengyelországban és Ukrajnában dolgozott mint kisegítő óvónő, 
később , sziszifuszi kiadatnak" nevezte munkáját. A helyi SS- 
rendőrök egyre több , fajilag értékes? gyereket zsúfoltak az 
iskolákba - a szüleiket ők lőtték agyon. A sokkhatás alatt álló, 
gyökereiktől megfosztott gyerkeket az egész, fokozatosan felvirágzó 
keleti náci oktatási rendszeren belül arra kötelezték, hogy 


megtanuljanak németül, német dalokat énekeljenek, valamint 
bemagolják Hitler tételeit a helyes viselkedésről és a német faj 
felsőbbrendűségéről. 

ÁPOLÓNŐK 

Minden szakma közül az ápolónői kapcsolta össze közvetlenül a 
legtöbb német nőt a háborúval és a náci népirtással; az 

ápolónők ugyanis egész sor hagyományos és új szerepet töltöttek be 
a kialakuló rasszista államban. Ők látták el tanácsokkal az átlagos 
nőket a , faji higiéné" és az örökletes betegségek kérdéseiben. 
Németországban részt vettek a szellemi és testi fogyatékosok 
kórházi szelektálásában, majd elkísérték a halálra ítélt áldozatokat a 
gázkamrákig, vagy beadták nekik a halálos injekciót. A keleti 
területeken gondját viselték a német katonáknak, és közelről 
figyelték a szovjet hadifoglyok meg a zsidók nélkülözését és 
meggyilkolását. Dolgoztak a koncentrációs táborok kórházaiban, 
vigasztalták az SS rendőreit és katonáit, ha visszariadtak az 
áldozatok közelről való lelövésétől. A hivatalos egészségügyi 
szemléken gettókat látogattak, de magáncélból is felkeresték ezeket, 
kíváncsiságból, vagy ha kedvük támadt valamilyen tárgyra vagy 
szolgáltatásra. Ott álltak a vasúti peronokon, amikor a vagonokba 
zárt zsidó deportáltak segítségért könyörögtek. Közvetlen szemtanúi 
voltak az európai holokausztnak, és amikor az eutanáziaprogram 
Németországból átterjedt Lengyelországra, egyesek 
tömeggyilkosságokat is elkövettek. Kikből lett ápolónő a nácizmus 
idején, és milyen körülmények között jutottak el keletre? 


Vöröskeresztes ápolónők eskütételi ceremóniája Berlinben 


Midőn a XIX. század második felében az ápolónői mesterség nemes 
hivatássá emelkedett, kezdetben csupa közép- és felső osztálybeli nő 
űzte. A militarista német kultúrában elvárták, hogy , a ház angyala" 
háború idején szárnyait széttárva vigyen a tábori kórházak 
szenvedő katonáinak rendet, tisztaságot, anyai gondoskodást. A 
hosszú, fehér ruhát és szárnyas fityulát viselő nőket, akik ágytól 
ágyig röppentek, a katonák valóban , a front angyalainak"? tartották. 
Az 1930-as évek közepére, amikor az új faji hierarchiának és a 
nemzeti egység meghirdetésének köszönhetően a német 
társadalomban enyhültek az osztályellentétek, és a társadalmi 
helyzet egyre kevésbé számított, a Hitler által tervezett globális 
háború megkövetelte az ápolónők tömeges 

mozgósítását. , Modellnek? elismert ápolónők tartottak 
otthonápolási tanfolyamokat a falvakban, és jelentkezőket 
toboroztak a fiatal lányok, különösen a Hitlerjugend tagjai közül. 
Toborzó körútjaikon hazafias jelszavakkal csábították a jelölteket, 
és propagandisztikus képeket mutogattak nekik egzotikus 
helyszínekről, ahol mosolygó ápolónők pózoltak makulátlan, 
hófehér egyenruhában - ezek a képek a háborút mint a gyógyítás és 
a gondoskodás élményét mutatták be, vérontásnak, erőszaknak 


nyoma sem volt. Sok tizenéves leányzó fogékony volt a haza 
védelmére szólító felhívásra; menekülni akartak a falusi 
környezetből, és már a gyermekgondozási tanfolyamokon beléjük 
sulykolták a higiéné és a fajbiológia tudományát. Az 1939 végén és 
1940 elején, közvetlenül a Lengyelország náci meghódítása után 
rendezett toborzó körutak eredményeképpen mintegy tizenötezer nő 
csapott fel ápolónőnek. 


A náci korszak folyamán az ápolási szakma erős nacionalista és 
ideologikus jelleget öltött. Az első világháború hosszú lebernyegeit 
szigorúan angolos uniformis, szerény főkötő váltotta fel; a 
legfontosabb kellék a katonai stílusú, a szervezeti 

hovatartozásra utaló kitűző lett. Ernst-Robert Grawitz orvos és SS- 
tiszt vezetése alatt a Német Vöröskereszt nem hivatalos, de annál 
jelentősebb kapcsolatot tartott fenn Heinrich Himmlerrel, akinek 
felesége roppant büszke volt ápolónői hivatására. A náci párt 
láttamozta a vöröskeresztes ápolónők oklevelét, miközben , barna 
nővérek" néven saját ápolónői gárdát is fenntartott. Zsidó ápolónők 
csak a zsidó kórházakban dolgozhattak; azoknak, akik bármely 
kórházban munkát vállalhattak, igazolniuk kellett árja 


származásukat és politikai megbízhatóságukat. 

Az ápolónői munka egykorú értelmezésében humanitárius 
eszméknek kevés hely jutott. Egy nővért, aki Erfurtban végezte 
tanulmányait, megdöbbentett oktatójának kijelentése: , A gyűlölet 
nemes érzés." Az ápolónő hagyományos erényeit — az 
önfeláldozást, a fegyelmet, a diszkréciót - most a háború 
szolgálatába kellett állítani. Az ápolónőknek - hangsúlyozták az 
oktatók — az a küldetésük, hogy a katonákat gondozva, 
lelkiállapotukat karbantartva és egészségüket helyreállítva 
megacélozzák harci erejüket. Akárcsak a német katonáknak, az 
ápolónőknek is kötelezően előírták a Führernek tett hűségesküt. Egy 
Rigába helyezett vöröskeresztes ápolónő nemrég a videokamera 
előtt elmondta, hogy neki a fejébe verték: Oroszországban , gonosz 
emberek?" élnek, , bolsevik kommunisták", akik lemészárolják és 
felfalják a gyerekeket. A videón látszik, hogy a nő , a zsidókat" 
akarta megnevezni, de közbelépett az öncenzúra, és inkább 

, bolsevik kommunistákat? mondott. , És mi mindent elhittünk, amit 
mondtak nekünk." 


Erika Ohr, 1941 


Amikor az ápolónők toborzói 1938-ban felkeresték Erika Ohrt, egy 
juhász lányát, az a svábföldi Ruppertshofenben, a lelkész házában 
dolgozott mint szolgáló és dada. Nem érezte otthon 

magát, különösen azért, mert a falubeliek ferde szemmel néztek rá: 
egy egyedülálló fiatal nő, aki egymaga dolgozik egy pap 


háztartásában! A helyi pártszervezet agitátorai beszéltek a 
lelkésszel, és azt javasolták, hogy Ohr lépjen be a Német 
Lányszövetségbe. A lány úgy nézte, nem tehet mást, és belépett, ám 
kevés gyűlésen vett részt, mert azokat többnyire este tartották, 
amikor még a lelkész konyhájában volt dolga. A gyűlések ideológiai 
tartalmából semmire sem emlékezett - vagy talán későbbi 
beszámolójában elhallgatta az ilyen részleteket —, emlékezett 
viszont az egyenruhájára: ropogós fehér blúzt és sötétkék szoknyát 
utaltak ki részére. 


Jövőjére nézve meghatározóbb volt az az esemény, amelyet 
valószínűleg ugyancsak a párt szervezett: találkozott két 
vöröskeresztes ápolónővel. Ezek is falusi lányok voltak, akik 
megtudták, hogy a család földjét a legidősebb fivér örökli, és ekkor 
elhatározták, hogy elhagyják otthonukat, és önálló szakmát 
választanak. Ohrnak megtetszett a vöröskeresztes egyenruha és a 
hajtókán viselt kitűző. A két nővér biztatta, hogy meneküljön el a rá 
váró paraszti vagy cselédsors elől. Ahogy a lány megfogalmazta: 


, Többre vágytam." 


1939-ben, mihelyt tizennyolc éves lett, Ohr ápolónői képzésre 
jelentkezett a legközelebbi városban. Először azonban kérelmeznie 
kellett, hogy a Birodalmi Munkaszolgálat felmentse a kötelező 
szolgálat alól, és árja származását is igazolnia kellett. 

Miután elintézte a bürokratikus formaságokat, el kellett érnie, hogy 
munkaadója, a lelkész elbocsássa. Amikor távozásának híre kelt, 

a szomszédok nem akarták elhinni, hogy a pap szakácsnőjéből 


vöröskeresztes ápolónő lesz. Csak akkor fogták föl, amikor 
Erika jókora bőröndjét Stuttgartba szállították. 


Amikor 1939-ben kitört a háború, egyre nagyobb szükség lett 
ápolónőkre és kisegítő nővérekre. Ohr jelentkezése a 

legjobbkor futott be. A lány nagy buzgalommal tett eleget a 
formaságoknak, de arra nem számított, hogy vele együtt hozzá 
hasonló fiatal nők tömegét küldik majd el Németországból Európa 
túlsó végébe, hogy sebesült katonákat és SS-rendőröket ápoljanak. 
Ugyanakkor voltak, akik elmegyógyintézetekbe és tábori 
kórházakba kerültek, azzal a feladattal, hogy tegyék el láb alól az 

, életre érdemtelennek? ítélt betegeket. 1940 októberében Erika 
Ohrt tizenkilenc társnőjével együtt beosztották az őszi tanfolyamra. 

Feljebbvalói, a főnővérek sokkal idősebbek voltak; egyikük már az 
első világháborúlián is gyakorolta a szakmát. Mind rendkívül 
hatékonyak voltak, és nagyra értékelték a pontosságot és a 
tisztaságot. Egyesek szemlátomást élvezték, hogy 
parancsolgathatnak az újoncoknak. Az egyikük megkövetelte, hogy 
mind középen válasszák el a hajukat, mert ez együtt jár az ápolónői 
státussal. Erika Ohrnak azonban megvolt a saját önálló ízlése. Ő 
oldalt választotta el a haját, és amikor hazalátogatott és teljes 

ápolónői díszben lefényképezték, büszkén viselte a maga frizuráját. 


Két évig tartó, különböző stuttgarti klinikákon és kórházakban 
abszolvált alapos kiképzés után Ohr megkapta a maga 

ápolónői oklevelét és egyszersmind a behívóját is. A Német 
Vöröskereszt valamennyi tagját - továbbá a nagyszámú vallási, párt- 
és kormányszerv valamelyikével kapcsolatban lévő ápolónőket — 
be lehetett hívni katonai szolgálatra; ez 1937-től vált a hivatalos 
politika részévé, amikor is, Hitler háborús készülődésének 
keretében, a Vöröskeresztet a hadsereg parancsnoksága alá 
helyezték. Ohr, amikor ápolónői képzésre jelentkezett, tisztában 
volt ezzel a helyzettel, ám ennek ellenére megijesztette a behívó, 
amely elől nem térhetett ki. Lehet, hogy pályaválasztásával nagy 
hibát követett el? 


Az egyik stuttgarti katonai kórházban a lány találkozott német 
katonákkal, ellátta sérüléseiket, de most idegen földön, a front 
közelében kell majd dolgoznia. A nácik megszállta Európában 
vagy Észak-Afrikában bárhová kirendelhették. Nem volt semmiféle 
külföldi tapasztalata; soha nem merészkedett száz mérföldnél 
távolabbra dél-németországi szülőfalujától. Nyugtalanul és 
idegesen jelentkezett a stuttgarti kerületi katonai hivatalnál, hogy 
átvegye 1942. november 3-ától érvényes hivatalos áttelepülési 
parancsát, amely Ukrajnába szólt. Nem sok ideje maradt, hogy úti 
célján tűnődjön: néhány napon belül el kellett indulnia Berlinbe. 
Sebbel-lobbal becsomagolt, és értesítette családját beosztásáról. 
Amikor felszállt az Ukrajnába tartó vonatra, rádöbbent, hogy sok 
ezer katona között ő az egyetlen nő. A peronról senki sem intett 
búcsút neki. 


1941 nyarán Annette Schücking, egy rendkívül művelt, előkelő 
származású fiatal nő ugyancsak felöltötte a maga szigorú 


szabású vöröskeresztes egyenruháját. Családját több XIX. századi, 
nagyra becsült irodalmi személyiség tette nevezetessé. Dédapja 
életttársa volt Annette von Droste-Hülshoffnak, a zseniális 


költőnőnek, akinek hősi alakjai és Vesztfáliáról szóló romantikus 
meditációi a náci kultúra eszményeit is kielégítették. 


A hitleri érában értékelték Schücking őseit, ám a család liberális 
politikai nézetei annál kevésbé tarthattak számot elismerésre. 
Pacifista apját, a weimari köztársaságot megalapító Német 
Szociáldemokrata Párt egykori tevékeny tagját a nácik az 1933-as 
hatalomátvétel után eltiltották a politizálástól. Annette 
Schückinget, aki otthonosan mozgott értelmiségi körökben, annyira 
elkeserítette apja sorsa, hogy elhatározta: jogi pályára lép, noha 
útjában állt a könyörtelen kvótarendszer, amely korlátozta a nők 
hozzáférését a felsőfokú tanulmányokhoz. Annette, mint idealista és 
lelkes honleány, szilárdan hitte, hogy a bíróságokon ő majd 
kijátszhatja a diktatúrát. 


Hamarosan azonban felismerte, hogy nincs módja megváltoztatni 
sem a náci rendszert, sem a férfiakat, akik irányítják. A münsteri 
egyetem megfelelő évfolyamán ketten voltak nők, és a nagyképű 
professzorok rendszeresen gúnyt űztek belőlük, mert szemináriumi 
jelenlétükben a hagyomány megsértését látták. Amikor azonban 
szembesültek Schücking kiváló szakmai teljesítményével, 1941 
júliusában átengedték az első államvizsgán. De hasztalan igyekezett, 
a jogi pályán nem helyezkedhetett volna el: Hitler kizárta a nőket az 
igazságszolgáltatásból és mindennemű jogászi munkakörből. 


Ám mindettől függetlenül Schückinget, mielőtt tanulmányait 
befejezhette volna, behívták a kötelező háborús munkaszolgálatra. 
Ugyan mi várt rá? A szokványos irodai munkához nem 

érzett kedvet, ahhoz pedig, hogy egy gyárba osszák be, túlságosan 
képzett volt. Gyűlölte a nácikat, amiért eltörölték a politikai és 
szabadságjogokat, pályájához fűzött álmai meghiúsultak, de 
továbbra is büszke német nő maradt, akiben erős volt a 
kötelességtudat. A vele egykorú fiatal férfiakat csatába küldték, őket 
gondozni és ápolni kellett, otthon pedig Annette nem maradhatott. 
Ekkoriban a német mozikban egy híradófilmet vetítettek, 

Mogiljovi anyák címen; ápolónőkről szólt, akik Belorussziában 
teljesítik háborús kötelességüket - köszöntik Hitlert, adagolják a 


gyógyszert, üdítőt és süteményt szolgálnak fel a fiatal katonáknak. 
Néhány hónapos kiképzés után a fiatal nőt az ukrajnai Novgorod- 
Volinszkij katonaotthonába helyezték, közel az intézményhez, ahol 
Erika Ohr, a juhász lánya dolgozott. 

Annette Schücking ápolónő-egyenruhában, 1941 nyara 


Ohr becsvágya és Schücking idealizmusa egyaránt az ápolónői 
munkában csapódott le. Ukrajnai és oroszországi munkavállalásuk, 
számos kolléganőjükhöz és katonai kisegítőhöz 

hasonlóan, szervesen hozzátartozott Hitler népirtó háborújához. 
Mindezek az ápolónők egy bűnös rendszert képviseltek, és ha 


személyes tetteik nem is, de jelenlétük, szerepvállalásuk őket is 
bűnössé tette. Voltak azonban nővérek, akik maguk is részt vettek a 
tömeggyilkosságokban. Minden női foglalkozás közül az 
ápolónőiben koncentrálódtak a legtöményebben a dokumentált 
bűntettek, összefüggésben mind az eutanáziaprogramokkal, mind a 
táborok orvosi kísérleteivel. 


A gyilkos német ápolónők esetei közül Pauline Kneissleré az 
ismertebbekhez tartozik. Az 1900-as születésű nő jómódú 

népi német családban nevelkedett Ukrajna odesszai körzetében. A 
bolsevik forradalom elől menekülő Kneissler család 

Vesztfáliában telepedett le, ahol a családfő először a 
mezőgazdaságban, majd a német vasutaknál dolgozott. A lány 
1920-ban nyerte el a német állampolgárságot, és a Rajna menti 
Duisburgban szerzett ápolónői végzettséget. Az 1920-as évek elején 
különböző intézményekben tökéletesítette tudását, és biztos állást 
kapott egy berlini városi fenntartású elmegyógyintézetben. 1937- 
ben belépett a náci pártba. Tagja volt továbbá a Nemzetiszocialista 
Nőszövetségnek, a Nemzetiszocialista Jóléti Egyesületnek, a 
Birodalmi Légvédelmi I igának és az Ápolónők Birodalmi Ligájának. 
Amellett hogy tevékeny szerepet játszott a náci szervezetekben, és 
egész napos állása volt az elmegyógyintézetben, Kneissler lelkesen 


énekelt egy protestáns templomi kórusban is. 


1939-ben a rendőrség felszólította, hogy az új év elején jelentkezzen 
a belügyminisztériumban. A megadott cím valójában a Columbus- 
ház volt, a náci eutanázia-hadművelet főhadiszállása, ahol őt és 
húsz további ápolónőt Werner Blankenburg, a 

Führer kancelláriájának küldötte tájékoztatta. Kneissler később így 


vallott: 


A Führer kidolgozott egy , eutanáziatörvényt", amelyet a háborúra 
való tekintettel nem volt szakad közzétenni. A jelenlévők 

teljesen önkéntes alapon vállalhatták az együttműködést. 
Egyikünknek sem volt kifogása a program ellen, így Blankenburg fel 
is esketett. Titoktartást és engedelmességet fogadtunk, és 
Blankenburg felhívta a figyelmünket, hogy az eskü bárminemű 
megszegését halállal fogják büntetni. 


A nővéreket a középkori Grafeneck-kastélyban helyezték el, 
Stuttgarttól mintegy negyven mérföldre, közel ahhoz a helyhez, 


ahol Ohrt kiképezték. A kastély — a württembergi hercegek 
korábbi nyaralója - több mérföldre van a legközelebbi várostól, és 
egy domb tetejére épült. Az első világháború után nyomorékok 

és testi fogyatékosok otthonává alakították. 


Kneisslert azzal bízták meg, hogy keresse fel a környék intézményeit 
egy listával, amelyen összeírták a Grafeneckbe szállítandó 
betegeket. A szállításért felelős Schwenninger úr az Intézményi 
Gondoskodás Jótékonysági Alapítványát képviselte, és nála volt a 
megsemmisítésre szánt deportálandók listája: ezt össze kellett 
hasonlítani a meglátogatott intézmények által 

összeállított névsorral. Kneissler szerint a páciensek , nem mind 
voltak különösebben súlyos esetek"; sokan , jó fizikai állapotban" 
voltak. Egy-egy megadott napon mintegy hetven beteget 

szállítottak Grafeneckbe, és Kneissler volt az egyik kísérő ápolónő. 


A betegeket, miután Grafeneckbe érkeztek, barakkokba helyezték, 
ahol két orvos felületesen megvizsgálta őket. Ez a két orvos , egy 
kérdőív alapján mondta ki a döntő szót: elgázosítsák-e az adott 
beteget vagy sem. (...) A legtöbb esetben a betegeket 

az érkezésüktől számított huszonnégy órán belül megölték." 
Elgázosítás előtt az orvosok két köbcenti morfium-szkopolamint 
fecskendeztek be az áldozatoknak; utána pedig sokukat 
felboncolták. Az elhamvasztást követően a hamvakat összekeverték 
és urnákba töltötték, amelyeket egy előre kinyomtatott levél 
kíséretében elküldték az áldozat rokonainak. A titkosság és az 
elkövetők védelme érdekében ezeket a , részvétnyilvánításokat" az 
orvosok álnéven írták alá, és a halál okát is hamisan adták meg. 


1940 januárja és decembere között a grafenecki egészségügyi 
személyzet 9839 személyt gyilkolt meg. Kneissler, aki szemtanúja 
volt az elgázosításoknak, ijesztőnek, de nem olyan szörnyűnek 
találta az eljárást. Kolléganőivel egyetemben úgy okoskodtak, hogy 
, a gázhalál nem fáj". 


Kneissler hivatásos gyilkosként működött Grafeneckben, 
Hadamarban és más német , eutanáziaközpontokban". Öt éven át 
csaknem nap mint nap segédkezett az elgázosításoknál, éheztette a 
betegeket, és halálos injekciókat adott be a szellemi és testi 
fogyatékosoknak. A háború után bűnössége egész Németországban 
közismertté vált. Kevesebben tudtak arról, hogy rövid időre keleten 


is megfordult. Áthelyezésének része volt abban, hogy a 
tömeggyilkossági eljárások Németországból áttevődtek 
Lengyelországba és Belorussziába. 


A nácik alatt Pauline Kneissler mestersége kifordult magából - 
kiképezték gyilkosnak, és felszólították, hogy öljön. Csatlakozott 
egy gyilkosokból álló csoporthoz, amely Hitler jóváhagyásával jött 
létre. Vele ellentétben más, keletre települt német nők dokumentált 
gyilkosságait nem annyira a szakmai képzettségük, mint a puszta 
alkalom, a természetük, valamint a hatalomhoz és a 

véres helyszínekhez való közelségük motiválta. Még a tábor- és 
börtönrendszer női őrei is maguk dönthették el, mennyire 
kegyetlenül és szadista módon bánnak a foglyokkal és a betegekkel. 
A náci rezsim nők ezreit formálta tettestárssá; arra képezte őket, 
hogy bánjanak durván a birodalom ellenségeivel - de gyilkos női 
káderek ki nevelése nem tartozott a nácik céljai közé. A táborok, 
börtönök és elmegyógyintézetek módszeres terrorjától eltekintve 
nem várták el a nőktől, hogy különösebben erőszakosak legyenek, 
vagy éppen öljenek. Azok, akik mégis ölésre vetemedtek, egy 
termékeny társadalmi-politikai környezet , lehetőségeit" használták 
ki, elvárva, hogy ne kiközösítésben, hanem elismerésben és 
jutalomban legyen részük. Keleten nem a tanítónők vagy az 
ápolónők közül kerültek ki a legvalószínűbb közvetlen gyilkosok, 
hanem a titkárnők és a feleségek soraiból. Ők voltak a legközelebb a 
bűntettek helyszíneihez és a férfiakhoz, akik a tömeggyilkosságokat 
elrendelték és végrehajtották. Szinte elkerülhetetlen volt, 

hogy ezekbe maguk is belekeveredjenek - és látni fogjuk, hogy 
többet is vállaltak a kelleténél. 


TITKÁRNŐK 

Az ápolónők mellett Hitler népirtó háborújának mindennapi 
műveleteihez a legnagyobb mértékben a német titkárnők és irodai 
kisegítők járultak hozzá - így például a kelet állami és 
magánkonszernjeiben tevékenykedő női adatkezelők és 
telefonközpontosok. A náci hatalomátvétel előtt Németországban 
egy másik forradalom kezdődött, amely a szóban forgó női 
nemzedék szempontjából döntő jelentőségű volt: a modern 
munkahely kialakulása és a munkahelyet betöltő, egyedülálló 
dolgozó nők megszaporodása. 1925-re a fehérgalléros, tisztviselői 

állásban lévő nők száma az előző évtizedhez képest 
megháromszorozódott. 1933 és 1939 között egyre több fiatal nő 
keresett állást a mezőgazdasági és házimunka hagyományos 
elfoglaltságain kívül. Nők töltötték be az állami bürokrácia és a 
gazdasági társaságok állásait: így kerültek abba a gépezetbe, amely 
a holokausztot tervbe vette, megszervezte és végrehajtotta. A 
weimari korszakban az átlagos fiatal nő nem volt szabad szellemű 
flapper, a náci korszakban pedig nem volt kötelességtudó, dirndlis 
háziasszony — túldolgoztatott, alacsony fizetésű titkárnő lett belőle. 
A modernitás izgalmas volt, és fárasztó. 


Noha a náci rezsim kihasználta őket, a fiatal nők előtt új távlatok 
nyíltak az adminisztráció vonalán. Választhattak: a Reichen belül 
vállalnak-e állást vagy külföldön; kormányszervnél vagy 
a hadiiparban. Ilse Struwe egyike volt a legalább tízezer 
titkárnőnek, aki a keleti irodák kedvéért elhagyta Németországot. 


Aken 


Ilse Struwe mint a Wehrmacht személyzeti titkárnője az 
íróasztalánál, 1942 

IIse eleven gyermek volt; porosz családja, ahol, későbbi 
visszaemlékezése szerint, a hallgatás volt a jelszó, még túl zajosnak 
is találta. Agyhoz kötött édesanyja megkövetelte tőle, hogy 
csendben maradjon — látható legyen, de nem hallható. Apja, 
gyümölcs-nagykereskedő és nácipárt-tag, megverte, ha nem 


fogadott szót. IIse hamar megtanulta, hogy ha engedelmes, jó 
kislány akar lenni, akit szeretnek és elfogadnak, akkor nem dacolhat 
a felsőbbséggel. Tűrt tehát, és csendben maradt. 

Tizennégy évesen elvesztette az anyját. Később úgy emlékezett, 
hogy a halott asszony békés arcáról azt olvasta le: , Hála 

istennek, túl vagyok ezen az életen." Anyja temetésén találkozott 
három lánnyal a Német Lányszövetségből, akik nagy hatással voltak 
rá. A lányok meghívták, hogy ha egyedül érzi magát és búsul, 
keresse lel az ifjúsági mozgalmat. Ilse elment a gyűlésekre, és 
élvezte, hogy kortársai befogadják. Összebarátkozott egy helyi 
fiúval, aki tagja volt a náci párt félkatonai szervezetének, az SA-nak, 
és bolondozásával megnevettette. Később, amikor a náci támadás 
keretében ejtőernyővel ledobták Lengyelországban, levelet írt szíve 
választottjának, és azzal kérkedett, hogy levágta egy öreg zsidó 
szakállát. Struwe kiábrándult belőle. 


Liselotte Meier 1941 körül 


Felserdülvén a lány ráeszmélt, hogy kitörhet a nyomasztó légkörű 
családi otthonból és a faluból. Nyomorúságos sorsú anyja, aki egész 
életében kiszolgáltatott volt, annak idején azt tanácsolta, hogy 
tanuljon valamilyen szakmát. Struwe Berlinbe költözött, ahol 
elvégezte a középiskolát, majd egy kereskedelmi 

iskolában titkárnőnek tanult. Az apa értetlenkedett: miért bajlódik 
ilyesmivel, amikor úgyis férjhez megy majd. Azt követelte, hogy Ilse 
térjen haza, és segítsen neki vállalkozásában. A lány kész volt 
teljesíteni parancsát, ám ekkor egy Berlinben élő nagybácsi azt 
javasolta, hogy helyezkedjen el a katonaságnál. A németek éppen 


ekkoriban foglalták el Párizst, és ott új irodákat hoztak létre. Ilse 
jelentkezett. 


1940-ben Franciaországba, 1941-ben Szerbiába, 1942-ben 
Ukrajnába küldték, hogy kezelje a postát, jelentéseket gépeljen, és 
egy Wehrmacht-előörs hadműveleti irodájában közleményeket 
továbbítson. Egyike lett a birodalom kisegítő katonai szolgálata 
mintegy ötszázezer tagjának, azoknak a nőknek, akik 

kisegítőkként dolgoztak a hadseregben, a légierőnél és a 
haditengerészetnél. Kétszázezret e nők közül, akárcsak Ilse Struwét, 
a megszállt területeiben helyeztek el. Amikor Struwét Ukrajnába 
küldték, nem sokat gondolkodott. Utazni akart, kalandokra vágyott, 
és különben is: akárhová osztották be, mennie kellett. 


Vele ellentétben Liselotte Meier önként választotta a keletet. 
Reichenbach szászföldi városban nőtt fel, a cseh határnál, 

az Érchegység kifutó dombjai között. Egyik gyerekkori 
barátnőjével együtt fehérgalléros munkára készült. Arról 
álmodoztak, hogy a közeli nagyvárosokban, Lipcsében, Drezdában, 
Berlinben építik ki pályájukat - és mind a ketten a belorussziai 
Lidában, ugyanabban az irodában kötöttek ki. Meier két évig tanult 
egy kereskedelmi iskolában, további két éven át tanuló volt egy 
kereskedésben. Tizenkilenc éves korában választás elé került: vagy 
egy lipcsei autógyárban kap munkát, vagy titkárnőként szegődik el 
a megszállt kelet új adminisztratív gárdájába. Ő a második 
lehetőséget válaszotta. A leendő megszálló személyzet egyik 
tagjaként került a lengyelországi Pomerániába, ahol a crössinsee-i 
kastélyban egy hónapos kiképzésben részesült. Itt megismerkedett 
az újonnan kinevezett birodalmi kormányzókkal, és felváltva kapott 
oltásokat meg ideológiai nevelést. 


Mint Liselotte Meier, Johanna Altvater is önként jelentkezett keleti 
bevetésre. A nyugat-németországi Mindenben született, 
munkáscsalád lányaként; apja öntödei művezető volt. A vallásos és 
konzervatív vesztfáliai város társadalmilag merev volt, 

gazdasági válság sújtotta. Az 1930-as években alig volt itt 
munkalehetőség. A modernizálódó államban továbbra is a házasság 
maradt a társadalmi felemelkedés legfőbb útja. A nők azonban 
köztisztviselőként is elindulhattak a magasabb státus felé," és 
fokozatosan benépesítették Hitler államapparátusának sorait. 


Altvater egy lányoknak fenntartott középiskolába járt, és a 
Hitlerjugend helyi szervezetében , bátor, erős nővé"? és ,a 
nemzetiszocialista világnézet bajnokává" érett. Városa iskoláiban 
buzgón toborzott a Német Lányszövetség, és ő még akkor 
jelentkezett, amikor nem volt kötelező. Altvatert a többi női 
jelentkezővel együtt ideológiai és fizikai próbáknak vetették alá. A 
lányszövetség nem volt tánciskola, és a szocializáció nem a 
hagyományos női értékeken alapult. Altvater azonban - aki részben 
fiús természet volt, részben kacér és úgynevezett jópofa — széles 
medencéjével termékenységet ígért, és megközelítette a náci 
nőeszményt; a faji küzdelemben pedig a fiúk mellett is megállta a 
helyét. 


Johanna Altvater csakhamar elkívánkozott fojtogató légkörű 
szülővárosából. 1935 és 1938 között egy gépgyárban iparra 
szakosodott titkárnőnek tanult. Felügyelője , nagyon pontos, 
hangyaszorgalmú, becsületes és munkakedvtől fűtött" munkaerőnek 
minősítette. Ezzel az ajánlással sikerült Minden városvezetésében 
gyorsírói állást szereznie. Hamarosan azonban elege lett az íróasztal 
mögötti munkából; közelebb akart kerülni a háborús eseményekhez. 
Mindeni főnöke vissza akarta tartani, de nem boldogult vele. 


A lány felismerte, hogy a nácipárt-tagság több lehetőséget ígér, 
leginkább talán az újonnan elcsatolt lengyel területeken. 

Beadta jelentkezését, és 1941 januárjában teljesült az óhaja. Irodai 
tapasztalata, hajadon volta, a párt iránti látványos rajongása és 
helyváltoztatási szándéka révén eszményi külszolgálati jelöltnek 
minősült. Az Elfoglalt Keleti Területek Birodalmi 

Minisztériuma nevű új intézmény kapva kapott rajta, és Ukrajnába 
helyezte. Altvater nyomban útra kelt. 


Az 1915-ben született Sabine Dick, eredeti nevén Gisela Sabine 
Herbst, valamivel idősebb volt, mint Struwe, Meier vagy 
Altvater. Gimnáziumot végzett, vagyis a német oktatási rendszer 
legigényesebb középiskola-típusát látogatta, és az esetleges keleti 
foglalkoztatáshoz vezető útja fényesebb volt, mint a többi 
titkárnőé. Tizenkilenc éves volt, amikor állást vállalt a nemrég 
létesült berlini Gestapo-hivatalban. Innen a Birodalmi Biztonsági 
Főhivatalba helyezték át, ebbe a hatalmas szervezetbe, amelynek 
személyzete 1944-ben mintegy ötvenezer főre rúgott. Dick a 


kémelhárító osztályon dolgozott; itt kutatták fel a nép ellenségeit, 
széles értelmezésben mindazokat, , akik a népközösség létét vagy a 
német nép életerejét veszélyeztetik", hogy aztán őrizetbe vegyék, 
vallassák és bebörtönözzék őket. 


A titkárnők, akik a náci terrorgépezetnek ebben a különösen hírhedt 
részlegében dolgoztak, meghatározott típushoz tartoztak. A 
legtöbben nácipárt-tagok voltak, vagy keleti munkavállalásukat 
megelőzően különböző pártszerveknél tevékenykedtek. Komoly, 
magabiztos teremtések voltak, akiket nem félemlített meg a Gestapo 
épülete — az a hely, ahová annyi németet rendeltek be, hogy a 
többség soha többé ne térjen haza. A szóban forgó álláskeresők 
ebben az intézményben vonzó munkahelyet láttak. A fizetés 
magasabb volt, meg aztán belül az ember mégiscsak nagyobb 
biztonságban van, mint kívül. 


Amikor Németország Ausztriával bővült, még több német nő lépett 
be a náci rendszerbe. Midőn Hitler 1938 márciusában bekebelezte 

egykori szülőhazáját, két fiatal bécsi titkárnő már eljegyezte magát 
a nácizmussal. Később, mint igazi fanatikusok, önként jelentkeztek 
munkára a Gestapo lengyelországi vagy ukrajnai hivatalainak 


valamelyikébe. 

Az 1920-as születésű Gertrude Segel egy SS-alhadnagy lánya volt, és 
ezért az SS úgynevezett örökletes közösségéhez (SS- 
Sippengemeinschaft) tartozott. Nemzedéke számos tagjához 
hasonlóan nyolc évig tanult elemi, majd középiskolában, végül 
pedig két évig kereskedelmi iskolába járt. Miután néhány évig egy 
magáncégnél gépírónősködött, 1938-ban belépett a Gestapo 
újonnan létesített bécsi hivatalába, és ott dolgozott 1941 
februárjáig, amikor is jobb állásért folyamodott. Így került a 
lengyelországi Radom biztonsági rendőrségének és biztonsági 
szolgálatának (Sipo-SD) parancsnoka mellé. 


Gertrude Segel 1941 körül 


Segel, akinek az SS fajvizsgálói szerint , nyílt, becsületes jelleme" 
volt, azt állította, hogy ő rendszerető háziasszony, takarékos, és 
anyai természettel van megáldva. Arjának azonban nem 

látszott. Alacsony volt, barna szemmel és dús, sötétbarna hajjal. Egy 
SS-orvos megállapította, hogy külsejének egyes vonásai 


határozottan , dinári" fajra vallanak, ez a faj azonban még értékes, 
délkeleti típusú germánnak számított. Amikor Gertrude később 
kérvényt nyújtott be, hogy házasságot köthessen Felix Landau SS- 
parancsnokkal, a kérvényhez mellékelt fényképen különös módon 
jellegzetes hímzett blúzban feszít, amilyet vidéken viselnek a szláv 


nők ünnepi alkalmakkor. 


A tudós Michael Mann azt bizonygatta, hogy a Németországon kívül 
élő nácik - elsősorban a szomszédos Lengyel- és Csehországban, de 
Elzászban és Ausztriában is — az 1930-as években az átlagosnál 
fanatikusabbá váltak. Annyira vágytak rá, hogy a Nagynémet 
Birodalomhoz tartozzanak, hogy átrajzolták maguknak Közép- 
Európa határait, és forradalmasítani akarták országaikat, még akkor 
is, ha azok belepusztulnak a folyamatba. 1933-ban a harcias bécsi 
nácikat annyira fellelkesítette Hitler kinevezése és a náci hatalom 
németországi megszilárdulása, hogy erőszakkal ki akarták 
terjeszteni támogatói bázisukat. Esti összejöveteleket rendeztek, 
hogy egyedülálló fiatal férfiakat és nőket csábítsanak magukhoz. 
Josefine Krepp e nők egyike volt. 


Josefine Krepp, a huszonhárom éves gépírónő családjával élt Bécs 
egyik külvárosában. A Krause utcai lakás nem igen volt alkalmas rá, 
hogy onnan az ember lánya karriert csináljon vagy férjet fogjon. 
1933 márciusában Krepp a belvárosba villamosozott, hogy részt 
vegyen a náci párt egy gyűlésén. Két schillingjébe került, hogy 
többet tudjon meg a mozgalomról, és más érdeklődő fiatalokkal 
ismerkedjen. Ez a kétschillinges belépő egyszersmind első tagdíja is 
lehetett volna. Jelentkezett ugyanis, hogy belépjen a pártba, ez lett 
volna az első hivatalos kapcsolata egy politikai párttal. 
Mindazonáltal a tagkönyvére sokáig kellett várnia, mert azok után, 
hogy 1934 júliusában az osztrák nácik sikertelen puccsot 
szerveztek, és megölték a kancellárt, Ausztriában betiltották a 
pártot. Időközben Krepp jobb állást talált a rendőrség központjában. 
Miután Németország 1938 márciusában magához csatolta Ausztriát, 
Krepp, aki még mindig csak folyamodónak számított, végre 
kitűzhette a pártjelvényt. Most már elismerték elkötelezettségét és 
ambícióját, és új állást is ajánlottak neki, mégpedig Bécs szívében, a 
Ring utca szomszédságában — éppenséggel a Berg utca 43. alatti 
Gestapo-irodában. 


Krepp munkahelye ugyanabban az utcában, csak valamivel lejjebb 
volt a Berg utca 19-től, Sigmund Freud házától, amelyet az 
Anschluss-t. követő napokban feldúltak. Az idős Freud néhány 
hónappal később Londonba menekült. Egyike volt annak a mintegy 
százharmincezer zsidónak, aki ily módon elkerülte a 

zsidóellenes lendeletek és pogromok sorozatát, amely kiközösítette 
és koldusbotra juttatta a bécsi zsidó közösséget. Zsinagógáikat, 
kulturális intézményeiket, iskoláikat, üzleteiket súlyosan 
megrongálták. Hitler a bécsi zsidókat hatványozottan gyűlölte. 
Számos osztrák azzal dúcolta alá jövőjét a pártban és a 
birodalomban, hogy 1938-ban és 1939-ben Bécsben kitett magáért. 
1938 augusztusában Adolf Eichmann osztrák SS-százados felállította 
a maga Központi Kivándorlási Hivatalát a Rothschildok korábbi 
bécsi palotájában, ahol ő és csatlósai nagy buzgalommal 
tökéletesítették a zsidók kényszerű emigrálásának és javaik 
kisajátításának rendszerét. Ő maga és követői ezt a modellt vették 
át később, amikor az európai zsidóságot tömegével deportálták a 
nácik lengyelországi haláltáboraiba, Kelet-Európában pedig 


tömegesen agyonlőtték őket. 


Josefine Krepp e történelmi változások közvetlen haszonélvezője 
volt. Mint a náci párt elismert korai támogatója és hűséges 
alkalmazottja, a szokványos rendőrségi irodából előléptették az elit 
biztonsági szervezetbe, a Gestapóba. Hans Block SS-tiszthez ment 
feleségül, és 1941 márciusában a házaspár szép lakást kapott. A 
lakás 1939 októbere óta üresen állt: ekkor deportálták az első 
ezerötszáz bécsi zsidót a lengyelországi Nisko rezervátumába. Az 
Apollo utcában Josefine Krepp új szomszédja Gertrude Segel volt. 


Az olyan titkárnők, mint Block és Segel, nem voltak közönséges 
irodai alkalmazottak. Ha külsejük, genealógiájuk és 

jellemük megfelelt az SS-vizsgálók szemléjén, úgy ezek a Himmler 
berlini és bécsi főhadiszállásán foglalkoztatott fiatal nők teljes 
joggal erezhették magukat az alakulóban lévő elit tagjainak. A siker 
útja esetleg a keleti kiküldetésen át vezetett, és sokan közülük 
önként jelentkeztek lengyelországi, baltikumi és ukrajnai 
beosztásba. Egyesek megfelelő élettársra vadásztak, hogy javítsanak 
társadalmi pozíciójukon; mások újsütetű ideológiai 

elképzeléseik megvalósítására törekedtek; ismét mások felszabadító 
hatású kalandokra vártak. És sokan voltak, akik egyszerre 


mindhárom célt el akarták érni. 


A Gestapónál vagy a Birodalmi Biztonsági Főhivatalnál dolgozó 
titkárnők nagy többsége kitartott e szervezetek mellett. Munkába 
állásukhoz hozzátartozott, hogy titoktartást fogadjanak. Ha 
igazolódott, hogy megbízhatóak, alkalmanként, ha szükség 
mutatkozott gyors- és gépírónőkre, a testület más irodáiba 
helyezték őket. Így történt ez Sabine Dickkel is. A háború után azt 
állította, hogy ő nem kívánkozott Németországon kívüli állásba, 
mígnem főnöke előállt a csábító ajánlattal: a titkosrendőrség 
minszki vezetőjének lehet a titkárnője, amire mindig is vágyakozott 
— befolyásos pozíciót tölthet be, a berlininél magasabb fizetéssel. 


A náci Németország elképesztő terjeszkedése a maga szaporán 
burjánzó állami és pártirodáival, valamint a gazdasági és katonai 
újrafegyverkezés szédítő iramával - mindez egy tisztviselőkből, 
gyorsírókból, telefonközpontosokból, recepciósokból álló ifjú női 
seregtől függött. Akkoriban a női szakemberek sokasodása kapcsán 
férfiak és nők ambivalensen reagáltak. Egyfelől a kormány és a 
gazdaság működtetéséhez szükség volt a nőkre, és 

mert legtöbbjüket alulfizették, olcsó munkaerőnek is számítottak. 
Másfelől ezek a nők két könyökkel törtek karrierre, és 
,énközpontúságuk szinte határtalan volt". Kötekedő bírálóik 
felrótták, hogy elorozzák az állásokat a férfiak elől, gyengítik a 
családi hagyományokat, és , mint potenciális anyák, nem teljesítik a 
nemzettel szembeni kötelességüket". Ám mihelyt a frontra behívott 
férfiak helyett a hivatalok és irodák a nőkre szorultak, az 
aggályokat és előítéleteket félre kellett tenni. A nők ekként 
rendkívüli méretekben hozzájárultak a náci rendszer fenntartásához 
— a nyilvánosság előtt mégis lekicsinyelték ezt a tényt. A náci 
ideológiában és propagandában a német faj hősnője továbbra is az 
anya maradt. 


FELESÉGEK 


A Gestapónál dolgozó titkárnők ezrei voltak közvetlen tanúi és 
adminisztratív cinkosai a tömegével elkövetett bűnöknek. Ám 
ameddig titkárnőként álltak alkalmazásban, nem volt valószínű, 
hogy kitör belőlük az erőszak, és maguk is bűnöket követnek el. 
Paradox módon a legelvetemültebb női elkövetők közül jó 
néhánynak nem volt semmiféle hivatalos szerepe ezekben a 


bűnökben - nem hivatalos körülmények között élték ki gyűlöletüket, 
és fejezték ki hatalmukat. Feleségek voltak, akik csatlakoztak 
férjükhöz - a náci párt, az SS és a rendőrség, valamint a keleti 
megszálló hatóságok magas rangú tisztségviselőihez. Az ilyen nők 
kétféleképpen értelmezték a házasságot. Egyfelől megtestesítették a 
kötelességtudó feleséget, aki alárendeli magát férjének, és látszólag 
beéri a házimunkával meg a gyerekszüléssel. Másfelől, amikor a 
Führer és a Volksgemeinschaft megkövetelte, házasságuk lényegében 
bűntársi viszonnyá alakult. A náci hatalmi hierarchiában férj és 
feleség fajközössége felülüthette a nemi egyenlőtlenséget. A német 
nők utánozták a férfiakat a rendszer piszkos, de a birodalom 
fennmaradásához szükséges munkájának elvégzésében - és ezt azért 
tehették, mert fajilag egyenrangúak voltak. 


Mint SS-tagok aráit és hitveseit, mintegy 240 000 német nőt 
fogadtak be a társadalom új, faji nemességébe. Heinrich Himmler 
"eljegyzési és házassági rendelete? értelmében Németország léte az 
északi fajú és szilárd nemzetiszocialista meggyőződésű férfiak 

és nők felsőbbrendű fajiságának megerősödésétől és 

szaporodásától függ; ez a faji elit pedig az SS-ben volt jelen a 
legtöményebben. Heinrich Himmler, akit Hitler 1939-ben a 
németség megerősítése birodalmi főbiztosává nevezett ki, a német 
és nem német vér megítélésének legfőbb bírája lett. A számos, általa 
irányított szervezet, például az SS Faji és Áttelepítési Hivatala, az 
orvosilag természetesen megállapíthatatlan tiszta német vérű 
személyek azonosítására és kiemelésére törekedett, és paranoiásán 
üldözte az ilyen vér beszennyezőit. A németek és zsidók, vagy 
németek és , cigányok, négerek vagy ezek fattyai" közötti 
fajkeveredés bűnnek számított. A hivatalos politika immár kiterjedt 
a kényszerű sterilizálásra, nehogy a tiszta német vér veszélybe 
kerüljön; kriminalizálták az abortuszt is, és szigorúan szabályozták 
a házasságkötést, hogy termékeny kapcsolatok jöjjenek létre. 


Ha visszatekintünk erre a tébolyult ideológiára, nehezen értjük meg, 
hogyan fertőzött meg ilyen alaposan és ilyen parancsoló erővel egy 
egész nemzedéket. Azok, akik a náci faji ideológiát a gyakorlatba 
ültették át, belső ellentmondásokba és homályos fogalmakba 
ütköztek. Hogy ezeket legyőzzék, jogászok, tudósok, orvosok és 
bürokraták rendszereket, törvényeket és eljárásokat dolgoztak ki, 
például a német vér és becsület védelmének törvényét és a 


birodalom állampolgársági törvényét, amelyet inkább , nürnbergi 
törvények" néven ismernek. A nemi közösülés egyfajta faji 
társulássá vált, amelyet a nemzetállamnak kellett jóváhagynia. 
Heinrich Himmler, az igényes főhivatalnok, ragaszkodott hozzá, 
hogy személyesen hagyja jóvá az SS tagjainak házasságát, miután 
tanulmányozta tisztjei dossziéját és kiszűrte a kétséges származás 
eseteit. Azoktól, akik házassági engedélyért folyamodtak, tehát 
mind az SS-katonától, mind jegyesétől, Himmler részletes 
dokumentációt követelt, amely igazolta az árja származást és az 
1750-es évekig vagy még régebbi időkig visszamenően taglalta a 
családfát. Követelmény volt továbbá az ideológiai hűség, a fizikai 
alkalmasság, az elfogadható faji ismérvek (magasság, 

testsúly, hajszín, az orr formája, a koponya méretei), valamint a 
termékenység. SS-menyasszonyok százezreit vetették alá erőszakos 
nőgyógyászati vizsgálatoknak, továbbá ellenőrizték háztartási 
ismereteiket és anyai ösztönüket is. Az egyik házassági 
folyamodványt, amely 1942-ben kötött ki Himmler íróasztalán, 
Vera Stahli és Julius Wohlauf nyújtotta be. 


Vera Stahli, akiből nemsokára Vera Wohlauf lett, ravasz és feltűnni 
vágyó teremtés volt; meglehet, ezek a vonások nehéz ifjúsága idején 
ragadtak rá. Ötéves volt, amikor gépészmérnök apját elvesztette. 
Vera és édesanyja Hamburgból svájci rokonaikhoz költöztek, de 
később visszatértek Hamburgba, ahol a tizenhét éves lány 1929-ben 
befejezte kereskedelmi iskolai tanulmányait. Még a nagy gazdasági 
válság bekövetkeztével is sikerült különböző cégeknél tisztviselői 
állást találnia. Ám célját, hogy önállóan, saját lakásban éljen, sokáig 
nem tudta elérni. 

Anyja hirtelen halála után Vera maga alakította életét. Fél évre 
Angliába utazott, s mire hazatért, a nácik csillaga már 

feljövőben volt. Vera addig nem foglalkozott politikával, de most 
úgy érezte, előnyökkel járna, ha bekapcsolódna valamelyik náci 
szervezetbe, hiszen a párt terjeszkedésével új állások jöttek létre. 
1933 és 1935 között Vera a Német Munkafrontnál dolgozott, amely 
módszeresen bomlasztotta és szívta magába a szakszervezeteket, és 
zárta ki a zsidókat, a szocialistákat meg a kommunistákat. Aktív 
tagja lett a Birodalmi Kereskedelmi Egyesülésnek is. Ami 
teljesítményeit illeti, nem szerénykedett. Életrajzában magának 
tulajdonította, hogy bővítette a kereskedelmet a német 
vendéglátóiparban is. 


Vera megfelelt a nácik női eszményének: öt láb és kilenc hüvelyk 
magas volt, 160 fontot nyomott, , kerek fejű, kék szemű, szőke és 


egyenes orrú" volt. Sikeresen győzte meg az SS vizsgálóit arról is, 
hogy takarékos és találékony alkat, és képes egy 


háztartás vezetésére. Rendszerető volt, okos, az ízlése kifogástalan. 


Elvégezte az előírt háztartás-vezetési és gyermekgondozási 
tanfolyamokat, és sportolóként érmeket is nyert. 


A Julius Wohlauffal kötendő házasság Vera életében már a második 
volt. Az 1930-as évek közepén Hamburgban teljesültek a sok ifjú 
titkárnőéihez hasonló képzelgései: az irodában megismerkedett egy 
jómódú kereskedővel, férjhez ment hozzá, és sikerült feljebb 
kapaszkodnia a társadalmi ranglétrán. Ám a házasságból, Vera nagy 
csalódására, nem született gyermek, habár , legmélyebb vágya" volt 
a gyermekáldás. Ennek elmaradásáról - ahogy a válóperes bíróság 
előtt vallotta — , férje viselkedése? tehetett, akit sokévi házasság 
után 1940-ben behívtak a hadseregbe; ám még ez sem lett volna 
kizáró ok, mivel a férfi gyakran állomásozott Hamburg közelében, 
és hazajárt szabadságra. Csakhogy az illető nem akarta Verát 
boldoggá tenni. Vera ekkor válni akart, és némi idő után ebbe a 
férfi is beleegyezett. Vera, a folyamatot felgyorsítandó, vállalt 
minden felelősséget. Amikor később elismerte, hogy nyolc hónap 
óta nem éltek házaséletet, a bíró megkérdőjelezte hűségét, és azt 
firtatta, volt-e az asszonynak mással intim kapcsolata. Vera 
tagadott. 1942 júniusában a válás jogerőre emelkedett. Valójában ő 
és Julius Wohlauf már néhány héttel korábban benyújtották 
házassági kérvényüket az SS Faji és Áttelepülési Hivatalához. 

I.iesel Riedel fényképei az SS-hez benyújtott házasságkötési 
kérelméhez, 1935 


Verának és Juliusnak sürgős volt a házasság, mivel Wohlauf 
századosnak mint a 101. rendvédelmi rendőrzászlóalj 

megbízott egységparancsnokának szolgálatra kellett jelentkeznie a 
lengyelországi Lublinban. Wohlauf egyike volt a Himmler bizalmát 
bíró frontparancsnokoknak, és keleti szolgálatáért éppen ekkor 
tüntették ki az SS igen becses halálfejes gyűrűjével. Himmlernek 
folyamodványukra írt monogramján még alighogy megszáradt a 
tinta, a ga]lambpár megegyezett benne, hogy nászútjukat együtt 


töltik Lengyelországban. Valósággal fürödtek a boldogságban. 

Julius Wohlauf szép és rajta imádattal csüngő feleséget kapott, 
jókora készpénzes hozománnyal és egyéb javakkal, amelyek 
megháromszorozták vagyonát; Vera Wohlauf pedig befogadást nyert 
az új SS-elitbe. A fajvizsgálók feltüntették a házassági 
folyamodványon, hogy Vera nemzetiszocialista szemléletű, továbbá 
bátran és energikusan szolgálja a mozgalmat. Ám az új asszony 
korántsem volt az az otthon ülő fajta. Együtt akart maradni férjével, 
aki a harc központjában tartózkodott. Elhatározta, hogy július 
végén csatlakozik hozzá Lengyelországban. 


Liesel Riedel és SS-vőlegénye, Gustav Willhaus ugyancsak alig 
várták, hogy összeházasodjanak, és élvezzék a magasabb társadalmi 
státus előnyeit. 1935-ben nyújtották be házassági 

kérelmüket. Kézzel írt önéletrajzában Liesel megjegyezte, hogy a 
neunkircheni vasművek mellett nőtt fel, egy köztiszteletben álló 
művezető lányaként. Kilenc osztályt végzett egy katolikus 
iskolában, majd egy nagy csirkegazdaságban vállalt munkát. Három 
szezonon át segédkezett a háztartásban, és alkalmilag a gazdaság 
vezetőjének irodájában is kisegített. A cselédsors azonban nem 
elégítette ki, és beiratkozott egy kereskedelmi iskola nyolc hónapos 
tanfolyamára. Közben háztartás-vezetési és főzési ismereteit is 
kiegészítette. Ezzel a képzettséggel már gyakornok lett szülővárosa 
egyik vendéglőjének konyháján, de itt sem melegedett meg. Sűrűn 
váltogatta munkahelyeit. Egy iroda alkalmazottjaként alatta maradt 
a szegénységi küszöbnek. Ekkor elhatározta, hogy jelentkezik az 
NSZ-Rheinfront nevű helyi náci újság egy, a párt által meghirdetett 
állására. 


1934-től tehát Liesel a náci sajtó berkeiben mozgott, ahol erős 
kapcsolat alakult ki közte és a nácizmus között. Így ismerkedett meg 
Gustav Willhaus műszerésszel, egy főpincér fiával. Gustav 1924-ben 
lépett be az SA-ba, 1932-ben pedig az SS-be. Utcai verekedésekben 
vett részt, és amikor Liesellel megismerkedett, ezt már sebhelyekkel 
is bizonyíthatta. Bár alig tudott olvasni, és társai analfabétának 
tartották, a nácik megtették a Westmark nevű újság kereskedelmi 
igazgatójának. A szerkesztőség Saarbrückenben volt, mintegy 
tizenkét mérföldre Liesel munkahelyétől. Gustav udvarlása idején 
Liesel belépett a náci nőszövetségbe, és ellátta az 

elvárt jótékonysági munkát a párt jóléti és segélyszervezeteiben. 


A velük kapcsolatos hivatalos dokumentációból nehéz kihámozni, 
mit láttak egymásban az ifjú szerelmesek. Az SS berlini 
főhadiszállásához intézett szófukar levelekben egyre követelőztek, 
miközben ők nem teljesítették, amit kívántak tőlük. Azt a 
benyomást keltették, hogy kisvárosi szélhámosok, akik élősködni 
akarnak a rendszeren. Hitler azonban arra törekedett, hogy a 
mozgalom egyesítsen minden fajilag értékes németet, beleértve a 
nép olyan egyszerű gyermekeit is, mint Liesel és Gustav. A párt 
büszkén vallotta magát értelmiség- és uralkodóosztály-ellenesnek, 
és ez a két fiatalnak tökéletesen megfelelt. Az SS-ben és a 

pártban befutott karrierjüknek valószínűleg hasznára vált, hogy a 
politikailag ingatag Saar-vidékről származtak, vagy legalábbis 
engedékenységre hangolta a berlini vizsgálókat fogyatékosságaik és 
kétes jellemük iránt. 


A Saar-vidék, ez a területi entitás, amelyet a versailles-i szerződés 
hozott létre, történelmileg vitatott határvidék volt Franciaország és 
Németország között, és gazdag vasérclelőhelyei okán igen értékes 
volt az újrafegyverkezés számára. Versailles-ban a szövetségesek 
meg akarták fékezni a német hadigépezetet, továbbá az volt a 
céljuk, hogy véget vessenek az örökös francia — porosz 
viszálykodásnak, és egyszersmind etnikai szempontból stabil 
viszonyokat teremtsenek. Ám az a körülmény, hogy a 
népszövetségi mandátum értelmében a Saar-vidéket a franciák 
foglalták el, folyamatosan fűtötte a németeknek a győztesek békéje 
elleni kampányát. Hitler és Goebbels egyre fokozta a Saar-vidéken 
kifejtett propagandát és politikai agitációt, hogy előkészítsék a 
terület bekebelezését. 1935 januárjában - ebben az évben járt le a 
népszövetségi mandátum — népszavazást rendeztek, és a lakosság 
kilencvenegy százaléka a Harmadik Birodalomhoz való 
csatlakozást választotta. Liesel Riedel és Gustav Willhaus e 
hovatovább polgárháborúba torkolló náci agitpropkampány 
központjában dolgozott. Riedel a sajtóirodán tette a dolgát, 
Willhaus a kommunistákra és szocialistákra uszított egyenruhás 
verőlegények közé állt. Saarbrückenben tartott győzelmi 
beszédében Hitler kijelentette: , A vér a végén erősebb a 
dokumentumok papírjánál. Amit tintával írtak, egy szép napon 
kitörli majd a vér." Versailles, a locarnói egyezmény, a 
megnemtámadási szerződések — mindez Hitler szemében csak 
papírszemét volt. Nem számított más, csak a Volk, a háború és a 


birodalmi terjeszkedés. 


1935. október 30-án, a Hitler első nagy európai politikai diadalát 
kísérő nemzeti hisztéria közepette, Liesel és Gustav házasságot 
kötött. Ám a vakmerő pár az SS hivatalos jóváhagyása nélkül 
tartotta meg az esküvőt, aminek következtében Gustavot akár ki is 
zárhatták volna a testületből. A férfi nem tudta beszerezni 
genealógiai táblázatához a megfelelő iratokat. Családjának egy 
része Kelet-Poroszországból származott, egy másik része 
Franciaországból, és ez megnehezítette a procedúrát. Emellett a 
folyamodvány benyújtását egy további probléma is késleltette: 
Gustav protestáns volt, míg Liesel katolikus. Liesel családja 
katolikus templomban akarta megrendezni az esketési szertartást, és 
azt követelte, hogy a születendő gyermekek katolikus nevelésben 
részesüljenek. Gustav először beleegyezett mindebbe, ám a berlini 
SS-vizsgálók sürgették, hogy gondolja meg magát. Azt hangoztatták, 
hogy Gustavnak nácit kell nevelnie gyermekeiből, mivel 
álláspontjuk szerint a katolikus egyház több, mint vallási 
intézmény: , politikai szervezet, amely arra törekszik, hogy aláássa a 
nácik ügyét és a német nemzettudatot"; Gustav pedig, ha hozzájárul 
gyermekei katolikus neveléséhez, , el fogja veszteni befolyását 
családja ideológiai irányultságára". Gustav és Liesel beadta a 
derekát. A bontakozó elit tagjaiként rátaláltak a közös jövőre; a 
családi elvárásokat és a vallásos hitet sutba dobhatták. Ők ketten 
mostantól a pártnak és az SS-nek tartoznak hűséggel. 


Gustav és Liesel Willhaus, mint a népközösség kötelességtudó tagjai, 
néhány éven át próbáltak gondoskodni gyermekáldásról. Végül 
1939 májusában, néhány hónappal a háború szeptemberi kitörése 
előtt, világra jött a lányuk. Gustav befejezte harci kiképzését 
Himmler hadseregében, vagyis a Waffen-SS-ben, az SS katonai 
szárnyánál. Miután egy ideig íróasztali munkát végzett az SS berlini 
gazdasági és ügyintézési főirodájában, akcióra osztották be - de nem 
a frontra, hanem a megszállt területekre mint a nácik , zsidók elleni 

háborújának? résztvevőjét. 


1942 márciusában Gustavot megbízták, hogy felügyeljen a zsidó 
foglyokra, akik a hadiiparban dolgoztak a nyugat-ukrajnai Lvovben 
(német nevén Lembergben). Könyörtelenségével bizonyára 
kitüntette magát feljebbvalói szemében, mert később előléptették 


Janowska, a legnagyobb ukrajnai munka- és átmenőtábor 
parancsnokává. Janowska peremén különleges szállást kapott, egy 
villát, amelyben egész családja elfért. Itt csatlakozott hozzá 1942 
nyarán Liesel Willhaus és inmár hároméves kislányuk. 


Erna Kürbs parasztgazda lányaként nőtt fel Türingiában, a német 
mezőgazdaság szívében. A család évszázadok óta Herressen faluban 
élt. A falu lakosai kevesen voltak: mindössze néhány száz keményen 
dolgozó ember, aki büszke volt XVI. századi malmára, XVII. századi 
templomára és XIX. századi sétányára. Herressen domboldalra épült 
egy folyóvölgy fölött, és búza-, répa- meg árpaföldek vették körül. 
Elszigeteltnek látszó fekvése ellenére csak tíz mérföldre volt 
Weimartól, az elbukott német demokráciakísérlet szülőhelyétől. 


Ha Németország az 1920-as években, Erna ifjúsága idején 
tudathasadást szenvedett, úgy idegközpontja Weimar volt: onnan 
sugároztak a modernség felvillanyozó lüktetései és elrettentő 
ellenlökései. A jobboldali völkisch pártok már 1925-ben 

elfoglalták majdnem az egész türingiai állami parlamentet, és egy 
náci kerületi fejes valamennyi képviselő faji átvilágítását követelte. 
Sokat írtak Hitler 1923-as , sörcsarnoki" puccsáról és látványos 
produkciójáról a puccsot követő bírósági tárgyaláson, amelyet a 
maga első országos színpadává alakított. Ám azt kevesen tudják, 
hogy miután hazaárulásért elítélte, a bíróság egész Németországra 
kiterjedően eltiltotta a nyilvános szónoklástól - az egy 

Türingia, Erna szűkebb hazája kivételével. Ennek a kedvezménynek 
nem az volt az oka, mintha a weimari politikusok óvni akarták 
volna a szólásszabadságot a maguk bimbózó demokráciájában; 
inkább az volt a háttérben, hogy a náci mozgalmárok alaposan 
bedolgozták magukat Türingiába, ahol Hitler biztos menedéket 
talált, és itt rendezték meg évenkénti kongresszusukat, amelyet 
1926-ban Münchenből Weimarba költöztettek. Hitler számára 
Türingia volt a modell: hogyan lehet a demokratikus rendszert 
törvényesen, belülről lerombolni, a parlament náci küldöttekkel 
való elárasztása és az agresszív vidéki korteskedés által. Valóban, a 
náci párt szabad választásokon érte el népszerűsége csúcsát: az 
1932. július 31-én megrendezett Reichstag-választáson országos 
viszonylatban 37,4 százalékot kaptak. Erna régiójában még 
fényesebb: 42,5 százalék volt az eredmény. Itt is, másutt is 
legnépesebb szavazótáboruk az Ernához hasonló németekből: az 


alsó középosztályhoz tartozó protestánsokból és gazdálkodókból 
állt. 


Vidéken az Erna nemzedékét alkotó fiatal nőktől elvárták, hogy 
gondját viseljék a családi gazdaságnak, és napkeltétől napnyugtáig 
dolgozzanak. Az új művészet, a film meg a tömegeknek 

címzett reklám, amelyek a fiatal nőket szemkápráztató 
nagyvárosokkal és a vagyoni határokat felrugó szerelmi 
történetekkel hódították, még lehangolóbbnak tüntették fel az 
állandó robotot. És a gazdaságokból ennek ellenére csak kevés 
nőnek sikerült elmenekülni, holott 1939-ben ők tették ki a 
mezőgazdasági munkaerő több mint 54 százalékát. Akárcsak Erna, 
ezek az ifjú hajadonok (és özvegyek) alapvető szerepet játszottak a 
családi vállalkozásokban, noha sem fizetést, sem igazi elismerést 
nem kaptak. A családok abból a feltevésből indultak lei, hogy ennek 
a női munkaerőnek nem sok szüksége van tudásra és oktatásra: e 
nélkül is egyensúlyban tartják a hagyományos háztartási 
gazdálkodást. Herressen-ben Erna hét elemi iskolai osztályt járt ki, 
majd egy évet töltött egy szomszédos városban mint háztartási 
alkalmazott. Ez volt az egyetlen, faluján túli élménye - mígnem 
1936-ban, 16 éves serdülő lányként egy ottani táncmulatságon 
megismerkedett a férfival, aki később a férje lett - Horst Petrivel, a 
náci mozgalom emelkedő csillagával. 


Erna Petri Türingiában az 1930-as évek végén 


Ez a találkozás megváltoztatta Erna életét, ahogy azt maga is 
kívánta — de hogy miféle élet várt rá, azt álmában sem 

képzelte volna. A magas, jóképű Horst a náci párt helyi, nagyhangú 
agitátora volt, emellett SS-tag is, és nagyszabású terveivel 

elbűvölte a lányt. Arról beszélt, hogy helyreállítja hős apja 
becsületét, aki az első világháború alatt az argonne-i erdőben adta 
életét a hazáért, és megmutatja, mire képes a Nagynémet Birodalom 
újjászületéséért. Horstnak szilárd politikai nézetei voltak, Erna iránt 


pedig romantikus érzelmei — a lány mindkettőt ellenállhatatlannak 
találta. 


Horst Petriben, még mielőtt 1932-ben a maga türingiai 
kisvárosában létrehozta a náci pártsejtet, érdeklődés támadt az 
agrártudomány és -gazdaság iránt. Lenyűgözte a katona-gazda 
alakja, a regényesített és militarizált elképzelés az árja parasztról, 
akinek az a kötelessége, hogy megfékezze a városiasodás dagályát. 
Petri elolvasta a bestseller Volk ohne Raum-ot, és gyökeret vert 
benne a meggyőződés, miszerint a birodalmi földek hiánya 
Németország jövőjét fenyegeti. Ám nem tengeren túli, afrikai 
földekre gondolt, hanem azokra, amelyek az európai kontinens 
keleti részén terülnek el. A náci mozgalom korai híveként, no meg a 
nácik mezőgazdasági küldetése iránti sajátos érdeklődésével 
felkeltette a Reich , vezető gazdájának", Himmler Faji és 
Áttelepülési Hivatala első főnökének, dr. Richard Walter Darrénak a 
figyelmét. Darré volt a , vér- és talajügyi" szakértő, A parasztság mint 
a német faj létforrása (1928), A vér és a talaj új nemessége (1929) és A 
disznó mint az északi népek és a sémiták ismérve (1933) című könyvek 
szerzője, aki nagy buzgalommal toborzott gazdálkodókat a náci 
pártba, és Horst Petrit a szárnya alá vette. Darréval a mentor 
szerepében Horst egyetemi oklevelet szerzett mezőgazdaságból 
Jénában, Buchenwaldban és Dachauban pedig SS-kiképzésben vett 
részt. Úgy tűnt, SS-tisztként, valamint Darré eszményi katona- 
gazdálkodójaként karrierje korlátlan lehetőségeket tartogat. 


Egyévi udvarlás után Erna teherbe esett. A párocska nyomban 
benyújtotta házassági folyamodványát az SS Faji és 

Áttelepülési Hivatalának. A tizennyolc éves Erna menyasszonynak 
fiatal volt (akkoriban a legtöbb nő huszonöt és harminc év között 
ment férjhez). A fiatalok elnyerték Himmler áldását, Erna apja 
azonban megtagadta a sajátját, mivel Horst ellenszenves volt neki. 
De már késő volt. Horst és Erna 1938 júliusában házasságot kötött. 
Erna immár nem volt parasztgazda lánya, hanem egy SS-tiszt 
felesége, és hivatalos tagja egy SS családi törzsnek, amelyet fajilag 
becses anyaként ő is gazdagít majd. Az ifjabb Horst 1938 
novemberében jött a világra. 


Valamikor az 1930-as évek végén Erna Petriről fénykép készült 
Türingiában, amint egy DKW-nak (Dampf-Kraft-Wagen) 


látszó motorkerékpáron ül. A kép nagyított változatát az albumába 
is beragasztotta, egyéb náci kori emlékek közé, amelyeket a 
háború után is nagy becsben tartott. Hatásos felvétel — az utolsó, 
amelyen Petriből ifjonti ártatlanság sugárzik. Kötényt visel, keze a 
kormányon, lába a pedálon - mint aki a következő pillanatban 
szélnél sebesebben tovaszáguld. 


De nézzék meg közelebbről a képet, és láthatják, hogyan kezdi ki a 
nőiességet a bontakozó náci perverzitás. Nemzedéke szellemében 
Erna is élvezte a mozgás modernségét. A nemzetiszocialista motoros 
osztagnak rengeteg híve volt a Petri házaspárhoz hasonló alsó 
középosztálybeli tagok körében. Ők voltak azok, akiknek egy 
Volkswagenre nem telt, de örömüket lelték az autóversenyek és a 
motorbicikli élményében. Erna Petri Németországában a weimari 
korszak új nőtípusát — aki sortban, bubifrizurásan, cigarettára 
gyújtva lovagolta volna meg a motorbiciklit — a maga , gátlástalan 
individualizmusával" együtt elfojtották a konformizmus és a faji 
hierarchiák új formái. A két világháború között a németek nemzeti 
egységre, népközösségre vágytak; ezeket a vágyakat gyúrta át a 
nácizmus a faji klub kizárólagosságra törekvő, bűnös formájává, és 
Petri e klub büszke és kalandokra kész ragja lett. 


Mintás köténye sem a házias békesség jelképe. Ellenkezőleg, Hitler 
Németországában a nők így, a rend és a tisztaság formájában 
fejezték ki a német felsőbbrendűséget. A Gyarmati Nők Ligája már a 
náci hatalomátvétel előtt is azt hirdette, hogy a szakszerű 
háztartásvezetés , a kulturális és biológiai németséget? fejezi ki. A 
nácik birodalmában ezt a szellemet a végletekig hajtották. A német 
nőktől elvárták, hogy civilizációs küldetést vállaljanak, amely 
magában foglalta, hogy a primitív keleti területeken meghonosítsák 
a háztartásvezetés és az otthoni rend , felsőbbrendű" módszereit." 
Még a , tisztogatás" szónak is erőszakos jelentése 

lett. Eufemizmusként borult pogromokra és az , alsóbbrendű" 
fajok eltüntetésére, deportálására és végül tömeges kiirtására. 


1942 nyarán Himmler Faji és Áttelepülési Hivatalának égisze alatt 
Horst és Erna Petrit azzal bízták meg, hogy műveljenek 

és védelmezzenek egy kelet-galíciai lengyel ültetvényt. Horst 
ideológiai képzelgései megvalósulóban voltak, és kötelességtudó, 
kötényes asszonykája csatlakozott hozzá, hogy együtt vívják meg a 


maguk keresztes hadjáratát. 


Az Erna Petiihez hasonló asszonyok a német nőiség két végletét 
testesítették meg: egyfelől a felszabadított nőt, másfelől a 
hagyományos háziasszonyt. Gyermekkorukat a weimari 
köztársaságban élték meg, de felnőtté már Hitler Németországában 
váltak. Zavarba ejtő világban nevelkedtek: a gyors városiasodás, a 
libikókaszerű gazdasági válságok, a viharzó tömegpolitika 
közepette. Ennek az elveszett női nemzedéknek kellett eligazodnia 
Hitler Harmadik Birodalmában. 


A náci mozgalom nem változtatta a német nők többségét elvakult 
hívekké, és nem alázta őket a Reich érdekeit szolgáló szülőgépekké. 
Inkább arról beszélhetünk, hogy a mozgalom utópisztikus faji céljai 
és nacionalista programja forradalmi öntudatot lobbantott fel az 
egyszerű németekben, és új hazafias cselekvésre serkentett. A nők 
megtanulták, hogyan navigáljanak egy kétségkívül szigorúan 
behatárolt rendszerben, amely azonban új előnyökhöz és 
alkalmakhoz is juttatta őket, és magasabb státusba emelkedhettek, 
különösen, ha keletre települve a kormányzó elit tagjai lettek. Más 
szóval a nőkben két korszak vegyült egymással, furcsán és gyakran 
zavarosan. 


Hitler a tudtukra adta, hogy a háborút Németország létéért vívják. 
Ez lesz, úgymond, a végső leszámolás árják és szlávok, a német 
fasizmus és a judeobolsevizmus között. Bár hosszú éveken át 
nevelték és ideológiailag képezték őket, bár látták a német utcákon 
a radikális politizálás viharos folyományait, bár hallották, hogyan 
működik a terror az olyan táborokban, mint Dachau és Buchenwald, 
és a szemük előtt tobzódtak az antiszemitizmus hivatalos és 
népszerű formái — ezek a német nők mégsem voltak felkészülve 
arra, amit láttak és tapasztaltak, ha átlépték a birodalom határát, és 
beléptek Ukrajna, Lengyelország, Belorusszia és a Baltikum 
területére. És senki meg sem sejthette, mit művelnek majd ott 
egyesek közülük. 


3 
TANÚK 
MEGÉRKEZÉS KELETRE 


Erika Ohr vöröskeresztes nővér hamarosan elfelejtette magányos 
pályaudvari búcsúját Németországtól. 1942 volt, november közepe. 
Hitler erői egyenlőtlen elosztásban terültek szét a keleti fronton, 
nagyobb szabású szovjet ellentámadás volt készülőben, 

és közeledett az újabb orosz tél. A vonat a határon átdöcögve 
Lengyelországba érkezett, és hirtelen , minden egészen más lett: a 
vidék, a házak, az állomások, a jelzések betűi". Ohr most látott 
először megbombázott házakat. Körülötte a Sztálingrádba tartó 
katonák is másképp viselkedtek, mint addig: az énekszó 
elhallgatott, megszűnt a tréfálkozás. Ohr megértette: akárhogy 
hirdeti a náci rádió és filmhíradó a német felsőbbrendűséget, a 
háború a vártnál hosszabbra nyúlt. Odahaza Stuttgart hamarosan 
átéli az eddigi legsúlyosabb bombatámadást. A világuralomért 
indított náci roham sorsa a keleti fronton fog eldőlni, és arra fordult 
minden tekintet — köztük Erika Ohré. 


A keleti utazás olyan végtelennek ígérkezett, mint a láthatár. A 
vonat, úton Ukrajna felé, lassan szelte át Belorussziát. Az ablakon 
kinézve nem ígérkezett sok látnivaló: egybemosódó szürke síkságok 
váltakoztak egy-egy kopár nyírfacsoporttal. A vonat kerekeinek 
szüntelen forgása és nyikorgása csak fokozta az egyhangúságot. Úgy 
tűnt, ezen az idegen földön sehol semmi élet; emberek nincsenek, 
még egy árva madár is alig-alig. A vagonban a katonák a 
csomagjaik között hevertek. Egyesek elbóbiskoltak, mások régi, már 
kiolvasott újságokat böngésztek. 


Amikor Ohr végre megérkezett Zsitomirba, a tartományi fővárosba, 
amely mintegy kilencven mérfölddel nyugatabbra volt Kijevnél, már 
esteledett. A lány töprengett, mitévő legyen, amikor németül 
beszélő női hangokat hallott. Odalépett a két nőhöz: egyenruhás 
katonai segéderők voltak, akik följebbvalójukkal, egy Wehrmacht- 
tiszttel tartózkodtak a pályaudvaron. Ők szereztek kocsist és kocsit, 


hogy elszállítsa Erikát új munkahelyére, a város túlsó végén lévő 


sebészeti kórházba. A kórházban, amely egy korábbi iskolában 
működött, nagyjából száz beteg fért el. Nem is hasonlított ahhoz a 
Stuttgart melletti katonai kórházhoz, ahol Erika gyakorlaton volt. 
Ez a perifériára telepített ukrán intézmény vértől, gennytől és 
vizelettől bűzlött. Fagyást szenvedett katonák jajgattak 
fájdalmukban. Golyókat, srapnelszilánkokat és testrészeket kellett 
eltávolítani. Istenhozottra, útbaigazításra nem volt idő. 

Egy másik idealista ápolónő megérkezése még kiábrándítóbb volt. 
Miután Weimarban elvégzett egy gyorsított ápolónői tanfolyamot, 
1942 nyarán tette ki a vonat az ukrajnai Dnyepropetrovszkban, és 
már az első napot is végigdolgozta. A sebesültek áradata nem akart 
véget érni, és ő egymást váltó műtétek hosszú soránál asszisztált. 
Mintegy kétszáz, fájdalmakban vergődő katona rimánkodott, hogy 
segítsen rajtuk. A lány egyik ágytól a másikig szaladgált, injekciókat 
adott, hogy elcsitítsa a harcosok érzékeit, miközben az ő érzékei 
pattanásig feszültek a megterheléstől. Még nem ért véget a nap, 
amikor otthagyta őrhelyét, és a szobájába menekült. Bemászott az 
ágyba, összegömbölyödött, arca elé emelte karját, és szopni kezdte 
a mutatóujját, mint egy gyerek. Hogyan is képzelhette a háborút 
nagy kalandnak? 

Vnterlogea" Üeharsléut Ces. jang rezkázittem pe tüdes fuhrurgszevzms 


Egy lengyelországi áttelepülési tanácsadóknak készült 
toborzási brosúra címlapja: , Német asszonyok! Német lányok! 
Keleten szükség van rátok!" 


Ohr és megannyi társnője számára a keletre érkezés olyan volt, mint 
egy rituális náci átmenet: elválás mindentől, ami meghitt 
és ismerős, az elválás nyomában pedig elszigeteltség és idegenség. A 


hivatalos brosúrákban és toborzófelhívásokban Lengyelország és 
Ukrajna frissen megszállt részeit úgy ábrázolták, mint edzőpályát, 
ahol próbára teszik a jelentkező szívósságát és a mozgalom iránti 
elkötelezettségét. Mihelyt a szóban forgó nők beléptek ebbe a 
világba, mélyreható átalakulás kezdődött életükben. Az első 
benyomások kitörölhetetlen emlékekké váltak. Egy nővér, aki 

1942 augusztusában érkezett meg az oroszországi Vjazmába, 
feljegyezte első találkozását , az ellenséggel". Ahol leszállt a 
vonatról, volt az állomás mellett egy nagy hadifogolytábor. Csont és 
bőrré aszalódott szovjet foglyok , csüngtek, mint az állatok a 
szögesdrót kerítésen", és rá meresztették szemüket. A táj 
kopárságának ecsetelése és a láthatatlan vagy éppen állatias 
lakosság emlegetése jellemző volt az egykorú levelek német 
gyarmatosító retorikájára, amely az évtizedekkel később keletkezett 
emlékiratokat is áthatja. 


Míg sokakat megviselt és elbizonytalanított a keleti tartózkodás, 
mások a felnőtt korba vezető szívvidító átmenetnek tartották, amely 
teljes szabadságot ad az önmegvalósításhoz. Minszk , partizánoktól 
fertőzött" erdein áthajtva Brigitte Erdmann, a fiatal előadó- 
művésznő, , tágra nyílt szemmel", a veszélyt élvezve fogadta be a 
környezetet. Mivel Belorussziában elvesztette szüzességét, végre 
igazi nőnek érezte magát, és felfigyelt rá, hogy már nem ,, Fraulein- 
nek" szólítják, hanem a Frau címmel tisztelik meg. Miközben 
Erdmann a nőiességét és szexuális vonzerejét élte ki ezen az új 
terepen, más nők, épp ellenkezőleg, a férfiasságukat juttatták 
érvényre. Egy asszony, aki önként jelentkezett a Hazafias Nők 
Szövetségébe, ápolónőnek tanult, és a Német Vöröskereszt tagjaként 
felesküdött a Führerre, boldogtalan házasságát és egészen kicsi 
lányát hagyta maga mögött, hogy Belorussziába és Ukrajnába 
utazzon. A frontról haza írt leveleiben , férfias becsület" dolgának 
minősítette a náci hadjárat melletti kitartását. Lelkesen ecsetelte, 
milyen szerencsés, amiért fegyverrel a kezében állhat őrt, akár a 
férfiak. Hivatalos ápolónői szerepe persze női munka volt, de 
valahányszor katonáskodásra nyílt alkalma, ezt is 

készséggel vállalta. Azt, hogy elsütötte-e a fegyvert, és ha igen, kire, 
nem tudjuk. De mint sok más egyenruhába bújt nő, ő is büszke volt 
a maga győzedelmes megszállói mivoltára, és a keletet úgy festette 
le, mint felszabadulása színhelyét. 


Flt e 


Az ápolónők, a tanítónők, a titkárnők a náci népirtó hadjárat egyes 
zónáiba csöppentek, a front közelében és a vonalak mögött. A 
legtöbb német nő nem lett közvetlen szemtanúja a zsidók tömeges 
agyonlövésének, de a vérfürdő bizonyos megnyilvánulásaival azért 
találkoztak. Csak visszatekintve ismerték fel (vagy ismerték el a 
körülöttük zajló borzalmas események hatalmas méreteit, és 
egyszersmind saját szerepüket a rendszer bűnös 

politikájában. Akkoriban a holokauszt különböző formákban és 
különböző szakaszokban bontakozott ki Európa-szerte; nem látszott 
sem előre eldöntött, sem az egész kontinenst átfogó folyamatnak, 
ahogy ma már visszatekintünk rá. A női szereplők, akik a 
holokauszt gépezetén belül dolgoztak, gyakran találkoztak a 
népirtás egyes elemeivel, de végösszegükről mit sem tudtak. Az 
ukrajnai Babij Jar 1941. szeptemberi és októberi tömeges 
kivégzéseiről szóló történetek szájról szájra jártak a katonák, 
valamint a frontra tartó vagy onnan távozó személyi állomány 
tagjai között, és szó esett róluk a hivatalos német újságokban és a 
szovjet jelentésekben is. Német propagandaegységek filmre vették a 
Ivivi (lembergi) pogromokat, és ezt a híradót a német mozikban is 
vetítették. 1942 januárjától a szövetségesek számos figyelmeztetést 
küldtek a németeknek és kollaboránsaiknak, miszerint az ilyen 
atrocitások elkövetőit a háború után megbüntetik; ám az 
elgázosításokról, például a belzeciről, amely 1942 márciusában 
indult meg, nem állt rendelkezésre hiteles tájékoztatás." Annyi 
bizonyos, hogy odahaza a Reichben a legtöbb embert nem 
érdekelte, mi történik a keletre deportált zsidókkal. Sokkal inkább 
izgatta őket, mi történik szeretteikkel, akik a , judeobolsevizmus? 
ellen harcolnak. 


Ápolónők egy katonai segélyállomáson 


Ha a keleten tartózkodó női alkalmazottak vagy az uralkodó elit 
családtagjai láttak is valamilyen zsidók elleni atrocitást, esetleg 
hallottak ilyenről, könnyű volt besorolni a történteket a háború 
általános borzalmai közé. Sokan csak vállat vontak: nem az 

én dolgom, mi közöm hozzá? Az antiszemitizmus érzéketlenné tette 
a németeket a zsidók szörnyű sorsa iránt, különösen, ha az áldozat 
még németek se voltak. Ezeket a nőket eleinte talán sokkolta a 
háború és a népirtás megannyi rémsége, de aztán a 

legtöbbje hozzászokott, és feldolgozta magában. Ameddig Hitler 
seregei egyik győzelmet a másik után aratták, ezek a fiatal nők éltek 
és virultak. Az ember a legkellemetlenebb képeket is tudat alá 
szoríthatja; árnyékot borít rájuk a mindennapi élet szokványos 
menete, elfojtják őket a közvetlen szükségletek. A nőknek ki kell 
tartaniuk, bármi történjék. Nem ezt várják-e el egy erényes nőtől, 

egy lojális német honleánytól, egy felsőbbrendű árjától? 


Keleten Erika Ohr és a többi vöröskeresztes egyenruhát viselő nővér 
alkotta a német nők legnépesebb és legfeltűnőbb kategóriáját - 
mindenütt ott voltak a hadsereg és az SS kórházaiban és 
szanatóriumaiban. A korszak egyik, mindenütt látható 
propagandafényképén derűs ápolónők forgolódnak a 
vasútállomáson, felvidítva és felüdítve az átutazó katonákat és SS 


rendőri erőket. A transzportokban szállított hadifoglyoknak és 
zsidóknak azonban nem járt ilyen szíves fogadtatás; senki sem 
törődött például azzal az 1007 düsseldorfi zsidóval, akit alig fűtött 
szerelvényen hurcoltak a rigai gettóba 1941 decemberében. A 
vonatot annyira telezsúfolták az emberi szállítmánnyal, hogy 
útközben többször is leállt. Az állomásokon a deportált zsidók 
minden lehető módon próbáltak vízhez és némi friss levegőhöz 
jutni. Mivel útközben felismerték, hogy történjék velük bármi, jóra 
nem számíthatnak, megkísérelték magukra vonni a peronokon álló 
utasok figyelmét, és levelezőlapokat meg leveleket dobáltak feléjük, 
amelyeken szeretteiket és másokat akartak ráébreszteni sorsukra. 
Az egyik lettországi állomáson, amint az a nácik megszállta 
Európában sűrűn megtörtént, vöröskeresztes ápolónők jelentek 
meg a peronon. A hőmérséklet fagypont alatt volt, és már hajnali 
egy óra is elmúlt. A nővérek meleg hús- és árpalevessel kínálták 

a német rendőröket, és mialatt azok jólesőn kanalaztak, a 

litván vasúti személyzet kikapcsolta a , Judenwagen" világítását. 


Annette Schücking vöröskeresztes nővér ritka kivétel volt a közöny 
és a kegyetlenség sémája alól, és nemcsak a szörnyűségeket 
örökítette meg, amiket hallott és látott, hanem saját erkölcsi 
felháborodását is. 1941-ben, kora ősszel, mielőtt elindult volna 
Ukrajnába, egy újságíró barátja figyelmeztette, hogy 

Oroszország nem neki való, mert ott , minden zsidót megölnek". A 
fiatal nő akkor még elképzelni sem tudta, hogy ez az iszonytató 
megállapítás igaz lehet, és továbbra is kíváncsi volt a német 
terjeszkedés perspektíváira; hiszen maga is pártolta a keleten vállalt 
, civilizációs" küldetést. Hamarosan azonban fülében csengtek 
barátja szavai. 


Amikor a vonat új munkahelye felé vitte, Breszt-Litovszk állomáson 
két egyenruhás német lépett be a fülkéjébe. A nácik megszállta 
keleten a vasúti fülkék az árjáknak voltak fenntartva; a 

, bennszülöttek" tehervonatokon és harmadosztályú 

kocsikban utaztak. Az egyenruhások beszédbe elegyedtek 
Schückinggel és ugyancsak ápolónő kolléganőjével. , És akkor 
egyszer csalt az egyik közölte, hogyan kapott parancsot Bresztben 
egy zsidó nő agyonlövésére" - emlékezett vissza később a fiatal nő. 
A katona elmondta, hogy a zsidó nő kegyelemért könyörgött, arra 


hivatkozva, hogy nyomorék nővérét kell gondoznia. A katona 


odarendelte a nyomorék testvért, aztán mindkettőjüket agyonlőtte. 
Schücking és útitársnője , elborzadt, de nem szólt semmit". Így 
ismerkedett meg a kelettel. 


Flt e 


Az ápolónők, a titkárnők, a tanítónők hamarosan felfogták, hogy 
Hitlernek igaza volt: keleten a németek megsemmisítő háborút 
viselnek. Egyes nőknél már a keletre utazás közben eljött az igazság 
pillanata, köszönhetően a vasúti fülkében elkapott 
beszélgetéseknek, a határátkeléseknek vagy az érkezésük utáni 
percek benyomásainak. A népirtás megközelítése sok nőt 
felzaklatott, mivel kiképzésük nem terjedt ki az erőszakra, sem arra, 
hogy maguk kövessék el, sem arra, hogyan fogadják. A férfiaknál 
másképp állt a helyzet. A fiatal német fiúkat az első világháború 
brutális lövészárok csatáinak szemléletes, gyakran homoerotikus 
képi világának árnyékában nevelték. A Hitlerjugendben zajló 
gyakorlatoztatás többnyire arra irányult, hogy a fiatalok leküzdjék a 
félelmet, megszégyenítsék a gyávákat, tűrjék a fájdalmat, és olyan 
bajtársi kötelékeket létesítsenek, mintha egy banda tagjai volnának. 
A menet- és lövészgyakorlatok, a renitensek nyilvános 
megkorbácsolása és a szabályszerű katonai kiképzés felkészítette a 
fiúkat az ülésre. A német nők, a táborok őreinek speciális képzésétől 
eltekintve, nem részesültek ilyen magas fokú katonai 
indoktrinációban, és nem is szerveződtek atrocitásokat elkövető 
bandákba. 


Mivel a keletre érkező nőknek legföljebb egy töredékét készítették 
fel arra, hogy tömeggyilkosságok tanúi vagy elősegítői legyenek, a 
holokauszt által keltett változatos reakcióik kevesebbet árulnak el 
háború előtti kiképzésükről, mint természetükről és a rendszer 
iránti ideológiai elkötelezettségükről. Reagálásuk két véglet: az 
áldozatok megmentésének szándéka, illetve a gyilkosságokban való 
közvetlen részvétel között ingadozott. Ám azon átlagos német nők 
száma, akik különféle módokon részt vettek a 
tömegmészárlásokban, sokszorosan magasabb volt, mint azon 
viszonylag keveseké, akik megpróbálták az öldöklést 
megakadályozni. 


Főleg kíváncsiságtól, de egyszersmind kapzsiságtól is indíttatva 
számos német nő került szemtől szembe a holokauszttal a több ezer 
keleti gettó valamelyikében. Hivatalosan ezek a , zsidóknak 


fenntartott" városrészek tiltott területnek számítottak; akik 

ide beléptek, megszegték a náci előírásokat. Ám a hivatalos 
fenyegetések és tilalmak ellenére (vagy talán éppen a hatásukra) a 
gettók német turistacélpontokká váltak. És volt ennek a szaporán 
terjedő időtöltésnek két speciális női jellegzetessége is: a 
bevásárlókörút meg a kiruccanás romantikája. 

Az egyik varsói vöröskeresztes ápolónőnek nem volt semmilyen 
programja a szabadnapjára. Barátnője meglepetéssel várta: , Ma 
elmegyünk a gettóba." Mindenki odajár shoppingolni, lelkendezett a 
barátnő. A zsidók minden személyes holmijukat kirakják az utcára, 
deszkákra meg asztalokra - szappant, fogkefét, kozmetikumokat, 
cipőfűzőt, amire csak az embernek szüksége van. Némelyek a 
tenyerükön nyújtják felénk az árut. Az ápolónő habozott, hogy 
merjen-e dacolni a német rendelkezésekkel, de a barátnő 
megnyugtatta, hogy német orvosok is járnak a gettóba: zsidó 
orvosoktól kérnek tanácsot, hogyan birkózzanak meg a tífusszal. A 
két nő tehát elindult a nagy bevásárlási kalandra, és utána az 
ápolónő feljegyezte, hogy sokkal nagyobb szegénységet és piszkot 
látott, mint a lengyel lakosság körében. , Annak a népségnek a 
gettószagától" sokáig nem tudott szabadulni. 


Lengyelországban a nácik 1939-ben, a háború kitörése után 
mindössze egy hónappal vezették be gettózási gyakorlatukat. Az idő 
múlásával a gettók számos formát öltöttek, és különböző célokat 
szolgáltak. A falvakban a gettókat a főutca néhány mellékutcájában 
rendezték be, szögesdróttal körülkerítve. Mivel a zsidókat a 
németek ellenségnek és árja fajukra veszélyesnek tartották, az 
elkülönítés és a biztonság érdekében zárták el őket, erre a 

célra pedig jóformán bármilyen alkalmatosság megfelelt. Amikor a 
német katonai parancsnokok, valamint az SS és a rendőrség tisztjei 
megérkeztek például az ukrajnai Narodicsi városkába, 

közölték, hogy gettót létesítenek, és felszólították a zsidó 
lakosságot, hogy jelentkezzen összeírásra. A narodicsi zsidókat egy 
helyi klubba zárták; másutt iskolákban, üzemi bódékban vagy 
zsinagógákban helyezték el sorstársaikat, esetleg elhagyott 
vagonokba zárták őket, majd megtanácskozták, hogy a helyszínen 
lövik-e agyon vagy táborba deportálják foglyaikat. Napokba, 
hetekbe vagy éppen hónapokba telhetett, amíg a fenti tervek 
megvalósultak; ez egyaránt múlhatott a rendelkezésre álló SS- és 


rendőri erőkön, a helyi tisztségviselők szeszélyén, vagy a felső 
vezetés, így Heinrich Himmler és az ő körzeti megbízottai 
parancsán. A közbeeső időben a helyi német notabilitások, továbbá 
lengyelek, ukránok, litvánok és mások , kereskedtek" a csapdában 
vergődő zsidókkal, akik rákényszerültek, hogy egy cipóért vagy 
némi tűzifáért lemondjanak személyes javaikról; a skála házaktól 
kabátokon át a csizmáig bármire kiterjedhetett. A gettó lakói közül 
kiválogatták az ügyes kezű szakmunkásokat, és nehéz munkára, 
például útépítésre, és különböző, a háborúval összefüggő 
iparágakba, textilgyárakba, építkezésekre, fémfeldolgozó üzemekbe 
és bányákba osztották be őket. Már ezekre a zsidóknak fenntartott 
zárt helyszínekre gyakran úgy uraltak, mint gettókra, valójában 
átmeneti állomások voltak a tömeggyilkosságokhoz vezető úton, 
avagy, Goebbels kifejezésével élve, , halálketrecek", mivel az 
éhezés, a tífusz és az öngyilkosság a beléjük zsúfolt emberek 
százezreivel végzett. 


Minszkben Brigitte Erdmann-nak, a német sztárocskának is megvolt 
a maga , gettóélménye". Hímnemű csodálói között, akik fellépéseit 
látogatták, volt egy rangidős tiszt a Todt szervezettől ez a 
militarizált építkezési ügynökség a zsidó munkaerő első számú 
kihasználója volt. A német parancsnok megígérte a kis 
művésznőnek, hogy következő találkájukon felkeresik a gettót. A 
minszki gettót hat láb magas szögesdrót kerítés vette körül, 

és biztonságát két őrtorony védte. Kezdetben mintegy 

hetvenötezer lajstromba vett zsidó élt benne, de mérete nem 
egészen egy négyzetmérföld volt. Harmincnégy utcáját egy- és 
kétemeletes faépületek szegélyezték, határát a Szviszloh folyó és a 
régi zsidó temető alkotta. A gettó egy kijelölt részében, a többiektől 
elkülönülve, további harmincezer német és osztrák zsidó lakott. A 
tömeges agyonlövések és a mérges gázzal elárasztott teherautók 
nemsokára végeztek a gettó lakosságának kétharmadával. 1942 
őszére már csak mintegy kilencezren maradtak; nagy részük 
dolgozott, de a drótkerítés mögött még mindig tengődött a 
betegeken kívül számos nem dolgozó nő, gyermek és idős ember. 
Közülük majdnem nyolcezret öltek meg 1943-ban, amikor is a 
minszki gettót munkatáborrá alakították. 


A parancsnok, hogy hatalmát fitogtassa, és kedvében járjon a 
veszélyes kalandra vágyó csillagocskának, úgy gondolta, 


Brigitte szívesen meghemperegne a város e tilalmas negyedének 
nyomorában. A lány repesve várta az alkalmat; még az 
édesanyjának is megírta, milyen izgatottan készül a találkára. Egy 
hasonló flörtöt, amely a krakkói gettó területén játszódott, egy sor 
fényképen is megörökítettek; a képeken egy mosolygó fiatal titkárnő 
és egy SS-legény járja be festői konflison a gettó látványos pontjait. 


Egy fiatal tanítónő, aki a Hitlerjugend egy lengyelországi 
tanfolyamán vett részt, megírta az otthoniaknak, mit tapasztalt a 
plöhneni gettóban 1942 júliusában. Bár a kiránduláson részt vevő 
kétszáz fiatal nőnek előre elmagyarázták, hogy Lengyelország ,a 
mocsok, a lustaság, a primitívség, valamint a bolhák, a tetvek és a 
rüh hona", a kis tanítónő mégsem volt felkészülve arra, amit látott. 
Képzeljék csak el, írta szüleinek, hogy végigmentek az utcán, és az 
ajtók-ablakok mind be vannak deszkázva, de bentről közben 
szüntelenül mozgó és mormoló emberek neszei hallatszanak. A 
házakat magas kerítés veszi körül, amely azonban nem ér a földig. 
Az ember lenéz, és odalenn csoszogó lábakat lát, van, amelyik 
meztelen, másokon papucs, szandál vagy cipő van. Olyan szag 
terjeng, amilyet csak mosdatlan emberek sokasága áraszthat. Ha 
lábujjhegyre állva átnézünk a kerítés fölött, kopasz fejeket látni. 
Aztán egyszer csak rájövünk, hogy hiszen gettóban vagyunk, és a 
házakba zárt emberek minden bizonnyal zsidók. Csakhamar a lány 
zavarba jött és megijedt egy munka közben megpillantott zsidó 
susztertól, aki , szomorúan mosolygott". Megkönnyebbült, amikor a 
többiekkel együtt elhagyta a várost. A gettó felzaklatta őket; 
örültek, hogy túl vannak a programon, és nem kell többé a zsidókra 
gondolniuk. 


Bekukucskálni a gettóba több volt puszta kíváncsiskodásnál. A 
leskelődésben a német felsőbbrendűség, a keleti , új renddel" való 
azonosulás nyilvánult meg. A német megfigyelők a keleti zsidó 
világban egy egzotikus bennszülött undort keltő életformáját 
érzékelték. A gettó szigorú határain belül sikerült legyőzni és előbb- 
utóbb gyökeresen kiirtani a fenyegető , másságot". A németek 
elképzelésében a zsidók kihalóban lévő faj egyedei voltak, és 
elkerülhetetlen kimúlásuk gonosz gyönyört és büszkeséget keltett 
bennük. Egy újságírónő úgy írta le a lódzi gettót, mint 

, zsíros kaftánba" öltözött zsidók , valószerűtlen városát", egy diák 
pedig azt írta haza, hogy , az utcákon és tereken nyüzsögnek az ide- 


oda kóborló zsidók, akik között sok a bűnöző típus. Mit kezdjünk 
ezekkel a férgekkel?" A gettó elhagyása felért a civilizációba való 
visszatéréssel, a hatalmasok között elfoglalt pozíció és az önuralom 
visszanyerésével. A lengyelországi Warthegau náci 
körzetvezetőjének a lánya így írt vőlegényének a lódzi gettóban 
szerzett élményeiről: 


Tényleg fantasztikus. A város egyik kerületét teljesen elzárja egy 
szögesdrót kerítés. (...) Többnyire nem látni mást, mint ide- 

oda sompolygó csőcseléket. A ruhájukon elöl is, hátul is sárga 
Dávid-csillag (ez a papa találmánya, másról se beszél, mint Lódz 
csillagos egéről). (...) Tudod, az ember igazán nem érezhet 

együtt ezzel a népséggel. Azt hiszem, egész másként éreznek, mint 


mi, és ezért meg sem érzik ezt a megaláztatást meg mindent. 


A keletre helyezett vagy önként oda települő fiatal nőkre - az 
utóbbiak saját becsvágyuknak vagy a rendszer elvárásainak akartak 
megfelelni, új élményeket gyűjteni vagy a náci ügyet szolgálni — a 
holokauszt tényeinek megismerése általában többféleképpen hatott. 
Megerősítette elszántságukat; megzavarta vagy aláásta erkölcsi 
érzéküket (ez derül ki az állításból, miszerint a gettóba zárt zsidók 
, meg sem érzik a megaláztatást"); és arra indította őket, hogy 
másban vezessék le a kellemetlen vagy visszataszító benyomások 
hatását, például a szexuális gyönyörben vagy az alkoholban. Ahogy 
egy titkárnő felidézte: a , helyes irodai srácokkal" rendezett éjszakai 
murikon fürödtek a vodkában. Az erkölcsi botlások észrevétlenek 
vagy legalábbis büntetlenek maradtak. Akik megpróbálták távol 
tartani magukat a körülöttük zajló dáridóktól, kevés vigaszt 
találtak, és kevés helyet, amelyet a háborús züllés ne érintett volna. 


A zsidókkal és a tömeggyilkosságokkal való érintkezés váratlanul, 
de visszatérő formákban hatolt be e fiatal nők mindennapi életébe. 
Ingelene Ivenst, a lengyelországi Poznan közelébe helyezett fiatal 
tanítónőt komoly megrázkódtatás érte, amikor egy tantermes 
iskolája ablakából kinézett a játszótérre. Két csont és bőr, a közeli 
táborból megszökött zsidó munkás állt ott riadtan, és látszott, hogy 
az iskolában keresnének menedéket. Talán azt gondolták, a 
gyerekek együtt éreznének velük. Ehelyett a gyerekek harsányan 
szidalmazták őket, az együk fiú köveket hajigáit feléjük. Ivens 
közbelépett, és megrótta a kődobálót; ezalatt a két zsidó férfi 


elmenekült. Egy német vöröskeresztes nővér felidézett egy lvivi 
napot, amikor társnőivel a városban sétált, és elhatározták, hogy 
megnézik a régi zsidó temetőt. A nővér hirtelen ráeszmélt, hogy egy 
lazán befedett, friss tömegsíron tapos. Lába a földbe süllyedt — ,a 
cipőmre ragadt, nagyon kellemetlen volt". Amikor néhány titkárnő 
erdei pikniket csapott Riga közelében, megérezték a friss tömegsír 
bűzét, és elhatározták, hogy más helyet keresnek. Az ukrajnai 
Buczacz városban egy mezőgazdasági ellenőr felesége észrevette, 
hogy a víznek furcsa íze van, és rájöttek, hogy a zsidó holttestek 
megfertőzték a talajvizet. 


A tömeggyilkosság átformálja a tanúkat csakúgy, mint a helyszínt. 
Ukrajna hullámzó dombjai és erdei tisztásai durva kráterekké, a 
halál buckáivá, felperzselt foltokká váltak. A domboldalakat több 
méter mélyre ásott sírok csúfították (a rézsűk elnyelték a golyókat); 
a folyópartok is lőállásul szolgáltak (a vér a vízbe csörgött), és a 
Babij Jarhoz hasonló szurdokok megteltek hullákkal meg 
klórmésszel, amíg be nem robbantották őket. A városok közti 
homokos részeken és terméketlen földdarabokon személyes tárgyak 
és emberi maradványok szóródtak szét. A tömeggyilkosságok 
helyszínei nem voltak eldugott vidéken, sőt gyakran benyomultak a 
városokat összekötő útrövidítésekre és ösvényekre. 

Parasztok, földmunkások, iskolás gyerekek rótták őket gyalog vagy 
szekéren. Idegyűltek a kíváncsiak, és fosztogatásra is bőven nyílt 
alkalom. A németek, férfiak, nők egyaránt, szórakozni is jártak a 
népirtás helyszíneire: a réten pikniket rendeztek, az erdőkben 
vadásztak, az úszásra alkalmas mélyebb folyószakaszokon 
lehűtötték magukat és napfürdőztek. 


A holokauszt vidéki színhelyei nem bővelkedtek a nácik grandiózus 
birodalmi törekvéseihez szükséges feltételekben. A kevés számú 
helyi épületnek sokféle célt kellett szolgálnia. A mozi egyik nap 
szórakozást nyújtott, másnap ott gyülekeztek az áldozatok, mielőtt 
megölték őket. Ahogy egy, az ukrajnai Romanovba helyezett 
tanítónő felidézte, sok zsidó, aki túlélte a vérfürdőt, az erdőkben 
bujkált, és a férje, a helyi erdész tudott ottlétükről. A házaspár nem 
segítette ezeket a zsidókat; legalábbis az asszony a háborút követő 
kihallgatásokon nem beszélt róla. Vallomásában említette a 
tömegsírokat, amelyekkel az erdőt járva gyakran találkozott. Egy 
területen, , amely körülbelül tíz méter széles volt, akkora, mint a 


házunk", két nagy gödör volt. Kivégzésük előtt a zsidókat a helyi 
iskolában, az ő munkahelyén terelték össze. A mészárlás után a 
Nemzetiszocialista Jóléti Szövetséghez tartozó nők elvégezték a 
hagyományos jótékonysági munkát — összegyűjtötték, rendbe 
hozták és szétosztották a megölt és az erdőben, a tanítónő 

háza közelében sietősen elkapart zsidók ruha- és ágyneműjét. 


Német hivatalos és polgári személyek akasztott embereket 
szemlélnek egy minszki utcán, 1942 vagy 1943 


Napközben jól látszottak a városképen esett változtatások is. 
Harkovban, Kijevben, Minszkben, Zsitomirban gyakran 

lógtak holttestek az erkélyekről vagy póznákról. Hogy ne kelljen 
látnia őket, és mert félt, hogy bizonytalan egyensúlyi helyzetükből 
éppen rá zuhannak, az ápolónő Erika Ohr Zsitomirban mindig 

a járda legbelső sávjában, a kapuk mellett gyalogolt. 

Buczaczban egy német fiú az iskolából hazaérve azt mesélte 
anyjának, hogy a járda mellett vértócsában fekszik egy halott zsidó 
nő. Másnap reggel, iskolába menet, viszontlátta a tetemet, és 
amikor hazament ebédelni, a halott nő továbbra is ott volt. A 
gyerek mamája feldúltan sietett a helyi csendőrhöz, hogy panaszt 
tegyen. Vajon a zsidó nő megölését kifogásolta, vagy a véres 

, hulladékot" az utcán, amelyet senki sem takarított el, és amely 


felizgatta a fiát? Az asszony háború utáni visszaemlékezéséből erre 
nem derül fény. 


A váratlan borzalmakkal szembesülő nők esetei személyes 
felismerésekre, majd bizonyos fokú megszokásra derítenek fényt. 
1942 nyarán Use Struwe, a fiatal titkárnő, akit arra neveltek, hogy a 
többiek csak lássák, de ne hallják, tizenöt társnőjével együtt 

az ukrajnai Rivnében, a hadsereg műveleti irodájában 

dolgozott. Ugyanitt állt alkalmazásban egy Klebka nevű zsidó lány 
is. Egy napon Struwe elhatározta, hogy meglátogatja Klebkát a 

, körülzárt, nyomorúságos gettóban, ahol a zsidóknak élniük 

kellett. (...) Rettenetes volt, csupa roskatag, piszkos ház..(...) 
yKoszos zsidófészekx — így emlegették Rivnében." 


A gettó látványából Struwe megértette, hogy a zsidók kétségbeejtő 
helyzetben vannak. Ez felzaklatta, de azért folytatta munkáját, és jól 
érezte magát kolléganői között a kényelmes hálóteremben, ahol 
mind együtt laktak. Különben is, keleten szűk tere volt az 
elhatárolódásnak. A német női alkalmazottak háza, ahol Struwe is 
élt, éppen szemben volt a mozival. Az SS-ek ott gyűjtötték össze a 
zsidókat, amikor a gettóból a város peremén működtetett 
vesztőhelyre terelték őket. Ilse Struwe szobája a mozira nyílt. 

Ilse Struwe kollégáival piknikezik; Ukrajna, 1942 vagy 1943 


Egy éjjel hangzavarra, bádogbögrék koccanására és katonai 
kommandók zajára ébredtem. (...) Felkeltem, az ablakhoz mentem, 
és kinéztem az utcára. (...) Egy csomó ember lépett ki a mozi 
bejáratán az utcára, és őrizet alatt elvezették őket. Hajnali három 
és négy között volt. Tisztán láttam a férfiakat, nőket, gyerekeket, 
az időseket és fiatalokat. Ruházatuk elárulta, hogy a gettóból 
jöttek. 1941 szeptembere óta minden zsidónak csillagot kellett 
viselnie. Először nem értettem, mi történik. Mit csinálnak ezek az 
emberek? Miért dobálnak akkora dühvei edényeket és serpenyőket 
a kövezetre? Ekkor hirtelen észbe kaptam. Megpróbálják 

magukra vonni a figyelmet. Nézzétek, mi történik velünk! Ne 
hagyjátok! Segítsetek rajtunk! Ott álltam az ablaknál, és kiabálni 
szerettem volna: Tegyetek valamit! Ennyi nem elég! Szerezzetek 
fegyvert! Ti sokkal többen vagytok! Néhányan 
megmenekülhetnének! Az emberek becslésem szerint háromszázan 
lehettek — később megtudtam, hogy sokkal többen voltak —, és 
egy maroknyi katona kísérte őket. De a foglyok csak vonszolták 
magukat a sötét utcán, fejüket lehajtva motyogtak, küzdelem nélkül 
adták meg magukat. Néztem őket, amíg el nem tűnt az egész menet. 
Aztán visszafeküdtem az ágyba. Ezeket az embereket meg fogják 
ölni. Tudtam. (...) Másnap reggel az irodában közölték, hogy 
Rivnétől néhány kilométerre agyonlőtték őket. Klebkát soha többé 
nem láttuk. 


Az irodában a női alkalmazottak megbeszélték a véres eseményeket. 
Struwe különböző reakciókat idézett fel. Egyeseknek ellenvetéseik 
voltak, panaszkodtak, hogy hiányozni fog a zsidó munkaerő. Az 
egyik azt mormolta, hogy a németek mindhalálig hódítani fognak, 
egy másik pedig azt suttogta: Milyen szörnyű! A legtöbben azonban 
semmit sem mertek kifogásolni, és csak annyit böktek ki, hogy 
Németország úgyis győzni fog. És senki sem bírálta a fiatal 
biztonsági rendőröket, akik a kivégzéseket végrehajtották. 


Struwe, mint sokan mások, látni akarta, mi történik: az ablakhoz 
szaladt, nyújtogatta a nyakát, hogy minél többet lásson. 
Ugyanakkor a német vezetők arra törekedtek, hogy bűntetteiknek 
minél kevesebb szemtanúja legyen. A , végső megoldás" hivatalosan 


titoknak számított — Himmler szavaival a német történelem 


, olyan dicső lapja" volt, amelyről , soha nem esik és soha nem is 
eshet említés". Az olyan tanúknak, amilyen Struwe is volt, 
odanéznie sem lett volna szabad, nemhogy feljegyeznie és beszélnie 
róla. A tarnówi gettó zsidó lakóinak deportálását bejelentve a 
helyi német parancsnok elrendelte, hogy akik abban az utcában 
laknak, amelyen a zsidókat majd végighajtják, az Aktion közben 
mind eresszék le redőnyeiket. Csakhogy az ilyen események 
legalábbis kíváncsiságot keltettek, számos nézőben pedig 
kárörömöt. A tetthelyen tartózkodók, ahogy későbbi 
elbeszéléseikből kitetszik, érzékeikkel fogadták be az eseményeket: 
hallották a tulajdon elpusztításával együtt járó kakofóniát, az 
áldozatok sikoltozását, a sor-tüzet. Struwe mint megfigyelő 
összezavarodott, és bár kényelmes távolságban volt a látványtól, 
veszélyt érzékelt. Meglepte, hogy a zsidók nem is próbálnak 
megmenekülni, de naivul úgy okoskodott, hogy az áldozatok 
passzivitása őt is felmenti a közbelépés felelőssége alól. Miután a 
menet elvonult, visszabújt az ágyába, és aludni próbált. A szemét 
lehunyhatta, de a képek és a zajok továbbra is kísértették. 


Az Aktion, amelybe a fiatal nő bepillanthatott, egy volt a nácik 
megszállta Ukrajna egymást követő regionális vérengzési hullámai 
közül, amelyekre Heinrich Himmler adott parancsot; ő sürgette a 
megszállás polgári tisztségviselőit, hogy maradéktalanul - , száz 
százalékig" - hajtsák végre , a zsidókérdés végleges megoldását". 
Rivnében és Volhínia környező városaiban 1942 második felében 
százhatvanezer zsidót gyilkoltak meg a gettók felszámolása során és 
a tömeges kivégzéseken. A halottakat gyors ütemben nyelte el a 
régió mintegy kétszáz tömegsírja. 


Rivnéből Ilse Struwét 1942 őszén még keletebbre, Poltavába 
helyezték át. A Rivnében látottak miatti rossz érzése fokozta 
kiábrándulását a háborúból és saját háborús szerepéből. 
Íróasztalán növekvő halomba gyűltek a jelentések a német Hatodik 
Hadsereg Sztálingrád körüli veszteségeiről. El kellett búcsúznia férfi 
kollégáitól, akik már nem élvezhették a hivatali munka 
biztonságát; Sztálingrádba küldték őket az elesettek és sebesültek 
pótlására. Helyettük további női alkalmazottak érkeztek. Miközben 
Use a titkos veszteséglistákat gépelte, és rádión tudatta Berlinnel a 
számadatokat, apránként rájött, hogy Sztálingrádnál a németeket 
valószínűleg megverik. Az irodában romlottak a munkafeltételek, 


és romlott a hangulat. Struwe kételkedni kezdett a háborúban: 

, Mit keresek én itt? Ki vagyok én? Mi közöm a férfiak 
háborújához? A férfiak háborúznak, a férfiak ölnek. A nőkre csak 
mint segédmunkásokra van szükségük." 


Amióta 1941-ben Belgrádban tartózkodott, Struwe hozzászokott a 
nyilvános kivégzésekről készült dermesztő fényképekhez. A német 
haditudósítók kivégzés előtt, kivégzés közben és haláluk után is 
lekapták az áldozatokat, és a képeket elküldték a főhadiszállásokra 
propaganda céljából. Struwénak kellett kinyitnia főnökei postáját, 
így hát látta, sőt el is olvasta a szokványos leveleket csakúgy, mint a 
titkosított anyagokat. Egy ízben fényképekkel teli irattartót tettek az 
asztalára. Amikor kinyitotta, halott , partizánokat" látott, akik 
,rongycsomóként hevertek a földön, de a karjuk még mindig 
megadásra volt emelve". És arra gondolt: hogy lehet ilyen 
borzalmakat lefényképezni? Belgrádban azért haragudott a 
fotósokra, mert úgy gondolta, ezeknek a képeknek az ellenállás is 
hasznát vehetné — és ezzel veszélyeztetnék a németek biztonságát. 
Ukrajnában azonban a tömeggyilkosságok politikáját ítélte el. 


Annette Schücking felvétele a novgorod-volinszkiji katonai 
szanatóriumról 


A lány félretette a fényképeket, és áttért a következő dossziéra. 


Érzelmeit és a felzaklató kérdéseket elfojtotta, és eltompulva, 
gépiesen dolgozott. Ahogy később megfogalmazta: , a lelkem 

egy része kiszállt belőlem". Hasonló reakcióról számolt be egy 
másik, Minszkben dolgozó nő 1943 januárjában, anyjához írott 
levelében: , Kinevelődött belőlem a halálfélelem, a pillanatban és a 
munkámban élek, és megtiltom magamnak, hogy a holnapra vagy 
a tegnapra gondoljak. Mikor szokik hozzá az ember ehhez az élet 
hez? Csak dolgozni, dolgozni és dolgozni akarok. Csak nem 
gondolkodni, csak nem érezni!" 


Ilse Struwe érzelmeit azonban nem lehetett mindenestől elfojtani, és 
a látottakat sem törölhette ki maradéktalanul a tudatából. 
Emlékirataiban felidézte, hogy szüntelenül sírt, és úgy elkülönült a 
többiektől, hogy senkivel nem is barátkozott. Csak amikor 1943-ban 
áthelyezték Olaszországba, akkor sikerült megszabadulnia az 
Ukrajnában támadt depressziótól. 


Hasonló illúzióvesztés sújtotta Annette Schückinget, a korábbi 
joghallgatót is, akinek első döbbenetes vasúti találkozása a 
katonákkal Bresztnél elhalványult mindahhoz képest, amit ukrajnai 
célállomására érve látott és hallott. Novgorod-Volinszkij 

régi, megerődített város volt, mintegy tizennyolcezer lakossal, 
akiknek nagyjából a fele tartozott a zsidósághoz. A fiatal nővel 
már első ott töltött napján közölték, hogy ezeket a zsidókat az 
utolsó szálig meggyilkolták: ezt ebéd közben mesélte el egy 
német tiszt teljes tárgyilagossággal. Helyi ukránok, akikkel 
Schücking együtt dolgozott a katonai szanatóriumban, elmondták 
neki, hogy körülbelül tízezer helyi és környékbeli zsidót lőttek 
agyon. A lány számára ez felfoghatatlannak tűnt. 

Mivel személyesen akart meggyőződni a hallottakról, elment a zsidó 
negyedbe, és látta a feldúlt házakat. Egyéb személyes holmi közt 
héber szövegek hevertek a padlón. Német kolléganői gyűjtötték a 
felhasználható tárgyakat, például a gyertyatartókat; kirakták őket 
szállásukon, vagy az otthoniaknak szánták hadizsákmányként. 
Annette Novgorod-Volinszkijjal ismerkedve megtekintette a Szlucs 
folyó partján épült régi erődöt is: az előző hónapban, 1941 
szeptemberében itt is zsidókat lőttek agyon. A körséta vezetője, a 
műszaki gárda egyik tagja megmutatta a folyóparton a helyet, ahol 
négyszázötven zsidó férfit, nőt és gyermeket földeltek el. 


A katonai szanatóriumban Schücking kisegítőként gondoskodott a 
megfáradt katonák jólétéről, és nap mint nap érintkezett velük; más 
katonák időnként százával látogatták a létesítményt, hogy élvezzék 
a német konyhát és a társas együttlétet. A náci propagandisták 
ezeket a katonai intézményeket , az otthon szigeteinek" nevezték. A 
csak németeknek fenntartott kantinokban a katonák nyíltan 
beszéltek az általuk látott és végrehajtott tömeggyilkosságokról. , A 
katonákkal folytatott beszélgetések gyakorta hamar személyessé 
váltak - nyilatkozta később Schücking. - Ezek a férfiak hosszú idő 
óta nem találkoztak nőkkel. Ott voltak persze az ultrán nők, de 
azokkal nem tudtak beszélgetni - márpedig mind ki voltak éhezve a 
beszélgetésre." 


Egy ízben a fiatal nő egy teherautóban utazott, és a német 
katonából, aki a járművet vezette, kibukott a maga elbeszélése. Az 
eset a szanatóriumtól nem messze történt, a Kij évtől délkeletre eső 
Kozjatyin faluban. Bajtársaival együtt több száz zsidót zártak be víz 
és ennivaló nélkül - az áldozatok legyengítése afféle előkészítő 
rendszabály volt. Két nappal később egy, a környéken tevékenykedő 
kivégzőosztag agyonlőtte a zsidókat. A jogilag képzett Schücking 
gyűjtötte a pontos részleteket, és a szüleinek írt leveleiben rögzítette 
őket. A német katonák belső szükséglete volt, hogy elmondják neki, 
amit hallottak, láttak és elkövettek; a lányt pedig belső szükséglet 
hajtotta, hogy mindezt írásba foglalja. 


1943-ban Varsóban egy német vöröskeresztes nővér meghallgatott 
egy katonát, akit álmatlanság gyötört. A századát beosztották egy 
kivégző kommandóhoz. Volt egy nagy gödör, amelynek peremén 
civileket sorakoztattak fel, ő és az emberei pedig tarkón lőtték őket. 
Egy rémült idős asszony a verem széléről odaszaladt hozzá. Saját 
fényképét tartotta a kezében, odaadta a katonának, és arra kérte, 
juttassa el a férjének. A katona a zsoldkönyvében tartotta a 


fényképet, és megmutatta az ápolónőnek. 


Az ilyen történetek mindenfelé felbukkantak. Katonák és SS- 
legények, akiknek a népirtás során véres lett a kezük, gyakran 
beszéltek tetteikről a háború szolgálatában álló nőismerősöknek. 
Egy alkalommal két gyilkoláson túlesett katona lépett be 
Brigitte Erdmann, a minszki színésznőcske szállására; ,,a szemük 
izzott a gyűlölettől; egy halálosan megsebesített állat vagy egy 


bántalmazott gyerek gyűlölete volt ez". Egyikük Brigitte vállára 
hajtotta a fejét, és a lány vigasztalta. Tetszett neki, hogy ezek a 
kétségbeesett férfiak hozzá menekülnek, és inkább nyugtatta őket, 
semhogy szembeszállt volna velük. 


Schücking hazaírott leveleiben kritikusabban szemléli az erőszaktól 
megszállt férfiakat, akikkel dolga akadt. 1941. december 28-án 
autózás közben egy őrmesterrel találkozott, aki elmesélte: önként 
jelentkezett, előléptetésre áhítozva, zsidók agyonlövésére egy 
készülő akcióban, amelyre az ukrajnai Vinnyica közelében kerül sor. 
Annette azt tanácsolta, hogy vonja vissza jelentkezését, mert 

, rémálmai lesznek". Január közepén ismét találkozott 

az őrmesterrel, aki bevallotta, hogy részt vett a hmilnyiki 
tömeggyilkosságban, amelynek során 1942. január 9-én német SS- 
rendőrök, a helyi katonaság és kisegítők hatezer zsidóval végeztek. 
Egy zsidó túlélő szerint a német katonákon , kitört az őrjöngés: 
ablakokat törtek be, összevissza lövöldöztek. (...) Mindenütt 
szétszóródva hevertek a holttestek, a hó vértől piroslott, a barbárok 
pedig ide-oda rohangáltak, és bömböltek, mint a vadállatok: 
yÜssétek a bipsiket! Jude kaputlx " 


Hogy a tömeggyilkosságok gazdaságosabbak legyenek, a német SS 
és rendőri vezetők, a körzeti katonai parancsnokok és a náci párt 
tisztségviselői tervet dolgoztak ki a zsidó tulajdon elkobzására és 
újraelosztására. Ruhaneműk tonnáit tárolták, tisztították, foltozták 
és adták tovább a német menekülteknek, akik a frissen elfoglalt 
keleti területeket kezdték benépesíteni. 1941 végén Schücking a 
Nemzetiszocialista Jóléti Szövetség (NSV) raktárában halmokba 
gyűlt ruhaneműt látott. Ő azért ment oda, hogy a munkahelyén 
dolgozó ukrán konyhai kisegítők számára keressen dolgokat. Egyes 
német kolléganői, akik elkísérték, lelkesen köszönték meg a német 
felelősöltnek, hogy kinyitották nekik a raktárt, és amikor a tetemes 
zsákmányt megpillantották, , Heil Hitler!"-t kiáltottak. Schückinget 
úgy megrendítették a halmokba vegyülő gyerekruhák, hogy nem 
vitt magával semmit; néhány kolléganője is kényelmetlenül érezte 
magát. Schücking megírta anyjának és otthoni barátnőinek, hogy né 
fogadjanak el ruhaneműt az NSV-től, mert meggyilkolt zsidóktól 
származik. 


A fiatal nő minden héten Rivnébe, a Novgorod-Volinszkijtól száz 

kilométerre lévő tartományi fővárosba autózott élelemért és más 
szükséges cikkekért. Ö itt élte át a maga , gettókalandját". 1942 
júliusában látta a zsidó nők és gyerekek elhurcolását; valószínűleg 
ugyanarról az akcióról volt szó, amelyet Ilse Struwe is végignézett. 
Bár a két nő aligha találkozott Rivnében, életútjuk itt metszette 
egymást, és igencsak eltérő származásuk ellenére hasonlóan 
reagáltak az eseményekre. Akárcsak Ilse Struwét, 

Annette Schückinget is frusztrálták a látottak, tehetetlenséget és 
félelmet érzett. De mindkettőjük empátiájának megvoltak a maga 
határai. Mindketten azt kérdezték: végtére is mit lehet tenni? 
Elfoglalták magukat, keresték a szórakozást — piknikekre, 
hangversenyekre jártak — kollégáik társaságában. A csekély számú 
német nőhöz tartoztak, akiket katonák ezrei vettek körül, bár ők 
ketten gondosan kerülték a faragatlanokat, az SS-eket és a 
megszállás más hírhedt képviselőit, akik a korbácsukat meg a 
pisztolyaikat lóbálták. Miután Schücking már néhány hetet töltött 
Ukrajnában, látta az 1941 novemberében végrehajtott rivnei 
tömeggyilkosság nyomait meg a néhány élve hagyott zsidó munkás 
egyre romló helyzetét, és már a helyszínen volt, amikor ezeket is 
megölték, azt írta haza édesanyjának: , Igaza van a papának; az 
erkölcsi gátlásokat nem ismerő emberek furcsa szagot árasztanak. 
Most már felismerem az ilyeneket, és sokan közülük valóban 
bűzlenek a vértől. Ó, mama, micsoda óriási vágóhíd a világ!" 


A keleti területek különféle katonai, közigazgatási és üzleti 
irodáiban dolgozó egyedülálló nők tízezrei között Schücking és 
Struwe képviselte a legnépesebb kategóriát: a nézelődő vagy 
bámészkodó kívülállókét. Nem szólították fel őket, hogy közvetlenül 
is vegyenek részt a brutális akciókban, nem ragadták meg 

az alkalmat, hogy kollaboránssá váljanak. Német honleányok 
voltak, akik polgári szolgálatukat teljesítették. Kíváncsiak, sőt 
kalandvágyók voltak. Amikor a keleti területeken tanúi lettek az 
atrocitásoknak, így a rivnei gettó felszámolásának, hangot adtak 
érzelmeiknek: az együttérzésnek, a megrázkódtatásnak. 


Egy Szlonimban dolgozó titkárnőt egy ízben fegyverropogás zaja 
vert fel hajnali négykor. Órákig nézte az ablakból, amint a szlonimi 
zsidók ezreit kergetik ki a gettóból állandó lövöldözés közepette, 
majd sorba állítják őket. A gettó lángokban állt. Másnap, amikor a 
fiatal nő elhagyhatta szállását — az SS és a rendőrség az akció 

tartamára kijárási tilalmat rendelt el -, a gettó szélén lévő utcákban 
két hosszú sorban elszenesedett zsidó holttesteket látott. Akárcsak 
Schücking és Struwe, ő sem vonhatta ki magát: óhatatlanul 
szemtanúja lett a tömeggyilkosságnak. Nem helyeselhette, de nem is 
akadályozhatta meg. 

CINKOSOK 


A háborúban az olyan nők, mint Annette Schücking, Ilse Struwe, 
Ingelene Ivens és Erika Ohr nem nevezhetők különleges 
jelenségnek. A háború után váltak kivételessé. A keletre költöző 
százezrek közül csak kevesen jelentettek meg beszámolókat, és 
kevesen beszéltek részletesebben a nyilvánosság előtt a zsidó 
áldozatokról és az atrocitásokról, amelyeknek tanúi voltak - ez a 
négy nő megtette. A náci korszakban sok nő örült, ha egyenruhát 
ölt-hetett, és felnőttnek érezhette magát; a mozgalom mintegy 
állampolgári identitással ajándékozta meg őket. 1945-ben aztán 
levették és eldugták jelvényeiket, az egyenruhát pedig fiókokba és a 
padláson őrzött ládákba gyömöszölték. Eltitkolták a 

keleten zsákmányolt holmi eredetét is, beleértve a zsidó áldozatok 
személyi tulajdonát. 


A német nők háború utáni általános hallgatása sok mindenben 
gyökerezik, beleértve a szégyen, a keserűség és a félelem érzését. A 
keleti gyilkossági színhelyeket látott nőknek természetesen 
érdekében állt fátylat borítani arra, hogy véres bűntettek 
közelében voltak. De még ha meg is szólaltak volna, kevesen 
hallgatták volna meg őket. Nincs olyan hagyomány, amely a nőket 
háborús történetek elmondására biztatná vagy arra indítaná, hogy 
beszámoljanak az olyan erőszakcselekményekről, amelyeket láttak, 
tapasztaltak vagy elkövettek. Ezzel ellentétben a német nők 
nyilatkozhattak a hazai fronton megélt viszontagságaikról és a 
rájuk osztott áldozati szerepről: arról, hogy férfimunkát végeztek, 
mondjuk villamost vezettek, felügyelték a piacokat, és gazdaságokat 
irányítottak. Ugyancsak ecsetelhették a városukat ért pusztító 
légitámadásokat, a hajléktalanságot, a menekülést, a háború utáni 
éhezést. Hallgatóságuk fogékony volt a nők hagyományos 

háborús szerepeit érintő visszaemlékezésekre, amelyekben az 
elbeszélők szívós honleányként, szolgálatkész háztartásbeliként 
vagy ártatlan mártírként jelentek meg. 


Fiatalságuk a magyarázat, miért ragadta magával oly sokukat a 
pillanat és a mozgalom. Vagy ez csak későbbi mentség? 


Emlékirataikban, interjúkban, sőt még vádlottként is a 
tárgyalóteremben számos német nő így indokolta szégyenletes 
cselekedeteit: , Ó, akkoriban olyan fiatal voltam..." Zsenge korukban 
naivak voltak és könnyen formálhatók. Ám a háború folyamán, 
közelebb kerülve nemzetük tetteinek borzalmas valóságához, 
valamennyien döntési helyzetben találták magukat. Igaz, arra talán 
nem volt lehetőség, hogy felmondják állásukat, és azt sem 
kerülhették el, hogy a népirtás szemtanúi legyenek, azt azonban, 
hogy hogyan viselkedjenek a háború alatt és a háború után, igenis 
megválaszthatták. 


Sok német nő a történéseket azok különböző szakaszaiban élte meg. 
Kíváncsiságból kukucskáltak be a gettókba, tömegsírokat fedeztek 
fel, vagy, Annette Schückinghez hasonlóan, módjuk nyílt rá, hogy 
válogassanak a zsidók ruházatából és személyes holmijából. 
Akárcsak Ingelene Ivens, találkozhattak szökött zsidókkal, akik az 
iskolaudvaron kerestek menedéket. Mint Ilse Struwe, az ablakból 
látták, ahogy a zsidókat a város széle felé hajtják, és hallották a 
tömeges agyonlövések lármáját. A legtöbben, akik láttak valamit, 
önvédelemből úgy döntöttek, hogy behunyják a szemüket. De mit 
tehettek azok, akik a gyilkolás gépezetén belülre kerültek, és nem 
színlelhettek vakságot? 


A holokausztról szóló tanulmányokból ismerjük az elkövetők egyik 
típusát: a bürokrata avagy íróasztal mögötti gyilkost, aki, a berlini 
Adolf Eichmann és a hasonszőrűek módján, főhadiszállásokról 
szervezte a zsidók deportálását; ezek a férfiak úgy követik el a 
népirtást, hogy írásbeli parancsokat adnak ki vagy továbbítanak, 
vagyis a toll vagy az írógép lesz a fegyverük. A modern népirtónak 
ez a típusa abból indul ki, hogy a papír, csakúgy, mint kezelője, 
tiszta marad, és nem szennyezi vér. Az íróasztal mögötti gyilkos a 
maga hivatali kötelességét teljesíti. Miközben tízezrek halálát 
rendeli el, meg van győződve róla, hogy ő maga tisztességes, 
civilizált, sőt vétlen marad. De hogy állunk a nőkkel, akik ezekben 
az irodákban dolgoztak, a titkárnőkkel, akik fürge ujjakkal 
nyomkodták az írógép billentyűit, és patyolattiszta kézzel osztották 
szét a gyilkossági parancsokat? 


Ahogy Hitler birodalma terjeszkedett és szűkült, a nőkre is több 
feladat hárult, nemcsak a háztartás és a gazdaságok vezetése terén, 


hanem a kormány hálózatai és a magánvállalkozások kezelésében 
is. Tény és való: a bécsi és berlini Gestapo-hivatalokban a nők 
aránya szokatlanul magas volt, és a háború végére a negyven 
százalékot is elérte. A nőktől nemcsak azt várták el, hogy segítsék a 
férfiakat: pótolniuk is kellett őket, hogy maguk a frontra 
indulhassanak. A háborús követelmények felgyorsították a 

két világháború közti munkaerőmozgásokat, és megfordították 

az 1930-as évek oktatáspolitikáját: a nők egy ideig könnyebben 
juthattak be a felsőoktatásba, felduzzasztották a 

kormányhivatalok személyzetét, és a kisegítőktől a felső vezetésig új 
női hierarchia alakult ki. Ennek a társadalmi mobilitásnak azonban 
megvolt az ára: a tömeggyilkossági műveletekből is ki kellett 
venniük a maguk részét. 


A Reich uralkodási rendszerének bürokratikus csápjaihoz szervesen 
hozzátartoztak a titkárnők, gépírónők, női adatkezelők és 
telefonközpontosok. Minden irodában vagy távoli 

kirendeltségen dolgozott legalább egy, az anyaországból érkezett 
nő. Ha öt férfi ügyintézőhöz átlagosan egy női asszisztens tartozott, 
ez azt jelenti, hogy a nácik megszállta Lengyelországban a polgári 
kormányhivatalok női munkaereje mintegy ötezerre tehető, míg 
Ukrajnában, Belorussziában és a Baltikumban együttesen legalább 
kétszer ennyien lehettek. A központi irodákban, amelyekben a 
holoka-usztot megszervezték és foganatosították — ilyen volt a 
kerületi kormányzó hivatala vagy a biztonsági rendőrség zsidó ügyi 
osztálya —, a legtöbb női adminisztratív tettestárs azt állította, 
hogy ők , csupán a munkájukat végezték". Csakhogy rutinszerű 
eljárásaik páratlan bűntettekhez vezettek. Egyikük sem állíthatta, 
hogy nincs tisztában munkája emberi kihatásaival. 


Keveset írtak e hivatalok belső működéséről, részben azért, mert 
senki sem figyelt oda a mindezt belülről szemlélő titkárnők 
leleplező tanúskodására vagy az életben maradt zsidókéra, akik 
kapcsolatban álltak ezekkel a nőkkel, és felismerték őket, mint akik 
jelen voltak a tetthelyeken. A német női adminisztrátorok helyi 
rangsorán belül a kerületi biztos (vagy regionális kormányzó) 
titkárnője jelent meg leggyakrabban főnöke oldalán. A biztosok nem 
voltak sokan (különösen, ha tekintetbe vesszük az általuk uralt 
terület hatalmas méreteit), de annál nagyobb feltűnést keltettek; 
peckes járásuk és egyenruhájuk miatt - a rikító, mustárbarna 

uniformist színpompás náci foltzsebek és kitűzők díszítették - 
fácánoknak gúnyolták őket. Asszisztensnőik kisebb szárnyasok nevét 
érdemelték ki: ők voltak a Goldammern, vagyis , citromsármányok?" - 
azok a veréb nagyságú, vastag csőrű madarak, amelyek bozótban 
vagy árkokban fészkelnek. Kisvárosi környezetben, például a 
lengyellitván Lidában a német tisztségviselők sok időt töltöttek 
egymás társaságában: családjukkal együtt közös épületekben laktak, 
közös munkahelyük volt, együtt étkeztek, gyermekeik ugyanabba az 
iskolába jártak, és szabadidejükben közös piknikeket 

rendeztek, vagy együtt úszkáltak a közeli tavakban és folyókban. 


A lidai elithez tartozott Liselotte Meier is, az a fiatal nő, aki inkább 
a keleti irodai munkát választotta, semmint a gyári munkát 
Lipcsében. Egy hónapig tartó felkészítése a lengyelországi 
Pomerániában lévő Crössinsee-kastélyban kiterjedt a pisztoly 
kezelésére is. A kiképzés során megakadt a szeme az egyik fejesen, 
egy Hermann Hanweg nevű, nagyon jóképű SA-tiszten. A 
majdnem kétszer olyan idős férfi magasra kapaszkodott a párt 
adminisztrációjában, és mint sok más , régi harcost", őt is egy 
szinekúra állással jutalmazták valahol a birodalomban. Ő és 
Liselotte sokat időztek Minszkben egymás társaságában, és 
egymásba szerettek. Amikor Hanweget kinevezték Lida kerületi 
biztosává, ragaszkodott hozzá, hogy a lány vele tartson. Mire 1941 
kora őszén megérkeztek, egy mozgó kivégzőosztag már átgázolt a 
városon, és legyilkolta a zsidó értelmiséget és a helyi kórházak zsidó 
betegeit. Több ezer zsidó azonban még maradt, és Hanweg 
kötelessége volt, hogy a régiót judenfrei-jé, azaz zsidómentéssé 
tegye. 


A húszéves Meier megtanulta, hogyan maradhat Hanweg közelében, 
és hogyan kösse össze a kellemest a hasznossal. Mindenhová követte 
kedvesét. Íróasztalát a férfi irodája elé állította, és rajta múlt, ki 
léphet be főnökéhez. Ismerte a zsidó tanács tagjait; még jó húsz 
évvel a háború után is meg tudta nevezni őket. Hanweg családjához 
is közel állt, ha talán nem is a saját akaratából. Amikor áttelepültek 
Lidába, Hanweg utasította, hogy maradjon felesége és három 
gyereke mellett. A gyerekek a fiatal nőt ,pótmamának" nevezték, a 
kerületi biztos neje pedig , Brutusnak". 


Lidában a Hanweg gyerekek egy speciális német iskolába jártak, és 


a helyi parkokban és erdőkben játszottak. Rendszeresen elkísérték 
szüleiket, amikor azok végiglátogatták a gettó műhelyeit; ott 
ugyanis több ezer zsidó leste a helyi németek minden parancsát és 
szeszélyét, és kétségbeesetten próbált életben maradni. Hogy a 
kerületi biztos kedvében járjanak, egy zsidó kézművescsapat 
aprólékos gonddal pazar villanyvasutat fabrikált fia születésnapjára. 
Megajándékozták Hanweget egy sorozat gyűrűvel is, egyet-egyet 
szánva minden családtagnak. A biztos gyűrűje mindmáig becses 
családi örökség. Ezüstfoglalatában jókora borostyánkő ékeskedik, és 
a Hanweg-címer díszíti: aprócska balta és buzogány, amelyet 
remekbe vésett egy kézműves, akinek éles szeme volt a 


filigránmunkához. 


Az óbirodalomban egyre növekvő háborús nélkülözés, a lakás- és 
élelmiszerhiány ellenállhatatlanná varázsolta a kelet bőségét. A 
titkárnők természetesen kaptak otthonról leveleket és személyre 
szóló árucikkeket, de a posta rendszerébe bekerülő csomagok nem 
Németországból érkeztek keletre, hanem az ellenkező utat járták 
meg. A megszállt területekről vagonszámra rakodták fel 

a fosztogatásból származó cikkeket - tojással, liszttel, cukorral, 
ruhaneművel, lakberendezési tárgyakkal megrakott ládákat a német 
országi vagy ausztriai család részére. A szervezett rablásnak és 
gazdasági kizsákmányolásnak történelmi viszonylatban is 
legnagyobb kampánya bontakozott ki, és végrehajtói között, 
csakúgy, mint haszonélvezői között, a német nők is ott voltak. 


A rezsim tulajdonképpen nem szentesítette ezt a kampányt. A zsidó 
vagyont nem szánták személyes használatra vagy fogyasztásra; 
gazdája hivatalosan a birodalom volt. Egyes fosztogatókat, köztük 
nőket is, megbüntettek, sőt voltak, akiket ki is végeztek, amiért 
meglopták az államot. De közismert, hogy a nyerészkedők ezen a 
sajátos területen nemigen engedelmeskedtek a 

Führernek, különösen azért nem, mert a tömeges rablás szervesen 
hozzátartozott a Harmadik Birodalomhoz. Elvégre ha az embernek 
vállalnia kellett a tömeggyilkosságok piszkos munkáját, akkor 
jutalmat is elvárhatott. A zsákmányhoz hozzáférő német férfiak és 
nők mohósága kielégíthetetlennek látszott. Egy varsói rendőr 
felesége például annyi holmit halmozott fel, hogy nem volt hová 
rejtenie; így hát egyszerűen a szabadban, a ház körül tárolta a 
lopott javakat. Egy lvivi rendőrségi tisztségviselő vállalkozó 


szellemű felesége úgy döntött, hogy eladja a zsákmányt, és arcátlan 
módon éppen férje munkahelyének, a rendőrfőnökségnek az 
utcájában nyitott üzletet. Vezető tisztségviselők asszonyai lopott 
bundákban parádéztak, és pompás lakásokra tartottak igényt; zsidó 
szakmunkásokkal rakatták fel a lopott csempét fényűző 
fürdőszobáikban, és személyre szabott erkélyeket rendeltek tőlük. 
Az ilyen égbekiáltó túlkapások a háború alatt számos rosszalló 
jelentésre és nyomozásra adtak alapos okot. 


A zsidó javaknak a kivégzőhelyek közelében történő szétosztása és 
elfogyasztása diadalszámba ment, és az eseményt méltóképpen meg 
is ünnepelték. A Reinhard-hadművelet (-Aktion), a náci kampány, 
amely 1,7-2 millió lengyel és más nemzetiségű zsidó kiirtását 
célozta, akiket Belzec, Sobibór és Treblinka elgázosító-központjaiba 
szállítottak, egyik eredményeként jött létre az egész, nácik 
megszállta Európa legnagyobb zsákmányraktára. E Lublin melletti 
kincsestár fölött terpeszkedett az egész gyilkosságsorozat első számú 
főnöke, Odilo Globocnik SS-vezérőrnagy, őt pedig a , hölgyei" 
vették körül. Egy korábbi hadsegédje szerint Globocnik titkárnői 

, vidoran" állítottak össze listákat a Treblinkába deportált zsidókról, 
a zsidó halottakról, valamint az elkobzott javakról. 


Globocnik szeretői és titkárnői nem vettek részt közvetlenül a 
holokausztban - legalábbis nem került elő olyan tanúvallomás vagy 
dokumentum, amely erőszakcselekményeket bizonyítana rájuk. 
Mindazonáltal cinkosok voltait: diktálásra legépelték a parancsokat, 
amelyek megkönnyítették a zsidók kirablását, deportálását és 
tömeges megsemmisítését. Mindeme kötelességeknek pedig abban a 
tudatban tettek eleget, hogy hozzájárulnak a célhoz: a zsidó nép 
kiirtásához. Továbbították Globocnik Himmlernek címzett 
jelentéseit a végső megoldás , sikeres? műveleteiről. Mint Globocnik 
és a vele egyívású csúcsmenedzserek szakmai és magánjellegű 
meghitt fészkeinek megteremtői, hozzájárultak ahhoz, hogy a 
perverzitást normálisnak tüntessék fel. 


Egy napon, amikor Hanweg fia felkereste a gettó műhelyeit, ahol 
mindig szívesen játszott, felfedezte, hogy a gettóban 

nincsenek zsidók. Mivel a városban és a szomszédos falvakban 
rendszeresen lőttek agyon lidai zsidókat, a fiú nem csodálkozott, 
amikor a felnőttek elkapott szavaiból megtudta, hogy kevés híján 


valamennyi zsidót megölték. Az első és legnagyobb vérengzés 
1942. május 8-án történt, a várostól két kilométerre. Mintegy 
5670 zsidót hajtottak a város széléig, megparancsolták, hogy 
vetkőzzenek le és térdeljenek a tömegsírok elé, majd eldördültek az 
első lövések. Egy zsidókból álló munkacsapat oltatlan meszet és 
földet borított a holttestekre. Ezután Hanweg és helyettese arra 
kényszerítette a munkásokat, akik éppen végeztek szeretteik 
eltemetésével, hogy hajoljanak meg, és mondjanak köszönetét, 
amiért ők élve maradhattak. A város utcáin idősek és gyerekek 
tetemei hevertek. Ezek az áldozatok túl gyengék vagy kicsik voltak 
ahhoz, hogy saját lábukon menjenek a halálba. 


Az irodákból valamennyi titkárnő látta a felfordulást, és hallotta a 
lövéseket. Liselotte Meier azonban több volt passzív tanúnál: ő részt 
vett a vérfürdő megtervezésében, és jelen volt egynél több, 1942- 
ben és 43-ban rendezett tömegmészárlásnál. A lidai biztosi hivatal 
háború után összeállított bűnlajstromában külön kiemelték, hogy 
Meier volt a legtájékozottabb személy: , többet tudott, mint az 
állomáshely számos tisztségviselője". 


Meier, úgy is mint okleveles könyvelő, hetenként háromszor- 
négyszer elkísérte Hanweget a zsidó műhelyekbe, és gondosan 
számon tartotta, miféle árukat és munkákat rendeltek a németek a 
zsidó munkásoktól. A rendeléseket megbeszélte a zsidó 

tanács tagjaival és elnökével, egy Altmann nevű mérnökkel. 
Eközben maga is rendelt egyet-mást. Egy korábbi zsidó munkás így 
emlékezett: 


A biztosi hivatal tisztségviselői, a német tisztek és rokonaik 
kihasználták a műhelyeket, és elárasztották őket rendelésekkel, 
amelyek mind időben teljesültek. Külön csoport dolgozta fel a 
cipőgyárakból származó bőrhulladékot, és különböző árucikkeket, 
például öveket, tárcákat, retikülöket, színes sávokkal borított 
dobozokat készített belőle, valamint bőr ékszereket, amelyek a 
biztosi hivatalokban dolgozó nőket különösen elbűvölték. 


A zsidó munkások Meier és Hanweg minden kívánságát teljesítették; 
úszómedencét építettek felüdülésükre, felújítottak egy villát, és 
amikor az urak meztelenül hevertek az ágyban, szeretkezés utáni 
finomságokat szolgáltak fel nekik. Visszatekintve érthetetlennek 
tűnhet, hogy a népirtó tombolás közepette intim kapcsolatok 


alakultak ki. Ám a holokauszt véres borzalmai nem csupán 
háttérként szolgáltak Meier és Hanweg szerelmi viszonyához: mint 
egy központi dráma jelenetei, felajzották a szenvedélyt. A 
szerelmesek megmámorosodtak újonnan szerzett hatalmuktól és 

, helyüktől a nap alatt". Ezt az érzést németül Ostrausch-nak avagy 
,a kelettől való megrészegülésnek" nevezték, és ez az eufórikus 
állapot szexben és erőszakban fejeződött ki. 


Hanweg titkárnő-ágyasa a bizalmasává is vált. Megengedte, hogy a 
nő szabadon hozzáférjen a hivatal páncélszekrényéhez, ahol a 
legtitkosabb parancsokat tárolták. A biztos nem is igen 

diktált kedvesének, hiszen ez elsősorban a gyorsírónő dolga volt, 
hanem rábízta a parancsok írását, és felhatalmazta, hogy az irodai 
feladatokat ossza meg más helyi német tisztviselőkkel, akár a 
csendőrség vezetőivel is. Amikor a háború után megkérdezték, 
Liselotte Meier nem emlékezett, bocsátott-e ki parancsot tizenhat, 
munkahelyéről elkésett zsidó agyonlövésére, mások ugyanis később 
ezzel vádolták. A tömeggyilkosságok előtti titkos előkészítő 
értekezleteken Meier vezette a jegyzőkönyvet, majd egyeztette a 
logisztikát a biztonsági rendőrség és a helyi csendőrség hóhéraival, 
a helyi polgármesterrel, valamint Hanweg , zsidóügyi" helyettesével. 
Mindig vigyázott, mennyit bíz a papírra. "A zsidó akciók 

ügyében nem volt nagy írásbeli forgalom — nyilatkozta később —, 
mert ez a téma a legszigorúbban titkos volt." Főnöke egyszerűen 
közölte a helyi rendőrfőnökkel és munkatársaival, mikor és hol kell 
megásni a gödröket. 


Zsidókat hajtanak át Lidán a vesztőhely felé. Német őrök — 
köztük egy nő is, hivatalos minőségben vagy civilként - 
valószínűleg munkásokat válogatnak, és fosztogatják a 
menetelőket; 1942 márciusa 


Meier az íróasztala fiókjában tartotta a sokak által áhított hivatalos 
bélyegzőt; ez azt jelentette, hogy aláírhatott a biztos nevében. A 
hivatalos bélyegző és néhány formanyomtatvány, például a 
munkások azonosító kártyája (amelyet , aranykártyának" neveztek) 
potenciálisan életmentő bürokratikus eszköz volt. Egy zsidó személy 
a szökéstől és az öngyilkosságtól eltekintve csak akkor kerülhette el 
a kivégzőgödröt, ha munkaigazolványt szerzett. A biztosnak és 
személyzetének jogában állt igazolni, ki zsidó és ki nem az. Ők 
dönthették el, kit ölnek meg, kit hagynak életben. A titkárnőknek, 
akik részt vettek a zsidó munkások kiválasztásában, és kiadták az 
azonosító kártyákat, megvoltak a maguk kedvencei. Meier egyik 
kegyence a zsidó fodrász volt, aki a lakására járt. Őt hasznos 
zsidónak tekintette, míg a többieket csak , Dreck"-nek nevezte (a szó 
egyszerre jelent mocskot és szemetet). A mai Belarusz-ban található 
Szlonimban a kerületi biztos egy másik sokra értékelt titkárnője, 
Erna Reichmann egy ízben ott állt egy kétezer zsidóból álló menet 
előtt, amelyet a vesztőhelyre hajtottak. A menetből kiemeltek egyes 
zsidó munkásokat, egy lista alapján, amelyet Erna és kolléganői 
gépeltek; de az is előfordult, hogy egyeseket csak találomra 
választottak ki. Reichmann egyszer csak felfedezett egy zsidó nőt, 


aki , még nem készült el az általa rendelt pulóverrel", és kiemelte a 
sorból. 


Ám a nácik gondolkodásában még ezek a hozzáértő zsidó 
szakmunkások sem számítottak pótolhatatlannak. A zsidók, akiktől 
mint emberi lényektől minden értéket vagy méltóságot 
megtagadtak, német uraik rabszolgái és játékszerei lettek. Zsidókat 
ölni olyan szórakozás lett Lidában, mint nyulakra vadászni. Ahogy 
egy túlélő felidézte: 


Egy vasárnap valamennyi lidai zsidót a közeli erdőbe rendelték, 
hogy kergessék ki a bokrok közt rejtőző nyulakat, és hajtsák őket a 
vadászok felé. Több száz embert toboroztak erre a munkára, és 

a zsidók hosszú sorban meneteltek a hóban az erdő felé, reszketve a 
hidegtől és a félelemtől, hiszen nem tudták, mi vár rájuk. Egyszer 
csak felbukkant több téli lovaskocsi. Az utasok között volt Hanweg, 
a helyi biztos és személyzete, továbbá más vezető tisztségviselők és 
gyönyörű bundákat viselő nők. Mind be voltak rúgva. Ölelkezve, 
ordibálva hevertek a kocsi ülésein, nevetésük 

messzire visszhangzott. A kocsik a menetelők sorai közé vágtattak, 
és a kiabálás még hangosabb lett. A megvadult németek 
kigúnyolták a zsidókat, röhécseltek rajtuk, és a közelükben lévőkön 
ostorral vágtak végig. Az egyik részeg tiszt megcélozta 
vadászpuskájával a meneteleiket, és lövöldözni kezdett; cimborái 
rekedten biztatták. A golyók eltaláltak néhány embert, akik 
összeestek a vértócsákban. 


A háború után Meier elismerte, hogy ezeken a vasárnapi 
kiruccanásokon és vadászatokon ő is csatlakozott kolléganőihez. A 
zsidók könnyű célpontok lettek, azonnali kielégülést gerjesztve a 
tapasztalatlan, gyakran ittas lövöldözőkben. A kimerült és 
alultáplált zsidó munkások lassan mozogtak a hóban. Néhányan, a 
szerencsések, kitértek a német golyók elől, és az erdő 

sűrűjében találtak búvóhelyet. , A fák mentettek meg minket — 
mondta később egy lidai túlélő. - Nagyon bíztunk a bokrokban, ott 
nem láttak meg." Meier álmában sem gondolta, hogy húsz évvel 


később lidai zsidók kerülnek elő, hogy felismerjék és vádolják. 


Egy , Frau Apfelbaum? puskával a lidai erdőben 


A holokauszt egyes történetírói gyakran állították előtérbe a 
Szovjetunióban elkövetett vérengzések első hullámát, amelyet az 
Einsatzgruppen-ként ismert mozgó biztonsági egységek követtek el. 
1941 végéig ezek az elit gyilkoló osztagok majdnem ötszázezer 


szovjet zsidót lőttek agyon. Hátborzongató tevékenységüket ők 
maguk oly kimerítőn dokumentálták, hogy a háború után 

az amerikai ügyészek külön nürnbergi pert indítottak az 
Einsatzgruppen vezető tagjai ellen. Kevés szó esett azonban azokról, 
akik a holokausztnak ezeket a súlyosan terhelő bizonyítékait 
legépelték. Az Einsatzgruppe A-hoz legalább tizenhárom gépírónő 
volt beosztva. Közülük az egyik figyelmesen hallgatta főnökét, 
Walther Stahleckert, amint diktálta a számokat, amelyek 
végösszege 135 567 volt — ennyi zsidót, kommunistát és szellemi 
fogyatékost lőttek agyon Észtországban, Lettországban, Litvániában 
és Belorussziában 1941 nyárutóján és őszén. Ez a nő közreműködött 
a 143 oldalas jelentés legépelésében, másolásában és hivatalos 
formába öntésében, hogy végül az Einsatzgruppe A rigai 
állomásáról elküldjék Berlinbe. 1942 januárjában Stahlecker külön 
e célra készült térképet mellékelt Heydrichnek címzett utolsó 
jelentéséhez; a térkép a végső megoldás majdnem teljes ostlandi 
megvalósítását szemléltette. Minden régióhoz egy-egy koporsót 
rajzoltak, és minden koporsó mellé odaírták az adott régióban 
legyilkolt zsidók számát. 

Az Einsatzgruppe A koporsókkal díszített felmérése az 1941- 
ben régiónként meggyilkolt zsidók számáról 


A Stahlecker-jelentések címzettjeinek nem kellett fáradniuk a 
szöveg elolvasásával. A számadatok önmagukban is 

hatásosak voltak, és a koporsók látványa világosan kifejezte az 
öldöklés méreteit. Az SS keleti hivatalaiban dolgozó nők sok ezer 
oldalnyi hasonló jelentést állítottak össze; további nők vették át és 
iktatták őket a berlini főhadiszálláson, majd megküldték a becses 
anyagot a birodalmat behálózó kirendeltségeiknek. 


Himmler felismerte, hogy népirtó tervei végrehajtásához alapvetően 
szükséges a női munkaerő. Amellett hogy tábori őrökként, csakúgy, 
mint termékeny élettársként, együttműködnek az SS-szel, 
engedélyezte, hogy kisegítő adminisztratív testületként az elit 
terrorszervezetekhez is csatlakozzanak. 1942 elején megparancsolta, 
hogy hozzanak létre az SS-en belül női jelentéstevő és irodai 
egységet, SS-Frauenkorps néven. Meg kellett győznie beosztottait, 
hogy a nőket nemcsak biológiai teljesítnényükért kell becsülni, 
hanem szervezői tehetségükért is. Nevezetes beszédében, amelyet 
1943 októberében SS-főtisztek előtt, Poznanban tartott, Himmler 
megdicsérte kollégáit, amiért lányaikat, nőtestvéreiket, 
menyasszonyukat és barátnőjüket az új elit képzési programjaira 
küldik. A férfiúi lovagiasság és becsület nevében sürgette a 
jelenlévőket, hogy fogadják el a nőknek a munkaerőbe való 
integrálását, mert erre a háború érdekében feltétlenül szükség 

van. Himmler szem előtt tartotta női újoncai harci szellemét is: 
felkereste egyik tanfolyamukat, és biztosította őket, hogy az SS- 

ben végzett irodai munkájuk nem fogja lealacsonyítani őket - 
ellenkezőleg, megnöveli házassági esélyeiket. 


A nők jelenléte és előléptetése az SS munkahelyein együtt járt 
bizonyos konfliktusokkal és feszültségekkel. Johanna Langefeld, az 
a nő, akit Birkenau első számú SS-főfelügyelőnőjévé neveztek ki, 
ünnepélyesen üdvözölte Himmlert, amikor az 1942. július 18-án 
Auschwitzba látogatott. Férfi kollégája, Rudolf Höss, Auschwitz 
parancsnoka úgy vélte, Langefeld túlságosan magabiztos, és tartott 
tőle, hogy nem lesz alkalmas a Birkenauban létesítendő nagy női 
tábor élére. Himmler azonban azzal vágott vissza, hogy , női tábor 
élére női parancsnok kell". Támogatta Langefeld első számú női 
főfelügyelői pozícióját, és óva intette a férfi SS-eket, nehogy a női 
táborba belépjenek. A modern náci államban tábori és egyéb 
hivatali karrierlehetőségek nyíltak meg a nők előtt, méghozzá nem 
alárendelt szerepben, hanem egy olyan hierarchián belül, amely 
addig példa nélküli hatalommal járó parancsnoki pozíciókat 
tartogatott számukra, és módot adott rá, hogy felöltsék az 
egyenruhás kormányzati tisztviselő köztiszteletben álló státusát. 


Amikor a női köztisztviselők és őrök hatalmukkal visszaélve 
irányították a nagyobb táborok foglyainak sorsát, vagy legépelték a 
zsidók és a partizánnak bélyegzett lengyel, ukrán és belorusz 


polgári lakosok megsemmisítéséről szóló parancsokat, 
közreműködtek abban, hogy a tömeggyilkosság elfogadott és 
szabványos operatív eljárássá váljék. Szervezői ismereteiket és 
személyes képességeiket a pusztítás gépezetének rendelkezésére 
bocsátották. Mivel járt ez a gyakorlatban? Egy irodai alkalmazott a 
következő felvilágosítást adta: , Az előszobában volt egy csomó, 
mondjuk, száz dosszié, és amikor csak ötven embert kellett 
agyonlőni, egyedül a nőn múlt, hogy mely dossziékat választja ki. 
Néha az osztályvezető is beleszólt: yEnnek vagy annak az alaknak el 
kell tűnnie, szabaduljunk meg a szarházitól.x? Általában azonban 

, az ügyfeleket fogadó nőktől függött, hogy kit lőnek agyon. Néha 
valamelyikük megkérdezte a kolléganőjét: yHát ezzel mi legyen? 
Igen vagy nem?" A varsói rendőrségnek ez a belső forrásból 
származó leírása a náci terror lényegi ismérveit ragadja meg: a 
mögötte meghúzódó papírmunkát, a méreteit, az ideológiai 
megszállottságot, a rutinszerű esetlegességet — és nem utolsósorban 
a női irodai személyzet döntő szerepét. 


Tarnopolban (amely ma ukrán város, de a háború alatt a nácik 
megszállta Lengyelországhoz tartozott) egy, a Gestapónál 

dolgozó huszonkét éves gépírónő 1942 augusztusában rendkívüli 
értekezletekre figyelt fel, amelyeken a régió valamennyi SS-tagja 
részt vett. Az ilyen tanácskozások után a főnök tudatta, hogy 
másnap üres lesz az iroda, és a nőknek kell , tartani a frontot". A 
férficsapat ünnepi hangulatban tért vissza, és beszámolt a tömeges 
agyonlövésekről, gyakran az iszonyatos részletekre is kitérve. A 
gyilkolás segédeszköze egy nagy deszka volt, , olyan, akár egy 
trambulin", amelyet a tömegsír fölé fektettek. A zsidóknak ezen a 
deszkán kellett elindulniuk, és ha a távolabb álló éleslövészek 
eltalálták őket, a sírba zuhantak. A fiatal gépírónő irodájához 
tartozó SS-rendőrök hajtották végre a kivégzéseket Tarnopolban, 
Skalatban és Brezhanyban. Az egyik férfi az öldöklésből visszatérve 
egyszer odalépett a lányhoz, és arra kérte, rázzon kezet vele. A lány 
ezt megtagadta, mondván, hogy a keze piszkos. , Hát igen - 

felelte nevetve a férfi, és a lövés mozdulatát utánozta. Majd az 
egyenruhájára és a csizmájára bökött, és azt mondta: - Nézze, itt 
egy vércsepp, meg itt is, meg itt is." 


Sabine Dick, az egyik titkárnő először a berlini Birodalmi Biztonsági 
Főhivatalban dolgozott, majd elfogadott egy állást a titkosrendőrség 


minszki irodájában. Ő bizony kezet fogott vértől iszamós főnökével. 
Belorussziába már szakavatott Gestapo-titkárnőként érkezett, alti 
csaknem tíz éven át tanulmányozhatta belülről a szervezetet. Az 
volt a fő célja, hogy előléptessék, és emeljék a fizetését. A lehető 
legjobb állással kecsegtették: személyi titkárnője lesz Georg 
Heusernek, aki joghallgatóból lett hivatásos nyomozó, majd az 
Einsatzgruppe A hétpróbás gyilkosa. Egy nyugatnémet bíróság 

később 11 103 ember megöléséért ítélte el. 


Georg Heuser és Sabine Dick hatékonyan vezették az irodát, és 
össze is barátkoztak. Dick későbbi tanúvallomásában 

elmondta, hogy valahányszor Heusernek ki kellett adnia a parancsot 
egy zsidók elleni akcióra, odasietett titkárnője íróasztalához: 

, Sabine, gyorsan írja meg ezt!" Sabine Dick értette az ilyen 
utasítások kódolt nyelvét. Heuser ugyan diktált neki valamit egy , X- 
ben vagy Y-ban lévő gettó gyökeres felszámolásáról", de a szöveg 
ritkán utalt egyértelműen a zsidókra. A főnök általában három 
példányt rendelt, minden kivégzőosztag parancsnoka részére egyet- 
egyet. Sabine elvégezte a papírmunkát, majd Heuser osztotta szét a 
parancsokat alárendeltjei közt. Ekként a parancsok nem fordultak 
meg több kézen, és másolatok sem készültek róluk. Mihelyt Heuser 
a parancsokat kiosztotta, az iroda légköre ismét nyugodt, sőt néha 
egyenesen ünnepi és oldott lett. A férfiak megkönnyebbültek, amiért 
nem kellett igazi, partizánok elleni csatározásba vonulniuk. 
Védtelen zsidókat öldösni sokkal könnyebb volt. 


A partizánellenes hadjáratra egészen más jellegű parancsok 
mozgósítottak. Ezekben sokkal több részletet bíztak a 

papírra, feltüntették valamennyi résztvevő nevét, megjelölték, 
kinek-kinek milyen fegyver jár, valamint kiutalták az élelmet és 
egyéb ellátmányokat. A zsidók kivégzését elrendelő parancsokban 
élelemről nem esett szó. Ehelyett snapszot kellett vételezni, és 
szétosztani a vérengzés végrehajtói közt. Az utóbbiak gyakran 
részegen tértek vissza az akcióról, és berontottak a nők 
hálótermébe, majd azzal az ürüggyel, hogy további jelentéseket kell 
gépelni, kihurcolták a nőket a szobáikból, és egy másik titkárnő 
illedelmes megfogalmazása szerint , a társaságunkat keresték". 


A partizánellenes hadműveletek hetekig is elhúzódhattak, míg a 
tömeges kivégzéseket általában egy nap alatt 


lebonyolították. Valamennyi alkalmazásban álló SS-rendőrtől 
elvárták, hogy atrocitásokat hajtson végre polgári személyek és 
partizánok ellen, de ha valaki a zsidók elleni akciót tagadta meg, 
vagy aznap inkább az irodában maradt, nem sújtotta semmilyen 
büntetés. Egyetlen férfit vagy nőt sem köteleztek arra, hogy 
közreműködjön a népirtás végrehajtásában; másfelől persze a 
holokauszt soha nem valósulhatott volna meg, ha a kötelességtudat 
nem hallgattatja el az erkölcsi érzéket. Amikor vélt kötelesség és 
erkölcs között kellett választani, férfiak és nők között sokkal 
kevesebb volt a különbség, mint a hasonlóság. 


Sabine Dick és kolléganői 1941 végén érkeztek meg a keleti 
területekre, és csakhamar észlelhették, hogy a helyi vagy a 
birodalomból ideszállított zsidókat sorra lemészárolják. A 

minszki Gestapo-kirendeltség, amely legalább tíz női alkalmazottat, 
gépírónőket, könyvelőket, fordítókat foglalkoztatott, a 

holokauszt epicentrumának számított. A holokauszt leghírhedtebb 
végrehajtói közül sokan megfordultak itt, köztük Heinrich Himmler, 
aki szeretett a helyszínen dönteni, és a belorussziai vérengzések 
környezetében hajtott végre gyilkos kísérleteket 
robbanóanyagokkal és szénmonoxiddal. Sabine Dick irodájában 
mintegy száz zsidó munkás dolgozott, akik az alagsorban aludtak. 
Voltak az épületben vallatóhelyiségek és kínzókamrák is. Egyes 
zsidókat az udvaron akasztottak fel; másokat a hivatal előtt 
várakozó elgázosító teherautókba tereltek. Ilyen volt Sabine 
munkahelyének légköre. 


Nem meglepő tehát, hogy az irodában és környékén a zsidó 
deportáltakról és foglyokról úgy beszéltek, mintha nem is volnának 
emberek. A fogyasztás, a kereskedés és a nyerészkedés kultúrájában, 
amelyben gyakran a német nők voltak a hangadók, a zsidókat 
árunak tekintették. Amikor zsidó szállítmányok érkeztek Minszkbe, 
a Gestapo-hivatal személyzete élvezettel dúskált a deportáltaktól 
elrabolt ínyencfalatokban, amelyeket Judenwurst-nak, zsidó 
kolbásznak neveztek. Semmi sem mehetett veszendőbe - leszámítva 
az ,emberi szemetet". A zsidó javak és vagyontárgyak 
beszerzésének és elosztásának középpontjában gyakran a hivatal 
titkárnői álltak — ők kezelték az elrabolt , zsidó kolbászt" is. A 
zsidók legyilkolása előtt vagy után ők készítették el, szolgálták fel, 
és férfi kollégáik társaságában el is fogyasztották. 


Sabine Dick azonban nem érte be a zsidó elemózsiával. Hivatali 
kollégái hoztak szóba egy nagy majorsági épületet a Minszk-től 
mintegy nyolc mérföldre fekvő Malij Trosztenyecben, amely meg 
van rakva zsidó ruhaneművel és egyéb személyes tárgyakkal. A 
Malij Trosztenyec-i birtok egyszerre volt munkatábor és nagyméretű 
fogadóközpont, ahol helyi és külföldi - holland, osztrák, cseh, német 
és lengyel — zsidókat lőttek agyon a gödrök szélén, majd 
traktorokkal egyengették el a földet. A tanya és a közeli erdők 
hamarosan a belorussziai holokauszt legnagyobb temetőjévé váltak; 
az itt kivégzett zsidók számát a becslések hatvanötezer 

és kétszázezer közé teszik. A Malij Trosztenyec-i áldozatok 

jelentős részben jómódúak voltak, és Hamburgból, Frankfurtból 
vagy Bécsből magukkal hozták legértékesebb vagyontárgyaikat. 
Amikor Dick fivére elesett a háborúban, és neki gyászruhára 

volt szüksége, magától értetődőn jutott eszébe Malij Trosztenyec: 
ott bizonyára talál megfelelőt. Eduard Strauch SS-Obersturmbann- 
führer — Heuser főnöke — megjegyezte, hogy egy, az ő 
pozíciójában lévő német nőnek nem illik zsidó holmiban járni. 
Sabine hallgatott rá. Gyászruhát máshonnan szerzett. Az arany 
azonban más volt. A fogorvosától igazolást kért, hogy töméseihez 
aranyra van szükség, és az írást bemutatta Georg Heusernek, aki a 
hivatali páncélszekrényben felhalmozott aranyból három zsidó 
jegygyűrűt utalt ki neki. A háború után a nő azt állította, hogy a 
gyűrűk elvesztek, amikor a szövetségesek lebombázták az otthonát. 
De a nyomozók nem szólították fel, hogy nyissa ki a száját. 


A két titkárnő, Liselotte Meier és Sabine Dick a náci halálgépezet 
központjában tevékenykedett, és megannyi társnőjükhöz hasonlóan 
a leghitványabb fosztogatással használták ki a hatalomhoz való 
közelségüket. A keletre helyezett tanítónők, ápolónők, szociális 
gondozónők és női áttelepülési tanácsadók tettestársi szereplése 
nem volt olyan szokványos és elterjedt, mint a titkárnőké (és mint 
majd látni fogjuk, a feleségeké). Mindazonáltal erre is számos példa 
akadt, amely figyelmet érdemel, mivel rávilágít, hogyan vonta be a 
népirtás a nőket is a maga műveleteibe, gyakran amolyan ad hoc 
módon. 


Ha fel akarjuk térképezni a német nők keleti jelenlétét, nagyobb 


sűrűségben ott találjuk őket, ahol jelentős számú népi német 
tömörült: Litvánia, Ukrajna és Kelet-Lengyelország egyes vidékein, 


valamint a cári Oroszország olyan településein, ahol a XVIII. század 
óta laktak német gazdálkodók és iparosok. Amikor Hitler és 
Himmler ezeket a kolóniákat szemelte ki a majdani 

árja erődítmények utópisztikus helyszíneinek, fiatal német nők 
kapták a megbízást, hogy mintegy a Führer misszionáriusaiként, 
akiket , a kultúra hordozóinak" is neveztek, építsék ki a szóban 
forgó településeket. 


Az egyik ilyen népi német bástya Zsitomir és Vinnyica közé 
ékelődött; az utóbbi helység közelében hozta létre Hitler 

és Himmler 1942 nyarán a maga szigorúan titkos 

főhadiszállását. Mintegy száz nő érkezett a birodalomból, hogy a 
helyi népi német fiatalokat Hitler lojális híveivé nevelje. Mint a 
Nemzetiszocialista Jóléti Szövetség hivatalos képviselői, ezek a 
lelkes kolóniaépítők negyvenegy óvodát, valamint több szülőotthont 
és segélyállomást alapítottak. A fiatal anyákat bábák oktatták 

, faji higiénére?". Szociális gondozónők és pedagógusok vezették rá 

a népi németeket, hogy a zsidók a német nép elpusztítását 
tervezték, és a német nép azért üzent hadat nekik, mert körülzárták 
a németeket, hogy kiéheztessék őket. A fiataloknak azt 

ajánlották, hogy a Führer példáját követve ne dohányozzanak és ne 
igyanak. Hitlert ábrázoló fényképeket és horogkeresztes zászlókat 
osztogattak, és a fiatalokat náci dalokra tanították. Ezek a népi 
németek gyakran ínségben éltek, de elég fogékonyak voltak az 
antiszemita bűnbakkeresésre meg a bosszúra: az 1930-as években 
megtapasztalták a bolsevik terrort, és szemükben a zsidóság meg 

a bolsevizmus egyet jelentett. A kultúrahordozóvá kinevezett német 
nők szorgosan munkálkodtak a népi németek ideológiai nevelésén, 

és erősítették bennük a vérszomjas bosszúvágyat. 


Láttuk már, hogy a német megszállók társadalmában létezett egy 
további női csoport is: az SS-feleségek. Volt egy feltűnő 

közös vonásuk: a titkárnőkkel, tanítónőkkel, ápolónőkkel, avagy , a 
kultúra hordozóival" ellentétben ők hivatalosan nem kaptak 
semmilyen közvetlen szerepet abban a munkamegosztásban, 

amely a holokausztot lehetővé tette. Ugyanakkor azonban a 
gyilkosokhoz való közelségük és saját ideológiai fanatizmusuk 
sokukat változtatta potenciális résztvevővé, míg mások felbújtóként 


léptek fel. 


A náci vezetők különféle intézkedésekkel, például a házasságtörés 
elleni törvényekkel próbálták a házasságokat a háború tartamára 
megszilárdítani. Ahol csak erre mód nyílt, arra biztatták a 
tisztségviselők feleségeit, hogy kövessék keletre helyezett férjüket 
legalább rövid látogatások erejéig. A megszállt területekre való 
belépéshez különleges útlevélre volt szükség; a formaságokat a 
meghívó fél, általában a férj, a rokon vagy a kormányhivatali vezető 
intézte. 


Vera Wohlauf, akinek egy hamburgi kereskedővel kötött házasságát 
egy második, egy SS-rendőrtiszttel kötött frigy követte, 1942 nyarán 
érkezett Lengyelországba. Új jegyesével, Juliusszal megegyeztek, 
hogy az esküvői szertartást június végén, a férfi szabadsága alatt 
rendezik, és ezután Vera sietősen csatlakozott hozzá. Juliust a 101. 
rendőrzászlóalj három százada közül az egyik élére nevezték ki; erre 
az egységre bízták a Miedzyrzec Podlaski-i gettó 1942. augusztus 
25-én és 26-án esedékes felszámolását. E két nap alatt több mint 
tizenegyezer zsidót gyűjtöttek össze a piactéren. A járásképteleneket 
és azokat, akik ellenálltak a deportálásnak, megverték és 
agyonlőtték. Sokan összeestek a nyári hőségtől. A mintegy 960 
halott - fiatalok és öregek, férfiak, nők és gyerekek - az utcákon 
hevert, szétszórva vagy halmokba rendezve. Az állomáson már 
nagyjából hatvan vasúti kocsi állt készenlétben. Az élve maradt 
zsidókat marhavagonokba zsúfolták; egy vagonba 140 embert. 
Sokukat összenyomta a sokaság vagy fuldokoltak a mozgástér és a 
levegő hiánya miatt. A gyilkos deportálás túlélőit Treblinkába 
szállították, ahol közvetlenül megérkezésük után elgázosították 
őket. 


Az akció reggelén Julius Wohlauf késlekedett. Amikor bajtársai 
századosuk szállásához értek, elősétált Vera, aki rögvest felugrott a 
teherautó elülső ülésére; ez a jármű a Miedzyrzec Podlaskiba induló 
konvojhoz tartozott. Talán a levegőben még kísértett a hajnali 
hideg, vagy talán Vera szeretett volna stílusosan öltözni, de nyári 
ruhája fölött katonaköpenyt és a fején katonasapkát viselt. 


Nem Vera volt az egyetlen nő, aki a vérengzésen megjelent; 
felvonultak más német tisztségviselők asszonyai, továbbá néhány 


vöröskeresztes ápolónő is. Az utóbbiakat nem vették elő a 
háború után, amikor az Ordnungspolizei 101. zászlóaljának viselt 


dolgait vizsgálták. A feleségek közül néhányat azonban felelősségre 
vontak. Verát a miedzyrzeci tömeggyilkosságról kérdezték, 

amelyet ő úgy jellemzett, mint , békés, mondhatni idilli áttelepítést 
egy keleti munkatáborba". Voltak azonban tanúk, akik egészen 
másként vallottak. Vera Wohlauf rendhagyó, feltűnő jelenség volt a 
piactéren, ahol a deportálandó zsidókat összegyűjtötték. Nem 
húzódott félre, hanem jött-ment az áldozatok között, és 

hatalmával tüntetve megalázta őket. A nőszemély, aki állítólag 
korbácsot is lóbált - ez a keleti náci gyarmatosítók körében 
státusszimbólumnak számított -, a háború utáni tanúvallomások 
szerint másállapotban volt. Vera, aki közismerten hajhászta a 
feltűnést, a vérontás kellős közepén helyezkedett el. A zsidók 
látószögéből, akiket már összevertek és megvadulva lövöldöztek is 
rájuk, az asszony is üldözőik közé tartozott, , egy volt közülük". 


A szóban forgó Aktion-t a holokauszt tudományos kutatói közül 
többen, Christopher Browning, Gudrun Schwarz és Daniel 
Goldhagen is tanulmányozták. Mindhárman elemezték a 
történteket, és e rémálomszerű vérfürdő egy rendhagyó részletéről, 
tudniillik Vera Wohlauf jelenlétéből különböző 

következtetéseket vontak le. Browning elemzése szerint a férfiakat 
feszélyezte a nő jelenléte, amely szégyenérzést váltott ki belőlük. 
Goldhagen ezzel szemben azt emeli ki, hogy a 101. rendőrzászlóalj 
tagjai büszkék voltak a zsidók ellen elkövetett cselekményeikre, és 
az állapotos asszony disszonáns jelenléte csupán arra emlékeztette 
őket, hogy a népirtás mocskos gyakorlata , férfimunka". Browning 
és Goldhagen azonban egyaránt a német férfiakra, tehát a 
gyilkosokra vonatkoztatva elemzi Vera jelenlétét, anélkül hogy a nő 
saját, önálló miedzyrzeci szerepét vizsgálnák. 


Két hónappal a gyilkosságok előtt Vera átesett az orvosi vizsgálaton, 
amelyre a házasságkötéshez szükség volt. Az orvos feljegyezte, hogy 
a nő 1942 májusában menstruált, és terhesség jelei nem 
mutatkoznak rajta. Nos, Vera 1943. február elején gyermeket szült, 
vagyis az augusztusi vérfürdő idején terhessége első két hónapjában 
volt, e szerint állapota még nem lehetett felismerhető - ellentétben 
azzal, amit Julius Wohlauf baj társai háború utáni 
visszaemlékezéseikben oly hangsúlyosan kiemeltek, és amit 

az egység egy másik rendőrének felesége megerősített. 

Meglehet, hogy Vera éppen a gyilkosságok idején jelentette be 


terhességét; az is lehet, hogy állapota visszatekintve kapott eltúlzott 
hangsúlyt. 


A zászlóalj egyik hadnagyának felesége a háború után azt 
tanúsította, hogy a miedzyrzeci Aktion-t követően a 
rendőrparancsnok , nyilvános?" gyűlést rendezett, , tisztek és altisztek 
eléggé népes hallgatósága előtt; de jelen volt több feleség is, aki 
csatlakozott a férjéhez, köztük jómagam is". A parancsnok, bizonyos 
Trapp őrnagy kifejtette, hogy a kivégzéssel járó akciókon nők nem 
lehetnek jelen, mivel , felháborító, hogy várandós nők 

ilyesmiknek tanúi legyenek". Hitler Németországában a nők 
becsületrendje a viselősséget bizonyító pocak volt. A Reich 
biológiailag vezérelt kultúrájában a nőket termékenységük alapján 
értékelték; testük és egészségük nem számított magánügynek, 
hanem nyilvános megbeszélés tárgya volt. 


Az állapotos Vera Wohlauf jelenlétét akkoriban is, később is férfiak 
és nők nemi szerepe elleni kettős támadásként ítélték meg. Hogy az 
emberirtás középpontjába egy jókötésű német nő kerüljön, komoly 
problémát jelentett a férfiaknak, akik ugyan élvezték asszonyaik 
társaságát a fronton, de annál inkább ellenükre volt, hogy a nők 
közvetlenül beleártsák magukat a vérengzésekbe, és jelenlétüket 
feltétlenül korlátozni akarták. A holokauszt végrehajtói és a katonák 
azért küzdöttek ebben a háborúban, hogy megvédjék 
Németországot, amelyet a termékeny anya alakja jelképezett. Vera, 
aki mintegy a hátországot testesítette meg, behatolt a háborús 
övezetbe és a holokauszt népirtó kegyetlenkedésébe. Wohlauf 
bajtársainak reagálása arra vall, hogy zavarban voltak; talán a 
kognitív disszonancia egy fajtája lett úrrá rajtuk. A zsidók nak mint 
elvont fogalomnak, mint fantomszerű erőnek veszniük kellett, hogy 
a németek életben maradhassanak - így érveltek a náci elkövetők. 
De miféle érvekkel igazolhatta a Lengyelországban ténykedő 
rendőri egység valamelyik gyakorló gyilkosa a kezéhez tapadó vért 
ifjú mátkája előtt, aki utánozta brutális tetteit? Becsülete és 
lojalitása megőrzése érdekében vállalnia kellett a kegyetlenkedést, 
hogy az asszony ártatlan maradhasson. 


Julius baj társait leginkább talán az zavarta, hogy a nagyon is nőies 
megjelenésű Vera férfi módra viselkedett. Lengyelországi 
jelenlétével — megannyi más, férje mellé szegődött vagy a 


megszállás közigazgatásában dolgozó német nőhöz hasonlóan - 
próbára tette és átformálta a viselkedési és szexuális normákat. 
Amit a nők külföldön cselekedtek, odahaza elfogadhatatlan lett 
volna. Ez a forradalom nem volt sima folyamat: feszültségek és 
konfliktusok járták át, és ezek közül jó néhány a háború utáni 
tanúskodásokra és a népirtásról őrzött emlékekre is rányomta 
bélyegét. Ez a disszonancia önmagában is tanulmányozásra méltó, 
másfelől viszont elhomályosította mindazt, amit Vera a holokauszt 
közvetlen résztvevőjeként valóban elkövetett. 


Vera és Julius Wohlauf bajtársakkal együtt frissítik fel 
magukat, 1941 nyara 


Sok német nő kíváncsiságból, veleszületett kegyetlenségtől 
indíttatva avagy egyéb okokból jelent meg a tetthelyeken. Mint 
bűntársak, ölésre biztatták párjukat, miközben a maguk sötét 
hajlamait is kiélték. A gettókban és a vasútállomásokon kigúnyolták 
a zsidókat. Rátették kezüket a zsidók személyes tulajdonára, 

és elfogyasztották vagy másként hasznosították azokat. Amikor a 
zsidók, otthonuk elhagyására kényszerítve, elindultak a 
kivégzőgödrök és a megsemmisítőtáborok felé, ezek a hölgyek 
társas ünnepségeket rendeztek. A hrubieszówi gettó felszámolásáról 
készült fényképeken a német nézők mosolyognak. Mialatt a zsidókat 
a Sobibórba induló vonatokhoz terelték, a felügyelő SS- 


rendőrök asszonyai kávéra és süteményre gyűltek össze. Az 
Ordnungspolizei 101. zászlóaljának egyik tagja albumában őrizte a 
fotót, amelyen Vera férjével és annak kollégáival sörözget. A kép 
akkor készült, amikor az asszony 1942 nyarán meglátogatta párját. 
Vajon nem augusztus 25-én vagy 26-án, a miedzyrzeci 
tömeggyilkosságokat követően kattintották-e el a fényképezőgépet? 


A holokauszt népirtó erőszakcselekményei hétköznapi 
tevékenységekkel és társasági, gyakran egészen intim természetű 
eseményekkel váltakoztak. Az a körülmény, miszerint Vera és Julius 
a Miedzyrzec körüli gettók, tömegkivégzések és deportálások 
légkörében élték mézesheteiket, és a zsidók ütlegelését és 
deportálását szemlélő hóhéroknak és hitveseiknek kávét meg 
süteményt szolgáltuk fel, ékesen bizonyítja, milyen mértékben 
ágyazódhatnak be a tömeggyilkos rendszerek a mindennapi életbe. 
Ez a folyamat, valamint a folyamatot kísérő normalizálódó élet teszi 


2, 


lehetővé a bűnök akadálytalan megvalósulását. 


A női cinkosok, mint Liselotte Meier, Sabine Dick és Vera Wohlauf 
nem pusztán szemtanúkként követték a tömeggyilkosságokat: 
valamilyen minőségben hozzájuk is járultak, csak éppen a ravaszt 
nem húzták meg. Az irodáikban hatékony rendszereket kidolgozó 
férfiak és nők közti kapcsolatok; a kollégák közti meghittség 
dinamikája; a nácik, illetve szeretőik és hitvestársaik közti 
bűnszövetség; a női szakemberek és a náci fanatikusok becsvágya és 
antiszemita meggyőződése — ezek a tényezők változtatták Hitler 
kijelentéseit és nyilatkozatait, valamint Himmler sátáni politikáját a 
holokauszt iszonyatos mindennapi realitásává. 


A zsidókat kirabló, a népirtást adminisztráló és a tetthelyeken 
aktívan jelen lévő női bűnözők sokasága még nincs jelen 

kollektív emlékezetünkben és hivatalos történelmünkben. A német 
nőknek Hitler háborújában játszott szerepét többé nem 
értelmezhetjük a hátországban végbement mozgósításuk és 
kihasználásuk eredményének. Ehelyett a hitleri Németország újfajta 
háborús nőtípust tenyésztett ki: a legerőszakosabb és legperverzebb 


női aktivitás és hazafiasság modelljét. 

TETTESEK 


A nácik első női tömeggyilkosa nem koncentrációs táborbeli őr volt, 
hanem ápolónő. A szakképzett nők közül ő volt a legvérengzőbb. A 
központilag megtervezett tömeggyilkos műveletek nem az 
auschwitz-birkenaui gázkamrákban és nem is az ukrajnai 
mészárlások helyszínein kezdődtek, hanem éppenséggel a Reich 
kórházaiban. Az első módszerek az altatópirulák, az injekciós 
fecskendő és a kiéheztetés voltak; az első áldozatok pedig a 
gyerekek közül kerültek ki. A háború folyamán az ápolónők 
torzszülött kisbabák és fogyatékos fiatalok ezreinek adagolták túl a 
barbiturátokat, fecskendezték be a halálos adag morfiumot vagy 
vonták meg tőlük a táplálékot és a vizet. 


Mindez a haladás és a nemzet egészsége nevében ment végbe. A 
XIX. század utolsó évtizedeiben a genetika modern 

tudománya életre keltette az eugenetika nemzetközi kutatásait; az 
elnevezést egy 1910-ben megjelent könyve alcímében határozta 
meg a terület egyik amerikai, a Harvardon kiképzett vezető 
tekintélye, Charles Davenport: Eugenetika: a tudomány, amely 
feltárja, hogyan tökéletesíthetjük az embert jobb tenyésztéssel. Német 
szakmai körökben az eugenetikát faji higiéné néven is ismerték, és a 
diszciplína, specifikusabb módon, az árja lakosság szaporítására 
irányult. Az örökölt , genetikus" tulajdonságokat és 
fogyatékosságokat az emberiség különböző civilizációit 
meghatározó, faji vagy csoporteredetű megnyilvánulásokként 
értelmezték; eközben az utóbbiak közül egyeseket fejlettebbnek 
minősítettek másoknál, megállapítva, hogy valamennyi a 
fennmaradásért verseng. A rasszizmust ugyanolyan pozitívan 
értékelték, mint a nacionalizmust. A haladás, amelyet a szépség és a 
viselkedés német eszményei alapján képzeltek el, e tan szerint csak 
akkor valósulhat meg, ha az emberiség káros fogyatékosságait 
felszámolják. A túlbuzgó forradalmárok, vagyis, nemüktől 
függetlenül, a cselekvés náci megszállottjai az emberi 
egyenlőtlenségnek ezt a tudományát a legmesszebbmenőkig 
kívánták alkalmazni. Az árja tökéletesség céljának eléréséhez nem 
volt elegendő sem a biológiai manipulációk és sterilizálások révén 


véghezvitt társadalmi beavatkozás, sem az elkülönítés. A faji 
degeneráció problémájának egyetlen totális, , végső" megoldása a 
fertőzés forrásának elpusztítása volt, és a műveletet a fogyatékos 
németekkel kezdték. A szigorúan titkos programra, amelyet 
félrevezető módon , eutanáziának", avagy , irgalomból elkövetett 
gyilkosságnak" kereszteltek, személyesen Adolf Hitler adott 


felhatalmazást, és a háború fedezéke mögött hajtották végre. 


Az , eutanáziaprogram", amely időben megelőzte Lengyelország 
náci lerohanását, kezdettől fogva bábák és egészségügyi személyzet, 
azaz orvosok és ápolónők bevonásával járt. Ezek a szakemberek a 
továbbiakban kétszázezernél több embert gyilkoltak 

meg Németországban, Ausztriában, valamint a birodalomhoz csatolt 
lengyel és cseh területeken. Közel négyszáz orvosi intézmény vált a 
faji szűrés és szelekció, a kegyetlen kísérletezés, a tömeges 
sterilizálások, a halálra éheztetés és a méreggel elkövetett 
gyilkosságok állandó színhelyévé. A Lengyelország megtámadása 
előtti hetekben a birodalmi belügyminisztérium az orvosoktól és 
bábáktól név szerinti jelentéseket kért a súlyos fizikai és szellemi 
fogyatékosnak minősülő újszülöttekről és három év alatti 
gyermekekről. Az anyákra nyomást fejtettek ki, hogy adják be 

, beteg" gyermekeiket az úgynevezett gyermekklinikákra, amelyek 
feldolgozó és megsemmisítő központokká váltak. Mielőtt a 
programot felnőtt célszemélyekre is kiterjesztették volna, 
Németországban és Ausztriában már nyolcezer gyereket öltek meg. 
A , gyógyíthatatlan" betegségek és fogyatékosságok - köztük a 

, gyengeelméjűség", a , bűnözői elmezavar" és a , demencia? - 
kategóriái mindinkább összemosódtak. 


A lengyel pszichiátriai betegek tömeges agyonlövése Kocborowóban 
(német nevén Conradsteinben) kezdődött 1939 szeptemberében. 
1939 októberében következett az owinskai (treskaui) 
elmegyógyintézet betegeinek eladdig példa nélküli tömeges 
elgázosítása; az áldozatokat a poznani VII. számú erődbe 
szállították, ahol egy kezdetleges kamrát szigeteltek el agyaggal — 
a kísérletet 1939 decemberében maga Himmler is megtekintette. 
Mozgó SS- és rendőri egységek rontottak végig Lengyelországon 

és később a Baltikumon, Ukrajnán és Belorusszián, hogy 
elmegyógyintézetek és kórházak betegeinek ezreit lőjék agyon vagy 
fojtsák meg elgázosító teherautókban. Magában a Reichben 


Grafeneck és Hadamar elmegyógyintézeteiben az irodai személyzet 
természetes halálesetekről szóló értesítéseket gépelt, és ahogy már 
láttuk, az összevegyült hamvakból küldött egy-egy adagot az 
áldozatok családjának. A szakképzett egészségügyi személyzet és 
műszaki szakértőik Hitler jóváhagyásával új népirtási technikát 
fejlesztettek ki, amelyet a távolabb eső keleti területeken egyre 
növekvő méretű tömeggyilkossági műveletekben alkalmaztak. 1941 
végén és 1942 elején tudósok, mérnökök, , krematóriumfűtők", 
sofőrök, valamint orvosok és ápolónők garmadáját helyezték át 
Belorussziába és Lengyelországba, hogy végrehajtsák azokat az 
elgázosító-módszereket, amelyeket először szovjet hadifoglyokon 
próbáltak ki, majd később, Belzecben, Sobibórban és Treblinkában, 
a Reinhard-hadművelet halálgyáraiban a zsidók ellen alkalmaztak. 


Emberi lényekből vasúti szállítmány, kísérleti állat és hamu lett. 


E tömeggyilkossági műveleteknek lehetett része a keleti front 
sebesült német katonáinak osztott , irgalmas" halál is. A 

szigorúan titkos vállalkozás egy beavatottjának háború utáni 
tanúvallomása szerint az , eutanáziaprogram" válogatott résztvevőit, 
akik magának a Führernek fogadtak hallgatást, keleti szolgálatra 
osztották be, és Minszk körüli tábori kórházakba helyeztek, hogy 

, enyhítsék a német katonák szenvedéseit". 1941 decemberében és 
1942 januárjában Viktor Brack SS-tiszt, aki elgázosítási és 
sterilizálási szakértelmével szerzett nevet a náci rezsimben, egy 
orvosokból, ápolónőkből és technikusokból álló csapat élén 
irányította ezt a keleti akciót. Jól tájékozott németek már akkor 
gyanították, történészek pedig azóta is utalnak rá, hogy a kudarcot 
vallott moszkvai offenzívában súlyosan megsebesült, szellemileg és 
fizikailag megrokkant német katonákat ilyen orvosi gárdák tettek el 
láb alól. A fejleményt az elsők között Pauline Kneissler említette, 

az az ápolónő és hivatásos gyilkos, akivel a 2. fejezetben 
találkoztunk. 


A háborút követő bírósági tárgyaláson Kneissler feltárta, hogy őt is 
Minszkbe küldték sebesülteket ápolni, noha 

vallomásában ugyanakkor fájlalta, hogy nem dolgozhatott , rendes" 
vöröskeresztes ápolónőként valamelyik tábori kórházban. 
Vallomásának ez az ellentmondása bizonyos hitelt kölcsönöz annak 
az állítólagos kijelentésének, amelyet nem a bíróságon, hanem egy 
barátjának tett. E szerint keleti tartózkodása alatt halálos 


injekciókat adott be agysérült, megvakult vagy megcsonkított 
katonáknak. Az áldozatok - mondta Kneissler az illetőnek — , a 
mieink", vagyis németek voltak. Amikor ezt a titkot megosztotta, 
állítólag ugyanazzal igazolta tettét, mint a Grafeneck-kastélyban 
történt elgázosítások kapcsán: ezúttal is azt hangoztatta, hogy a 
betegek fájdalom nélkül haltak meg. 


Az eshetőség, miszerint német orvosi csapatok a Reich tulajdon 
katonáit öldösték, tabutéma volt - és továbbra is az -, és nem tudjuk 
biztosan, hogy megtörtént-e. Ám ha a rezsim már javában gyilkolt 
fogyatékos vagy elmebetegnek nyilvánított felnőtt német férfiakat, 
miért bajlódtak volna a hivatalosságok azzal, hogy nyomorék vagy 
gránátnyomást szenvedett német férfiakat a keleti frontról a 
birodalomba hazaszállítsanak? A keleti háború fedezéke mögött 
ezeket a sérült katonákat harctéri áldozatoknak is nyilváníthatták, a 
család pedig meggyászolhatta a hősi halottakat, és nem 
kérdezősködött. Elképzelhető, hogy az ilyen akciókat az ápolónői 
kar ideológiai kemény magva, a náci párt , barna" nővérei hajtották 
végre. Morfiumos fiolákkal és fecskendőkkel 

megrakott kötényükben igencsak alkalmasak voltak rá, hogy az 
életveszélyesen sérült vagy harctéri idegsokkot szenvedett 
katonákat , irgalmas" halálban részesítsék. 1942-ben Hitler személyi 
orvosát, dr. Karl Brandtot, aki a birodalmi eutanáziaprogram egyik 
vezetője volt, előléptették az egészségügy birodalmi főbiztosává. E 
minőségében felügyelte a betegek legyilkolásának , Brandt- 
hadműveletként" ismert kiterjesztését az olyan kórházakra és 
hasonló intézményekre, amelyeket katonai célra szemeltek ki. A 
háború végére az eutanázia német áldozatai között, akiket a 
kórházakból és betegotthonokból elgázosító-központokba 
szállítottak, egyaránt voltak geriátriai betegek, idegrendszeri 
zavarokban és egyéb, a bombázások okozta sokkban szenvedők, 
valamint traumás neurózisban megbetegedett katonák. 


Miután a mozgó egységek vagy az orvosi személyzet végeztek az 
ukrán, belorusz, baltikumi és lengyelországi kórházak és 
elmegyógyintézetek betegeivel, az intézményeket többnyire a 
körzeti hatóságok vették át, és Hitlerjugend-klubokat vagy 
kaszárnyát létesítettek bennük, esetleg hálótermeket a női 
személyzet részére vagy klubot SS-tiszteknek. Lengyelországban 
azonban az ilyen megürült intézmények egy részében újabb 


áldozatok csoportjait fogadták megsemmisítés céljából. 1942-ben 
Hitler eutanáziaprogramjának vezetői a birodalomból deportáltattak 
betegeket egy német-lengyel határváros, Meseritz-Obrawalde 
elmegyógyintézetébe." 1942 és 1944 között huszonhat németországi 
városból érkeztek a szállítmányok, többnyire az éj leple alatt. Az 
1943 végén és 1944 elején Hamburgból érkező, összesen 407 
fogyatékos beteg között 213 férfi, 189 nő és öt gyermek volt. 
Meseritzbe papíron mintegy kilencszáz beteg fért, de a háború 
folyamán, ahogy a vezető főorvosnő később kijelentette, ,,a 
szállítmányok egyre csak jöttek és jöttek". Végül kétezer beteg 
szorongott az épületben, akik nap mint nap a koncentrációs 
táborokéihoz hasonló szenvedéseken mentek keresztül: volt 
névsorolvasás, kényszermunka és rendszeres szelekció. Az orvosok 
és az ápolónők, háború utáni ügyészi megállapítás szerint, megölték 
mindazokat a betegeket, , akik különösen megterhelték az 
ápolónőket, vagyis a süketnémákat, a súlyos betegeket, az 
akadékoskodókat vagy fegyelmezetleneket, és azokat is, akik 
pusztán csak idegesítőek voltak", valamint azokat, , akiket szökési 
kísérlet közben fogtak el, és azokat is, akik nemkívánatos szexuális 
viszonyt folytattak". Egyedül ezen az egy tetthelyen a meggyilkoltak 
száma hatezer és tizennyolcezer közé tehető. 

Az ápolónők, akik később bevallották, hogy Meseritzben betegeket 
öltek, Pauline Kneisslerrel ellentétben nem fogadtak titoktartást az 
eutanáziával kapcsolatban. Egyikük rávilágított, hogy a 
gyilkossághoz legalább két nővérre volt szükség, mivel az áldozatok 
védekeztek a nagyobb adag gyógyszer és az injekció ellen. Meseritz- 
Obrawalde egyike volt a néhány , vadon nőtt" eutanázia- 
tetthelynek, amelyeket szándékosan a birodalom keleti 

határa mentén létesítettek: itt nagyobb szállítmányokat is 
fogadhattak, az áldozatokat pedig tetszés szerint választhatták ki és 
tüntethették el. 


A holokauszt, beleértve az eutanáziakampányt is, államilag 
kezdeményezett politika eredménye volt. Az öldöklést az állam és a 
náci párt alkalmazottai és szerződéses vállalkozók szervezték 

és hajtották végre, állami fennhatóság alatt álló intézményekben 
— külön e célra létesített gyilkossági központokban, 

koncentrációs táborokban, elmegyógyintézetekben és kórházakban. 
E nyilvános intézményekben számos nő dolgozott mint tisztviselő, 


nyomozó, felügyelő és őr, és a tényleges végrehajtók között is sok 
ápolónőt és orvosnőt találunk. A gyilkos nők most következő példái 
azonban a terror és a bebörtönzés hivatalos színhelyein kívül is 
megtalálhatók, a táborok peremén, a kelet vidéki gettóiban, az SS- 
rendőrök háztartásában, a magánházak és -birtokok kertjében, a 
kelet-európai kisvárosok nyitott piacterein és földjein. 


A határvidék volt az az európai színpad, ahol Hitler és követői 
kiélhették birodalmi képzelgéseiket, és egyszersmind 

büntetlenül valósíthatták meg bűnöző politikájukat. Az ebben a 
fejezetben szereplő női elkövetők közül jó néhányan többek között 
az ilyen tevékenységekből is kivehették részüket. Új szerepek 
bőrébe bújtak: olyan hibrid személyiséggé váltak, amelyben 
egyszerre testesült meg a kérlelhetetlen náci hazafi, a gátlástalan 
női cowboy és a hidegvérű antiszemita. Korbáccsal vagy ostorral 
jártak-keltek, pisztolyokat, puskákat lóbáltak, lovaglónadrágot 
öltöttek, és lóháton közlekedtek. Az átváltozás teljesebb már nem is 
lehetett volna. 


Johanna Altvater, a fojtogató légkörű Mindenből származó 
becsvágyó vállalati titkárnő huszonhárom évesen érkezett 

meg Volodimir-Volinszkij ukrán—lengyel határvárosba. A 
harmincezer lakosú megyeszékhelyet" búzaföldek és erdők vették 
körül; ezek határát két folyó, a Bug és a Luga ingoványos partjai 
jelölték ki — a németek előszeretettel csónakáztak és piknikeztek 
itt. A városka egyszersmind fontos katonai-ipari csomópont is volt, 
katonai barakkokkal, rádióállomással, repülőtérrel, 
üzemanyagraktárakkal, tégla-, textil- és ruhagyárral. Ami a helyi 
zsidóságot illeti, ezek a létesítmények döntő szerepet játszottak 
abban, hogy munkaerőként életben maradhassanak. 


Néhány hónappal azelőtt, hogy Altvater 1941 szeptemberében 
Volodimir-Volinszkijba érkezett volna, egy speciális SS és 

rendőri kommandóosztag már életbe léptette az első zsidóellenes 
rendszabályokat. A helyi német katonai parancsnok 
közreműködésével zsidó tanács alakult, amelynek tagjait aztán 
nyilvánosan megalázták, és többüket élve temették el; a zsidó 
tanács elnöke családjával együtt öngyilkos lett. Szeptember 30-án, 
jóm kippur napján, nagyobb szabású vérengzésre került sor. 
Altvater főnöke, egy Wilhelm Westerheide nevezetű , sasszemű 


vakarcs? lett a kerületi biztos. A zsidók, akik túlélték a mészárlások 
első hullámát, azonnal megértették, hogy Westerheide alatt nem 
lesz könnyebb a sorsuk. Kezdetnek , céllövészetet" rendezett azokra 
a zsidókra, akik éppen üzemanyaggal teli hordókat rakodtak a 
vasútállomáson. 


1942 áprilisában a gettót szögesdróttal vették körül. Addig a 
zsidóknak megkülönböztető jelvényt kellett viselniük, és csak egy 
kijelölt városrészben lakhattak, a városon belül azonban szabadon 
mozoghattak. Zsidók, ukránok és lengyelek közösen működtették a 
helyi feketepiaci gazdaságot. Mihelyt a gettót körülzárták, zsidó 
rendőrség alakult, amelytől, valamint a zsidó tanácstól elvárták, 
hogy minden német követelést teljesítsenek. Westerheide 

és vezérkara a zsidókat arra kényszerítette, hogy szolgáltassák be 
pénzüket, ékszereiket, bútoraikat és egyéb értéktárgyaikat hamis 
védelmi ígéretek fejében. Elkobozták a kemény tél 

átvészeléséhez tartogatott fa- és szénkészletüket is. 1942 júniusában 
a gettót két csoportra osztották: egy túlélő szavaival a , halott", azaz 
nem dolgozó zsidókra, ahová főleg nők, gyerekek és idősek 
tartoztak, valamint a szakmunkások sokkal kisebb, , élő" táborára. A 
gettó határát ukrán kisegítő rendőrök őrizték. 


1942 nyarán és 1943 őszén a német tömeggyilkosságok hullámai a 
zsidók létszámát az egész régióban húszezer főről négy- vagy 
ötszázra csökkentették. A vérengzés 1942 augusztusának 

végén kezdődött, amikor Westerheide visszatért a biztosok lucki 
értekezletéről. Ez alkalommal a nácik megszállta Ukrajna többi 
körzeti kormányzójával egyetemben megtudta: főnökeik 


elvárják, hogy a végső megoldást , száz százalékig" foganatosítsák. 


Habár , Fráulein Hannának" természetesen nem kézbesítettek ilyen 
parancsot, Johanna Altvater elhatározta, hogy vállalja a maga 
részét. Gyakran kísérte el főnökét, ha az rutinszerű látogatást tett a 
gettóban; látták, amint lovaikat a nő a gettó kapujához pányvázza. 
1942. szeptember 16-án a gettóba belépve meglátott két zsidó 
gyermeket, egy hatévest meg egy tipegőt, akik a gettó falának 
közelében laktak, és integetett nekik, mintha valami kellemes 
meglepetéssel kecsegtetné őket. A pici odament hozzá. Ő a karjába 
emelte, és olyan erősen szorította, hogy a gyermek vergődni 
kezdett, és jajgatott. Altvater ekkor a lábát megragadva fejjel lefelé 


tartotta, és úgy csapta a gettó falához, mintha egy kis szőnyegből 
verné ki a port, majd a halott apróságot apja elé dobta. Az apa 
később így vallott: , Ilyen szadizmust soha még nőtől nem láttam. 
Soha nem fogom elfelejteni." A férfi emlékezett rá, hogy más német 
személyiségek nem voltak jelen. Altvater a gyermeket önként, saját 
akaratából ölte meg. 


A gettó likvidálása közben a közeli hadifogolytábor német 
parancsnoka is látta, amint Fraulein Hanna lovaglónadrágban 
taszigál fel zsidó férfiakat, nőket és gyerekeket egy teherautóra. 
Ostorát pattogtatva cirkált a gettóban, hogy — az idézett 

német megfigyelő szavaival - , marhahajcsárként" teremtsen rendet 
a zűrzavarban. Altvater a rögtönzött kórházként szolgáló épületbe is 
bement, berontott a harmadik emeleten lévő gyermekosztályra, és 
ágyról ágyra járva minden gyereket szemügyre vett. Időnként 
megállt, felkapta valamelyik kis beteget, és az erkélyről az utca 
kövezetére dobta, majd a nagyobbakat az erkélyre lökdöste, és 
áthajította őket a korláton. Nem minden gyerek halt bele 

a zuhanásba, de a túlélők is súlyos sérüléseket szenvedtek el. 


Altvater nem volt egyedül a kórházban: egyik barátja, a Keller nevű 
német csendőrfőnök is elkísérte. Jogkörével élve ez a Keller leküldte 
a Michal Geist nevű zsidó ápolót az utcára: nézzen utána, hogy a 
mozdulatlanul heverő gyerekek valóban halottak-e. A sebesülteket 
és az osztály többi kiskorú ápoltját felrakták egy teherautóra. 
Altvater és Keller, a munka rájuk eső részét elvégezve, elhajtottak, 
minden bizonnyal a város szélén megásott kivégzőgödrökhöz. 


Altvater specialitása - az egyik túlélő szerint , ocsmány szokása? — 
a gyerekek öldösése volt. Egy megfigyelő észrevette, hogy gyakran 
édességgel csalogatta magához a gyerekeket. Amikor azok 
odajöttek, és kinyitották a szájukat, a nő az oldalán viselt kis 
ezüstpisztollyal a szájukba lőtt. Egyesek szerint Altvaternek és 
Westerheidének viszonya volt, de a legtöbben a kerületi biztos 

, férfi-nő" társának (Manmweib) csúfolták. A városban állomásozó 
többi nővel, például egy német vöröskeresztes nővérrel és 
munkahelye egy másik titkárnőjével nem sikerült összebarátkoznia. 
Eljárt a katonaotthonokba, hogy társasági életet éljen, de a többi nő 
, nem sokra becsülte, mivel mindig a barna pártuniformisban járt, 
és úgy viselkedett, mint a férfit játszó leszbikusok". Nagydarab 


nő volt, és rövidre nyírt , férfifrizurát" viselt. Zsidó túlélők és 
ismerős német tanúk felidézték férfias jellemvonásait, amelyeket 
agresszív viselkedéséhez társítottak. A náci erőszak ilyetén 
ábrázolásaiban Johanna Altvater valamiféle kétértelmű és 
különösen visszataszító transzszexuális jelenségként tűnik fel. 
Környezete rendhagyóan férfias külsejével magyarázta 
hátborzongató brutalitását, mint ahogy — másfajta okoskodással — 
Vera Wohlauf brutalitását a terhesség jellegzetesen női állapota 
tette különösen ellenszenvessé. Ám a nemi hovatartozás önmagában 
egyik esetben sem ad magyarázatot az elkövetett bűnök mértékére. 


A zsidókat a volodimir-volinszkiji gettóból a Pjatidnij körüli 
földekre hajtották. Itt széles, kereszt alakú árkokat pillantottak meg: 
zsidó munkásokkal ásatták ki őket kivégzésük előtt. A következő két 
hét folyamán nem kevesebb, mint tizenötezer zsidót lőttek itt 
agyon. Westerheide, aki később eldicsekedett a , kinyírt?" személyek 
magas számával, lóháton jelent meg, akárcsak Altvater jó barátja, 
Keller, akit később , a leggonoszabbak egyikeként" jellemeztek. A 
tömegmészárlás helyszínének közelében Westerheide és cimborái 
néhány német nő társaságában terített asztalnál lakmároztak. A 
mulatozók között ott volt Altvater is: a vérfürdő közvetlen 
közelében evett-ivott. A háttérből szóló zene összevegyült a 
fegyverropogással. Időnként a német hóhérok valamelyike felállt az 
asztal mellől, átsétált a vesztőhelyre, megölt néhány embert, majd 
visszatért a dáridózók közé. Lengyel parasztok, akik a közeli 
földeken dolgoztak - többen például körtét szedtek -, a sikoltozás és 
lövöldözés hallatán figyelmeztették az erdőben rejtőzködő zsidókat, 
nehogy a gettóba visszatérjenek. 


A háromezer életben maradt zsidót szögesdrót kerítés mögötti 
viskókba zsúfolták. Többen egy ágyon, mások a földön 

aludtak, fűtés nem volt, naponta 390 kalóriás fejadagot, vagyis nem 
egészen tíz deka (három szelet) kenyeret kaptak; mindez 
betegségekre tette fogékonnyá az embereket, és a gettón 
tífuszjárvány nyargalt végig. A romok közé merészkedő gyerekek 
egyike a tízesztendős Leon Ginsburg volt. A családját hiába kereste; 
hamarosan aztán megtudta, hogy a németek és cinkosaik családja 
legtöbb tagját megölték. Amikor sorstársai beszámoltak a 
történtekről, talán Johanna Altvaterra utalva megemlítették, hogy 
egy Anna nevű , lengyel nő, a parancsnok szeretője, elsőnek 


választhatott a női cipőkből és ruhákból". A feldúlt gettóban fekete- 
fehér fényképek szóródtak szanaszét a kövezetlen utcákon: 
mosolygó zsidók örvendeztek rajtuk különféle, háború előtti 
eseményeknek, esküvőnek, vallási ünnepnek, iskolazárásnak, 
születésnapoknak. Most mind halottak voltak, és úgy meredtek a 
kisfiúra, mint a kísértetek. Leon megértette, hogy itt nem maradhat, 
és ő is az erdőbe menekült. 


Ha Leon nem így tesz, a gettóban nem maradt volna élve. 
Westerheide, Keller, Fraulein Hanna és SS-beli kollégáik 
hajthatatlanok voltak. 1943 első felében újabb tömegmészárlást 
rendeztek, amelynek során ezerkétszáz, a gettóból és a város 
környékéről elhurcolt zsidót lőttek agyon. Ezer mesterembert 
hagytak életben családjával együtt a német megszállás utolsó 
napjaiig: 1943 decemberében Westerheide és hivatala felszedte a 
sátorfáját. És talán nem véletlen, hogy a nácik megszállta Ukrajna 
zsidók elleni utolsó tömeggyilkosságára éppen Volodimir- 
Volinszkijban került sor, 1943. december 13-án és 14-én. 


A náci vezetők felfogták, hogy a hadjáratot esetleg elveszíthetik, de 
eltökélték, hogy a zsidók elleni háborút igenis megnyerik. Amikor a 
Németországba való visszavonulás első, oroszországi szakasza 
megkezdődött, a német erők azt a parancsot kapták, hogy az utolsó 
szálig irtsák ki a még életben lévő zsidó lakosságot. Egy külön 
kommandóegység ekkor az utolsó zsidókat , egy erdős területre 
hajtotta, amelyet a csendőrség és az ukrán segéderők egy gépesített 


szakasza előzőleg elkerített. Ugyancsak előre megrakták a máglyát 
is a holttestek elhamvasztására." 


1943 végén, mielőtt a volodimir-volinszkiji hivatalt becsukták, 
Johanna Altvater már a Reichben tartózkodott. Miután a 

körzet legmagasabb méltóságának személyi titkárnőjeként helyt állt, 
áthelyezték a régió fővárosába, Luckba. Az új beosztást 

azonban nem jutalomnak szánták: fegyelmi okokból kellett 
munkahelyet váltania. Altvater a háború után holmi jelentéktelen 
indokra hivatkozott: egy átmulatott éjszaka után ő és jókedvű 
cimborái , egy tehenet hajtottak a gettóba". Hogy miféle játékról 
lehetett szó, nem tisztázódott. A nő hazautazott karácsonyi 
szabadságra, és Volodimir-Volinszkijba többé nem tért vissza. A 
szovjetek 1944 januárjában és februárjában foglalták vissza a régiót. 


Altvater, aki még mindig reménykedett, hogy keleten szép jövő vár 
rá, jelentkezett egy közszolgálati programra, amely a gyarmati elit 
továbbképzését tűzte ki célul. 


Amikor Johanna Altvater náci hivatalos személyként pózolt, és 
kitört belőle az agresszió, férfinak álcázta magát. Vera 
Wohlauf katonaköpenyben és katonasapkában kereste fel a 
Miedzyrzec 


Frna Petri fiával grzendai birtokán (fent), és kocsiban a családi 
villa előtt (lent) 


Podlaski-i deportálások és tömegkivégzések színhelyét. Ezek az 
átváltozások nem voltak sem teljesek, sem 
visszafordíthatatlanok, mégis leleplezik, milyen könnyedén 
váltottak szerepet a keleten tartózkodó német nők. Abban az 


ütemben, ahogy a változatos háborús zónák között ingáztak, és 
egyesekben feltételes reflexszé vált, hogy a közhit szerint férfiaknak 
fenntartott teendőket is magukra vállaljanak, úgy zavarodtak össze 
a hagyományos teljesítmények és szerepek. És ez az átváltozási 
képesség sehol sem vált oly vérfagyasztón szembeszökővé, mint 
azon SS-feleségek esetében, akik az elkövetők közé léptek. Ezek az 
asszonyok rendelkeztek az ölés képességével, ugyanakkor pedig 
meggyőzően alakították több szerep kombinációját: egyszerre voltak 
ültetvények úrnői, rabszolgámunkásoknak parancsoló, ruhájuk 
fölött kötényt viselő préri-Madonnák, gyermekek kihordói és 
fegyverforgató német háziasszonyok. 


Himmlernek a Lengyelországban, Ukrajnában, Belorussziában és a 
Baltikumban állomásozó SS-tisztjei hitveseikkel együtt élvezték a 
kelet szabadságát, a kaland izgalmát, a termékeny föld kincseit, a 
, bennszülöttektől" zsákmányolt megannyi cikket és a korbács 
hatalmát. 1942 végére az SS a Fekete-tenger és a Baltikum között 
csaknem másfél millió angol hold (600 000 hektár) művelhető föld 
fölött rendelkezett. Az SS által kisajátított ültetvények legjavához 
tartozott Grzenda (Hriada), egykor egy lengyel nemes remek 
udvarháza vagy dwór-ja, a mai Lvov határában. 


1942 júniusában Erna Petri, aki odahaza, Türingiában oly 
emlékezetesen ülte meg motorbiciklijét, hároméves fiával 
Grzendába érkezett. A dimbes-dombos, rétekkel tarkított vidéken a 
fehér oszlopokra támaszkodó kúria magasról nézett le a környező 
falvakra. A látogatók díszes kovácsoltvas kapun léptek a kör 
formájú felhaj-tóhoz, valamint az istállók sorához, tyúkólakhoz és a 
cselédszállásokhoz vezető útra. Száz évvel korábban gondos 
mesteremberek rakták ki apró, fekete, fehér és terrakotta csempével 
az északi oszlopos bejárati csarnok és az előtér padlóját. A 
lépcsőházat és a verandát cikornyás, áttört művű korlát díszítette. 
Elképzelhető, micsoda izgalom és büszkeség fogta el Erna Petrit, 
midőn ebbe a tekintélyt parancsoló otthonba érkezett, amely oly 
élesen elütött a család nyomasztó türingiai tanyájától. 


Két napba sem telt, és észrevette, hogy Horst, a férje veri a 
munkásait, és erőszakoskodik a szolgálókkal. A helyi gazdák 
szadistának nevezték, aki élvezi a fizikai brutalitást; nevetett, 
miközben az ukránokat, lengyeleket és zsidókat korbácsolta. Horst 


azonban nem tartotta magát szadistának; úgy érezte, csak a 
tekintélyét érvényesíti. Bár a háború egyre tovább húzódott, és a 
győzelem esélye foszladozott, Horst és Erna, nehogy a birtok fölötti 
uralom kicsússzon a kezükből, csak egyre durvábbak és 
erőszakosabbak lettek. 1943 nyarán azokra a zsidókra vadásztait, 
akik a gettók felszámolása és a haláltáborokba vezető deportálás 
elől menekültek. Horst razziákat szervezett a szomszédos falvakban. 
Erna - aki 1942 júniusától 1944 elejéig élt Grzendában - ugyancsak 
rákapott a munkások ütlegelésére; a kovácsmestert például 
felpofozta. Az erőszak szervesen hozzátartozott az ültetvény 
idillikus családi életének kulisszáihoz. 


Petriék új birtokához gyönyörű kertek és más hangulatos vasárnap 
délutáni sétautak is járultak. Szívesen fordult meg náluk számos 
magas rangú tisztségviselő Lvovből, a közeli fővárosból, amelyet a 
németek Lembergként emlegettek. Egy vasárnap megjelent a régió 
legmagasabb rangú SS-tisztjének a felesége is, két adjutánssal, a 
sofőrrel és egy titkárral. Mialatt a Petri házaspár körbevezette a 
vendégeket a kertben, hirtelen felbukkant az egyik adjutáns, és 
jelentette, hogy a birtokon négy zsidót fogtak el, akik egy Lublin 
környéki haláltáborba tartó vonatról szöktek meg. A sofőr és Horst 
megbeszélték, mi a teendő. Horst közölte feleségével és 
hölgyvendégével, hogy ami most következik, férfimunka lesz, a 
hölgyek ne is törődjenek vele. Amikor a nők a kertből a ház felé 
indultak, útközben négy pisztolylövés hangja hatolt fülükbe. 

Néhány hónappal később, 1943 nyarán Erna Petri éppen egy lvivi 
bevásárlásból jött haza. Szépen sütött a nap, és ő hátradőlt a lovas 
kocsiban, amikor messziről meglátott valamit. Közelebb érve látta, 
hogy rongyokba öltözött gyerekek gubbasztanak az út szélén. 
Felötlött benne, hogy , ezek azok a gyerekek, akik 

Szaskov állomásnál kiugrottak a marhavagonból". A továbbiakban 
el is magyarázta a dolgot: 


29 ps 


Ez idő tájt vitték megsemmisítőtáborba az addig több táborban 
elhelyezett, még élő zsidókat. Ezekben a szállítmányokban 

egyes zsidók, különösen éppen Szaskovnál, kitörtek a vagonokból, 
hogy mentsék az életüket. Ezek a zsidók mind meztelenek voltak, 
hogy a körzetben lakó ukránokat és lengyeleket meg lehessen 
különböztetni tőlük; a zsidókra könnyű volt ráismerni. 


A gyerekek rémültek voltak és éhesek. Petri odaintett nekik, és 
magával vitte a kis társaságot. Megnyugtatta őket, és amikor 

ételt hozott nekik a konyhából, végképp elnyerte bizalmukat. A 
parancs szerint a környéken kóborló zsidókat elfogásuk után 
agyon kellett lőni; ezzel az asszony is tisztában volt. Várta, hogy 
Horst is hazajöjjön, de a férfi nem mutatkozott, így elhatározta, 
hogy maga végez a hat gyerekkel. Elvitte őket ahhoz az erdei 
gödörhöz, amelybe már más zsidókat is belelőttek. Pisztoly is volt 
nála: az apja megőrizte mint első világháborús emléket, és amikor 
Erna elindult az ukrajnai , vadkeletre", búcsúajándékul neki adta. 


Erna Petri megparancsolta, hogy sorakozzanak fel neki háttal a 
gödör előtt, majd a pisztolyt az első gyermek nyakától mintegy tíz 
centiméterre tartva elsütötte. Ezután a másodikhoz lépett, és azt is 
tarkón lőtte. Két társuk kivégzése után , a többiek 

először megrettentek, és sírva fakadtak, de nem hangosan, inkább 
csak nyöszörögtek". Erna nem hagyta, hogy , megingassák": lőtt és 
lőtt, ,mígnem mind az üregben feküdtek. Egyik sem próbált 
elszaladni, hiszen, mint kiderült, már napok óta tartott a 
meghurcoltatás, és teljesen ki voltak merülve." 


Erna, amikor rémtettét elkövette, egyedül volt, de a birtokon mások 
is tartózkodtak. A férjén kívül Grzendában élt két kisgyermeke is: a 
fiú, akit 1942-ben magával hozott, és a kislány, aki 1943 
januárjában, már a birtokon született. Éppen szállóvendégei is 
voltak: anyósa meg egy nagybácsi látogatta meg őket, 

hogy megszabaduljanak az otthoni bombázásoktól és a szűkös 
fejadagoktól; emellett a közeli földeken parasztok is dolgoztak. A 
környékre a legjobb kilátás a dombtetőre épült villa második 
emeleti erkélyéről nyílt, ahol Erna, a megtestesült német Hausfrau 
Kaffee und Kuchen-nel szokta volt megvendégelni Horstnak a 
hadsereghez, az SS-hez és a rendőrséghez tartozó bajtársait. A kávé 
kitöltése közben az asszony odafigyelt a férfiak beszélgetésére, 
amely a zsidók tömeges agyonlövését járta körül. Így tudta meg, 
hogy a gyilkolás leghatékonyabb, egyetlen golyóval megoldható 
formája a tarkón lövés. Amikor az elfogott gyerekeket a birtokán 
ásott tömegsírhoz kalauzolta, pontosan tudta, mit kell tennie. 


Az otthonról végrehajtott brutális akciók a Harmadik Birodalomban 
egy további, kiterjesztett formát is öltöttek. A női gyilkosok odahaza 


vagy otthonuk közelében is szörnyű tetteket hajtottak végre. A 
leggyakrabban az erkélyükről lövöldöztek, mégpedig családtagjaik 
és szeretőik jelenlétében. 


1942 tavaszán Liesel Willhaus, a Saar-vidéki, katolikus acélgyári 
munkás lánya saját kislányával érkezett meg Lvovbe. Onnan 
továbbmentek a janowskai táborba, amelynek parancsnoka a férj, 
Gustav Willhaus SS- Untersturmführer volt. Liesel és Gustav 

még feltörekvőben voltak a náci ranglétrán, még mindig arra 
ácsingóztak, hogy munkásosztálybeli örökségüket levetkőzve 
keleten új, vagyonnal és hatalommal kecsegtető életet teremtsenek 
maguknak. Gustav táborparancsnoki előléptetése volt a nagy 
alkalom. Liesel szemlét tartott új otthona fölött. A villa a 
kényszermunka- és átmenőtábor szélén állt. A táborban egy gépgyár 
helyezett el válogatott zsidó szakmunkásokat; 1942 márciusától 
azonban a vasúti szerelvények a betzeci halálgyár gázkamráiba 
szállították a Ívovi zsidó lakosság nagy részét. Éppen ekkor érkezett 
Janowskába Gustav Willhaus. Janowskában összesen háromszázezer 
lengyel és ukrán zsidó pusztult el vagy indult innen tovább; így 

lett ez a létesítmény a legnagyobb ukrajnai munka- és tranzittábor. 


Nem sokkal új munkahelyére való megérkezése után Gustav 
Willhaust már , a vérszomjas táborparancsnokként" emlegették. A 
holokauszt túlélői , született gyilkosnak? írták le, aki 

habozás nélkül, de egyszersmind csekély lelkesedéssel öldökölt. Úgy 
végzett áldozataival, , mint egy szecskavágó". Csakhamar 

azonban felesége is a saját jogán híresült el. Liesel kezdetben azt 
követelte, hogy újítsák fel a villát, és a második emelet elé építsenek 
erkélyt, ahol a család délutánonként frissítőket fogyaszthat. 
Átalakítási terveihez, köztük a kert újjáteremtéséhez bőven állt 
rendelkezésre zsidó rabszolga. Liesel az erkélyről éberen figyelte 
őket. Erről az előnyös pontról lövöldözött is a foglyokra - , csak úgy, 
szórakozásból", ahogy az egyik zsidó szemtanú megállapította. 

, Willhaus feleségének (...) pisztolya is volt. Amikor a család 
vendégeket fogadott, és a társaság a fényűző ház tágas verandáján 
üldögélt, az asszony, a vendégek nagy örömére, tábori foglyok 
agyonlövésével fitogtatta céllövői tudományát. Heike, a házigazdák 
kislánya, lelkesen megtapsolta a bemutatót." 


Liesel Willhaus legkedvesebb fegyvere egy Flobert-puska volt, afféle 


francia szalonfegyver, amely elegánsnak látszott, de a gyártása nem 
került sokba. A Flobcrt-puskák akkoriban igen elterjedtek voltak, és 
leginkább a célbalövést gyakorolták velük. Klasszikus példája volt a 
, háziasított" fegyvernek: fülledt viktoriánus fogadószobákban 
mutogatták, és a kertben rágcsálókat irtottak vele. Lő távolsága 
csekély (mintegy száz láb) volt, de becsapódása elég erős ahhoz, 
hogy halálos sérüléseket okozzon. Ukrajnában ez a szalonfegyver 
nagyon is illett a női pionírok kezébe. 


Azok, akik áldozatul estek Willhaus asszony céllövészeti 
pajkoskodásának, sok esetben nem haltak meg azonnal. Egy ízben 
egyetlen lövést adott le egy a ház előtt elhaladó zsidó munkásra. A 
férje mellette állt az erkélyen. Más alkalommal, 1942 egy 
szeptemberi délelőttjén, férjével és néhány vendéggel kijött az 
erkélyre, és célba vett néhány zsidó foglyot, akik mintegy hatvan 
láb távolságban a ház körül szedték össze a szemetet. Az egyik 
halott egy Szamborba való, harmincéves falusi fiatalember volt. 


1943 egy áprilisi vasárnapján Liesel ismét megjelent az erkélyen, 
gyermeke társaságában. A célpont egy, a kertben tevékenykedő 
munkáscsoport volt. Legalább négy zsidó rogyott össze a helyszínen, 
köztük a Bobrka faluba való Jakob Heifer. Az év egy nyári napján a 
birtok úrnője egy távolabbi, a táborban lévő munkáscsoportot 
pécézett ki: az emberek összehajoltak, mint akik valamilyen üzleti 
ügyet beszélnek meg. Ezúttal öten pusztultak el. Nem sokkal ezt az 
esetet követően a nő névsorolvasás közben gyilkolt, ezúttal a fejekre 
célozva. A háború utáni nyomozás megállapította, hogy tífuszban 
szenvedő zsidókat is kiszemelt magának: ez alkalommal egészen 
közelről célzott, és szíven lőtte a szerencsétleneket. 


A Willhaus-villában és a villa körül bizarr ellentmondásoktól volt 
terhes a légkör. A fojtogató jómóddal kistafírozott német polgári 
otthon hangulata visszásan keveredett a fegyverropogással és a 
zsidó lakók szenvedéseivel. A célbalövéshez használt 

erkély valójában Willhausék és a velük egyivásúak , enyhébb" 
időtöltéseihez szolgált helyszínül. Jobban illettek hozzájuk a 
szadista látványosságok: a nyilvános ütlegelések, az akasztás, a 
levagdalt nemi szervek, a gyerekek kiszaggatott végtagjai. Némely 
SS-feleség, köztük Auschwitz egyik parancsnokának neje, a háború 
után azt állította: fogalmuk sem volt, mi folyik a táborok falai és 


szögesdrót kerítése mögött. Hangsúlyozták, hogy az ő otthonuk a 
normális mindennapi élet teljesen elszigetelt szentélye volt, ahol 

a férjek megterhelő napi munkájuk után menedékre találtak. Ám a 
tábor és az otthon nem jelentett két külön világot: 

ellenkezőleg, voltak köztük átfedések. Az asszonyok felkeresték 
férjüket annak irodájában - Liesel Willhaust például gyakran látták, 
amint belép a janowskai táborba —, a hazatérő férjek pedig 
magukkal hozták érzéketlen ridegségüket és a megsemmisítési 
eljárások emlékét. Képtelenség elhinni, hogy az SS-feleségek semmit 
sem tudtak, és senki sem vonhatja kétségbe, hogy egyesek, mint 
Erna Petri és Liesel Willhaus, ne vettek volna önként részt a 
gyilkolásban. 


Láttuk, hogy a keleten fortyogó tébolyban a szadista erőszak, a 
rutinszerű családi hétköznapok és az intim kapcsolatok egymásba 
játszottak. Liesel Willhaus és Erna Petri egyaránt férjes asszonyként 
érkezett keletre, ami azonban a férjezetten nőket illeti, a már-már 
vérfertőző, intim beltenyészetben élő közösségek légkörében ezek a 
kizárólag németeknek fenntartott kihelyezett álló mások egyfajta 

, házassági piaccá" váltak, ahol az ideológiailag összehangolt és 
gyakran romlott erkölcsű partnerek egymásra találhattak. Sorra 
szövődtek a hivatali románcok, és korántsem végződtek mindig 
házassággal; sok volt a törvénytelen gyerek. Az ilyen promiszkuitást 
azonban senki sem nézte ferde szemmel; ellenkezőleg, az árja faj 
szaporítása hazafias kötelességnek számított. Ugyanakkor az új 
keleti elit ivadékai korántsem voltak védve az erőszaktól. Ismeretes 
több olyan dokumentált eset, amikor az apák fiaikat is bevonták az 
öldöklésbe, és ugyanezt tették lányaikkal az olyan anyák, amilyen 
Liesel Willhaus is volt. A náci uralom alatt elkövetett női 
erőszakcselekmények növekvő száma olyan szexuális forradalommal 
kapcsolódott össze, amely igencsak próbára tette a házasság, a 
nemzés, a gyermeknevelés, a nőiesség és a gyönyör határait és 
addigi meghatározásait. 


Két további női gyilkos, Gertrude Segel és Josefine Krepp egykori 
bécsi titkárnők története újabb bizonyítékul szolgál, hogyan 
jöttek létre szigorú hivatali keretek között olyan kapcsolatok, 
amelyeket a közösen elkövetett brutális tettek gerjesztettek, ám 
csakhamar intim viszonyban csapódtak le. Ezek a nők olyan 
Gestapo-hivatalokban titkárnősködtek, amelyeket az osztrák nácik 


hálózata tartott kézben; itt ismerkedtek meg SS-férjeikkel. E hálózat 
számos tagja az Anschluss után került közelebb egymáshoz, amikor 
is a náci párt és hívei beszivárogtak az osztrák állam intézményeibe, 
és át is vették ezekben az uralmat. Attól kezdve pedig, hogy a 

Reich belefogott a keleti terjeszkedésbe, sok ilyen osztrák 
valósággal otthon érezte magát, amikor a korábbi Habsburg- 
tartományokban, Galíciában és Jugoszláviában jutott pozícióhoz. 


Lvovtől mintegy negyven mérfölddel délebbre, a Drohobics nevű 
kisvárosban, Gertrude Segel Gestapo-titkárnő úgyszintén zsidó 
munkásokra lövöldözött a kertjében. Amikor 1941 februárjában a 
lengyelországi Radomban megismerkedett Felix Landau-val, a Sipo 
(Sicherheitspolizei) és az SD (Sicherheitsdienst) magas rangú 
tisztjével, a férfi nős volt és két kisgyermek apja. Néhány hónapon 
belül viszonyuk lett, Gertrude pedig felbontotta eljegyzését egy, a 
fronton harcoló osztrák katonával, akinek semmi köze nem volt az 
SS-hez. Harctéri szolgálatra vezényelték Felix Landaut is a megszállt 
Nyugat-Ukrajnába - őt a nácik , zsidók elleni háborújába" szólította 
a kötelesség. 


Landau, miközben Ukrajnában tömeges kivégzésekben vett részt, 
naplót vezetett, amely megmutatja, hogyan ingadozott a magányos 
szerető és a hidegvérű gyilkos szerepei között. A naplóhoz 
levélformát választott, mintha az ő , Trudéjának" írna. 1941. július 
5-én borzongató részletességgel jellemezte áldozatait , szépséges 
nyuszikájának". Talán tetteinek logikáját kereste, amikor elmesélte, 
hogy az egyik vérrel borított lengyel intett a németeknek: lőjenek 
gyorsabban, hogy véget vessenek szenvedéseinek. Landau imponálni 
akart Gertrudénak: nem győzte hangsúlyozni, milyen nehéz munka 
embert ölni. Az is nyugtalanította, hogy kedvese netán elhagyja. 
1941. július 12-én és 13-án kelt bejegyzéseiben Landau ismét a 
tömeges kivégzések szüntelen nehézségeire utalt: , Alig jutottam 
némi alváshoz. (...) Végre sikerült elolvasnom az összes postámat. 
(...) Trude azt írta, nem tudja, sikerül-e betartania nekem tett 
fogadalmát (mármint hogy hű lesz hozzá). Miért kell ennek éppen 
velem megtörténnie, amikor annyira szeretem? Látnom kell őt, és 
beszélnem vele, és akkor az én kis Trudém újra erős lesz. Ide kell 
jönnie (mármint Drohobicsba)." 


Drohobics - ahol 1939-ben nagyjából tízezer lengyel, ugyanennyi 


ukrán és tizenötezer zsidó élt - a XIX. század vége felé bámulatosan 
felvirágzott; hirtelen jómódját a közeli olajmezők felfedezésének 
köszönhette. Landau rangjához illőn rendezkedett be; kényelmes 
otthont teremtett magának, és határtalanul vágyott rá, hogy 
Gertrude csatlakozzon hozzá. Intézkedett, hogy Radom-ból 
Drohobicsba helyezzék, és válópert indított felesége ellen, 

aki azelőtt ugyancsak titkárnő volt a férfi Gestapo-hivatalában. A 
feleség hazatért a Reichbe, Drohobicsban hagyva Landaut és 

két apró gyermeküket. Segel új titkárnői állást kapott a férfi 
drohobicsi irodájában, és be is költözött hozzá. A házban egyre 
halmozódtak a zsidóktól elkobzott értéktárgyak: szőrmék, 
festmények, porcelán. Bruno Schulzot, a kiváló zsidó művészt arra 
kényszerítették, hogy falfestményekkel díszítse a gyerekszobát. 
Szép, fantáziadús képek voltak, mesefiguráik a drohobicsi zsidó 
közösség tagjainak arcvonásait viselték, köztük magának Schulznak 
a vonásait is. A művészt később Landau egyik gestapobeli 
vetélytársa lőtte agyon. 


Akárcsak a Willhaus és Petri családoknál, Gertrude Segel és Felix 
Landau villáján is volt erkély. Egy zsidó tanú vallomása szerint 
1942. június 14-én, egy vasárnap délután, Gertrude és Felix 
kártyázott a balkonon. A nap sütött, a rádió be volt kapcsolva. A 
párocska hátradőlt kipárnázott székén. Gertrudén fürdőruha volt: 
Felix fehér öltönyt viselt. Alant a kertben zsidó férfiak és nők 
dolgoztak: földet terítettek szét. Felix egyszer csak felállt, 
megragadta a Flobert-puskát, és galambokra kezdett lődözni. 
Gertrude is megpróbálkozott a művelettel. Egy adott pillanatban 
valamelyikük lefelé irányozta a puskát a kertészkedő zsidókra, és 
lelőtt egy Fliegner nevű munkást. Ezután nevetve hagyták el az 
erkélyt, és visszamentek a házba. 


Felix Landau a város utcáin is nevezetes volt a rátörő lövöldözési 
ingerről. Az egyik legduhajabb ilyen orgiájára 1942 novemberében 
került sor, amikor embereivel együtt több mint kétszáz zsidót 
terített le, köztük élvonalbeli értelmiségieket; például egy Szulc 
nevű zsidó professzort és bizonyos dr. Loewöt, a Gestapo-hivatal 
egyik őrmesterének a fogorvosát. Drohobicsban Landau volt , a 
zsidók generálisa", aki a megszállás első napjaitól kezdve egész 
1942 és 1943 folyamán vezényelte a tömeggyilkosságokat, és a 
helyi zsidó lakosság létszámát a háború végéig 


tizenötezerről néhány százra csökkentette. 


Közismert volt Felix és Gertrude hedonizmusa is, különösen azért, 
mert nekivadult mulatságokban élték ki magukat. Jakob Goldsztejn 
zsidó túlélő vallotta, hogy Landau és Segel a megszállás más német 
tisztségviselőivel egyetemben általános lerészege-désbe torkolló 
orgiákat rendezett a helyi lovardában. Ezek közé tartozhatott 1943. 
május 5-én rendezett esküvői fogadásuk is. Gertrude az asztalokon 
táncolt, és rálépett az ott ülő SS-ek kezére. Az átmulatott éjszaka 
után Landau visszatért a lovardába, mivel Segel arany nyaklánca 
eltűnt. A teremben ott találta Goldsztejnt, aki egy másik zsidó 
férfival együtt takarított utánuk, és lopással vádolta meg őket, majd 
megparancsolta Goldsztejnnek, hogy másnap jelentkezzen nála, és 
hozza vissza a nyakláncot. Goldsztejn ekkor is azt hajtogatta, hogy a 
lánc nincs nála, és ő soha nem vetemedne lopásra. 


A vallatáson Segel is jelen volt; az iroda díványán hevert. , Ne játszd 
itt a hülyét, zsidó disznó, te vetted el!" - ordított rá a 
szerencsétlenre. Immár az addig higgadt Landau is dühbe gurult. 

Az ő , Trudéja" magánkívül van, és elvárja tőle, hogy tegyen 
valamit. Öklével püfölte Goldsztejnt, majd a földre került embert 
rugdosni kezdte, és megtaposta. Közben ráparancsolt, hogy álljon 
fel; később elmagyarázta, hogy álló embert ütlegelni sokkal 
kényelmesebb, mintha le kellene hajolnia hozzá. Utóbb Goldsztejn 
megtudta, hogy a nyakláncot egy SS lopta el, aki flörtölt 
Gertrudéval (és később visszaadta az ékességet). A lánc eredetileg 


egy zsidó nőé volt; Landau egy vérfürdő alkalmából kobozta el, és 
Gertrudénak , ajándékozta". 


Zsidó túlélők számoltak be arról is, hogy Gertrude kivégeztette 
három cselédlányát, egy zsidó gyereket pedig halálra taposott. Ám 
az 1950-es évek végén a nyugatnémet és osztrák nyomozók nem 
vesztegették arra az időt, hogy a szemtanúk e súlyosan terhelő 
vallomásait kivizsgálják. 


Segel ausztriai barátnője, Josefine Krepp, asszonynevén Josefine 
Block 1942-ben utazott Ukrajnában szolgáló férje után. 
Drohobicsban Josefine Block nem volt hivatalosan a Gestapo 
alkalmazottja, de ott lődörgött az iroda körül. Férje örömest látta el 
az ő kis , Finijét" neki való feladatokkal: felügyelhette a 

nyilvános park munkálatait, további zsidó munkásokkal bővítette a 


műhelyek teljesítményét. 1942 nyarán teherbe esett, de többre 
vágyott, mint hogy kisgyermekükkel és a születendő csecsemővel 
foglalkozzon. 


Amikor a városban összegyűjtöttek kétszáz , cigányt", többen látták 
a korbáccsal közlekedő asszonyt, amint parancsokat oszt az ukrán 
milicistáknak, hogy egykettőre végezzenek velük. Már esteledett, és 
mint mondta, a , foglyokat" agyon kell lőni, mielőtt a sötétség beáll. 
Egy más alkalommal megjelent a helyi zöldség- és virágpiacon, 
magához hívott négy zsidó lányt, akiken látszott, hogy gyengék a 
munkához, és felszólította férje egyik alkalmazottját, hogy az ő 
jelenlétében lője agyon őket. Josefine gyakran vásárolt a 
zöldségpiacon, és megjelenése mindig félelmet keltett a zsidó 
munkásokban. Akkor is jelen volt, amikor 1943 júniusában a gettót 
likvidálták; ezúttal a gyűjtőhelyen jelent meg, ahonnan a zsidókat a 
deportálóvonatokhoz terelték. Szürke kosztümöt viselt, a haját 
kibontotta; egyik kezében fényképezőgép volt, a másikban 
lovaglóostor. Az ostorral időnként végigvágott egy-egy zsidó 
foglyon, és további megaláztatást jelentett a rettegő 
halálraítélteknek, amikor lefényképezte őket. Egy hétéves zsidó 
kislány sírva lépett oda hozzá, és az életéért könyörgött. , Majd én 
segítek rajtad!" — jelentette ki Block, aztán hajánál fogva 
megragadta a kislányt, ököllel csépelte, végül a földre terítette, és 
ugrált a fején. Miután elvonult, a kislány édesanyja felemelte 
élettelen gyermekét, és élesztgetni próbálta, de sikertelenül. 


Elkeseredett zsidó munkások gyakran járultak Block elé, hogy a 
segítségét kérjék; feltételezték, hogy mint fiatal nő és anya együtt 
érez majd velük. A nő azonban mindig a keze ügyében tartott 
valamilyen fegyvert, és a csendes, vonzó anyából másodpercek alatt 
a náci fenevad szerepére váltott. Látták, amint Drohobics utcáin a 
babakocsijával üti el az arra járó zsidókat; később két tanú is 
megerősítette, hogy a kocsival halálra gázolt egy apró zsidó 
gyermeket. A helybeliek többször is bepanaszolták, de férje, a 
Gestapo-főnök mindig engedett hitvesének, arra hivatkozva, hogy 
nélküle semmilyen döntést nem tud hozni. 


A feleségek előretolt náci állásokban való felbukkanásának háború 


alatti és utáni dokumentációja különböző állami és személyes 
irattárakba szóródott szét. Az említett nők jelenlétéről és 


erőszakcselekményeiről főleg német, ukrán, lengyel és zsidó tanúk 
vallomásaiból szereztünk tudomást. Mivel megszoktuk, hogy az 
öldöklést, a háborút és a népirtást férfiúi tevékenységnek 

tekintsük, ha az ellenkezőjéről nem áll rendelkezésre hozzáférhető 
bizonyíték, elsiklunk a női részvétel méretei fölött. Tudjuk, hogy a 
holokauszt áldozatai német nők részéről is szenvedtek 
megaláztatást, nélkülözést, fájdalmat, sőt még halált is, mégis sokan 
lekicsinylik ezt a tényt, és ragaszkodnak a népirtás történelmileg 
pontatlan vagy elfogult feldolgozásaihoz. 


A történelem szemszögéből nézve a legtöbb tömeggyilkosság 
szabadtéren megy végbe, tehát nem korlátozódik 

meghatározott állami intézményekre. Vonatkozik ez a náci 
tetthelyeken működő németekre is, akik maguk is részt vettek az 
öldöklésben, és másokat is közreműködésre bírtak. Számos olyan 
személyt toboroztak és bírtak rá a gyilkolásra, akinek rendes 
mindennapi munkája során kevés köze volt a nácik zsidóellenes 
politikájához, s ennél is kevesebb a zsidók lemészárlásához. 
Westerheide körzeti biztos, Johanna Altvater főnöke például az 
utcán szólított le más németeket, és megkérdezte, nem szeretnének- 
e részt venni egy-egy akcióban. Egy tisztségviselő időtöltésül egy kis 
lövészetre hívta meg egyik kollégáját, örömmel tudatva, hogy élő 
zsidók lesznek a céltáblák. Nem csak férfiakat toboroztak ilyen 
célokra: asszonyokat és lányokat is felkértek egy sor, a vérengzéssel 
kapcsolatos alkalmi feladatra. Ukrán lányokat rendszeresen 
felhasználtak a tömeges kivégzéseknél az áldozatok ruháinak 
összegyűjtésére és rendbe hozására. Más nők mint , egyengetők" 
mezítláb taposták a gödrökben heverő holttesteket, vagy mint 
,kenderszedők" szénát és napraforgószárat gyűjtöttek a tetemek 
elégésének gyorsítására. 


A náciknak a kelet-európai zsidók elleni háborújában nem volt 
térbeli különbség a front és a családi otthon között. A 

tetthelyek között egyaránt szerepel a villák erkélye, a Grzendához 
hasonló vidéki birtok és a kivégzések közelében lakomához terített 
asztal. Az olyan nők esetében, mint Erna Petri, Liesel Willhaus, 
Gertrude Segel, Johanna Altvater és Josefine Block, a háborús 
erőfeszítéshez való hozzájárulás túlment a férj, az élettárs avagy a 
fanatikus főnök vigasztalásán, támogatásán és oltalmazásán. Ezek a 
női elkövetők elképesztően, sőt megdöbbentően értettek a szerepek 


váltogatásához, és gátlástalan forradalmárból zökkenőmentesen 
alakultak át szende, engedelmes asszonykává. Sok női gyilkos a 
munka világában is serénykedett, például mint titkárnő vagy 
ápolónő. Miután egy meghatározott időpillanatban, nevezetesen a 
hitleri Németországban szocializálódtak és szereztek szakmát, mint 
törtetők és birodalmi felügyelők használták ki hatalmukat. 


Megtudjuk-e majd valaha ennél pontosabban, hány német nő 
követett el hasonló erőszakcselekményeket, hányan 

gyilkoltak mérgezett injekciókkal, pisztollyal, támadásra idomított 
kutyákkal és egyéb halálos fegyverekkel? A számok önmagukban 
nem adhatnak magyarázatot eseményekre, de feltáró erejük igenis 
van. Tudósok és laikusok például sokáig feltételezték, hogy a nácik 
táborrendszere néhány száz, esetleg néhány ezer ilyen 
létesítményre rúgott. Az Egyesült Államok Holokauszt 
Emlékmúzeumának kutatói azonban nemrég megállapították, hogy 
a nácik uralta Európában több mint negyvenezer létesítnényben 
őriztek foglyokat. A táborok és gettók rendszeréről általában 
feltételezték, hogy elkülönült a társadalom többi részétől; mára 
kiderült, hogy beolvadt a helyi közösségekbe. A tábor falainak 
elválasztó határként való felfogása eltűnőben van. Igaz, a táborok 
ekként megnövekedett száma nem jár együtt az áldozatok számának 
szignifikáns növekedésével, mivel az egyes áldozatok jó része 
többféle táborban és gettóban is megfordult; az viszont kiderül 
belőle, hogy szignifikánsan több volt az elkövető, cinkos és tanú, 
akik ezeket a tetthelyeket létrehozták, működtették és felkeresték. 
Többen vettek részt az atrocitásokban, mint eddig hittük, többen 
tudtak embertársaik módszeres üldözéséről és megsemmisítéséről. 
És ez a többlet az összetételben is érvényesül: több férfi, több nő és 
több gyermek volt érintve, mint feltételeztük. A táborok nagy száma 
és a helyi közösségekbe való integrálódása fokozottan emeli ki a 
holokauszt történetének társadalmi dimenzióját. 


Megállapíthatjuk-e akárcsak megközelítőleg is, hány német nőből 
lett keleten gyilkos? Kezdetnek átvehetjük azokat a módszereket, 
amelyekkel a férfi elkövetők számát becsülték fel. Ám ezek a 
becslések meglehetősen nyersek, és főleg a holokauszt 
végrehajtásával megbízott intézmények feljegyzésein alapulnak. 
Amikor egyes történészek összevetették a bűnös szervezetek 
személyzetének névsorát e szervezetek egyes egységeinek, mondjuk 


az Ordnungspolizei 101. zászlóaljának egyes személyekre 
vonatkozó, feltáró jellegű kimutatásaival, megállapították, hogy a 
náci népirtás akcióiban - szabadtéri agyonlövésekben, gettók 
felszámolásában és az elgázosító-központok működtetésében - 
közvetlenül érintett elkövetők száma mintegy kétszázezer német (és 
osztrák) főre becsülhető. 


A nők esetében nem rendelkezünk hasonló forrásokkal. 1944-ből és 
1945-ből fennmaradtak a táborok női őreinek korántsem teljes 
névsorai, de ezek az adatok legföljebb pillanatfelvételek a 

női érintettségről, és csak azokról a táborokról tájékoztatnak, 
amelyeket a Himmler alá tartozó apparátus egyik ága (az RSHA 
Gazdasági és Közigazgatási Hivatala) kezelt. Annyi bizonyos, hogy 
a szóban forgó feljegyzések alapján az említett években mintegy 
háromezer-ötszáz (többnyire Ravensbrückben kiképzett) nő 
dolgozott tábori őri minőségben. De természetesen nem minden 
női tábori őr volt gyilkos, és megfordítva, nem minden női 

gyilkos volt tábori őr: keleten az áldozatok hatalmas tömegét nem a 
táborokban ölték meg. A Ravensbrückben kiképzett vagy a 

Reich mintegy tucatnyi főtáborában állomásozó női tábori őrök 
1944-ből vagy 1945 elejéről származó névsora - hasonlóan ahhoz a 
névsorhoz, amelyet Zsitomirban találtam - csak a jéghegy csúcsa. 
Vajon a férfi elkövetők névsora leszűkíthető-e a dachaui őrök 
jegyzékére? Az utóbbi évtizedekben a férfi elkövetőkre fókuszáló 
lencse kitágult: immár a rendőri egységekben, a hadsereg reguláris 
egységeiben és civil ruhában ténykedő átlagnémetekre és nem 
németekre is kiterjed. Jó lenne, ha az én vizsgálódásom, amely a 
női gyilkosokkal és rémtetteik elkövetésének helyzeteivel 
foglalkozik, hasonlóképpen kiterjesztené a női bűnözésről alkotott 
elképzelésünket. 


A dokumentáció, amelyet a keleten tartózkodó női alkalmazottakkal 
és családtagokkal kapcsolatban átnéztem, több százezer nőről ad 
számot. A békében élő társadalmakban a nők az összes erőszakos 
bűncselekmény mintegy tizennégy és a gyilkosságok tíz százalékát 
követik el. Békeidőben a női gyilkosok egyedül cselekszenek, 
mégpedig nem egész csoportok, hanem egyéni áldozatok (többnyire 
rokonok és házas- vagy élettársak) ellen. Egy hadviselő, népirtásra 
berendezkedett társadalomban az erőszakcselekményekre 
szakosodott férfiak és nők száma sokkal magasabb, és minden 


egyéni akció nagyszámú halálesethez vezethet. Johanna Altvater 
például, miután felkutatta a gettó kórházában ápolt zsidó 
gyermekeket, egyeseket még ott a helyszínen saját kezűleg megölt; 
másokat egy olyan járműre kényszerített, amely a 
tömeggyilkosságok egyik helyszínére szállította őket, ahol férfiakból 
álló rendőri egységek végeztek velük. Ha a nők által békés 
társadalmakban elkövetett emberölések százalékarányát 
statisztikailag egybevetjük a népirtásra alapozott kelettel, ahol a 
nők a német populáció mintegy tizedét tették ki, akkor a női 
gyilkosok becsült létszáma több ezer lenne - más szóval egy Erna 
Petrit sok ezerrel szorozhatnánk meg. Ha azonban abból indulunk 
ki, hogy a népirtásra berendezkedett társadalmakban a nők — 
akiket az állam hatalmazott fel , ellenséges? csoportokkal szembeni 
akciókra -nagyobb százalékban követnek el gyilkosságokat, mint a 
békében élő társadalmak női, akkor a többezres szám egyszer csak 
irreálisan alacsonynak tűnik. 


Ha olyan gyilkosok kerülnek szóba, mint az ebben a fejezetben 
szereplők — titkárnők, SS-tagok hitvesei és szeretői —, akkor a 
pontos számadatokat a jövőben is nélkülöznünk kell. Ám ami a 
holokausztot és általában a népirtást illeti, a rendelkezésünkre 
álló bizonyítékok mélyebb betekintést és felismeréseket tesznek 
lehetővé. Természetesen mindig is tudtuk, hogy a nők képesek 

az erőszakra, sőt a gyilkolásra is; de keveset tudtunk azokról az 
eszmékről és körülményekről, amelyek egyes nőket a népirtás 
résztvevőivé formálnak, továbbá a rendszeren belül és kívül 
játszott változatos szerepeikről, valamint az általuk elsajátított 
viselkedési formákról. Immár képet alkothatunk róla, hogyan 
terjedtek el a gyilkos és erőszakra alapozott magatartások sémái a 
háború sújtotta Ukrajnában, Lengyelországban, Belorussziában, 
Litvániában és a nácik által leigázott Európa más részeiben. A 
keletre települő német nők megtestesítették az egyre terjeszkedő 
náci birodalom egyre virulensebb jellegzetességét: a folyamatosan 
növekvő erőszakot. Nem pusztán náci fanatikusok kis csoportja 
költözött keletre: tipikus háború előtti életrajzot felmutató, átlagos 
fiatal nők váltak a holokauszt bűneinek részeseivé, akik a 
gyilkosságtól sem riadtak vissza. 


Németország katonai vereségével az elkövetők napja szerencsére 
leáldozott. A nácik pusztító gépezete leállt. A szóban forgó német 


nők élete azonban nem ért véget. Hazatértek a Reich romjai közé, és 
megpróbálták eltemetni bűnös múltjukat. 


6 
MIÉRT ÖLTEK? 


MIT MONDTAK A HÁBORÚ UTÁN, ÉS MIT GONDOLUNK MI? 


A Reich összeomlása és a szövetségesek előtti kapitulációja idején 
mítoszok keltek szárnyra a nők ártatlanságáról és mártíriurnáról. A 
rezsim borzalmait a megszállt keleten 1939 óta lengyelek és egyéb 
többségi populációk tapasztalták meg, a náci Németországban pedig 
zsidók és más célba vett politikai és faji csoportok 1933 óta 
szenvedtek tőlük, ám az átlagos német nőkre a birodalom 
felbomlásával virradtak a sötét napok. Az első következmények 
közé tartoztak a kelet leürítésével járó fizikai megpróbáltatások 

és erkölcsi dilemmák, a szovjet hadsereg erőszakcselekményei, 
valamint a fennmaradásért vívott küzdelem a német haza és a 
háború által szétszakított családok romjai és roncsai között, a 
szövetséges megszállás idején. 


A kiürítést idézte fel egy Ukrajnában tevékenykedő fiatal tanítónő, 
aki 1943 nyarán a Dnyeper folyó felé nyomuló Vörös Hadsereggel 
nézett szembe. Az iskolában rengeteg volt a gyerek — mind árva. A 
tanítónő és kollégái arra számítottak, hogy a szovjetek megölik 
majd ezeket a gyerekeket, mindazonáltal elhatározták, hogy 
faképnél hagyják őket. A gyerekek sírtak; életükért remegve 
kapaszkodtak tanítónőjükbe, és nem akarták elengedni. A fiatal nő 
azonban hajthatatlan volt: , muszáj volt megtennünk". Amikor a 
Gestapo igazolta a munka alóli felmentését, esküszöveget kellett 
aláírnia, miszerint hallgatni fog mindenről, amit Ukrajnában tett és 
látott. A háború után ez a tanítónő megtudta, hogy a győztes Vörös 
Hadsereg Csernyihivben valóban , vérfürdőt" rendezett: értesülése 
szerint agyonlőttek minden férfit, nőt és gyermeket, akinek a 
németekhez bármi köze volt. 

A zsitomiri kórházból, ahol Erika Ohr mint ápolónő dolgozott, 1943 
decemberében, az utolsó percben a teljes személyzetet evakuálták. 
A kis teherautó-konvoj, amely az egészségügyi alkalmazottakat és a 
sebesült katonákat szállította, nehezen tört magának utat a 
káoszban: gyalog, teherautókon és odafenn a 


bömbölő repülőgépeken katonák menekültek keletre és nyugatra. 
Az út menti földeken német tankok gördültek át német katonák 
friss sírjai fölött, elpusztítva a táblákat, amelyek az elesettek nevét 
és egységük számát rögzítették; az utóbbiak ugyanis hasznos 
információkkal szolgáltak volna a szovjet hírszerzésnek a német 
csapatmozgásokról. 


Miután hónapokon át állomásoztak Nyugat-Ukrajnában és 
Lengyelországban, Ohr megérkezett Magyarországra, Pécs közelébe. 
Feltűnt neki, hogy a helybeliek nem valami barátságosak. Később 
kollégáival együtt ezt azzal magyarázta, hogy csak megérkezésük 
előtt néhány nappal , szállították el" a zsidó lakosságot. 


Egyes zsidók azonban még helyben maradtak. A nővérszállás 
közelében ott volt a gettó, ahol nők és gyerekek sínylődtek. A 
szállásra ismeretlenek hatoltak be, és elvittek egyet-mást. A két 
helyszín közelségéből Ohr arra következtetett, hogy a gettó lakói 
voltak a behatolók. Természetesen egyes kétségbeesett zsidók 
valóban loptak, hiszen a nácik mindenüktől megfosztották őket — 
Ohr azonban az eset kapcsán semmiféle bizonyítékra nem 
hivatkozik, és annak sincs jele, hogy tisztában lett volna a zsidók 
lehetséges indítékaival. A nácik antiszemita propagandája gyakran 
azonosította a zsidókat a bűnözőkkel; Hitler és Goebbels mind a 
keserves végig sulykolta ezt a témát. Ohrra a vád, úgy lehet, tartós 
hatást gyakorolt. 


A háború végére Ohr hozzászokott, hogy német katonákat ápoljon 
és temessen, ám a beteg civilek kezelésére kevésbé készült fel. A 
sebesültek és a betegek között voltak népi német nők, gyerekek és 
idősek, akik gyalog menekültek keletről Németországba. Útközben 
egy Brünn melletti (ma Brno, Cseh Köztársaság) kórházba 
zsúfolódtak, ahol kanyarójárvány pusztított. Minden éjjel német 
gyerekek haltak meg. Ohr tanácstalan volt, mit kezdjen a kis 
holttestekkel. Az élők között, beteg édesanyjuk és testvéreik mellett 
nem maradhattak. A rögtönzött kórház egy kiürített iskolában 
működött. Az előcsarnok mellett, ahol a német menekültcsaládok 
betegen feküdtek a földön, Ohr felfedezett egy helyiséget, amelynek 
falából kampók meredtek ki. Ez volt hajdan az iskola ruhatára, ahol 
a diákok felakasztották kabátjukat, és levetették csizmájukat. Ohr 
elhatározta, hogy ezekre a kampókra akasztja a halott gyerekeket. 


Amikor kilépett a ruhatárból, gondosan bezárta maga mögött az 
ajtót. 


Hamarosan Ohr is elkapta a kanyarót, és amikor kolléganőit 1945 
áprilisa közepén evakuálták, nem tarthatott velük. Külön fuvart 
kellett biztosítani neki. Addig egyedül feküdt az előcsarnokban 
magas lázzal. Hallotta a légvédelmi szirénákat, és rettegett, hogy 
megfeledkeztek róla, és magára hagyták. 


Akár ártatlanok voltak, altár bűnrészesek a náci rémtettekben, a 
német nők arra számítottak, hogy bosszút állnak rajtuk, és szexuális 
visszaéléseknek lesznek kitéve. Az április 15-ei - utolsó - 
proklamációban, amelyet Hitler a keleti front valamennyi 
katonájához intézett, úgy utalt a közelmúltban elhunyt Roosevelt 
elnökre, mint , minden idők legnagyobb háborús bűnösére", és 
kijelentette, hogy Németországnak a végsőkig kell védelmeznie a 
Volk-ot, mindenekelőtt pedig a német asszonyokat és lányokat: 


A judeobolsevik halálos ellenség utoljára minden tömegével 
támadásra indult. Megkísérli, hogy lérombolja Németországot, és 
kiirtsa népünket. Ti, a kelet katonái, jórészt magatok is 

tudjátok, miféle sors fenyegeti elsősorban a német nőket, lányokat 
és gyermekeket. Míg az öregeket és a gyerekeket legyilkolják, az 
asszonyokat és lányokat kaszárnyai szajhákká alacsonyítják; a 
többieket pedig Szibériába viszik." 


Joseph Goebbels, a náci propagandaminiszter, hogy mozgósítsa a 
német tömegek elszántságát (és félelmét), , ázsiai 

hordaként" ábrázolta a Vörös Hadsereg katonáit, amint durván 
megbecstelenítik a német nőket. Ezek az ijesztő képek valósággá 
váltak. A megalázó hátraarc utáni teljes zűrzavarban nyugat felé 
caplató német evakuáltak milliói megerősítették a tömeges nemi 
erőszakról szóló híreket. A megbecstelenített - és korántsem csak 
német — nők becsült száma százezer és kétmillió közé tehető. A 
kislányokat és az időseket sem kímélték. 


A náci rezsim 1945. május 8-án fogadta el a feltétel nélküli 
megadást, és ezzel hivatalosan is véget ért Európában egy 

korszak. Azoknak a nőknek, akik a Harmadik Birodalomban váltak 
nagykorúvá - akik fennállása idején serdültek fel, tanultak 
szakmát, helyezkedtek el, ekkor élték meg első viszonyukat és első 


gyermekük születését -, a vereség azt jelentette, hogy minden 
becsvágyuk meghiúsult, minden álmuk szétfoszlott, és egész jövőjük 
bizonytalanná vált. Egyikük sem törölhette ki teljesen, amit 
végignézett, és amit művelt. A hűségesek és a fanatikusok egy része 
el sem tudta képzelni a Hitler nélküli életet. Néhány német nő, a 
szövetségesek megtorlásától tartva, vagy mélységes szégyenében, 
nem látott más megoldást, mint hogy öngyilkosságot kövessen el. A 
keletről visszatérő nők abban reménykedtek, hogy a múltjuk 

nem követi őket. Egy nő, aki hívő honleánynak nevezte magát, 
naplójában azon siránkozott, hogy összedőlt körülötte a világ. 
Vajon ezek a keletről hazatérő nők menedékre találtak-e a 
feláldozott német nők sokaságában, a kétségbeesett özvegyek és 
anyák között, akik végigszenvedték a hátországi bombázásokat, a 
szovjet katonák nemi erőszakát és legyőzött országuk ínségét? 


A szövetséges vezetők számos beszédben - például az 1943-as 
moszkvai nyilatkozatban — napnál világosabbá tették, hogy a 
bűnök elkövetőit megbüntetik." A nácik megszállta területek 
felszabadulásakor gomba módra szaporodtak a katonai és 
rögtönítélő bíróságok. A német tisztségviselőket és a helyi 
kollaboránsokat összeszedték, majd gyorsított eljárás után 
felakasztották. A perek Oroszországban, a nevezetes krasznodari 
üggyel kezdődtek, 1943 júliusában, és csúcspontjukat a nemzetközi 
katonai törvényszék figyelemre méltóan visszafogott és alapos 
nürnbergi tárgyalásain érték el, ahol az Egyesült Államok főügyésze, 
Robert H. Jackson bíró elismerését fejezte ki a győzteseknek, amiért 
egyetértőn , lefogták a bosszú kezét", és , foglyul ejtett ellenségeiket 
a törvény ítéletének" vetették alá. 


Az amerikai, brit, francia és szovjet erők Németország és Ausztria 
számukra meghatározott zónáiban állították fel a maguk katonai 
kormányait, és új törvényeket hoztak a háborús bűnösök 
megbüntetésére, valamint a német társadalom 

, nácitlanítására", azon közös elvek és határozatok szerint, 
amelyeket a Szövetséges Ellenőrző Bizottság bocsátott ki. A 
nácitlanításnak az volt a célja, hogy megbüntesse a náci bűnösöket, 
és a náci ideológia fekélyét a német társadalomból és 
intézményekből kiirtva - vagyis az ártalmas magvakat kigyomlálva - 
átnevelje a népet. Ám az egyes szövetséges hatalmak meglehetős 
eltérően bántak a gyanúsítottakkal. Tíz éven belül a Németország 


nyugati zónáiban fogva tartottak legtöbbjét elengedték. Gertrud 
Scholtz-Klink, a náci párt legmagasabb rangú női vezetője ügyesen 
elkerülte a szovjet fogságot, 8 de később letartóztatták a franciák, 
személyazonossági iratainak meghamisítása címén. A jelek szerint 
vádlottként nem keltett semmilyen együttérzést, mert a franciák 
négy éven át börtönben tartották, és tíz évre eltiltották 
mindennemű újságírói, politikai és oktatói tevékenységtől. Nem 
sokkal a tilalom lejárta után a megátalkodott náci nő öndicsérő 
beszámolót tett közzé a német nők helyzetéről a Harmadik 
Birodalomban. 


A szövetségesek hálója begyűjtött minden, egyenruhába bújt nőt, 
akiket aztán internálótáborba helyeztek. A szovjetek által 

elfoglalt területeken a német nőkkel is keményen bántak. Keleten 
mintegy húszezrüket tartóztatták le, majd deportálták Belső- 
Oroszországba, és őket az ötvenes évek végén, a politikai olvadás 
amnesztiái idején sem engedték haza — vagy kivégezték őket, vagy 
fogságban haltak meg. 


Ilse Struwe még viszonylag szerencsés volt. A Wehrmacht egykori 
titkárnőjét a szovjetek 1946 decemberéig internálták, de nem 
deportálták a Szovjetunióba: több hasznát vették a szovjet katonai 
megszállási közigazgatás titkárnőjeként. Arról, hogy mit látott 
hálószobája ablakából azon a rivnei éjszakán, egy szót sem szólt, és 
az atrocitásokról látott fényképekről sem beszélt senkinek. A 
fölösleges fecsegésről azt gondolta: , Akár fel is axaszthatnám 
magam a legmagasabb póznára." Emlékiratai kiadásával az 1990-es 
évekig várt. 


Erika Ohrt is elkapták 1945 nyarán a szövetségesek, és történetesen 
egy amerikai internálótáborban őrizték. Itt állítólag szemtanúja volt 
német hadifoglyok kínzásának: nyakig szemétben kellett állniuk. 
Ohr nem tudta, mivel érdemelték ki ezt a büntetést, és 
emlékirataiban csak antiszemita magyarázat telt tőle. Mivel az 
internálótábort működtető amerikaiak közül sokan 

beszéltek németül, szerinte bizonyára rokonságban voltak az 
emigrációba kényszerített zsidókkal, és most a német katonákon 
álltak bosszút. 


Fogoly német nők a németországi Kasselben 


Mivel a német nők legföljebb a náci párt nőszervezeteiben és mint 
orvosok, egyes egészségügyi intézmények élén kaptak vezető 
szerepet, a vádlottak padján sem kerültek az olyan prominens nácik 
mellé, mint Hermann Göring, Rudolf Hess vagy Alfred Rosenberg, 
akiket Nürnbergben vont felelősségre a Nemzetközi Katonai 
Törvényszék. A szövetségesek nagyobb halakra pályáztak: 
meglehetősen csekély nyomozati erőforrásaikat a legfőbb nácik 
felkutatására fordították. Egyes nők ügyét a zónák 

bíróságai tárgyalták. A szovjetek (és később a keletnémetek) 
Ravensbrück, a legnagyobb németországi női tábor női őreit ítélték 
el, míg a britek , Bergen-Belsen fenevadjaira" csaptak le, köztük a 
huszonkét éves Irma Greesére, akit katonai bíróság végeztetett ki. 
Nürnbergben, az amerikai zóna pereiben két német nő ügyét 
tárgyalták. Az elsőt, dr. Herta Oberheusert húsz évre ítélték 
kegyetlen orvosi kísérleteiért, de hét év után szabadon engedték. 
(Ekkor gyermekorvosként Schleswig-Holsteinben folytatta orvosi 
gyakorlatát, mígnem leleplezték, és megfosztották működési 
engedélyétől.) A másik nőt Inge Viermetznek hívták, és 

államilag meghatalmazott gyerekrabló volt. Titkárnőként egyre 
feljebb hágott az SS Faji és Áttelepülési Hivatalának ranglétráján, 
míg végül osztályvezető lett, és lengyel, valamint jugoszláv 

gyermekek százainak deportálásáért került bíróság elé. A 
tárgyaláson ártatlannak vallotta magát, és tagadta, hogy bármilyen 
bűnt elkövetett volna. Állítását, miszerint ő éppenséggel irgalmas 


jótékonysági munkát végzett, a bírák meggyőzőnek találták, és 
1948-ban felmentették. 


A nürnbergi perek egyik nevezetes ügyésze Robert Kempner volt. 
Miután 1935-ben németországi zsidó ügyvédként kivándorlásra 
kényszerítették, az amerikai hadsereggel tért vissza, és Berlinben 
megkereste régi titkárnőjét, Emmy Hoechtlt. A nő a háború alatt a 
Birodalmi Biztonsági Főhivatalnál dolgozott, Arthur Nebe, a 
bűnügyi rendőrség főnöke és az Einsatzgruppe B parancsnoka 
mellett. Emmy segítségével bukkant rá Kempner a német dossziék 
néhány különösen terhelő dokumentumára, amelyeknek nagy 
szerepük volt német személyek perbe fogásában és elítélésében. 
Amikor azonban a nyugatnémet nyomozó hatóságok 1961 -ben az 
elgázosító teherautók kelet-európai elterjesztését vizsgálták, és 
Emmy Hoechtlt is kihallgatták, a nő azt állította, hogy a 
bűntettekkel vagy főnökeinek bűnös tevékenységével kapcsolatban 
semmire sem emlékszik. 


Robert Kempner feleségével, Ruth Kempnerrel együttműködve egy 
hivatalos tanulmányt is írt , Nők a náci Németországban" címen. 
Kutatásaikra mint a német nők nácitlanítását segítő tájékozódási 
forrásra az Egyesült Államok kormánya adott 

megbízást. Kempnerék figyelmeztették a németországi amerikai 
megszálló hatóságokat, hogy a német nők a nácizmus fanatikus 
támogatói voltak, akik a kormányzás valamennyi ágazatába 
bekapcsolódtak; így rendőri egységek tagjaiként ellenőrizték a 
németországi piacokat és a fejadagok megfelelő elosztását. A 
házaspár becslése szerint a nácik hétmillió német asszonyt és lányt 
nyertek meg és vontak be a mozgalomba. További tizenhatmilliót a 
német Munkafront mozgósított. A nőket , közveszélyes? mivoltuk 
szerint csoportosítva Kempnerék megállapították, hogy mintegy 
hatszázezren továbbra is veszély forrásai, mivel politikailag aktív 
vezetők és a nácizmus rendíthetetlen propagálói voltak. Ezért azt 
tanácsolták az amerikai hatóságoknak, hogy végezzenek alapos 
tisztogatást és átszervezést a német állam oktatási és közigazgatási 
apparátusában, amelyet át- meg átjárt a náci nők befolyása. Ezt a 

hatalmas ideológiai átalakítást a házaspár meggyőződése szerint 


csak nagy türelemmel lehet elvégezni, és , anélkül, hogy illúziókat 
táplálnának a német nők személyiségének korlátairól". 


A német nők - ahogy azt a Kempner házaspár már korán felismerte - 
a Harmadik Birodalom fölöttébb aktív támogatói voltak, és az idő 
múlásával kiderült, hogy többen vettek részt a rendszer bűneiben, 
mint azt a nürnbergi, illetve a nácitlanító bíróságok hitték vagy 
tudni akarták. A női elkövetők viselkedésével kapcsolatos illúziók 
épp oly szívósak voltak, mint az indítékaik körüli homály és 
bizonytalanság. 


Az egyéni indítékok mélységeinek feltárásához több kell, mint egy 
életrajz vagy tetthely rekonstruálásához. Az elfoglalt keleti 
területeken élt nők elbeszélései - azoké, akiket a háború utáni 
kihallgatóik viselt dolgaikról faggattak, és akik később maguk is 
végiggondolták múltjukat - többé-kevésbé az indítékaikra is fényt 
vetnek, de ettől még korántsem egyértelműek. Bár nem minden 
nő folyamodott szándékosan a megtévesztéshez, de a 
vallomásaikból és emlékirataikból kirajzolódó önarcképnek az volt 
a rendeltetése, hogy hatást gyakoroljon egy bizonyos hallgatóságra, 
álljon az akár bürokratikus nyomozókból vagy buzgó ügyészekből, 
netán a vádlottakkal együtt érző rokonokból vagy kíváncsi 
történészekből. Csak természetes, hogy a beszámolók túloznak, 
félrevezetnek, öndicsérettől bűzlenek vagy szépítenek, és a 
szégyellni való vagy törvénysértő tetteken, a 
meggondolatlanságokon, a kínos tévedése ken, a sajnálatos 
kötődéseken és az olyan negatív érzelmeken, amilyen például a 
gyűlölet, átsiklanak vagy mellőzik ezeket. 


FV e 


Az ápolónők emlékiratai, amelyek az ilyen alkotások jelentős részét 
teszik ki, értékes tájékoztatást nyújtanak a nők háborús 
élményeiről, de nemegyszer félrevezetők. Olvasásuk közben 
gyakran nem tudtam eldönteni, valóban naivak voltak-e szerzőik, 
esetleg fiatalok lévén rossz megfigyelők, avagy a mai olvasók 
számára kicifrázták ártatlanságukat. Hogyan volt képes rá Erika 
Ohr, hogy részletesen beszámoljon fogfájásáról vagy egy 1944-es 
lengyelországi étkezéséről, de csak ködösen emlékezzék rá, miért 
lőttek agyon egy magányos , partizánt" egy tábori kórház udvarán. 
, Nem sikerült kideríteni, hogy ki volt, és mire készült", írja Ohr 
zárkózottan, majd így folytatja: , Ebben a háborúban mindkét 


fél részéről olyan kevés dolog volt egyértelmű." Az erkölcsi 
relativizmus és közöny az adott és a háború utáni korszak 
gondolkodását tükrözi. 


Fe 


Mivel magyarázták a vádlott ápolónők a maguk indítékait és 
erőszakcselekményeit? A szövetséges és német bíróságok előtt 

jobb híján gyakran hivatkoztak intézményi hovatartozásukra és 
ápolónői képzettségükre, mintegy ezzel igazolva szándékaik 
tisztaságát. Többször is megismételték, hogy azt kellett tenniük, ami 
kötelességük. A meseritz-obrawalde-i lengyel elmegyógyintézetben 
elkövetett bűnök háború utáni kivizsgálása során az egyik ápolónő 
elmagyarázta a német bíróságon, hogy ő és a többi ápolónő 
feljebbvalójuk, az intézmény orvos igazgatója utasítására 
segédkeztek a halálos injekciók beadásában. Az ápolónő azt 
állította, hogy először nemet mondott, de az igazgató közölte, hogy 
ennek semmi értelme: , mint sokéves közalkalmazottnak", 
teljesítenie kell kötelességét, , különösen háborús időkben". Ezután 
a főnök a nő lágyszívűségére próbált hatni, és azzal nyugtatta, hogy 
az injekciók véget vetnek a páciensek szenvedésének - hát ő nem 
éppen ezt szeretné? Az ápolónő vallomásában többször is 
hangoztatta, hogy csak azt tette, amit elvártak tőle. Egy másik 
ápolónő, akit azzal vádoltak, hogy Lengyelországban betegeknek 


adott be mérget, így magyarázkodott: 


Én soha nem loptam volna. Tudom, hogy ez nem való. A rossz 
időkben (ti. a háború előtti gazdasági válság éveiben) 

elárusítónő voltam, és könnyen lett volna alkalmam lopni. De soha 
nem tettem ilyet, egyszerűen azért, mert tudtam, hogy nem szabad. 
Már gyerekkoromban megtanultam: lopni tilos. Azt, hogy 
gyógyszert adjak be szellemi fogyatékosok megölése céljából, 
kötelességemnek tekintettem, amit nem utasíthattam vissza. 


Ez a nő lélekben nem érezte gyilkosnak magát. Jó nevelésben 
részesült, és megtanulta, hogy a lopás bűn. A 


kötelességteljesítés azonban, meggyőződése szerint, nem bűn, még 
akkor sem, ha egy másik ember életébe kerül. 


A német férfi és női elkövetők osztoztak az erőszakcselekmények 
eszközein (az injekciós tűn, a korbácson és a pisztolyon), a közös 
ideológiai ügy iránti szenvedélyes elkötelezettségen, a kötelesség 
erkölcstelen felfogásán, valamint a lojalitás és a titoktartás 


egyezségén - ám ezen túlmenően egyaránt jellemezték őket 

a tagadás és az elfojtás lélektani sajátosságai. Azok, akiket 
szembesítettek rémtetteikkel, ugyanolyan szabványos válaszokat 
adtak: Nem tudom; erről semmit sem tudok. Nem emlékszem; 
parancsot kellett teljesítenem; szabadságon voltam. Másoktól hallottam 
bizonyos zsidóellenes akciókról, de én egyetlen zsidót sem láttam. 
Amikor megérkeztem az állomáshelyemre, ott már nem voltak zsidók. A 
női vádlottak tudták, mit vallottak a férfiak, járatosak voltak a 
szóbeli önvédelem művészetében, és saját stratégiájukat is 
kidolgozták. 


Természetesen mindazok, akiket az ügyész vagy a nyomozó 
súlyosabb bűntettről faggat, körültekintően viselkednek, és mindent 
elkövetnek, hogy elkerüljék a büntetést. Félelmében és 
kétségbeesésében, azért, hogy magát mentse, családját pedig 
megkímélje a további szégyentől és megterheléstől, a vádlott 
hazudik is, különösen akkor, ha a bűntett helye és ideje messze esik 
a per helyszínétől, és ezért nehezen bizonyítható. Sokan valóban 
hazudtak. Olyan meglepő, hogy az Európában vizsgálat alá vont 
több mint háromszázezer német és osztrák közül csak nagyon 
kevesen tettek beismerő vallomást? 


A szimpla tagadás alapvető stratégiájánál bonyolultabb volt, ha a 
vádlott mártírnak vagy áldozatnak állította be magát. 

Ahogy Pauline Kneissler ápolónő fogalmazott: , Az irgalmas ölést 
soha nem fogtam fel gyilkosságnak. C(...) Az életem csupa odaadás 
és önfeláldozás volt. (...) Soha senkivel nem bántam kegyetlenül (...) 
és mindezért ma csak szenvednem és szenvednem kell." A bűneiket 
tagadó elkövetők nem tartják magukat büntetni 

való gonosztevőknek; az ellenkezőjéről csak az áldozat és az ügyész 
van meggyőződve. A gonoszról szóló tanulmányában Roy 
Baumeister szociálpszichológus azt fejtegeti, hogy az elkövetők 

, magukban talán elismerik tettük helytelenségét, de ugyanakkor 
úgy vélik, külső tényezők hatása alatt álltak, amelyek egy részére 
nem volt semmi befolyásuk. Úgy látják magukat, mint akik teljesen 
helyénvalóan és jogosan jártak el." 


Erna Petri nem tagadta gyilkosságait, és ténylegesen nem is tüntette 
fel magát áldozatnak, ám tetteit az adott korszak körülményeinek, 
nem utolsósorban férje befolyásának tulajdonította, aki — szó mi 


szó — brutális egy fickó volt. Amikor az asszonyt sürgették, hogy 
adjon magyarázatot, miért lőtt agyon saját kezűleg zsidó férfiakat és 
gyermekeket, a következő magyarázatot adta: 


Abban az időben, amikor ezt tettem, alig 23 éves voltam, még fiatal 
és tapasztalatlan. Olyan emberek között éltem, akik tagjai voltak az 
SS-nek, és zsidókat lőttek agyon. Ritkán érintkeztem más nőkkel, 
így aztán, ahogy múlt az idő, megkeményedtem, érzéketlenné 
váltam. Nem akartam lemaradni az SS-ek mögött. Meg akartam 
mutatni nekik, hogy én mint nő is tudok úgy viselkedni, mint a 
férfiak. Így hát lelőttem 4 zsidót és 6 zsidó gyereket. Meg akartam 
mutatni a férfiaknak, ki vagyok. Emellett azokban a napokban és 
azon a környéken az emberek mindenütt hallották, hogy zsidó 
embereket és gyerekeket agyonlőnek, és ez is hozzájárult, hogy 
megöljem őket. 


Ha Erna ekként hangsúlyozta, milyen engedelmes feleség volt, nem 
következne-e ebből, hogy a férje is részben magára vállalja a 
felelősséget a nő által kezdeményezett és végrehajtott 
gyilkosságokért? És valóban, miután a Stasi kikényszerítette Erna 
Petriből a beismerést, a nő kijelentette: a korábbi kihallgatásokon 
azért tagadta bűneit, mert feltételezte, hogy a férje majd fedezi. 


Ebben azonban tévedett. 


Paradox módon a nehezebben dokumentálható indítékok egyike 
éppen a legelterjedtebb: tudniillik az antiszemitizmus volt. A 
Harmadik Birodalomban az antiszemitizmus hivatalos állami 
ideológiának számított, és ez még inkább támadhatatlanná tette: 

a Reich meghatározó elemévé vált. Áthatotta a mindennapi 

életet, rányomta bélyegét mind a szakmai, mind a bizalmas 
kapcsolatokra, és meghatározta a kormány bűnös politikáját. Volt-e 
vajon az antiszemita gondolkodásnak és kifejeződésének valamilyen 
női formája, amely sajátosan tükrözte volna a nők szerepeit, azt a 
helyet, amelyet mint titkárnők, ápolónők, tanítónők, illetve 

mint tisztségviselők asszonyai a náci rendszerben és társadalomban 
betöltöttek? 


A náci korszakban a német nők szívbéli vágyai, anyagi szükségletei 
és szakmai ambíciói - mondjuk, a főnök jóakaratának elnyerése, a 
versengés egy kollégával vagy a férjjel, a munkahely megőrzése, egy 
kényelmes villa vagy egy , új" ruha megszerzése — a zsidókat 


illetően életről-halálról döntöttek. Visszatekintve könnyű az ilyen 
problémákat, vágyakat és ambíciókat az előre 

megfontolt antiszemita gyűlölet és szadizmus következményeihez 
viszonyítva kicsinyesnek, jelentéktelennek minősíteni. Ám a köznapi 
és a nagyszabású ezen a területen egymásba vegyült. 


Találóan határozta meg Erna Petri az erőszak radikalizálódásának 
egyik mozgatórugóját, amely férfiakban és nőkben egyaránt jelen 
volt. Amikor Erna Petri, Johanna Altvater és mások gátlástalanul 
gyilkoltak zsidó gyerekeket, olyan mélységes náci 
antiszemitizmusról tettek bizonyságot, amely még egy ártatlan 
gyermek életének értékét is semmibe vette. Amikor a kihallgató 
megkérdezte Petrit, aki maga is két gyerek anyja volt, hogyan volt 
képes ártatlan zsidó gyermekeket agyonlőni, így felelt: 


Ma már fel sem tudom fogni, hogyan lehettem akkoriban olyan 
állapotban, hogy ilyen brutálisan és elítélendőn viselkedjek, és zsidó 
gyerekeket lőjek le. Korábban azonban (mielőtt az ukrajnai birtokra 
érkezett) úgy belém táplálták a fasizmust és a faji törvényeket, 
amelyek meghatározták a zsidó népről alkotott felfogást. Muszáj 
volt elpusztítanom a zsidókat úgy, ahogy utasítottak. Ebből a 
gondolkodásmódból jutottam el az ilyen brutális tettek 
elkövetéséhez. 


Ezen a helyszínen, amely egyre közelebb került a fronthoz, a 
partizánháború zónáján belül és a holokauszt kellős közepén 
próbálták képviselni a német tisztségviselők, asszonyaikkal és női 
segítőtársaikkal egyetemben, a rasszista, imperialista náci küldetést, 
és úgy támaszkodtak az erőszakra, mint uralmuk első számú 
eszközére. Lehet, hogy keleten , férfivilág" jött létre, de a nők 
alkalmazkodtak hozzá, és szenvedélyesen igazolták vele a maguk e 


jelben fogant tetteit. 


Petri tanúvallomása valódi kuriózum. Mind a háborús, mind a 
háború utáni időkből kevés példa van rá, hogy átlagos német nők 
kiteregessék a zsidókkal és a holokauszttal kapcsolatos felfogásukat. 
Gyakoribb volt a gyarmatosító diskurzus , a helybeliek", legyenek 
bár lengyelek, ukránok vagy zsidók, ostobaságáról, piszkosságáról 
vagy lustaságáról, vagy a burkolt utalások a , bolsevikoktól", 

, bűnözőktől" és , partizánoktól" megfertőzött sötét terepre, netán a 
gyermetegségben megrekedt bennszülöttekre, akik bár eszesek, de 


akkor is alacsonyabb rendűek, és ezért bárkivel helyettesíthetők. 
Bíróság előtti vagy visszaemlékezésekben rögzített beszámolóikban 
a nők arra törekedtek, hogy minél jelentéktelenebbnek tüntessék fel 
a holokausztot, és benne saját antiszemitizmusuk szerepét. A 
holokausztra úgy utaltak, mint , arra a háborús zsidó izére", vagy 
azt mondták, , épp csak hogy lelőttek egyes zsidókat", avagy 
kifejtették, hogy , a zsidók bosszút akarnak állni rajtunk". Josefine 
Block felvetette, hogy a zsidók a bűnösök, mert nem mentették meg 
a saját fajtájukat. Erika Raeder, a bebörtönzött admirális feltűnő, 
szókimondó felesége, aki kétségbeesetten próbálta kiszabadítani 
idős, beteges férjét, odáig ment, hogy kijelentette: ,a bánásmód, 
amelyet nekünk, németeknek kellett elviselnünk, rosszabb, mint 
bármi, ami a zsidókkal történt". Az összehasonlítás erkölcsileg 
elítélendő és téves. Az asszony mégis elnyerte a brit és amerikai 
vezetők és a nyugatnémet sajtó rokonszenvét, és férjét, akit 
életfogytiglani fogságra ítéltek, számos további náci főbűnössel 
egyetemben 1955-ben kiengedték. Az elkövetőknek juttatott 
kegyelem lehetett célszerű politikai gesztus, amely hozzájárult 
Nyugat-Németországnak a nyugati szövetségbe való integrálásához, 
ám a konzervatív németeket, a nácikat és új nácikat az ilyen 
szövetséges amnesztiák csak megerősítették előítéleteikben és a 
maguknak tulajdonított áldozati szerepben. A németek és a zsidók 
szenvedéseinek összehasonlítása és a háborús felelősségnek a 
zsidókra hárítása nem csupán védelmi stratégia volt, amelyet a náci 
bűnök és bűnösség tagadására eszeltek ki. A holokauszt tagadása, 
amely szorosan összefüggött az ilyen stratégiákkal, nem a háború 
utáni bíróságokon alakult ki, hanem magának a Harmadik 
Birodalomnak az ideológiájában gyökerezett. A legtöbb náci 
elkövető, csakúgy, mint cinkosaik - sőt számos szemtanú is, aki 
magába fojtotta, amit látott -, nem érezhetett empátiát a zsidókkal 
sem a háborúban, sem a háború után. 


Hogyan értékelték a megfigyelők a háború alatt és után egyes nők 
brutálisan erőszakos, sőt szadista viselkedését? A háborús 

tanúkat, akik végignézték a női elkövetők tetteit, és a háború utáni 
ügyészeket, akik ezeket a nőket kihallgatták, egyaránt 
elképesztette könyörtelen gonoszságuk. A túlélőket, akik 
megpróbálták megfogalmazni, hogyan is fest egy olyan világ, 
amelyet a népirtás kiforgatott sarkaiból, hallgatóságuk alig tudta 
követni. Hadd idézzük ismét azt a túlélőt, aki tanúja volt Altvater 


kegyetlenkedésének: , Ilyen szadizmust nő részéről még soha nem 
tapasztaltam. Soha nem fogom elfelejteni." A női gyilkosok 
megjelenése és tettei kiemelkedtek a túlélők emlékezéséből. Ezek az 
emberek számítottak rá, hogy az egyenruhás, sörtehajú katonák és 
rendőrök tömege ölhet és ölni is fog - no de hogy nők is...? Hogyan 
képesek rá? Hogy egy anyáskodónak, gondoskodónak látszó 
teremtés az egyik pillanatban gyöngéden vigasztal, és a 
következőben már bántalmaz, sőt gyilkol, a történetünkben szereplő 
nők viselkedésének egyik legmeghökkentőbb mozzanata volt, és az 
is maradt. Pedig hát az ápolónők, anyák, feleségek, akik bűntársak 
és elkövetők voltak, rendszeresen megtestesítették ezt a 
magatartást. 


Vonzó a feltételezés, miszerint az erőszak nem női jellemvonás, és a 
nők nem képesek tömeggyilkosságra: remélni engedi, hogy az 
emberiségnek legalább az egyik fele nem fogja felfalni a másikat, és 
védelmébe veszi a gyerekeket, amivel biztosítja a jövőt. Ám ha 
lekicsinyeljük az erőszakon alapuló női magatartást, csalóka pajzsot 
emelünk a népirtással és annak döbbenetes tényeivel való közvetlen 
szembenézés elé. 


Hogyan magyaráznák a szóban forgó nők tetteit egyes 

, szakemberek"? Cesare Lombroso XIX. századi kriminológus, akiről 
köztudott, hogy vizsgálati alanyai fejének méreteiből vezette 

le magatartásukat, azt állította, hogy a női gyilkosoknak kisebb 

az agyuk, és szokatlanul szőrösek, amiért is alulfejlett főemlősökhöz 
hasonlította őket. Sigmund Freud szerint a nők deviáns viselkedése 
abban gyökerezik, hogy valójában férfiak szeretnének lenni, vagyis 
egyfajta péniszirigységről van szó. Egy további kétes értékű elmélet 
azt fejtegeti, hogy a nők a dokumentáltnál több bűnt követnek el, 
mivel , természettől fogva csalárdok? és titkolózók. , Bizonyíték" 
gyanánt a szakember arra hivatkozik, milyen ügyesen titkolják a nők 
a havi vérzésüket vagy színlelnek orgazmust. 


De ha erőszakos viselkedésről van szó, vajon mennyire 
szélsőségesek a biológiai különbségek férfi és nő között? Az állatok - 
különösen a főemlősök - viselkedésével foglalkozó legújabb 
kutatások arról tanúskodnak, hogy a hímek agresszívebbek; a 
nőstények pedig, ha fenyegetve érzik magukat, más nőstényekkel 
szövetkezve próbálnak védekezni. A társadalmi hierarchiát a hímek 


uralják, a nőstények viszont a közvetítés és a megbékélés forrásai; 
és ha a hímnemű főemlősök között feszültté válik a viszony, 
kulcsszerepük van a feszültség leépítésében. Vajon alkalmazhatjuk-e 
az állatok viselkedésével foglalkozó elméleteket a holokausztra? Ha 
a náci elkövetőket az állatokkal hasonlítjuk össze, eszünkbe 

juthat Yehuda Bauer, a kiemelkedő holokauszttörténész 
megjegyzése: ha a nácikra a bestiális vagy a vadállatias jelzőket 
alkalmazzuk, , megsértjük az állatok birodalmát, (...) mivel az 
állatok semmi ilyesmit nem követnek el; az elkövetők viselkedése 
pedig nem embertelen, hanem nagyon is emberi volt". A népirtás 
mint eszme és mint cselekedet emberi jelenség. A népirtás 
megvalósításához emberi kognitív képességek, mitikus és 
emocionális erővel bíró gyűlöletideológia, valamint a 
megszervezését és végrehajtását szolgáló fejlett rendszerek 
szükségesek. Az ember az egyetlen állat, amely népirtást követ el. 
Frans de Waal vezető főemlőskutató azt az álláspontot vallja, hogy a 
Harmadik Birodalomban a nők többsége nem volt ösztönösen 
erőszakos - de nem is tartozott a nőstény főemlősök békítő, 
empátiára hajló, a feszültségeket csillapító típusához. 


A népirtástól mentes társadalmakban általában a férfiak követik el 
az erőszakos bűncselekmények csaknem kilenctizedét. Az erőszakos 
cselekményeket elkövető nők általában odahaza, családi 
környezetben bűnöznek, és más nőket csak ritkán támadnak meg. 
Egyes teoretikusok a férfiúi erőszak túlsúlyát olyan 
jellemvonásoknak tulajdonítják, mint a fokozott önbecsülés, 
valamint , a férfiúi én pökhendisége", amelyek ellentétesek , a 
bizonytalansággal, az érvényesülési vágy hiányával és a 
depresszióra való hajlammal". Ha az erőszakos magatartásra 
valóban magyarázatot adnak az efféle jellemvonások, valamint a 
társadalmilag meghatározott elvárások, úgy a náci Németországon 
belül az egyéni élet értékvesztése megváltoztatta e vonásokat és 
elvárásokat, a nőket csakúgy, mint a férfiakat arra sarkallta, hogy 
önérvényesítésre, sőt pökhendiségre törekedjenek, és elterjesztette a 
faji felsőbbrendűség eleve erőszakra épülő ideológiáját. Az erőszak 
kultusza a náci Németországban korántsem volt serit eltévelyedés, 
sem a jellegzetes női viselkedéstől vagy természettől való 
megmagyarázhatatlan eltérés. Ellenkezőleg, ahogy arra Hannah 
Arendt politikai teoretikus is rámutatott, a totalitárius mozgalmak 
eszközként használják az erőszakot, és manipulatív módon 


alkalmazzák a hatalom megszerzésére és megtartására. A holokauszt 
női elkövetői pisztolyt, korbácsot, halálos injekciós tűket 
használtak, hogy olyan hatalomra tegyenek szert, amely másként 
nem volt elérhető, olyan áldozatok fölött, akiket a rendszer 
tehetetlenné változtatott. 


Egy, a női bűnözőkről szóló friss kutatás (amely egy észak-amerikai 
börtön 103 női foglyát vizsgálta) megállapította, hogy , a 
pszichopátia rideg és érzelemmentes összetevője férfiakra és 

nőkre egyaránt jellemző", ám ezen antiszociális viselkedés 
megnyilvánulása a nemtől függően eltérő. Más szóval férfiakban és 
nőkben hasonlók lehetnek az erőszakos viselkedés kiváltására 
alkalmas érzelmi vonások, amilyen az empátia hiánya és az 
impulzív természet, ám a nők többnyire arra vannak kondicionálva, 
hogy kevesebb szociális agresszivitást tanúsítsanak. Az erőszakra 
hajlamosító jellemvonások érvényesülését elősegíthetik az adott 
hely és idő másfajta szociokulturális élményei, például a neveltetés 
és az oktatás. Ekként Johanna Altvaternek a volodimir-volinszkiji 
gettóban tanúsított szadizmusa egyaránt származott az alkatból és a 
neveltetésből, biológiai és helyzeti tényezőkből. 


Más kutatások, köztük Theodor Adornónak az autoriter 
személyiséggel való foglalkozása, arra utalnak, hogy az empátia az 
erkölcsi szocializáción alapuló neveltetésből születik. Ha egy 
gyermeket felvilágosítanak, hogy viselkedése másokra negatív 
hatással van, úgy empátiája erősödni fog. Ha azonban nem 
érvekkel, hanem , durván autoriter vagy hatalmaskodó és 
büntetésen alapuló szülői praktikákkal" fegyelmezik meg, úgy 
sztereotipikus gondolkodás, a tekintély előtti behódolás és a 
kívülállókkal vagy deviánsokkal szembeni agresszió lehet az 
eredmény. Ezekben az esetekben nem fejlődik ki az erkölcsi 
szocializáció, és ezért az empátia is fogyatékos lesz. A félelem 
elfojtja az empátiát. A történészek persze nem fektethetik 
vizsgálódásuk alanyait díványra, és laboratóriumba sem zárhatják 
őket, de azt hiszem, érdemes rámutatni, hogy a náci korszakban a 
legtöbb németet tekintélyuralomra épülő háztartásokban nevelték, 
ahol a gyerekek fegyelmezését és motiválását semmiképpen sem a 
rávezető érvelésre, hanem a rendszeres verésekre bízták. 


Az autoriter személyiségnek van itt egy másfajta szerepe is. A náci 


korszak számos női szereplőjének szemében az apa, a férj és a 
Führer megannyi autoriter szereplő volt, akik az élet különböző 
szakaszaiban rendre formálták a nők magatartását. Erna Petri apja 
nem szívelte lánya náci kérőjét, Horstot, de Erna végül úgy döntött, 
hogy a védelmező apa helyett a brutális élettársat választja. Számos 
női vádlott háború utáni vallomása tanúskodik a tekintélytől való 
félelemről és arról a meggyőződésről, hogy az ember lányának 


vállalnia és teljesítenie kell a kötelességét. 


A nürnbergi perek folyamán egyes férfi vádlottakat az akkoriban 
divatozó lélektani tesztek egész sorozatának vetették alá; közéjük 
tartozott a Rorschach-féle tintafoltteszt is. Egy pszichológus, aki 
Otto Ohlendorf SS Gruppenführer-t, az Einsatzgruppe D parancsnokát 
tanulmányozta - azt az Ohlendorfot, aki bevallotta, hogy több mint 
kilencvenezer férfit, nőt és gyermeket ölt meg -, kijelentette: a náci 
tiszt olyan tárgyilagosan és rezzenéstelenül beszélt 
kegyetlenkedéseiről, hogy csakis , szadista, perverz vagy eszelős?" 
lehet. Amikor a bíró megkérdezte, hogy parancsra a saját húgát is 
megölné-e, Ohlendorf igennel válaszolt. És ez az ember mégsem 
volt agy nélküli automata: Hitler és Himmler jó nevelésben 
részesült, képzett és alaposan tájékozott követője volt. Egy másik 
nürnbergi törvényszéki pszichológus is különböző teszteket 
végeztetett a náci vezetőkkel, és azt szűrte le, hogy ezek 

a személyek , se nem betegek, se nem rendhagyók; valójában 
olyanok, mint bárki más, akivel a Föld más országaiban 
találkozhatnánk". 


Az ilyen lélektani kísérletek alanyai nagyrészt a Reich vezetői és SS- 
tisztek voltak. Ha nőkön is végeztek hasonló vizsgálatokat, azok 
eredményeit nem tették közzé. Másfelől azok, akiknek a keze 
valóban véres lett, nem tartoztak a vezetőséghez, és többségük 

az SS-nek sem volt tagja; ekként a pszichológiai értékelések 
történelmileg nem képviselik a férfi és női, német és nem német 
elkövetők különféle kombinációit. Interjút készítettem Hermann 
Weissing főügyésszel, a Náci Háborús Bűnösök Észak-Rajna- 
Vesztfáliai Központi Nyomozati Irodájának vezetőjével, aki 1965 és 
1985 között gyanúsítottak ezreit hallgatta ki (köztük Johanna 
Altvater Zellét is). Ő magyarázta el, hogy senki olyannal nem 
találkozott, akit pszichopataként lehetne jellemezni. , Az illetők nem 
voltak elmebetegek, a náci rendszer volt őrült? - közölte. Weissing 


2999 


meg volt győződve róla, hogy számos, általa kihallgatott tettes, 
köztük Altvater is, elkövette a szóban forgó bűnöket, de azt is 
megállapította, hogy már nem jelentenek veszélyt a társadalomra - 
, normális", törvénytisztelő polgárai az új, demokratikus 
Németországnak. 


Az elkövetők indítékaival foglalkozó kutatások feltárják, hogy azok, 
akik gyűlöletcselekményekre bujtogatnak, valójában fel akarják 
szabadítani önmagukat és a környező világot a 

nyugtalanító, zűrzavaros kétértelműségek és túlbonyolítottság alól. 
Az a céljuk, hogy megszüntessék ezt a sokrétűséget; dupla vagy 
semmiben, fehérben vagy feketében gondolkodnak. Gyakran látják 
önmagukat megvilágosodottnak, nagyobb igazságok 
letéteményeseinek, akik magasabb rendűek ellenségeiknél, fölötte 
állnak a gáncsnak, és nem tartoznak elszámolással tetteikről, hiszen 
csak azért harcolnak, hogy kitörjenek a dichotómiák világából. A 
két világháború közti német nemzedék megtapasztalta a háború és a 
béke rikító végleteit: a szabadjára engedett kapitalizmust és az 
államilag szabályozott kommunizmust; az egyént és a közösséget; a 
múltat és a jövőt. A németek szerettek volna felülemelkedni ezeken 
a konfliktusokon, és valami felsőbbrendű, utópisztikus életre 
vágytak, amely látszatra valamilyen kézzelfogható, esszenciális 
alapon nyugszik - más szóval a biológiai rasszizmuson. A mi 
perspektívánkból szemlélve a holokauszt romboló gépezete 
versengő frakciók, összegabalyodott intézmények és véres, 
irracionális őrület bürokratikus dzsungelja volt. Az elkövetők 
szemszögéből azonban , sima? volt, eltökélt, módszeres, 
szükségszerű, szofisztikáit és pontos - talán kellemetlen, de 
mindenképpen emberszabású. Az ellenséget - a zsidókat és más 
úgynevezett fajilag alacsonyabb rendűeket — sebészi pontossággal, 
egyszer s mindenkorra kellett eltávolítani. A Németország létét 
fenyegető veszélyeket leküzdik majd, és a harc eldől. Hitler, Hitler 
követői és sok német hazafi gondolkodásában a végső megoldás 
védekezés volt, felszabadulás a globalizáló zsidóság terjeszkedő 
hatalma alól. 


A női elkövetők bűntetteit szakmai prioritások és feladatok, 
személyes elkötelezettségek és szorongások szövedéke vette körül. 
Az elkövető, aki elfogadja az ölés vélt szükségszerűségét, képes 
rá, hogy ugyanazon a napon zsidó gyermekeket lőjön agyon, 


majd hazaérve dédelgesse saját fiát vagy lányát. Az elkövető 
gondolkodásában itt nyoma sincs ellentmondásnak, sőt a helyzet 
megdöbbentően világos. Az ápolónők és az orvosok azzal indokolták 
és igazolták halálos injekcióikat, hogy úgymond véget vetnek a 
szenvedésnek, hiszen a , páciensek" gyógyíthatatlanul betegek 
voltak, s mintegy a semmiben vegetáltak — ambivalens állapotukat 
csak az , irgalmas" halál szüntethette meg. Az úgynevezett zsidó 
veszély a valóságban természetesen nem létezett. Ám a Petri 
házaspár birtokán menedéket kereső félmeztelen zsidó kisfiúkat 
vagy a volodimir-volinszkiji gettók kisdedeit legyilkolták, mivel az 
utópisztikus Lebensraum-ról szőtt német képzelgések nem tűrhették 
jelenlétüket. Az elkövető észjárásában németek és zsidók egymás 
mellett élése szóba sem jöhetett. A női gyilkosokban, csakúgy, mint 
hímnemű ellenpárjaikban, a birodalomban történő felkészítés 
hosszú évei után eresztett gyökeret ez a meggyőződés; ezt szívták 
magukba a Németországban és szerte Európában kialakult, népszerű 
és államilag táplált antiszemitizmus általános légkörében. 


A tudósok egyetértenek abban, hogy a népirtás végrehajtóinak 
kinevelésében a környezet a legfontosabb tényező. Azok a 
személyek, akik hajlamosak bűnök elkövetésére, csak akkor válnak 
bűnözővé, ha bizonyos körülmények és élmények kedveznek ennek 
a folyamatnak. Az olyan elkövetők, mint Erna Petri, életük 
folyamán, sőt akár egyetlen órán belül is dc$ámaian megváltoztatják 
viselkedésüket: az egyik pillanatban anyaszerepet öltve lakatnak 
jól zsidó gyerekeket, és röviddel ezután ítélet-végrehajtóként 
nyomják a pisztolyt ugyanezen gyerekek fejéhez. Johanna Altvater, 
aki a gettó falán zúzta szét egy tipegő kisded fejét, és akit , férfias" 
és , jéghideg" nőszemélyként jellemeztek - , mint olyasvalakit, akivel 
az ember nem szívesen találkozna éjszakai holdfogyatkozásnál" -, a 
háború után egy gyermekjóléti hivatalban dolgozott. A lelketlenség, 
amelyet számosan tanúsítottak a marhavagonokba rekkentett, majd 
a város szélén kivégzett zsidók iránt, nem azt bizonyítja, hogy a 
németek egyedülálló módon hajlottak zsidók lemészárlására. A 
német férfiaknak és nőknek, valamint a kollaboránsoknak először 
meg kellett tanulniuk alkalmazkodni a tömeggyilkossághoz, 
beleértve annak minden módszerét és indoklását. A megszállt keleti 
területekre telepített német nők és férfiak változatos élményekkel 
kerültek szembe, és mialatt a holokauszt közvetlen tanúi, cinkosai 
és elkövetői lettek, antiszemitizmusuk egyre átfogóbbá és mélyebbé 


fejlődött. A keleti antiszemitizmus számos formát öltött, árnyaltabb 
és szélsőségesebb formákat, mint a birodalomban, ahol nem tűrtek 
tartósabb és látható erőszakot, és a , bolsevik" veszéllyel közvetlenül 
senki sem találkozott. A judeobolsevizmus, mint láttuk, a háború 
egyik erőteljesen mozgósító ideológiája volt. Másfelől a keletre 
költöző német nők többsége nem volt dühödt antiszemita, sőt más 
meggyőződéseket vallottak, s más ambíciók fűtötték őket. A keleti 
tapasztalatok azonban döntő hatással voltak rájuk. A náci 
antiszemitizmus a keleti területeken fejeződött ki a legteljesebben és 
a legmélyebben, és egyesek esetében az ott elsajátított antiszemita 
eszméket a hitleri Németország veresége sem csorbította. 


Alkalmazhatjuk-e nőkre is a holokausztkutatás férfi elkövetőkre 
kidolgozott tipológiáját? A női szemtanúkra, bűntársakra és 
elkövetőkre összpontosító jelen kutatásból az derül ki, hogy a nőket 
ugyanolyan magatartásformák és motivációk jellemzik, mint a 
férfiakat. Igaz, a nőket nem szervezték az Einsatzgruppen 

mozgó gyilkos különítményeihez vagy az Ordnungspolizei 
zászlóaljaihoz hasonló alakulatokba, egyesek azonban mint leendő 
tábori őrök részesültek katonai jellegű kiképzésben, abból az 
egyetlen célból, hogy terrorizálják - avagy, ahogy ők látták, 
megfegyelmezzék a Reich ellenségeit. Most inkább azokra a nőkre 
koncentráltunk, akik más szakmai és magánéleti helyzetben váltak 
elkövetővé: a Reich katonai hivatalaiban és kórházaiban, illetve 
saját otthonaikban. Itt, ezen változatos szerepekben és helyszíneken, 
azt tapasztaljuk, hogy az erkölcstelen, erőszakos viselkedés a 
legkülönbözőbb formákban nyilvánult meg. 


Találkozunk nőkkel a tudományos és orvosi elit soraiban is, 
olyanokkal, akik , kutatómunkát" végeztek a gettókban és az 
elmegyógyintézetekben, ahol ugyancsak népirtás folyt. Az 
íróasztal mögötti gyilkosok női változata fellelhető Sabine Dicknek, 
a minszki Gestapo-főnök titkárnőjének vagy Liselotte Meiernek, a 
lidai kormányzó titkárnőjének rutinszerű, de halált termő 
munkájában. Josefine Blockban és Johanna Altvaterben a szadista 
női változatát érhetjük tetten. Az orgyilkos női kiadását Liesel 
Willhaus és Gertrude Segel testesíti meg, míg Erna Petri a női 
ítéletvégrehajtót képviseli. Férfi megfelelőikhez hasonlóan Hitler 
fúriái is más és más családi környezetből kerültek ki: egyaránt 
származtak munkás- és jómódú, művelt és műveletlen, katolikus 


és protestáns, városi és vidéki családokból. Mind becsvágyóak 

és hazafiasak voltak; változó mértékben osztoztak a kapzsiságban, 
az antiszemitizmusban, a rasszizmusban és az imperialista dölyfben 
is. És egytől egyig fiatalok voltak. 


A női gyilkosok tipológiájában végül még egy csoportot kell 
megkülönböztetnünk. Egyes korábbi műalkotások, amelyek a nőkről 
pornográf karikatúrákat rajzoltak - ilyen volt az Ilsa: She Wolf of the 
SS című film szexmániás hősnője -, sértő torzításokkal éltek. De még 
ezekben az eltúlzott ábrázolásokban is felfedezhetjük a valóság 
bizonyos elemeit. Oksági tényezőként kell tekintetbe vennünk a 
férfi-nő viszonyt, akár merőben szexuális, akár házastársi volt a 
belőle fakadó energia. Hímek és nőstények még a legprimitívebb 
közösülési rítusban is egymásnak játszanak, és viselkedésüket mind 
a magán-, mind a közéletben továbbra is kapcsolatuk és egymásra 
gyakorolt szexuális vonzerejük formálja. Számos pár - Petriék, 
Landauék, Willhausék, illetve a Hanweg- és Meier-féle szeretők és 
társaik - esetében a holokauszt erőszakcselekményei hozzátartoztak 
a kapcsolat dinamikájához. A holokausztot természetesen nem ezek 
a kapcsolatok váltották ki, de részei voltak a mindennapi terrornak, 
amellyel az egyes zsidók és családjuk a gettókban, a táborokban, sőt 
még a tömeggyilkosságok színhelyein is szembesültek. A 
mindennapi nélkülözéseken, családtagjaik elvesztésén és a fizikai 
atrocitásokon túl a keleti zsidóknak el kellett viselniük a számos 
túlélő által felbpanaszolt döbbenetet és értetlenséget is, amiért a 
világ a feje tetejére állt, a fejlettebb civilizációval kérkedő német 
hatalmasságok pedig a legszélsőségesebb perverzitással és 
barbársággal viselkedtek. Az ilyen zavarba ejtő jelenetek 
központjában gyakran a német nők álltak. 


Hanweg körzeti biztos (puskával) és egy ismeretlen nő fiatal 
zsidó férfit parancsol elő rejtekhelyéről 


A gettókban és a tömegkivégzések helyszínein rendezett német 
vigasságok, , pihentető? szórakozások és dorbézolások 
hozzátartoztak a feje tetejére állt világhoz, és a nők megint csak 
részt vettek ezekben. A hedonista nem szokott egyedül tobzódni: az 
élvezetet gyakran hajhássza párosával vagy csoportosan. Az 
Ostrausch — a kelet mámorító hatása — a gyarmatosítók 
élményének csúcspontja volt, amely csak fokozta a háború és a 
népirtás brutalitását. A hedonizmus kéz a kézben járt a népirtással; 
férfiak és nők pedig egyaránt voltak közvetítői és cinkosai. 


Számos személyiségi alkat és számos szakma járult hozzá a nácik 
romboló gépezetének működéséhez és hatókörének folyamatos 
bővüléséhez. A gépezet náci találmány volt, de üzemeltetésében 
nagyszámú nem német is részt vett, és ez utóbbiak ugyanolyan 


opportunistának és antiszemitának bizonyultak. A népirtás 
meghatározásánál fogva tömeges bűncselekmény, amelyet egy 
közösség, egy egész társadalom hajt végre, egy másik csoport, 
többnyire egy sérülékeny kisebbség ellen. Mechanizmusait és 
szervezeti kereteit politikai rendszerek és kormányintézmények 
alkotják, ereje azonban - amint azt Hitler felismerte — a nép 
akaratából ered. A népirtó rendszerek erőszakos forradalmai 
szembeállítják egyik csoportot a másikkal, miközben mindkettő azt 
hiszi, önnön létükért vívnak élet-halál harcot. A totális háborúnak 
ebben a fajtájában egyaránt vesznek részt férfiak és nők, és a 
militarizált társadalomban kifordulnak magukból a hagyományos 
szerepek. A viselkedés erkölcsi szabályait áthangolják: ez a folyamat 
fokozza a felül lévők hatalmát, de azok számára, akik 
megtapasztalják erejét, meghökkentő, elborzasztó és nemritkán 
halálos. 


Mint láttuk, a keleti területeken zajló népirtó háború műveleteiben 
és terrorjában legalább félmillió nő szerepelt mint szemtanú és 
tettestárs. A náci rezsimnek fiatal női forradalmárok egy egész 
nemzedékét sikerült mozgósítania, amelyet úgy készítettek fel, hogy 
a német felsőbbrendűség védelmében, vagy annak 
kinyilvánításaként elfogadja, szítsa és gyakorolja az erőszakot. Ezt a 
tényt éppen azok a nők fojtották magukba vagy tagadták, akiket a 
rendszer magával sodort, elsősorban természetesen azok, 

akik büntetlenül alkalmaztak erőszakot. A népirtás nemcsak a 
férfiak mestersége, hanem a nőké is. Ha , alkalom" adódik rá, a nők 
is rákapnak erre a mesterségre, és legvéresebb fogásaitól sem 
riadnak vissza. Meghamisítja a holokauszt valóságát az, aki a nők 
bűnösségét néhány ezer agymosáson átment és félrevezetett tábori 
felügyelőnőre szűkíti. 


7 
MI LETT VELÜK? 


A háború utáni időszakban az amerikai ügyészekre óriási nyomás 
nehezedett, hogy a nagyjából kétmillió, vád alá helyezhető 

német nevét tartalmazó listát néhány száz háborús főbűnösre 
csökkentsék. A szövetségesek internáló táboraiban férfiak és nők 
vártak szabadulásra; fogva tartásuk akadályozta Németország 
újjáépítését. Bár az SS-t a nürnbergi nemzetközi törvényszék bűnös 
szervezetnek nyilvánította, a testület úgy határozott, hogy a 
Gestapónál és más SS-hivatalokban dolgozó tisztviselőket, 
titkárnőket, gyorsírókat, takarítókat és más alacsony szintű 
munkavállalókat mentesítik a vádemelés alól. Az említett 
beosztottak a szövetségesek vezetőinek számítása szerint az SS 
személyi állományának harmincharmincöt százalékát tették ki, 
vagyis 13 500 személyről volt szó. A női nyomozók, akik szerte a 
birodalomban és keleten egyaránt megmotozták a vasúti peronokra 
vagy a táborokba érkező zsidó nőket és gyermekeket, vagy a 
korábbi titkárnők, akik gyilkos parancsokat továbbítottak, 
munkásokat válogattak, és zsidó holmit tulajdonítottak el - nos, az 
ilyen kategóriákba tartozók nem számítottak automatikusan 
háborús bűnösnek, és vizsgálat sem indult ellenük. A bűnügyi 
nyomozók és a nácitlanító bíróságok a Kempner házaspár által 
összeállított nyugtalanító adatok ellenére arra a józan 
következtetésre jutottak, hogy azok a nők, akik a fehérgalléros 
állami apparátusban dolgoztak, nem jelentenek veszélyt a háború 
utáni német társadalomra. A német védőügyvédek meggyőzően 
bizonygatták, hogy a Gestapo-hivatalok íróasztalainál 

ülő tisztviselő- és gyorsírónők keveset tudtak a bűnügyi 
eljárásokról, és alacsony státusuknál fogva se bűnöket nem 
követhettek el, se fölötteseikkel nem konspirálhattak. 


Akár férfi, akár női náci elkövetőkről legyen szó, az 
igazságszolgáltatás teljesítménye meglehetősen szerény. A legtöbb 
német nő, aki a holokausztban részt vett, feltűnés nélkül tért vissza 
a régi kerékvágásba. Láttuk, hogy a háború utáni irodalom és 
képalkotás jelentős része az agyonterhelt német Hausfrau alakját 
domborította ki: ők voltak a Trümmetfrauen, a romeltakarító 


asszonyok, akik megágyaztak Nyugat-Németország gyors gazdasági 
újjászületésének (a Wirtschaftswunder-nek), és küszködtek, hogy az 
apa nélkül maradt családnak fedelet meg némi ennivalót 
szerezzenek. A német nők ilyetén mártírként való beállítása 
ellentmondott a bizonyítékoknak, amelyek kimutatták, hogy a nők 
igenis részt vettek a Harmadik Birodalom gaztetteiben. Azokat, 
akiket a háború után túlélő tanúkkal szembesítettek, és bíróság elé 
állítottak, vagy félelmetes szörnyszülöttnek tüntették fel, vagy eleve 
ártatlannak, aki nem volna képes ilyen iszonyatos tettek 
elkövetésére. Szándékosan vagy sem, a női vádlottak előnyükre 
használhatták ki a nemükkel kapcsolatos előítéleteket. A nyomozók 
és kihallgatok a nőket érzelmi reakcióik alapján ítélték meg. A 
bírósági tisztségviselők feljegyezték, ha a nők kihallgatás vagy 
tárgyalás közben sírva fakadtak — mintha az ilyen látványos 
érzelmi kitörés emberségre, érzékenységre vagy olyan empátiára 
vallana, amely az eredendő vagy ösztönös női ártatlanságból és 
gyöngédségből ered. És mivel a legtöbb nő valóban nem volt 
szadista gyilkos, az ilyen részrehajlás nem is volt teljesen alaptalan. 


Annette Schücking, a jogi diplomával rendelkező vöröskeresztes 
ápolónő, aki szüleinek írt leveleiben dokumentálta az ukrajnai 

, vágóhidat", a háború után sikeresen használta ki képzettségét. 
1948-ban alapító tagja lett az újjáalakított Német Jogásznők 
Ligájának; a korábbi ligát a nácik 1933-ban feloszlatták. Schücking 
mint önjelölt feminista eredményesen pártolta a családi erőszak 
megfékezésére irányuló törvényi reformokat, és több évtizeden át 
bíráskodott a detmoldi polgári törvényszéken. Hozzá került egy férfi 
ügye, aki életrajzában megemlítette, hogy a háború folyamán 
rendőr volt Novgorod-Volinszkijban. Schücking jelentkezett a 
háborús bűnök vizsgálóinál, és részletesen tájékoztatta őket az 
elkövetőkről, akikkel Ukrajnában találkozott. Sürgette 

az ügyészeket, hogy kutassák fel azt a Franck őrmestert, aki 

annak idején elmondta neki, hogyan lőtt agyon zsidókat 
Hmilnyikben, ám Franckot nem sikerült megtalálni. Schücking úgy 
vélte, segíteni akarására nem tartottak igényt: , A bírósági 
rendszeren belül lehetetlen volt nyíltan beszélni a keleten 
megfordult kollégákkal. A korábbi nácik mindenütt ott voltak." 
Kísérlete, hogy a háborús bűnök nyomozóinak kezére járjon, 
eredménytelen maradt. 2010-ben, amikor még mindig kísértették a 
halálba hurcolt zsidó gyerekek képei, újra feltette a kérdést: , De hát 


mit tehettem volna?" 


Amikor a történészek összehasonlították a háború utáni két 
Németországban, valamint Ausztriában lezajlott vizsgálatokat 

és pereket, azt tapasztalták, hogy a különféle kategóriákban női 
vádlottak is szerepeltek, ha kisebbségben is. A németországi és 
ausztriai bűnüldözés csúcspontján - azaz a háborút követő első 
évtizedben — huszonhat nőt ítéltek halálra egészségügyi 
intézményekben és koncentrációs táborokban elkövetett bűnökért. 
Egyetlen, bőven feldolgozott eset kivételével (arról az SS- 
rendőrnőről volt szó, aki Anne Frankot és családját az Auschwitzba 
deportálandók listájára írta), a háború után nem üldözték azokat a 
német nőket, akik a Gestapo-hivatalokban, a keleti őrhelyeken vagy 
a megszállt területeken adminisztrátorként tevékenykedtek. Az 
intézményi kereteken kívül elkövetett erőszakcselekmények címén 
maroknyi perre került sor olyan nők ellen, akik otthonukban, 
birtokaikon vagy vállalkozásaikban bántalmaztak 
kényszermunkásokat vagy közreműködtek tömegkivégzésekben és 
gettók likvidálásában. Ha egy náci nő a háború utáni Európában el 
akarta kerülni a számonkérést, Ausztriában még nagyobb 
biztonságban lett volna, mint Németországban. Gyilkosságért vagy 
gyilkosságban való bűnrészességért a legtöbb német náci nőt Kelet- 
Németországban fogták perbe: 1945 és 1990 között összesen 220-at. 
Az osztrákok az 1970-es évek óta egyetlen náci háborús bűnöst 
(férfit vagy nőt) sem állítottak bíróság elé és marasztaltak el - 
szomorúan ironikus helyzet, ha tekintetbe vesszük, hogy Simon 
Wiesenthal, a kiemelkedő nácivadász éppen Bécsben működött. 


Mit árul el a könyvemben szereplő nők háború utáni sorsa a 
népirtás bűneinek üldözéséről? Mint ebben a fejezetben 

majd láthatjuk, az elkövetőket és a bűntársakat a háború után 
kihallgatásoknak vetették alá, de közülük mindössze egyet 
nyilvánítottak bűnösnek. A legtöbben, akik olyan helyszíneken 
dolgoztak, mint Belorusszia, ahol az öldöklés nyílt titok volt, és a 
tájat friss tömegsírok ezrei lepték el, azt állították, hogy semmit sem 
láttak, és semmiről sem tudtak. A legtöbb nyomozó és ügyész 
csekély ügybuzgalomról tett bizonyságot a náci nők felelősségre 
vonásában, mint ahogy a német tanúk is óvakodtak attól, hogy a 
szükségesnél több információval szolgáljanak, különösen ha rájuk 
nézve is terhelő adatok kerültek volna elő; továbbá a nyugatnémet 


és osztrák igazságszolgáltatási rendszert nem nácitlanították elég 
alaposan. 


A tömeggyilkosságok szennyes munkájában való közös részvétel 
olyan kapcsolatokat betonozott be, amelyek a háborús évek után is 
kitartottak. Az asszonyok lojálisak maradtak férjükhöz; gyakran már 
azért is hálásak voltak, hogy egyáltalán férjük van, hiszen látták, 
hogyan küszködnek a hadiözvegyek gyermekeik ellátásával. Vera 
Eichmann hamisított halotti bizonyítványt mutatott be, hogy 
elrejtse férjét, Adolf Eichmann SS-alezredest. Ez több volt a hitvesi 
szerelem megnyilvánulásánál: az álcázást olyan házastársak eszelték 
ki, akiknek volt mit titkolni. Izraeli kivégzésének előestéjén 
Eichmann semmiféle bűntudatnak vagy szégyenérzetnek nem adott 
hangot a végső megoldásban játszott szerepét illetően, és 
elismeréssel adózott feleségének, amiért segített fenntartani a maga 
ártatlanságába vetett hitét. A nők mint tükrök nagyították fel a 
férfiak hatalmi és felsőbbrendűségi érzetét, és eltérítették a Gonosz 
tükörképét. A legtöbb feleség vak maradt az erőszak 
erkölcstelenségével szemben; csak házassági 

fogadalmuk betartásának keresztényi kötelességét tartották szem 
előtt, és továbbra is bűntársak maradtak. Mint ahogy kezdetben ők 
tették lehetővé, hogy férjük bűnöket kövessen el, ártatlanságuk 
képzetét is végig támogatták és hangoztatták. 


Bajorországban a börtönkáplánok azt javasolták a bebörtönzött 
vádlottak asszonyainak, hogy feltétel nélkül álljanak férjük mellett. 
Ha embereik vétkeztek, Isten kegyelméből akkor is bűnbocsánatot 
nyerhetnek. A káplánok szívből remélték, hogy a szerető és hűséges 
feleség a megváltásig kalauzolhatja férjét; az, hogy a bíróságokon 
keressék az igazságot, legföljebb mellékgondolatként merült fel 
bennük. Az elkövetőket sem az ügyészek, sem a káplánok nem 
tudták rávenni, hogy nyilvánosan ismerjék be tetteiket. Ki tudja, mit 
vallottak meg négyszemközt a feleségüknek - annyi bizonyos, hogy 
a legtöbb asszony nem sok egyéb lehetőséget látott maga előtt, mint 
a házasság fenntartását, még akkor is, ha becsapottnak érezték 
magukat, vagy éppen undorodtak brutális férjüktől. Számos bajor 
pap és lelkipásztor ellenezte a háborús bűnök miatti válást; nem a 
bűnös férjet tartották erkölcsileg felelősnek, hanem azt az asszonyt, 
aki a különélést kezdeményezte. Az egyik káplán, aki megtagadta 
egy asszonytól a váláshoz való hozzájárulást, kijelentette: a háborús 


bűnök elkövetői , a sors rendelését teljesítették, amely egyformán 
érinti mindkét házastársat. (...) A sorsnak ezt a szándékát férjnek és 
feleségnek egyaránt vállalnia kell." A feleségek cáfolták a 
házastársuk ellen felhozott vádakat, és hangoztatták a férfinak, 
gyermekeik atyjának egyenes, jóindulatú természetét. 


Azok a férfi elkövetők, akik a háború után új élettársat találtak, 
titkolták bűneiket, amíg csak be nem kopogtak a nyomozók. Amikor 
felhívtam egy Ukrajnát és Oroszországot végigdúló, mozgó gyilkoló 
alakulat egyik tagját, felesége vette fel a kagylót, de nem engedte, 
hogy férjével beszéljek. Ehelyett saját szenvedéseit sorolta fel, 
hozzátéve, hogy a háború alatt ápolónő volt; majd zokogásban tört 
ki. Férjével, aki sörfőző volt, közvetlenül a háború után ismerkedett 
meg, és évtizedekkel később tudta meg, hogy egy Einsatzgruppe 
tagja volt. Ám ekkor már nem hagyhatta el, hiszen gyermekeik 


voltak. 


A lojalitási paktumok a családi fészekből a munkahelyre is 
átterjedtek. A Harmadik Birodalmat legyezték, és bűnös 
rendszernek bélyegezték. Az elkövetők azonban továbbra is 
vállalták a titoktartási és hűségesküket, amelyek immár nem halott 
Führerükhöz, hanem egymáshoz fűzték őket. A háború után a 
lojalitás véd- és dacszövetség volt a nyomozó hatóságok és a 
nácivadászok ellen. Az ilyen kötelékek épp úgy kialakultak a gyilkos 
egységeken, például az Ordnungspolizei 101. zászlóalján belül, mint 
titkárnők és főnökeik, valamint kolléganők és ismeretségi körük 
között. Amikor a szlonimi kerületi biztos titkárnőjét felszólították, 
hogy tanúskodjék főnöke háborús bűnei ügyében, a nő levelet 
kapott a főnök feleségétől, aki könyörgött az egykori titkárnőnek: 
álljon el a vallomástól, ne befolyásolja a procedúrát. Természetesen 
voltak, akik megszegték a paktumot vagy engedtek egyes 
ismerőseik háborús élményeken alapuló nyomásának. Durva 
kihallgatásokkal és zsarolással részletes beszámolókat és 
vallomásokat csikartak ki, elsősorban a keletnémet rendőrállamban. 
A hallgatási fogadalmakat is meg lehetett szegni, ha elég erős volt a 


2. 


nyomás, vagy ha a tanúk felkutatását kibővítették. 


A főnökeiket fedező titkárnők elhatárolódtak a bűnöktől, és 
ugyanakkor megvédték magukat attól, hogy , feljelentőkként" 
szidalmazzák őket. Adolf Eichmann egyik titkárnőjét, aki a náci 


hóhér berlini irodájában (IVB4 ügyosztály) dolgozott, az 1960- 

as években keresték meg, amikor a német vádhatóságok széles körű 
nyomozást indítottak a Birodalmi Biztonsági Főhivatal ellen. A 
szóban forgó titkárnő mit sem árult el korábbi 

munkatársairól, Berlinből és Prágából induló menekülési 
útvonalaikról és a szigorúan bizalmas dokumentumok módszeres 
megsemmisítéséről. 1967-ben közvetlen főnökét, Fritz Woehrnt vád 
alá helyezte egy nyugatnémet bíróság, majd elmarasztalták mint 
bűnrészest vegyes házasságból született , félzsidók", zsidó kórházi 
ápoltak és a nácik antiszemita tilalmainak megsértésén kapott 
zsidók bebörtönzésében és későbbi halálában. (Tiltották például, 
hogy a zsidók kerékpárt tartsanak, moziba menjenek vagy árja 
fodrászt keressenek fel.) Woehrn esete ritka példája volt egy 

, íróasztal mögötti gyilkos"? elmarasztalásának; ám a berlini állami 
bíróság megállapította, hogy a vádlott indítéka , antiszemita 
gyűlölet" volt, és ő maga Eichmann hivatala egyik , legradikálisabb 
és leghírhedtebb" funkcionáriusának tekinthető. 


Szerettem volna kikérdezni Woehrn titkárnőjét munkájáról és 
korábbi főnökeiről a IVB4-es ügyosztályon. A nő azonban eltökélten 
tartotta magát hallgatási fogadalmához. Makacsul hangoztatta, 
hogy ő apolitikus természet, és csak azért jelentkezett munkáért 
Eichmann irodájában, mert új cipőről és más ilyen 

holmiról álmodozott, és szüksége volt állásra. Amikor munkája 


természetéről faggattam, többször is kibökte az , Erledigt!" 
(Elintézve!) szót, mintha csupán irományok lepecsételésére utalna. 


Nyolcvannégy éves lévén számára ez a história véget ért, és tovább 
nem akart foglalkozni vele. Talán akaratlanul öntötte szavakba a 
Harmadik Birodalomban szerzett élmények egy mélyebben ülő 
emlékét, abból az időből, amikor a deportált és megölt zsidókat — 
akiknek legalább a fele nő volt — eufemisztikusan erledigt- 

nek, elintézettnek nyilvánították. Miközben hallgattam a beszédét, 
magam elé képzeltem egy nagy hatalmú berlini irodát, és benne 
egy ifjú tisztviselőnőt, aki boldog, mert nem kell gyárban vagy a 
mezőgazdaságban dolgoznia, és rutinszerűen gépeli, majd 
pecsételi le a zsidókat, , aszociális elemeket" és a Reich egyéb 
ellenségeit érintő deportálási listákat vagy ügyiratokat - közben 
pedig munka utáni társasági programjáról meg a reggel egy 

kirakatban látott csinos cipőről álmodozik. Igazán csak , a munkáját 


végezte", közben a várható anyagi ellenértékre sandítva. 


Közlékenyebb volt nála Sabine Dick, a Gestapo hajdani, karrierre 
éhes titkárnője. A nyugatnémet nyomozókat részletesen tájékoztatta 
az adminisztratív eljárásokról, döntően fontos adatokat szolgáltatva 
a népirtás bürokratikus rutinfeladatairól. Főnökeiről azonban nem 
volt hajlandó elítélően nyilatkozni; vagy derék, melegszívű, atyaian 
gondoskodó személyiségként írta le őket, vagy együtt érzőn 
ecsetelte lelkiismeretességből vállalt túlterheltségüket. Dicknek és a 
hozzá hasonló gyanúsítottaknak minden okuk megvolt, hogy 
féljenek a nácivadászoktól meg az ügyészségtől, és értettek hozzá, 
hogy nehezítsék a nyomozást. Az idő is az ő pártjukon volt. Törvény 
írta elő a náci bűnök skálájának szűkítését, egyedül a gyilkosság 
számított kivételnek, de abban az ütemben, ahogy a tanúk 
emlékezőképessége fakult, és egyre többen haltak meg közülük, a 
gyilkosság bizonyítása is mind bonyolultabbá vált. 


Ám Dick hasztalan követett el minden tőle telhetőt, hogy főnökét, 
Georg Heusert és a saját jó hírét védelmezze, tanúskodása visszafelé 
sült el. 1960 áprilisa és októbere között több ízben is kihallgatták. 
Kezdetben arra törekedett, hogy elterelje a figyelmet a minszki 
tetthelyekről. Megnevezte egyes korábbi kollégáit, és részleteket 
mesélt a berlini főhadiszállásról, de belorussziai élményeire alig 
emlékezett. Amikor a minszki kivégzgőkommandó tagjairól 
faggatták, először csődöt mondott a memóriája, majd kijelentette, 
hogy ő nem besúgó. Azt is megjegyezte, hogy fél a megtorlástól. 
Úgy okoskodott, hogy a német demokrácia úgyis újra összeomlik 
majd, újabb diktatúra üti fel a fejét, ő pedig a bosszú céltáblája lesz. 
A fejtegetés elég nyakatekerten hangzik, ám ha tekintetbe vesszük 
Dick életrajzát, talán nem is olyan bizarr. Sabine , a végletek 
korszakán" ment keresztül. Elszenvedte a nácizmus felemelkedését 
és bukását, tanúja volt a sztálinizmus rémuralmának, és 
kihallgatásai egybeestek a hidegháború csúcspontjával. Vallatóit 
azonban nem győzte meg, és még csak együttérzést sem keltett 
bennük; pusztán csak bosszankodtak, amiért a nő nem 

működik együtt tízezernél több ember meggyilkolásával vádolt 
főnöke leleplezésében. Írásba foglalták, hogy Dick paranoiás és 
érzelgésre hajlamos, és a kihallgatások közben többször is sírva 
fakadt. 


Felmerült egy további probléma is. Dick férje altiszt volt a Waffen- 
SS-nél, és ő is a minszki hivatalban dolgozott. A 

házaspár megfogadta, hogy nem tüntetik fel egymást rossz színben 
annak beismerésével, hogy mindketten Heuser beosztottjai voltak a 
Gestapónál. A vádhatóság felhívta az asszony figyelmét, hogy a 
hamis eskü bűn, amelyért tizenöt évi fogságra is ítélhetik. Dick 
ekkor új taktikával próbálkozott. Egy alkalommal tizenhárom éves 
lányát is magával vitte a rendőrségre, ahol a kihallgatások folytak, 
talán abban a reményben, hogy az anyaszerep alakításával 
meghatja majd a rendőrnyomozókat. Ám ez a trükk sem vált be, a 
lánya ugyanis hangosan tiltakozott, amiért , belerángatják ebbe a 
szarba". Dick mindenesetre ravaszabb volt, mint a férje, aki 

azzal kérkedett, hogy ő szervezte meg az egész minszki 
rendőrséget. A nyomozókat azonban a jelek szerint nem érdekelte, 
hogy a férfi még mindig náci; örültek, amiért rendesen válaszol 
kérdéseikre. Őket Sabine, az összevissza fecsegő feleség ingerelte. 
Végül azonban az asszony hajlandó volt terhelő adatokat 
szolgáltatni főnökéről, az első számú gyanúsítottról, és nem is 
emeltek ellene vádat. 


Sokféle nemi elfogultság szivárgott be az igazságszolgáltatás teljes 
folyamatába, a bűnösök felkutatásától a kihallgatásokon át egészen 
az ítélethozatalig. Míg a férfi vádlottakat a hierarchiában és a 
közigazgatásban elfoglalt helyük, politikai ideológiájuk 

és személyes indítékaik alapján ítélték meg - mint Hitler 

, vezető bűntársait", mint íróasztal mögötti gyilkosokat, mint 
szélsőséges szadistákat a női vádlottak megítélésénél más 
megfontolások játszottak szerepet. A férj vagy valamilyen más 
férfialak befolyásáról azt tartották, hogy hasonlít ahhoz a szerephez, 
amelyet a bajtársak nyomása játszik a rendőri és katonai egységek 
tagjainál. A férfi vádlottaktól nem kérdezték meg, hogy mennyiben 
befolyásolta felesége vagy szeretője a zsidók elleni gyűlöletét, 

vagy mennyiben bírta rá a férfit erőszakos cselekmények 
elkövetésére. A bírósági teremben nem jelent meg semmiféle Lady 
Macbeth, aki férjét, férfiasságának bizonyítékául, gyilkosság 
elkövetésére bujtogatja. A védőügyvédek hatékonyan játszották ki a 
nők apolitikusnak mondott alkatának és szemléletének kártyáját, és 
való igaz, hogy ideológiai indítékaikat, antiszemitizmusukat, 
fajgyűlöletüket nehezen lehetett dokumentálni (habár ez a férfiak 
esetében sem volt másképp). Lett légyen szó akár fogyatékosok 


vagy zsidó gyermekek megöléséről, akár szomszédok rendőrségi 
feljelentéséről, az indítékokat személyes vágyait és érzelmek, 
például féltékenység, magányosság, kapzsiság, bosszúvágy, nemi 
gerjedelem avagy , szerelmi elvakultság" számlájára írták. Az olyan 
nőt, aki férfiként viselkedett, pisztollyal lövöldözött, ostort 
pattogtatott, lóháton nyargalt végig Lengyelország és Ukrajna véres 
mezein, nadrágot viselt, és férfiasra nyíratta a haját - az ilyen nőt 

a legtöbben el se tudták képzelni, a bíróságok elsiklottak fölötte, a 
tanúk szóba se hozták. Ezek a nők viszolyogtatón emlékeztettek a 
bukott rezsimre és a fasiszták barbárságába való süllyedésre. Ha 
Németország és a németek a normalizálódás útját akarják járni, és 
levetkőzik a maguk náci múltját, akkor helyre kell állítani a 
hagyományos nőtípust is, a maga erkölcsi és esztétikai eszményeivel 
— mert újonnan megfogalmazni fölösleges. 


Liselotte Meier, a lidai titkárnő, akit együtt láttak főnökével, 
Hermann Hanweggel és más német tisztségviselőkkel, amikor azok 
a kocsijukból zsidókra lövöldöztek, a háború után beismerte, hogy 
elkísérte Hanweget a téli vadászatokra. A hóban vették célba a 
zsákmányt, vallotta, de azt már elfelejtette, hogy állatokra lőttek-e 
vagy zsidókra. Hanweg se megerősíteni, se cáfolni nem tudta a 
vallomását: a szovjetek ugyanis már perbe fogták, és kivégezték. A 
helyettese azonban életben volt; Mainzban lakott a feleségével, egy 
biciklibolt fölött. Letartóztatták, és az igazságszolgáltatás egy ritka 
teljesítményeként 1978-ban életfogytiglani elzárásra ítélték. Az 
ügyész, aki Meiert kihallgatta, makacs volt, és sokkal 
agresszívebben kérdezett, mint legtöbb nyugatnémet kollégája. 
Ügybuzgalma talán saját háborús tapasztalataiban gyökerezett: 
amikor Leningrád mellett harcolt, szemtanúja volt 

polgári személyek tömeges kivégzésének. Most Észak-Amerikába és 
Izraelbe is elutazott, hogy zsidó túlélőktől tanúvallomásokat 
gyűjtsön. Személyesen tartóztatta le Hanweg helyettesét; kora 
reggel hurcolta el otthonából, mialatt az asszony trágárul 
szitkozódott. Az ügyész kihallgatta Hanweg egész családját, a 
feleséget, sőt a gyerekeket is, akik ki akartak tenni magukért: 
részletesen beszámoltak az eseményekről, felvázolták a 
gyilkosságok helyszínét, felidézték a zsidó munkások nevét és a 
gettóban történteket. Amikor az ügyész szembesítette Liselotte 
Meiert a túlélők vallomásaival, miszerint ő is ott volt a gyilkosok 
között, a nő zavarosan habogott: , Nem emlékszem", , A részleteket 


elfelejtettem", , Még azt se tudom, hogy az agyonlőtt emberek 
tényleg zsidók voltak-e". Arra sem emlékezett, hogy , azokat az 
embereket célba vették-e, vagy valaki csak úgy lövöldözött a 
hóban". A háború után Meier beismerte, hogy hetenként háromszor 
vagy négyszer délelőttönként elkísérte Hanweget a zsidó 
műhelyekbe, és rendszeresen cirkált a zsidó negyedben. 
Sokatmondó tény, hogy igyekezett eltitkolni Hanweggel folytatott 
szerelmi viszonyát, amely szemlátomást jobban kísértette, mint a 
holokausztban játszott szerepe. Amikor szeretője kapcsán faggatták, 
végigsírta a kihallgatást. A jelenlévők joggal gyaníthatták, hogy 
nem a lidai zsidók, hanem Hermann Hanweg halálát gyászolja. 


A náci háborús bűnösök utáni nyugat-németországi hajsza 
történetében egyetlen keletre helyezett és gyilkossággal vádolt 
német titkárnő pere kapott nagy nyilvánosságot. Ez a vádlott 
Johanna Altvater volt. Az 1960-as években a holokauszt Izraelben, 
az Egyesült Államokban és Kanadában letelepedett túlélői 
tanúvallomást tettek egy német nőről, akit ők Hannának neveztek. 
Kelet-Németországból, Lengyelországból és Ukrajnából nem 

zsidó tanúk is jelentkeztek. A túlélők, akik igazságot akartak 
szolgáltatni Volodimir-Volinszkij város mintegy húszezer főnyi 
legyilkolt zsidóságának, négy elkövetőt neveztek néven, holott 
természetesen ezeken kívül még többtucatnyian járultak hozzá 
közvetlenül a szóban forgó populáció kiirtásához. A négy között 
szerepelt , Fraulein Hanna" is. Húsz évvel az események után a 
túlélők felelevenítették rémtetteit. 


Johanna Altvater Zelle (baloldalt fent) azonosításra alkalmas 
fényképe izraeli nyomozók albumában 


Mi történt Altvaterrel azután, hogy 1941 karácsonyán elhagyta 
Ukrajnát? Nos, folytatta unalmas munkáját Minden városi 
közigazgatásában. A háború után nem kérdezték ki alaposabban 


keleti tevékenységéről. Nácitlanítási igazolásában ez áll: , Hasznos 
munkaerővé válhat." A mindeni közigazgatásban a fiatalok 
ügyeinek szociális előadójává léptették elő. 1945 után a mindeni 
Hitlerjugend korábbi tagjai gyűléseket rendeztek, és elénekelték 

a régi dalokat. Sokan az 1920-as és 30-as években serdültek 
nagykorúvá: ők nem fogadták el, hogy a nácizmus bűnös rendszer 
lett volna, és kerülték a múltjukkal való kritikus elszámolást. 
Altvater tagja volt ennek a csoportnak. 1953-ban férjhez ment, és 
felvette a Zelle nevet (amely ironikus módon , börtöncellát" jelent). 
Férje a szomszédos Detmold város kerületi ifjúsági hivatalában 
volt szakmai gyakorlaton. Mialatt ő egyre följebb emelkedett 
Detmold polgári közigazgatásában, Zelle asszony vállalta egy 
hatéves kisfiú gondozását; internátusban folytatott tanulmányait is 
ő fedezte. Később örökbe is fogadta a fiút, aki fiatalemberként 
rendszeresen végigülte az asszony tárgyalását. 


A nyilvános peres tárgyalás folyamán (1978. szeptember 18. - 1979. 
október 31.) mind Johanna Zelle, mind egykori főnöke, Westerheide 
kerületi biztos belemosolyogtak a kamerákba, és rendületlenül 
hangoztatták ártatlanságukat. Westerheide hencegni kezdett az 
Ukrajnában őt övező tekintéllyel, mintha azok az idők karrierjének 
csúcspontját jelentenék. Kitartóan úgy emlegette Volodimir- 
Volinszkijt, mint , az ő városát", és elmagyarázta, hogy , az ő 
zsidóit" csak azért kellett gettóba költöztetnie, mert a városban egy 
katonai raktár üzemelt, amelyet meg kellett védeni az ilyen 

, gyanús" elemektől. A védőügyvéd figyelmeztette is: 

, Herr Westerheide, kérem, ne felejtse el, hogy már nem a náci 
korszakban él. Nem is volt maga olyan jelentős személy, mint ahogy 
beállítja. Nem voltak ott magánál nagyobb hatalmú emberek is, 
akik a feladatokat végrehajtották?" A bíró is fékezni próbálta a 
vádlottat: azt javasolta, hogy maradjon a tényeknél, és ne taglalja 

a náci ideológiát. 


Zellét és Westerheidét egyaránt kilencezer zsidó meggyilkolásával 
és gyilkosságban való bűnrészességgel vádolták, amely bűnöket 
1942 szeptemberében és novemberében, a gettó felszámolásakor és 
a tömeges kivégzések folyamán követték el. Mindkét vádlottat 
felelősnek tartották, amiért hivatalos minőségükben olyan 
eljárásokat alkalmaztak, amelyek áldozataik esetében 
nélkülözéshez, vagyonvesztéshez és életük elvesztéséhez vezettek. 


Mire a per tárgyalására Nyugat-Németországban, a bielefeldi állami 
bíróságon sor került, az elévülés már minden bűntettre kiterjedt, 
eltekintve a gyilkosságtól, valamint annak elősegítésétől és a rá 
való bujtogatástól. A német törvények szerint a vádlottat akkor 
lehetett gyilkosságban elmarasztalni, ha a vádhatóság meggyőzően 
bizonyította, hogy az illető szélsőséges kegyetlenséget és 
megtévesztő magatartást tanúsított, illetve aljas indítékból (például 
fajgyűlölet hatására) követte el bűneit. A bíróság, a vádlott 
bűnösségét mérlegelve, előnyben részesítette a dokumentált 
bizonyítékokat a túlélő tanúk elbeszéléseinek rovására. Valószínű 
azonban, hogy ennél is többet nyomott a latban a bírák e 
közvetlenül háború utáni nemzedékének vonakodása, hogy 
elmarasztalja vagy éppen szigorú büntetéssel sújtsa a náci bűntettek 
elkövetőit. A tanúk rámutattak Westerheide és Zelle kiterjedt 
bűnlajstromára, és dokumentumok igazolták, hogy jelen voltak a 
rémtettek helyszínein. Mindazonáltal mindkettőjüket felmentették. 


Johanna Altvater Zelle mint vádlott érző szívű, minden erőszaktól 
irtózó nőként festette le magát. Beismerte, hogy tanúja volt a 
deportálásoknak, de az agyonlövésekről, úgymond, 

csak hallomásból értesült. Hogy elnyerje a , bíróság rokonszenvét, 
azt bizonygatta, hogy a háború alatt ő csak egyszerű fiatal nő, 
keletre helyezett semmi kis titkárnő volt. Ez az ábrázolás 
ellentmondásban volt az újságcikkekkel, amelyek leírták, hogyan 
terjedt szét arcán a vigyor a tanúvallomások hallatán, amikor a 
túlélők bemutatták a korbáccsal grasszáló, a zsidókat halálba 
kergető , szőke szörnyeteget". Átvette a sajtó a tanúvallomások 
olyan részleteit is, amelyek leleplezték, hogyan csalta magához 
édességgel a gyerekeket, hogy aztán agyonlője őket, hogyan dobott 
le másokat az erkélyről vagy csapta őket a falhoz. 


Az ügyész többszörös életfogytiglant kért mindkét vádlottra, és 
követelte azonnali letartóztatásukat, lévén hogy a tárgyalás 

alatt szabadlábon voltak. Mindkét követelést elutasították. A bíró, 
dr. Paul Pieper, felmentő ítéletében , elégtelen 

bizonyítottságra" hivatkozott. A verdiktet, amely Bielefeldben 1979 
novemberében hangzott el, nyilvános tiltakozás követte, amelyet 
nagyrészt a Nácizmus Áldozatainak Szövetsége (VVN) szervezett. 
Nyolcezren tüntettek a város központjában. A helyi egyetem egyik 
professzora felkavaró beszédben marasztalta el a német 


igazságszolgáltatási rendszert, amiért kitér a náci háborús bűnösök 
felelősségre vonása elől, diszkriminálja a tanúkat, és eltűri a 
neonácizmust. Hivatkozva a Kelet-Németországban kiadott Barna 
könyvre, amely leleplezte a nyugatnémet kormányban megbúvó 
korábbi nácikat, a professzor kijelentette, hogy a bielefeldi 
igazságszolgáltatás is korábbi nácik kezében van. 


1980 júliusában a Szövetségi Legfelső Bíróság (Bűnügyi 
Fellebbezések Kamarája) elrendelte az ügy újratárgyalását. Az 
indoklás szerint Pieper bíró nem mérlegelte megfelelően a 
bizonyítékokat, és nem vett tudomást a tanúk nyilatkozatairól; 
továbbá nem firtatta kellőképpen a vádlottak — különösen Johanna 
Altvater Zelle - alibijét. A legfelső bíróság, kétségbe vonva a 

döntés logikáját, azt is kiemelte, hogy ha Zellét többen is látták a 
gettó likvidálásakor, ha ő maga is beismerte, hogy ott volt, és ha ezt 
a körülményt a bíróság is elismerte, akkor azt is el kell fogadni, 
hogy bűntett helyszínén volt jelen. Ám a bíróság elmulasztotta 
megkérdezni, hogy mit keresett ott, és mit művelt. 


Az eljárást Bielefeldből áthelyezték Dortmundba, ahol a náci 
háborús bűnök feltárásának központi hivatala működött. A hivatal 
főügyészére, Hermann Weissingre, akinek a bielefeldi bíróságon 
nem sikerült kiharcolnia az életfogytiglani, komoly 

nyomás nehezedett, hogy az új tárgyaláshoz több bizonyítékot és 
több tanút szerezzen. Weissing segítséget kért az izraeli 
rendőrségtől, a Bécsben működő Simon Wiesenthaltól, valamint a 
New York-i Zsidó Világkongresszustól. 1982 márciusáig, amikor is a 
második per elkezdődött, Weissing húsz további tanút verbuvált, ám 
ezek egyes megállapításai ellentmondtak az első perben vagy az 
évtizedekkel korábbi nyilatkozatokban elhangzottaknak. Az adott 
időpontban a Westerheide és Zelle elleni tanúvallomások 
összegyűjtése mát csaknem két évtizedes múltra tekintett vissza. 


Az eljárás novemberben fejeződött be, amikor is, általános 
meglepetésre, maga az ügyész folyamodott a bírósághoz 
felmentésért. Weissing a következőképpen érvelt: , Bár fennáll a 
bűntettek alapos gyanúja, a túlélő áldozatok szavahihetősége 
kétségbe vonható." Amikor Weissing később visszatekintett az 
eljárásra, megjegyezte, hogy a náci elkövetők elleni peres ügyek 


lényegében nem különböznek a többitől. Úgy vélte, a túlélők 


elbeszélései helytállóak, ám akármennyi van is belőlük, 

, megállapításaik nem tekinthetők objektív bizonyítékoknak". Végül 
leszögezte, hogy Zelle és társai minden kétséget kizáróan 
antiszemiták voltak, de ez sem olyan bizonyíték, amelynek alapján 
gyilkosságért elítélhetők. 


1982 decemberében Zellét és Westerheidét másodszor is 
felmentették. Újabb tiltakozásra került sor, amelyet mind 
Németországban, mind külföldön bíráló sajtókommentárok özöne 
követett. Zelle Detmoldban hunyt el 2003-ban, nagyjából egy héttel 
nyolcvanötödik születésnapja előtt. 


Johanna Altvater Zelle esetében a háború idejéből származó írásos 
dokumentumok hiánya vezetett a felmentéshez, jóllehet az 

ügyész biztosra vette, hogy egy ukrajnai gettóban brutálisan gyilkolt 
zsidó gyerekeket, továbbá maga is beismerte, hogy saját 

akaratából ment el a gettó likvidálására. A szemtanúk tucatjainak 
tanúvallomása nem minősült kielégítő bizonyítéknak. Hasonló 
észjárás alapján igencsak kevés tettest lehetett felelősségre vonni. 
Az egész rendszer - vagy, Hannah Arendt szavaival, , a Senki 
uralma", amely a háború utáni bíróságokon , a Senki felelősségévé" 
változott - jóváhagyta az élet-halál uraiként fellépő férfi és női 
elkövetők népirtáson alapuló, teljhatalmú rezsimjét. Zelle 

áldozatai, azok a gyerekek, akiknek a szájába lőtt vagy a gettó falán 
zúzta szét a fejüket, nem haltak , szokványos?" halált; ekként a logika 
is azt diktálja, hogy Zelle sem volt , szokványos" nőszemély. A 
német törvények szerint azonban normális, átlagos teremtés volt, 

és állítólagos bűnei sem minősültek rendhagyónak. 


Rejlik a történet jogi értelmezésében egy további ironikus pont. A 
rendszert üzemeltető férfiak a hierarchiában elfoglalt pozíciójukra 
hivatkozva azzal védekezhettek, hogy parancsot teljesítettek, avagy 
vélelmezett kényszerhelyzetbe kerültek (jóllehet ezek az érvek 
többnyire sikertelenek maradtak). A női gyilkosok azonban nem 
folyamodhattak ehhez a védekezéshez. Csakhogy a közös, azaz 
megosztott részvételen alapuló népirtó rendszerekben nehéz 
dokumentálni és bizonyítani az egyéni aljas indítékokat. Nos, 

, Fraulein Hanna? és a hozzá hasonló nők éppen ilyen indítékról 
szolgáltattak példát: azzal, hogy gyilkoltak, túllépték hatáskörüket, 
tehát egyéni kezdeményezőkészséget tanúsítottak - mintegy 


bemutatva azt a szélsőséges magatartást, amelyet a német törvény 
előre megfontolt gyilkosságnak minősített. Mindazonáltal a 
nyugatnémet ügyészek nem ezen az alapon emeltek vádat az ilyen 
nők ellen, és végső soron a bírák sem e szerint hozták 


meg ítéletüket. 


A titkárnőket az ügyészek a náci közigazgatásban elfoglalt hivatalos 
pozíciójuk alapján hozhatták kapcsolatba a bűntettek helyszíneivel. 
Nehezebben találtak kikezdhetetlen bizonyítékokat az SS-ek 
feleségei ellen, akik a hivatalos csatornákon kívül érkeztek keletre. 
Az SS-feleségekre az ügyészek általában azért figyeltek fel, mert 
férjeik bűntetteket követtek el, és az életben maradt áldozatok 
nyilatkozatai az asszonyokra nézve is terhelőek voltak. Mi történt 
tehát azokkal az SS-feleségekkel, akikkel eddig 

könyvünkben foglalkoztunk — vagyis Gertrude Segellel, Liesel 
Willhauszal, Josefine Blockkal, Vera Wohlauffal és Erna Petrivel? 


Ausztriában a bűnügyi nyomozók először Gertrude férjét, Felix 
Landaut tartóztatták le, és ezután nyitottak külön dossziét az 
asszony ellen. 1947 és 1948 folyamán Gertrude Segel Landaut fogva 
tartották. Kihallgatásain kibúvókat keresett, hazudozott és tagadott. 
Ha mindössze öt évvel korábbi eseményekről faggatták, kijelentette: 
azóta annyi minden történt, hogy nehéz bármire is emlékezni. Egy 
náci SS-tiszt naiv kis barátnőjének állította be magát - akkoriban 
még csak Felix szeretője volt, és nem a felesége -, aki, mint egyszerű 
titkárnő, jelentéktelen fogaskerék volt a gépezetben. 


Igen, beismeri, hogy 1942-ben, egy nyári vasárnapon Felix meg ő az 
erkélyükön álltak, de csak madarakra akartak lőni. Ártatlan játék 
volt az egész: meg akarták tréfálni szemközti szomszédjukat, egy 
állatorvost, aki galambokat tartott a háza tetején. Úgy 

tűnt: Gertrudét még mindig mulattatja a régi história. Azt 

állította, hogy leteremtette Felixet, amikor az fegyverét a kertjükben 
dolgozó zsidó munkásokra irányozta, mivel, ahogy közvetlenül a 
nyomozók felé fordulva megjegyezte, , nem volt helyes emberi 
lényekre lőni". Ekkor Gertrude szerint Felix így szólt, , Ugyan már, 
ez csak egy Flobert-puska, nem történhet semmi baj." Amikor a 
Flobertről kérdezték, amelyet az ő kezében is láttak, tiltakozott: 
Felix a négyéves fiának vette a fegyvert; majd megkísérelte, hogy 
eltüntesse magát a gyilkosság helyszínéről. Először azt állította, 


hogy ő már bement a házba, amikor Felix a kertben munkálkodó 
zsidókra lőtt; majd elismerte, hogy még mindig az erkélyen állt, 
férje mellett. Le is rajzolta a nyomozóknak a jelenetet meg a 
golyó útját. Az egész ügyről Felix tehet, jelentette ki. 


Amikor a Bécsben székelő szövetséges megszálló hatóságok 
csökkenteni kezdték a feltételezett háborús bűnösök internálásának, 
vizsgálatának és vád alá helyezésének intenzitását, az 

osztrák igazságszolgáltatásra sem nehezedett komolyabb nyomás, 
hogy megbüntesse a , sajátjait", és ez a Gertrude Segel Landau-féle 
vádlottakra is vonatkozott. 1948-ban a kivizsgálás alatt álló 
Gertrude helyzete kedvezőbbre fordult. Felix meg ő már 1946-ban 
elvált, és a férfi, aki 1947-ben megszökött egy osztrák börtönből, 
szabadon élte világát. Gertrude, hogy háborús ártatlanságát 
bizonyítsa, nem győzte hangoztatni, milyen készségesen 
engedelmeskedett a hatóságoknak a háború után. Még hogy ő, a 
derék osztrák állampolgár, bűnöző volna? Rámutatott, hogy 
valahányszor beidézték, kötelességtudóan megjelent, és minden 
kérdésre válaszolt. Ha a bűnökre bizonyítékot keresnek, közölte a 
vádhatósággal, ne hozzám forduljanak, hanem kerítsék elő a szökött 
exférjemet. Gertrude stratégiája bevált: nem emeltek ellene vádat. 


Az osztrák nyomozás felderítette, hogy az SS és a rendőrség bűnösei 
és ezek cinkosai, akik a háború idején Galíciában, Ukrajna e korábbi 
Habsburg-tartományában tevékenykedtek, Bécsben hálózatot 
működtetnek. A szervezethez titkárnők és SS-vezetők feleségei is 
csatlakoztak. 1946. október 19-én az osztrák rendőrség Apollo utcai 
lakásán letartóztatta Gertrude szomszédasszonyát, Josefine Blockot: 
a két drohobicsi női elkövető Bécsben ismét összekerült. Josefine 
Blockot emberiség elleni és háborús bűnökkel, valamint 
gyilkossággal vádolták. Házkutatás közben a rendőrség háborús 
fényképekre bukkant, de találtak régi náci újságokat is, valamint 
Joseph Goebbels egy antiszemita kirohanását (Das Buch Isidor, 
1928), továbbá egy szuronyt meg egy kardot. 


Kihallgatásán Block beismerte, hogy jelen volt a bűntettek 
helyszínein. Azt mondta, a férje szabad kezet adott neki, hogy 
mindenben tetszése szerint döntsön. Így ő kezelte a konyhakertet, 
ahol zsidókat dolgoztatott, és saját műhelyt is létesített, ugyancsak 
zsidó munkaerővel. Makacsul hangoztatta, hogy soha senkit 


nem bántott, nem ütlegelt, nem ölt meg, és azt állította: az ellene 


fellépő zsidó tanúk a bosszú küldetését képviselik. 


A bosszútól való félelem volt a háború idején az egyik indok 
valamennyi zsidó meggyilkolására, a gyerekeket is beleértve; 

és jellemzően erre a félelemre hivatkoztak kihallgatásaikon vagy 
tárgyalásaikon az elkövetők. Himmler figyelmeztette embereit, 
hogy a zsidó gyerekek és az őket világra hozó zsidó nők majd 
felkelnek, és megtorolják a zsidó férfiak halálát. Josefine Block úgy 
gondolkodott, hogy a háború elveszett, és ő most ki van 
szolgáltatva a győztesek zsidó vezetés alatt álló 
igazságszolgáltatásának. Kifejtette: a zsidók azért üldözik, mert 
férje, a gestapós, aki mindenért felelt, 1944-ben elesett a fronton. 


A kétségbeesett asszony minden kibúvóval megpróbálkozott. Mint 
hadiözvegy, minden bűnt halott férjére hárított, önmagát pedig 
mentőangyalnak állította be; kérkedett vele, hogy megmentette 
annak a túlélőnek az életét, aki aztán feljelentette. Akárcsak Vera 
Wohlauf, ő is enyhítő körülményként hivatkozott 

várandós állapotára. Hogy is parádézhatott volna ostorral a 
kezében, hogyan ütlegelhetett volna egy zsidó lányt a terhesség 
utolsó szakaszában? Ám egyetlen tanú, sem hajdani német 
munkatársak, sem zsidó áldozatok nem említették, hogy terhes lett 
volna. Arra viszont emlékeztek, ahogy csecsemőjét babakocsiban 
tolta a főutcán, és a kocsival nekiment a zsidó munkásoknak. 


Az erkölcsöt meg az anyaságot még egyszer kiforgatva magából, 
Block — az önjelölt , zsidóbarát" — azt bizonygatta, hogy 

zsidó vádlója, a hajdani varrónő az igazi gyilkos: a varrónő, aki neki 
dolgozott, saját, egyéves gyermekét hagyta a gettóban, hogy ő maga 
megmeneküljön. Bármily megdöbbentő, az 1949-es Bécs 
tárgyalótermében komolyan vették ezt a szemérmetlen, az 

áldozatot hibáztató védekezést, és Blockot felmentették. A csupa 
férfiból álló bíróságok kevés megértést mutattak a túlélő tanúk 
iránt, híján voltak a vádlottak antiszemitizmusával szembeni 
kritikus távolságtartásnak, és elfogultak voltak osztrák honfitársaik 
javára. Ennélfogva szkeptikusan hallgatták a zsidóktól származó 
tanúvallomásokat, különösen, ha azok nők által elkövetett 
atrocitásokkal foglalkoztak. 

Több mint tíz évvel később, az 1960-as években Vera Wohlaufot 


idézték be, hogy férje háborús tevékenységével kapcsolatban 
kihallgassák. A kihallgatás előtt tudtára adták, hogy mint a vádlott 
Julius Wohlauf felesége nem köteles tanúskodni, és egyes 
kérdésekre indoklás nélkül megtagadhatja a választ. Az asszony 
felfogta törvényes jogait, de kijelentette, hogy ennek ellenére 
tanúskodni kíván. 


1964. november 19-én a délelőtti órákban találkozott először a 
nyomozókkal. Amikor lengyelországi tartózkodásáról kérdezték, 
elmondta, hogy 1942. július végén érkezett meg Radzynba, az 
Ordnungspolizei egy másik tagjának, Boysen hadnagynak a 
feleségével együtt. 


Átugorva az 1942 augusztusában lezajlott gettóbeli vérengzéseket, 
közölte, hogy már szeptemberben visszatért Hamburgba. Bár azt 
állította, hogy lengyelországi tartózkodása alatt végig Radzynban 
időzött, a kihallgató bizonyítani tudta, hogy 

megfordult Miedzyrzecben, a vérengzések színhelyén is. Vera 
beismerte, hogy egy ismerős német családnak, bizonyos 
Doberaueréknek Miedzyrzec szélén volt birtoka, és férjével együtt 
hébe-hóba felkeresték őket, sőt náluk is éjszakáztak. Azt, hogy 
Julius meg ő más okból jelentek meg Miedzyrzecben, Vera nem 
óhajtotta elárulni. 


Kérdés: Emlékszik-e, hogy mialatt férjével Lengyelországban 
tartózkodott, autóval elvitték önöket egy Einsatz-ra (bevetés, 
hadművelet)? 


Vera Wohlautf: Erre a kérdésre nem lehet egy mondatban válaszolni, 
legalábbis nem lehet egyszerű igennel vagy nemmel felelni rá. 


K: Ez esetben, Frau Wohlauf, konkrétabban fogalmazom meg, 
miféle esetre gondolok, és megkérem, válaszoljon a 

lehető legpontosabban. Különböző tanúk, férje korábbi alárendeltjei 
azt jelentették, hogy 1942 egy őszi napján ön elkísérte férjét 
M(iagdzyrzec)be, ahonnan zsidókat készültek kitelepíteni. A tanúk 
nyilatkozatai szerint önt és a férjét teherautón szállították ide 
radzyni lakásukból. Ön állítólag katonai köpenyt viselt. 
M(iedzyrzec) ben ön a tanúk szerint végignézte az Aktion-t, majd 
amikor véget ért, még aznap este visszavitték önöket Radzynba. 


V. W: Először is, úgy gondolom, képtelen állítás, hogy katonai 
köpenyt viseltem volna; legalábbis nem emlékszem ilyenre. De nem 
szeretnék itt túl végérvényesen fogalmazni, mert gyanítom, hogy 
olyan következtetéseket vonnának le, amelyek nem felelnének meg 
a pontos tényeknek. Másfelől nem szeretném önben azt a 
benyomást kelteni, hogy nem mondok igazat, ha például több 
tanúvallomásból az ellenkezője derülne ki. A lényeg, hogy nem 
emlékszem, katonai köpeny volt-e rajtam. De érdemes fontolóra 
venni, hogy valamilyen okból másként is történhetett. Akkoriban 
másállapotban voltam, és a ruháim nem illettek rám megfelelően. 
Lehetséges például, hogy a férjem valamilyen okból rám terítette 

a köpenyét. 


A szóban forgó művelet napján Doberauerék otthonába látogattunk 
(amely közel esett a miedzyrzcci bűntettek színhelyéhez). Nem azért 
akartam felkeresni a Doberauer családot, mert másnapra Aktion volt 
kitűzve, mert akkor én erről még mit sem tudtam, és feltételezem, 
hogy a férjem sem; legalábbis a férjem viselkedése nem utalt rá, 
hogy tudott volna a másnapi eseményekről. Arra már nem 
emlékszem, hogy a vitatható Aktion után Dobe-raueréknál töltöttük- 
e az éjszakát vagy visszamentünk Radzynba. Az a valószínűbb, hogy 
visszamentünk. 


Miután Doberaueréknál éjszakáztunk, másnap reggel a férjem korán 
elment. Én nem tudtam, mire készül. Déltájban Frau Doberauerrel 
bementünk a városba vásárolni. Ezzel kapcsolatban jegyezze meg, 
kérem, hogy Frau Doberauert az ő kérésére kísértem el. Teljesen 
ledöbbentünk, amikor a belvárosban nagy tömeget láttunk. Egy 
csomó ember álldogált ott, feltehetően lengyelek. Közelebb érve azt 
láttuk, hogy barna egyenruhát viselő emberek és az SD tagjai 
embereket parancsolnak ki a házukból, és az utcán 
menetoszlopokba rendezik őket. Frau Doberauer és én nem 

tudtuk, mi történik. Én még azt se tudtam, hogy az illető emberek 
zsidók; de a helyszíni beszélgetésekből elég hamar rájöttem, hogy 
azok. Nagyon megráztak ezek az események, habár semmit sem 
tudtam a zsidók tényleges sorsáról. Feltételeztem és meg voltam 
győződve róla, hogy evakuálják őket, és máshová kell új lakásba és 
szállásra költözniük. Hogy ezután mi történt, nem tudom. Annyit 
tudok, hogy a férjem hirtelen megjelent. Egy lövést hallottam, és 
láttam, hogy egy öregasszony összeesik. A lövést egy barna 


egyenruhás férfi adta le. A férjem ekkor azt mondta: , Megőrültek? 
Máris lefegyverzem őket." Aztán Frau Doberauerral tovább 
mentünk. Arra nem emlékszem, hogy a férjem elkísért-e minket 
vagy sem. 


K: Frau Wohlautf, ismét meg kell állapítanom, hogy a tanúk 
jelentése szerint ön reggel a férfiakkal együtt az Aktion helyszínére 
hajtott, és csak este tért vissza, és az Ordnungpolizei százada fel volt 
háborodva, amiért megtekintette az Aktion-t. 


V. W.: Ragaszkodom a saját elbeszélésemhez. A tanúk ellenkező 
állításai hamisak. Soha nem értesültem ezekről a dolgokról. Először 
akkor hallottam róluk, mikor a férjemet letartóztatták, és az ügyvéd 
elmondta, milyen súlyos vádakat hoznak fel ellene. Teljesen 
logikátlan, hogy a férjem Radzynból elhozott volna egy ilyen 
Aktion-ra, amikor fogalmam sem volt az ilyesmiről, és ráadásul 
várandós voltam. 


Vera Wohlauf vallomásából világos, milyen hasznos volt számára a 
háború után ez a terhesség annak bizonyítására, hogy semmi köze 
sem volt a tömeggyilkossághoz. Figyeljünk fel arra is, hogy az 
asszony és kihallgatója még évekkel később is az 

eufemisztikus Aktion és , kitelepítés? (Aussiedlung) szavakat 
használta egyértelműbb meghatározások helyett. Wohlauf 
megpróbálta , egy kivégzés" kifejezéssel minimalizálni a 
tömegmészárlást, és férjének benne játszott szerepét is. Christopher 
Browning történész Juliusszal kapcsolatos kiterjedt kutatásaiból 
tudjuk, hogy a férfi minden hájjal megkent gyilkos volt, és szívesen 
kérkedett az egység parancsnokaként játszott szerepével; a rendőri 
egység egyik tagja , kis Rommelnek" csúfolta. A tizenegyezer zsidót 
érintő miedzyrzeci deportálás volt az Ordnungspolizei 101. 
zászlóalja érintett egységének legnagyobb hadművelete. Wohlauf 
arra számított, hogy zsidók százait már a helyszínen kivégzik, és 
részben igaza volt: a túlélők később 960 zsidót temettek el. A 
szóban forgó Aktion nemcsak méreteiben volt páratlan, hanem azért 
is, mert az egység tagjai az utcákon és a piactéren is nyíltan 
öldököltek. Julius és Vera tudták, mibe keverednek. 


Mint a legtöbb német vádlott és tanú vallomásában, amely a háború 
után a tömegvérengzésekkel kapcsolatban elhangzott, Vera Wohlauf 

kitérő állításaiban is sok az ellentmondás és az óvatlanul hagyott 


nyom. Az asszony beismerte, hogy látta a gettó kiürítését és egy 
idős zsidó nő lelövését. A lövöldözőt barna egyenruhás férfiként 
azonosította: ezt a színt a náci vezetők és a helyi kollaboránsok 
viselték, és Vera így próbálta tisztára mosni a férjét, aki 

a rendőrökre jellemző zöld uniformisban járt. Amikor minden 
teketória nélkül megkérdezték, csatlakozott-e férjéhez az Aktion 
alkalmából, azt felelte: erre nem mondhat se igent, se nemet. 
Ehelyett inkább a katonaköpennyel foglalkozott; talán nem jött 

rá, hogy ez a részlet terhelő lehet: a köpeny ugyanis a rendőri 
egyenruhára és a kivégzőkhöz való közelállására utalhat. Végül 
beismerte, hogy katonaköpenyt viselt, de ezt azzal magyarázta, 
hogy férje adta oda - talán mert nem akarta mutogatni terhességét. 
Vajon a kihízott ruhák indokolják-e, hogy valaki egy forró 
augusztusi napon nehéz katonaköpenyt vegyen magára? Az is lehet, 
hogy Vera és Julius valamiféle szerepjátékot űzött, és a férfi a 
köpeny viselésével akarta feleségét befogadni a maga egységébe 
mint , a fiúk egyikét". 


Akárhogy is volt, Vera Wohlauf ellen nem indult eljárás: semmi sem 
bizonyította egyértelműen, hogy ölt vagy segédkezett az 
öldöklésnél. Julius Wohlaufot, aki a háború után folytatta 
pályafutását a hamburgi rendőrségnél, 1964-ben tartóztatták le, és 
később nyolcéves elzárásra ítélték, amiért mint felbújtó és 

tettestárs részt vett nyolcezer lengyelországi zsidó 
meggyilkolásában. Vera mégis azt állította, hogy fogalma sem volt 
ezekről a dolgokról, sem a háború alatt, sem férje letartóztatását 
megelőzően. 


Elisabeth — , Liesel? - Willhaus bűneire felfigyeltek a háború után; 
egyike volt annak a tizenhat személynek, akit vád alá helyeztek a 
Ivivi (lembergi) régió több mint négyszázezer zsidó lakosa tömeges 
legyilkolásáért. Ő és , Fráulein Hanna" ahhoz az igen csekély számú 
náci női elkövetőhöz tartozott, akiket Nyugat-Németországban 


gyilkosság címén vád alá helyeztek. 


1943 júliusában Gustavot, Liesel férjét egy Waffen-SS egységgel a 
frontra helyezték. Liesel, ameddig tehette, Lembergben 

maradt, mivel erősen iparosított Saar-vidéki szülővárosát súlyos 
bombatámadások érték. A Vörös Hadsereg azonban benyomult 
Galíciába, majd 1944 júliusában elfoglalta Lemberget, és Liesel 


hazament. 1945. március végén Gustav Frankfurt közelében 
harcban elesett. A kisgyerekes hadiözvegy, aki férje után nem 
kapott semmiféle kegydíjat, egy ideig a családjánál lakott, de 1948- 
ban ismét férjhez ment, mégpedig egy ügyvédhez, akivel egy 
automata büfét alapított. Amikor a háborús bűnökkel foglalkozó 
nyomozók rátaláltak az asszonyra, azt is felfedezték, hogy Liesel és 
új férje a vállalkozással összefüggésben számos kisebb bűnt és 
jogsértést követett el. 


Elisabeth Riedel Willhauson háborús és háború utáni viselt dolgai 
ellenére a nyomozók nem találtak fogást. Mivel a náci 
halálgépezetben elfoglalt helye semmilyen hivatalos pozícióban 
nem fejeződött ki, a tanúvallomásokat nem hitelesítették háborús 
dokumentumok. Jelen volt a bűntettek helyszínén, és a 
nyilvánosság előtt nézte végig a tömeggyilkosságokat, de törvény 
szerint nem vonhatták felelősségre. 


A német ügyészeknek szemet szúrt, milyen tekintélyes számú tanú 
vallott Willhaus ellen. Nem is mind voltak túlélő zsidók, akiknek 
emlékeit és leleplezéseit sok német bíróság nem tekintette elég 
megbízhatónak; sőt akadt a vád tanúi között a néhai férj néhány, az 
SS-nél szolgált kollégája is. A tanúkat, csakúgy, mint az ügyészeket, 
akik kihúzták belőlük a vallomásokat, valósággal sokkolta a 
parancsnok nejének viselkedése, amely , ya női természetről alkotott 
minden előzetes elképzelést megcáfolt". Az asszonyt, mindmáig 
tisztázatlan okokból, mégis szabadon engedték. 


A nyugatnémet , lembergi per" végén a bíróság elnöke kijelentette: 
nem a bíróság dolga, hogy felülkerekedjék Németország múltján, 
hanem az egész nemzeté, , amelynek lelkiismeretét itt, ezen a 
bíróságon nem szabadíthatjuk fel, és valamennyi foltját 

sem törölhetjük tisztára". A szóban forgó nemzet néhány tagja, 
azaz néhány véreskezű vádlott szabadon térhetett haza: 
honfitársaik megtisztították lelkiismeretüket. 


Gyökeresen különbözött a fentiektől a Kelet-Németországban 
bíróság elé állított elkövetők sorsa. Erna Petri egyike volt a csekély 
számú német nőnek - sőt talán az egyetlen volt -, akit 

elítéltek zsidók agyonlövéséért. Ahhoz a 12 890 személyhez 
tartozott, akiket 1945 és 1989 között náci eredetű háborús és 
emberiség elleni bűnökért Kelet-Németországban állítottak bíróság 


elé. Az esetek mintegy kilencven százalékát még 1955, sőt nagyrészt 
1951 előtt lezárták. Erna Petri pere ahhoz az egyre csökkenő számú 
ügyhöz tartozott, amelyet az 1960-as években tárgyaltak. 


Mire Erna Petrit 1961 augusztusában letartóztatták, a keletnémet 
rendőrség számára már nem volt idegen. Előző nyáron vették 
őrizetbe Horstot, a férjét, állítólagos államellenes tevékenység 
miatt. A Stasi rendszeresen elolvasta Petriék postáját, különös 
tekintettel a Nyugat-Németországban élő fiukkal folytatott 
levelezésre. A rendőrség arra gyanakodott, hogy Horst, mint a 

helyi mezőgazdasági közösség tagja, szabotálta a legújabb 
kollektivizálási hullámot; fiának írott egyik levelében kritikai 
megjegyzésekkel illette a kormányt. Azt is feltételezték, hogy Horst 
beárult egy keletnémet ügynököt a nyugatnémeteknek. Amikor 
azonban házkutatást rendeztek Petriéknél, nem sok bizonyítékot 
találtak államellenes tevékenységre; mindössze némi , agitációs 
irodalomra", s azon belül egy nyugatnémet politikai röpiratra tettek 
szert. Ennél jelentékenyebb zsákmány volt a grzendai vendégkönyv, 
valamint több, Grzendán készült fénykép, amelyeken Horst 

Petri mint SS Untersturmführer feleségével együtt kormányozta az 
SS tulajdonában lévő birtokot. A vendégkönyvben vezető SS-, 
Wehrmacht- és rendőrtisztek nevei sorakoztak, és ott díszlett a 
galíciai kerület SS- és rendőri erői főnöke és a régió leghírhedtebb 
náci tömeggyilkosa, Friedrich Katzmann feleségének aláírása is. 


Nem világos, hogy Horst náci múltjának leleplezése a véletlen műve 
volt-e. Annyi bizonyos, hogy tizenhét tanú, főleg a birtok hajdani 
lengyel és ukrán munkásainak vallomása alapján az erfurti 
államügyészi hivatal megállapította: Horst és Erna Petri egyaránt 
kínozta, bántalmazta és gyilkolta a kényszermunkásokat, valamint 
azokat a zsidókat, akik a grzendai SS-major 

erdeiben, szántóföldjein, továbbá nagyszámú pajtájában és 
istállójában kerestek menedéket. 

Frna Petii letartóztatásakor készült fényképei 


Horst és Erna Petrinek kényszerrel kicsikart vallomásai bővelkednek 
részletekben, és általában nem hazudtolják meg egymást. A német 
vádhatóság megállapította, hogy Horst háború utáni tevékenysége, 
amelynek címén eredetileg letartóztatták, viszonylag jelentéktelen 
volt, pontosabban semmiképpen sem olyan elítélendő, mint a 
házaspár , legsúlyosabb háborús és emberiség elleni bűntettei". 
1962. augusztus 31-én együtt hallgatták ki őket három órán át; 
előzőleg mindkettőjüket felszólították, hogy erősítsék meg vagy 
cáfolják egymás bűneit. 1962. szeptember 10. és 15- között férj és 
feleség a bíróság elé is együtt állt. A per hangfelvételéből kiderül: 
Erna olyan előzékenyen részletezte bűntetteit, hogy az ügyész 
félbeszakította: , Köszönjük, eleget hallottunk." Horst már nem volt 
ilyen szolgálatkész. A bíróság végül mégis úgy döntött, hogy az ő 
bűnei súlyosabbak, mint Ernáéi. 


A pert lezáró ítéletében a bíró azt írta, hogy bár a házaspár 

, tizennyolc-húsz évvel korábban követte el gyűlöletes tetteit, 
alapvetően fontos, és a demokratikus népi igazságszolgáltatás 
érdekét szolgálja, hogy ezek a bűnök az időmúlástól függetlenül 
lelepleződjenek". Azt állította továbbá, hogy az imperialista 
hatalmak ez idő szerint is bűntettekre készülnek a béke és az 
emberiség ellen, és ezért minden békeszerető népnek meg kell 
őriznie éberségét, hogy megakadályozza az ilyen bűnök 
megismétlődését. A bíró kifejtette, hogy a szóban forgó ügy 
világosan fejezi ki a hitleri fasizmus terrorisztikus rendszerét, mivel 
a diktatúra nemcsak Németországban tombolt, hanem a megszállt 
területeken is. A gyakorlatban , ez a terror olyan gátlástalan 


elemekre épült, amelyekhez ezen vádlottak is tartoztak". A bíróság 
jellegzetes keletnémet hidegháborús retorikával mutatott rá, hogy 
Horst Petri nemcsak fasiszta volt és maradt, hanem , a mi munkás- 
paraszt államunk?" szocialista építésének esküdt ellensége is. 


A Petri-ügy ritka példa rá, mi volt a nemi tényező szerepe a háborús 
bűnösök kelet-németországi kezelésében, és bepillantást enged a 
holokauszt egyik női elkövetőjének pszichológiájába. Noha Erna 
megkísérelte, hogy férjét ne keverje bele saját bűneibe, a bíró úgy 
vélte, hogy Horst Petri részben felelős hitvese viselkedéséért. A 
bíróság az ítéletet indokolva megállapította, hogy , a két 

vádlott között vannak különbségek", és Erna esetében tekintetbe 
kell venni, hogy férje erős befolyására lett belőle gyilkos. Ráadásul 
, a grsendai (sic!) SS-vadállatokkal való állandó érintkezés is 
jelentős szerepet játszott bűnei megalapozásában". Mindenekelőtt 
pedig a bíróság kifejtette, hogy Erna bűnei nem voltak olyan 
kiterjedtek, mint Horst Petriéi, aki rutinszerűen, saját 
kezdeményezésére és közvetlen parancs nélkül ölt és garázdálkodott 
- a bíróság ezzel támasztotta alá a halálos ítéletet. 


Erna rokonszenvet keltett egyes tisztségviselőkben, akik 
megállapították, hogy , időnként emberi érzelmeket tanúsított", ám 
a legtöbben szigorúan ítélték meg. Az asszony beismerte, hogy 

fél tucat, hat és tizenkét év közötti zsidó gyermeket ölt meg. A 
kihallgatásokból és az ítéletből egyértelműen kitetszik, hogy az 
ügyészek, a kihallgatok, majd a bíróság is a gyermekgyilkosságra 
való hajlandóságát találták a legbotrányosabbnak, jóformán 
felfoghatatlannak. Ahogy beismerését nyugtázva az egyik kihallgató 
megkérdezte: , Hogy tehetett ilyet, amikor a birtokon két saját 
kisgyermeke várta? 


Letartóztatásakor Erna Petri tagadta, hogy bármilyen bűnt 
elkövetett volna. Csak annyit ismert el, hogy hallott olyan zsidókról, 
akiket a birtokukon lévő erdőkben lőttek agyon. Amikor 

azonban fogsága és vallatása már egy hónapnál tovább tartott, 
lassan összeroppant a nyomás alatt. 1961. szeptember 15-én olyan 
kihallgatásnak vetették alá, amely reggel nyolckor kezdődött, és 
másnap éjjel egykor ért véget, megszakítva egy-egy óra ebéd-, 
illetve vacsoraszünettel. A nyomozás vezetője, bizonyos Franke így 
kezdte: , Miféle bűnöket követett el grzendai tartózkodása alatt?" 


Petri elmondta, hogy 1942 júniusától 1944 elejéig időzött a 
birtokon, és ezalatt megütött egyes munkásokat, köztük a kovácsot 
is, aki most ellene tanúskodott. Ahogy tovább záporoztak rá a 
kérdések, azt is beismerte, hogy azokat a zsidó férfiakat, akik 
megszöktek a Lvovből Lublinba tartó vonatról, és az ő 
majorságukban rejtőztek el, valóban kivégezték. 


Vallatás közben Franke utalt néhány lengyel szemtanú kijelentésére, 
miszerint Erna egyedül, saját pisztolyával is agyonlőtt zsidókat, és 
kicsikarta Ernából a részleteket. A kihallgatás vége felé 
megkérdezte: , Miért tagadta eddig, hogy maga is agyonlőtt 
zsidókat?" Erna azt felelte: azért, mert félt a büntetéstől, és mert 

azt hitte, férje a kedvéért magára vállalja majd a szóban forgó 
gyilkosságokat. 


A tárgyaláson Erna és Horst elmondta a bírónak: a háború alatt 
megállapodtak, hogy hallgatni fognak a gyilkosságokról, amelyeket 
az asszony a zsidó gyerekek ellen elkövetett. Horst megnyugtatta 
hitvesét: helyesen tette, hogy lelőtte a gyerekeket, de erről nem kell 
mindenkinek tudnia. Erna ugyanis nem volt 

hivatalosan felhatalmazva zsidók megölésére, tehát elképzelhető, 
hogy egy SS-nyomozó kikérdezi. Különben sem szeretné, tette hozzá 
Horst, ha a felesége helyi szóbeszéd tárgya lenne. A szadista férfi 
elfogadható, sőt hasznos volt, mert , féken tartotta a 
bennszülötteket". De a szadista nő problémát jelentett: kínos 
helyzetbe hozta a többieket, és bosszú céltáblájává lehetett. Maga 
Erna zavarban volt: nem tudta, hogyan ítélik majd meg viselt 
dolgait. Hosszadalmasan fejtegette, hogy enni adott a gyerekeknek, 
mielőtt végzett volna velük; úgy tűnt, arra számít, hogy jóságától és 
őszinte vallomásától meghatódik majd a bíróság. Hamarosan 
azonban belegabalyodott hazugságaiba és , emlékezete 
kihagyásaiba". A bíró figyelmeztette, és hazugnak nevezte. Erna 
idegesen nevetett. Az ítélet sokkolta. Férjére nyaktiló vár, ő pedig 


2 2 


hátralévő életét börtönben tölti. 


Ám Erna Petri nem nyugodott bele sorsába. Börtöncellájában 
visszavonta korábbi nyilatkozatait. Szabadulási kérvényeit, 
amelyeket ő és gyermekei az érdekében írtak, kereken 
elutasították. Leveleket írt az ügyészségnek, hosszú, részletes 
eszmefuttatásokat és magyarázatokat. Kollégái és családja azzal 


nyugtatták, hogy számos korábbi náci részesül amnesztiában; 
bizonyára őt is szabadon fogják engedni. Erna nem tanúsított 
bűnbánatot háborús tettei miatt, ehelyett terjedelmes hálót szőtt 
mesékből és mentségekből. Az ügyészségnek írt nagyszámú 
levelében arról panaszkodott, hogy a bírósági tolmács rosszul 
fordította a rá nézve terhelő tanúvallomásokat. Egy 1963. 
szeptember 18-án kelt fellebbezésében amellett kardoskodott, hogy 
ő nem ölt meg senkit, és soha nem volt a kezében pisztoly. Merő 
szeretetből és aggodalomból - aus Liebe und Angst — nem mondott 
igazat, amikor beismerte a gyerekek megölését: azt remélte, hogy 
megmenti férje életét. 


Ezután újabb taktikával próbálkozott. Annak idején hallotta, hogy a 
zsidók egy részét Lublinba deportálták, és ott elgázosították, 
mondta, és ez felzaklatta. Tiltakozott is a deportálások ellen, és 
közölte Horsttal, hogy , végtére is azok is (mármint a zsidók) emberi 
lények", de az ő vadállatias férje elhallgattatta, és figyelmeztette, 
hogy ha nem fogja be a száját, bajba kerül. Erna 

egyre kétségbeesettebben igyekezett, hogy a törvény előtt 
náciellenesnek tüntesse fel magát. 1938-ban, mint mondta - a 
Kristályéjszakára utalva -, bíráló megjegyzést tett a zsidókkal való 
méltánytalan bánásmódra, és csak várandós állapotának 
köszönhette, hogy ott a helyszínen le nem tartóztatták. 


Egy politikailag kockázatosabb fellebbezésében Erna leírta, milyen 
galádul bántak vele a keletnémet kihallgatok. Az egyik vallatás 
alkalmából rútul becsapták. A szóban forgó trükk jellemző volt a 
Stasi módszereire. Elé tettek egy vallomást, amelyet a férje aláírt, és 
később jött csak rá, hogy az iromány hamisítvány volt. Ahogy Erna 
1963-ban felidézte, a vallomásban többek között ez állt: 

, Elismerem, hogy a feleségem zsidó gyermekeket és személyeket 
lőtt agyon." Ennek olvastán , felháborodtam", mivel , soha nem 
tettem olyasmit, mint amivel vádolt". Ám amikor átgondolta a 
dolgot, belátta, hogy a férje nem akart neki ártani: , veszélyben van, 
és szüksége van a segítségemre". Erna tehát elhatározta, hogy 
beletörődik a megbélyegzésbe, és kész hazudni férje kedvéért. 
Legalábbis ekkor ezt állította. De vajon lehetséges-e, hogy csak 
kitalálta a hat zsidó gyerek lelövésének megannyi részletét, 

a gyilkosság helyszínéről és módjáról szóló szemléletes 

beszámolót meg a gyerekek reakcióját, és mindezt egyedül a férje 


kedvéért? 


1989 novemberében lerombolták a berlini falat, amelyet a korábbi 
Kelet-Németországban hivatalosan , antifasiszta védőgátként" 
ismertek. Az ekkor hatvankilenc éves Erna Petri szászországi 
cellájában ült, a hírhedt Hoheneck-börtönben. Évtizedek óta 
folyamatosan ismételgette a maga történetét, variánsokkal és 
ellentmondásokkal cifrázva. Vajon a nyugatnémet jogászok, akiknek 
most, a Német Demokratikus Köztársaság összeomlásával, felül 
kellett vizsgálniuk ügyét, kedvezőbb fényben látják-e majd, mint az 
őt elmarasztaló keletnémet szakértők? Fogságának kezdete 
egybeesett a fal 1961 augusztusi felépítésével, és most, a fal 
eltűntével, Ernának esélye nyílt a szabadulásra. 


1989 decemberében FErna beadványban kérelmezte pere 
felülvizsgálatát. Beszámolt a nyugatnémet ügyészeknek a Stasi 
törvénytelen kihallgatásairól, és előadta grzendai tartózkodásának 
legújabb változatát. Nem, ő egyetlen zsidót sem ölt meg, 

viszont rendszeresen elutazott Lvovbe, hogy feltöltse készleteit. 
Beszerzési körútjai alkalmából a janowskai tábort is felkereste, hogy 
a kiszemelt zsidó munkásokat hazavigye Grzendába. Felidézte, hogy 
háztartásában is zsidó nők szolgáltak, de hogy mi történt velük, 

azt már nem tudta. (1961 -es vallomásában ezeket a zsidó nőket 
bajkeverőkként jellemezte.) Ártatlanságát hangoztatva Így írt: 

, Feláldoztam magam a férjemért, akiről a szüleim megpróbáltak 
lebeszélni." Horst szerinte jogosan bűnhődött. Kivégzése 

indokolt volt, mivel zsidók életét oltotta ki. 


A következő hónapokban és években német jogászok, többnyire a 
korábbi nyugatnémet rendszer képviselői, valóban felülvizsgálták 
Erna és mások ügyét, hogy ellenőrizzék, helytállók voltak-e a 
bírósági döntések. Szabadlábra helyezték a keletnémet politikai 
foglyok egy részét, mások ítéletét enyhítették. Az elhunyt foglyok 
családjai kárpótlásra és a családi név rehabilitálására tartottak 
igényt. Erna gyermekei is közbenjártak anyjuk szabadon 
engedéséért, lévén hogy Erna egyike volt a kevés női fogolynak, 
akit náci háborús bűnökért életfogytiglani elzárásra ítéltek. 
Beadványokat küldtek Helmut Kohl nyugatnémet kancellárnak, 
George Bush amerikai elnöknek, Mihail Gorbacsov orosz 
miniszterelnöknek. Kérvényeket intéztek a német parlament 


tagjaihoz. Kifejtették, hogy anyjuk a Stasi vallatási és kínzási 
módszereinek áldozata; vallomásait kényszer alatt csikarták ki. Nem 
szenvedett már eleget huszonöt éven át a középkori Hoheneck-erőd 
rémületes celláiban, elválasztva családjától, és gyászolva férjét, akit 
1962-ben küldött guillotine alá a keletnémet állam? A Petri 
gyerekek kérvényei egy szóval sem említették anyjuk háborús 
múltját a nácik által megszállt Lengyelországban. A jogászok 
mindenesetre jóváhagyták a keletnémet bíróság életfogytiglanra 
szóló ítéletét. 


Erna Petrit nem rehabilitálták, és kegyelemben sem részesült, 
mindazonáltal szabadon engedték. 1992-ben tért haza, egészségi 
okokból. Az egyik beszámoló azt állítja, hogy egy földalatti SS- 
szervezet, a Stille Hilfe (Csendes Segítség) sikerrel fordult 

a stollbergi kerületi bírósághoz (Stollbergben működött a Hoheneck 
börtön) Petri elengedése ügyében. Lehet, hogy szabadulása után a 
Csendes Segítség fizette a lakbérét, és az is elképzelhető, hogy ők 
hívatták meg Bajorországba, ahol Gudrun Burwitznak, Heinrich 
Himmler lányának, egyszersmind a Csendes Segítség élvonalbeli 
tagjának társaságában gyönyörködött a bajor hegyekben meg 
tavakban. Erna 2000 júliusában halt meg; néhány hónappal 
korábban ünnepelte nyolcvanadik születésnapját. Temetésén 
kétszázan jelentek meg: a falu teljes lakossága és számos 

olyan gyászoló, akit a család nem ismert. Sokan küldtek virágot és 
nyilvánítottak részvétet, anélkül hogy magukat megnevezték volna. 


Ha Petri Nyugat-Németországban él, ahol a náci háborús bűnösök 
elítélésének aránya összehasonlítva sokkal alacsonyabb volt, 
valószínűleg perbe sem fogják, és ha mégis, valószínűleg nem 
kapott volna életfogytiglant. A legvalószínűbb, hogy 
visszasettenkedett volna a társadalomba, és mint egyszerű Hausfrau- 
ra, senki sem figyel fel rá. Lengyelországi bűneiről szóló vallomását 
nem dokumentálták volna; nem volna nyoma sem rémtetteinek, 
sem áldozatainak. A bírósághoz intézett kérvényeiben Erna a férjét 
hibáztatta a maga háborús kegyetlenkedéseiért. Ebben van is 
igazság: az egyszerű német tanyasi lányt a házasság változtatta a 
grzendai ültetvény úrnőjévé - de arról, hogy Ernából gyilkos lett, 
nem csak Horst tehetett. 


A nőknek a népirtásban való részvételét éppoly nehéz 


megindokolni, mint férfi megfelelőik motivációját meghatározni; és 
tekintettel az akkori és mai nemi előítéletekre, még bonyolultabb is. 
A náci propagandisták által szuggerált képzetek továbbra is 
visszhangzanak és torzítanak. Goebbels filmjei a német nőket a 
rendszer hisztérikus híveiként ábrázolták, akiket nem egyéni 
becsvágy, hanem irracionális érzelmek és indulatok hajtanak. A vad 
fanatizmus ilyetén képei eltorzítják a legtöbb német nő politikai 
meggyőződését és , korrekt" kiegyensúlyozottságát. Goebbels egyik 
híres mondása volt, hogy , a férfiak megszervezik az életet; a nők 

a támaszaik, és döntéseik végrehajtói". A náci Németország 
részvételre épülő diktatúra volt, a nők teljes értékű 
hozzájárulásával, és helytelen, ha ezt a hozzájárulást kizárólag a 
hatalomnak azzal a mércéjével mérjük, amelyet a politikai 
tisztségek és a társadalmi státus , férfivilágában?" megszoktunk. 
Ehelyett a bűnös rendszer női ágenseinek szerepeit és magatartását 
akkor érthetjük meg, ha kiderítjük, mik voltak és mit tettek, és 
utánanézünk, vajon felelősnek tekintették-e őket tetteikért. 


Való igaz, hogy a tömeggyilkosok hamis narratívákat gyártottak 
élményeikről, de azért ezek a narratívák is mondanak nekünk egyet- 
mást. Erna Petri férje, kivégzése előestéjén, azt írta feleségéhez és 
családjához intézett utolsó levelében, hogy ő a keletnémet rendszer 
áldozata, amely elárulta őt, a becsületes, keményen dolgozó 
szocialista gazdálkodót. Másfelől Erna Petri azt állította, hogy ő a 
náci propagandának volt az áldozata, és a környezetéhez tartozó 
férfiak, köztük saját férje nyomására cselekedett. Az , eutanáziába" 
keveredett ápolónők az egészségügy becsületes munkásainak 
állították be magukat, akik tiszteletben tartották az orvosok 
szakértelmét, teljesítették kötelességüket, és azt sínylették meg, 
hogy tették, ami a dolguk. Ezek a magyarázkodások lényegében 
nem különböznek a számtalan kérvénytől, amelyet a náci elkövetők 
nejei nyújtottak be a bíróságokhoz, és amelyekben azt a küzdelmet 
ecsetelték, amelyet egyedülálló anyaként vívnak, kiszolgáltatva a 
győztesek igazságszolgáltatásának vagy a zsidók bosszújának. Az 
antiszemitizmus továbbélését sem becsülhetjük alá. Katrin Himmler 
történész kutatásaiból kitűnik, hogy egyes női elkövetők és 
leszármazottaik, akik tajtékoztak a minden lében kanál ügyészek, 
valamint a győztesek igazságszolgáltatása ellen, , az új ellenséget, 
csakúgy, mint a régit, a világ zsidóságában látták". Az első 
világháború narratíváját a németekről mint áldozatokról, amely a 


náci mozgalmat és a holokauszt antiszemitizmusát megérlelte, 
tovább szőtték védekezésükben a második világháború férfi és női 
tettesei. 

A könyvünkben megvizsgált női életrajzok javarészt a háború utáni 
nyomozásokra és perekre épülnek. Ám a háború után nagyon kevés 
nő ellen indult eljárás, és még kevesebben kerültek bíróság elé, 
illetve részesültek elmarasztaló ítéletben. A túlélők tanúvallomásait 
- sok esetben a bizonyítás egyetlen hozzáférhető forrását - a 
bíróságok nem tekintették elég erősnek, és sok női vádlottról, 
különösen az idősebbekről és jámbornak látszókról el sem hitték, 
hogy képesek lettek volna ilyen rémtettek elkövetésére. A nők külső 
megjelenése és azok a nemi sablonok, amelyek a nagyrészt 
férfiakból álló ügyészi és bírói gárdában rögzültek, általában a női 
elkövetők javára szóltak, holott azok tettei nem egy esetben épp oly 
sötétek voltak, mint férfi megfelelőikéi. Nem vették elég komolyan 
azt a körülményt sem, hogy nők ezrei dolgoztak olyan 
intézményekben, mint a bűnös szervezetnek nyilvánított SS. 
Ugyanilyen kevéssé érdekelte a nyomozást a felmérhetetlen 
mennyiségű zsákmány, amelyet a keletre települt német nők ottani 
tartózkodásuk alatt vagy maguk hordtak össze, vagy férjüktől 
kaptak ajándékba (lásd Gertrude Segel arany nyakláncát) - annak 
ellenére, hogy az üldözött és meggyilkolt zsidók, lengyelek, ukránok 
megannyi személyes tulajdona német háztartásokban, vagyis a nők 
illetékességi körében kötött ki. 


Ezen túlmenően a viszonylag kisszámú nő, akit a háború után 
bíróság elé állítottak, a szenzációhájhász sajtó tálalásában 

mint vadállat, szadista és buja csábító jelent meg. E 
sajtóvisszhangban a náci nőket pornográf ábrázolásokban 
jelenítették meg, amelyek erőszakos cselekedeteiket szexuális 
perverzióvá torzították. Ahogy Claudia Koonz történész 
megjegyezte: olyan kultúrában élünk, amely , a gonoszt erotikusán 
felhevült nőkben vélte felfedezni, és ezzel szenzációt gyártott a 
nácizmusból". A német női bűnelkövetők nagyszámú szerepét, 
szakmáját és változatos skáláját az adott korban még nem látták át. 
A női ártatlanságról szóló általánosítások kerültek túlsúlyba. 


A bűnügyi rendőrségnek és a vádhatóságnak megvoltak a maga 
sajátos céljai: megállapítani a bűncselekmény fennforgását, 


azonosítani és elfogni a gyanúsítottat, tanúvallomásokat és 
bizonyítékokat gyűjteni, vádat emelni és elmarasztaló ítéletet 
kiharcolni, és a társadalomra veszélyes törvénysértőt rács mögé 
juttatni. A női tettesek egész háború utáni történetét egyaránt 
meghatározta a politika és az igazságszolgáltatás. A kontextus, 
amelyen belül a nyomozások folytak - Ausztria közvetlenül a 
háború után, az 1960-as évek Kelet-Németországa vagy az 1970-es 
évek Nyugat-Németországa -, igen fontos szerepet játszott, és 
meghatározta, ki ellen indul vizsgálat, miféle tanúvallomások és 
bizonyítékok gyűjthetők be és számítanak hitelesnek, miféle bűnök 
ellen lehet vádat emelni, és enyhe vagy zord ítéletet hoznak-e majd 
a bírák. A nemzetközi és nemzeti igazságszolgáltatásnak ebben a 
kusza hálójában akadtak fenn a német nők. Mi történt velük? Íme a 
rövid válasz: a legtöbbje szárazon vitte el a gyilkosságot. 


UTÓSZÓ 


Miután háborús dokumentumok, bírósági jegyzőkönyvek és 
tanúvallomások oldalainak ezreit tanulmányoztam át, elhatároztam, 
hogy felkeresem a háborús bűnök valamelyik helyszínét. Erna Petri 
perének irattárban őrzött jegyzőkönyve vázlatokat és fényképeket is 
tartalmazott a nyugat-ukrajnai Grzendában található ültetvényről, 
valamint egy listát azon ukrán és lengyel parasztok nevéről és 
címéről, akik tanúskodtak Petri bűneiről. Másolatot készítettem az 
anyagról, hátha hasznosnak bizonyulhat. Nem ez volt első ukrajnai 
utazásom. Évekkel korábban már átutaztam Ukrajnának azon a 
vidékén, ahol a Petri házaspár a háború alatt lakott, és néhány 
napot Lvovben is töltöttem, de a régiót ekkoriban nem a holokauszt 
történetének szemszögéből figyeltem meg. A város és a környező 
falvak még ebben az időben is letűnt korok építészeti 
konglomerátumának tűntek: sivár szovjet szocialistarealista 
építmények, düledező zsinagógák és zsidó temetők, századvégi 
osztrák-magyar cirádák felvillanásai, a hajdani lengyel uralom 
szívós alapjai. Ám amikor holokausztkutatásaim 

kedvéért visszatértem, új, kék-sárga hirdetőoszlopokkal találkoztam, 
amelyek élénk ukrán nemzeti szellemről tanúskodtak. Fejkendős 
ukrán bábuskák - csupa napbarnította, mély ráncokkal barázdált arc 
- ültek az utak szélén, kínálták a plasztikvödrökben tárolt almát, és 
némelyikük mobiltelefonon beszélt. 


Nemigen tudtam, mit találok majd Grzendában. Azt sem tudtam, 
egyáltalán találok-e valamit, és mihez kezdjek, ha odaértem. 
Rávettem két kolleginát, hogy csatlakozzanak: az egyik folyékonyan 
beszélt ukránul, a másik lengyelül. A helyszínt megtaláltuk egy 
helyi térképen, Lvivtől északra: rövid taxiúttal oda lehetett érni. 
Kocsink útvonala párhuzamos volt azokkal a vasútvonalakkal, 
amelyek lengyel és ukrán zsidók százezreit szállították Beízec és 
Sobibór gázkamráiba. Ugyanarra az útra kanyarodtunk, 

mint amelyen Frna Petri haladt azon a végzetes napon, amikor 
meglátta a marhavagonból megszökött zsidó fiúkat. Aztán 
rátértünk a kúriához vezető hosszú kocsibehajtóra. Az épület 
tekintélyes urasági otthonból gyommal benőtt, roskatag építménnyé 
züllött. A salaktéglákon veszélyesen imbolygó portikusz két 
tartóoszlopa között középen megroskadt. Tudván, amit tudtam, úgy 


éreztem, kísértetjárta helyre érkeztem, de a szegény sorsú, idős 
ukránok, akik itt kaparták össze a mindennapi kenyérre valót, 
bizonyára az otthonuknak érezték. A terasz aranyozott 
vasszerkezete rozsdás volt, és úgy pattogzott le róla a festék, ahogy 
törékeny csontok mállanak szét az ízületek találkozásánál. A 
teraszon mosott fehérnemű száradt; régen volt már, amikor Petri itt 
szolgálta fel a kávét meg a süteményt. A Grzendán élő nők azonnal 
megjelentek, amikor megpillantottak bennünket, városiasan 
öltözött, fényképezőgépekkel felszerelt idegeneket, amint kiszállnak 
a taxiból. 


Sztálin betetőzte a demográfiai folyamatot, amelyet Hitler indított 
el Ukrajnában - az eredményt ezek a nők szemléltették. A lengyel 
kisebbséget kiköltöztették a régióból, és helyükbe lengyelországi 
ukránokat telepítettek. A Szovjetunióban uralkodó krónikus 
lakáshiány az ilyen történelmi kúriákat népes családok közös 
lakhelyévé változtatta. A parasztok, akikkel beszéltünk, mit sem 
tudtak a háborús eseményekről, amelyek új otthonukban történtek. 
Ironikus módon a háború utáni szovjet lakosságcserék valósították 
meg azt, amit Hitler bérencei csak szerettek volna: a helyi 
emlékezet megsemmisítését. 


Gyalog tettük meg a néhány száz métert a helyszín felé, ahol a 
bírósági jegyzőkönyv szerint Erna Petri megölte a hat fiút. 

Erdei tisztás volt egy vízmosás mentén, amely két szántót 
elválasztott egymástól. A békés, festői környezet néhány pillanatra 
elterelte figyelmemet. A földeken parasztok arattak kézi erővel és 
lóvontatású cséplőgéppel. A körvonalakat kiemelő, színpompás 
szeptemberi naplemente megvilágította a dimbes-dombos vidéket, 
és visszaverődött az újjáépített ukrán templomok tornyairól. 
Minden hektárt megműveltek, eltekintve két gyommal benőtt 
tereptárgytól: az egyik egy bozótos temető volt - tüskés bokrok 
áthatolhatatlan tömkelege -, a másik az erdővel körülvett 
vízmosás, amely bennünket a leginkább érdekelt. 


A vízmosáshoz le lehetett ereszkedni, de a vállalkozás nem volt 
éppen csábító. Az erre járók a vízmosásba dobták a szemetet: 
műanyag szatyrokat, rongyokat, italosüvegeket. Az is lehet, hogy 
az esőzés sodorta a szemetet a hasadékba. Tudtam: nem ez az 
egyetlen hely Ukrajnában, ahol a holokauszt tömegsírjai, valamint 


a zsidó áldozatok csontjai és gyakran személyes tárgyai is 

néhány méterrel a gyommal, üres üvegekkel és más hulladékkal 
borított felszín alatt találhatók. Csak álltam ott: töprengtem, 
imádkoztam, és az itt lezajlott eseményekre gondoltam. Eszembe 
jutott, mi mindent vihetett volna végbe, ha életben marad, az a hat 
rémült zsidó gyerek, aki nyöszörgött, amikor Erna Petri pisztolyt 
fogott rájuk. De úgy látszott, túl sokáig álldogáltam. Egy ukrán 
paraszt - kötött sapkában, flanelingben, vékonyra kopott dzsekiben 
és foltozott nadrágban - számon kérte, mit keresek itt. 


A jelen könyv sok szempontból arról szól, hogy nem számolunk 
kellőképpen a múlttal, nem annyira mint történelmi 
rekonstrukcióval vagy erkölcsnemesítő elbeszéléssel, hanem mint 
valamilyen visszatérő problémával, amelyért mindnyájan felelősek 
vagyunk. Miféle vakfoltok és tabuk élnek csökönyösen tovább 

az események felidézésében, az egyéni beszámolókban, az 
emlékiratokban, az egyes nemzetek történetírásában? Miért kísért 
bennünket a történelem oly csökönyösen a Grzendához hasonló 
helyszíneken, átugorva több nemzedéket és több ezer mérföldet? 


Ingelene Ivens tanítónő maga is megpróbált elszámolni a múlttal. 
Az 1970-es évek elején visszatért a lengyelországi Poznan melletti 
iskolájába. A kíváncsiság, a szorongás és a nosztalgia hajtotta. 
Tudni akarta, mi történt ott, amióta ő 1943-ban oly sietve távozott. 
Gyakran gondolt a tanítványaira, nézegette a fényképeket. Az 
egyiken a gyerekek megmásztak egy almafát az 

iskolaudvaron. Romániából és Ukrajnából jött népi németek voltak, 
akiket neki kellett volna átnevelnie civilizált árjákká. Ingelene 
megtudta, hogy 1945 januárjában a Vörös Hadsereg győzelmes 
katonái, talán helybéli lengyelek segítségével, összeszedték a 
gyerekeket és más hátramaradt németeket, és brutális bosszút állva 
valamennyiüket megölték az iskolaudvaron. Ingelene meggyászolta 
a gyerekeket, és vívódott saját szerepe miatt: nem volt-e része a 
folyamatban, amely e tragikus eseményhez vezetett? Megírta és 
meg is jelentette keleti tartózkodásáról szóló emlékiratait, de a 
történet bizonyos részeit kihagyta; nem mondta el például, hogy 
egy lengyelországi zsidó munkatáborban is járt. Vajon milyen 
elbeszélések maradtak még ki? 


A gyilkossá lett titkárnők és feleségek, mint például Johanna 


Altvater Volodimir-Volinszkijben és Josefine Block Drohobicsban, 
nem lehettek olyan kevesen, mint hinni szeretnénk. A pontos 
adatok, amelyek feltárnák, kik követték el a nácik 

megszállta keleten az erőszakcselekményeket a gettókban és a 
tömeges kivégzések helyszínein, egyszerűen nem állnak 
rendelkezésre. A németek elrejtették vagy megsemmisítették ezeket 
az információkat, a tanúk és a túlélők pedig ritkán voltak képesek 
rá, hogy üldözőiket név szerint azonosítsák. A nácivadász Simon 
Wiesenthal az évtizedek folyamán nyomok százait követte, ameddig 
lehetett; a Simon Wiesenthal Archívumban őrzött magánlevelezése 
részletesen ismerteti fáradozását. Az 1960-as években az egyik 
hírforrása kérve kérte, járjon utána egy Lengyelországban 
garázdálkodó német házaspárnak, egy Franz Bauer nevű német 
csendőrnek és feleségének; ez a duó, német juhászukkal 
kiegészülve, terrorizálta a Lublinhoz közeli Miedzyrzec Podlaski 
lakosságát. A tanú kijelentette, hogy Bauer felesége személyesen 
részt vett szovjet hadifoglyok tömeges agyonlövésében, és a 
helybéliek széles körben tárgyalták viselkedését. Wiesenthalnak 
sikerült kiderítenie, hogy Franz Bauer 1958-ban meghalt, de az 
asszony nyomára sehol sem bukkantak. Lehetséges, hogy újra 
férjhez ment, és megváltoztatta nevét. A Lvov melletti Jaktorow 
tábor parancsnokának felesége ugyancsak németjuhászáról híresük 
el; a kutyát ráuszította a tábor kertjében dolgozó zsidó gyerekekre, 
és az szétmarcangolta őket. Interjút készítettem egy túlélővel, akire 
mint fiatal lányra azt a borzalmas feladatot rótták, hogy összeszedje 
a feleség és kutyája áldozatainak testrészeit. 


Még ha voltak is szemtanúk, sok gyanúsított hollétét a háború után 
nem sikerült kinyomozni, az áldozatok tanúskodása pedig 
egymagában kevés volt a vádemeléshez, különösen az olyan női 
gyanúsítottak esetében, akik nem rendelkeztek hivatalos pozícióval. 
Mivel Ukrajnában, de más hasonló helyszíneken is a helyi zsidó 
népességnek nem egészen két százaléka élte túl a háborút, már az is 
csoda, hogy egyáltalán akadt olyan tanúvallomás, amely a német 
elkövetőket, legyenek bár férfiak vagy nők, néven nevezte. 


Megismétlem: a könyvemben említett nőket senki sem kötelezte 
gyilkolásra; ha megtagadják a zsidók kiirtását, semmilyen büntetés 
nem várt volna rájuk. Ha viszont valaki önként segített az 
áldozatokon, a rezsim nem ismert irgalmat. A náci különbíróságok 


terrorja a nőket sem kímélte, bármilyen korúak és foglalkozásúak 
voltak is. Egy Lvov melletti erdész német felesége minden zsidón 
segített, aki 1943 őszén megszökött a haláltáborokba való végső 
deportálás, illetve a táborok felszámolása elől. Hősiességéért ezt az 
asszonyt halálra ítélték. A bíró előadta, hogy a vádlott odahaza 
megfelelő antiszemita neveltetésben részesült, és mint a megszállt 
Lengyelországban tartózkodó német közösség tagjának, aki az utcán 
sem hallott mást, mint a zsidók elleni náci politika fejtegetését, több 
esze is lehetett volna, mint hogy szabotálja ezt a politikát. A háború 
végső hónapjaiban a német igazságügy-minisztérium vezetői, a 
fegyveres erők, valamint az SS és a rendőrség kiadta a parancsot, 
miszerint a háborús erőfeszítést szabotálókat a helyszínen agyon 
kell lőni. Csak a Reichben magában tízezer németet végeztek ki, és 
legalább tizenötezer német katonát lőttek agyon dezertálás címén. 
Egy német üzletember, akit 1943 elején besoroztak Danzig polgári 
védelmébe, megfigyelte a rögtönzött hadbíróságok működésének 
utójátékát: , Danzig utcái néptelenek, mint a sivatag. Bár a 
hatóságok ismételten elrendelték, hogy senki sem hagyhatja el 
munkahelyét, aki csak tehette, elmenekült. Ahol a bulvár kifut az 
Oliva-kapuhoz, német katonákat akasztottak fel mint dezertőröket; 

hatan voltak, köztük egy fiatal ápolónő is. 


Nem ismerjük e fiatal ápolónő nevét, még kevésbé az életrajzát. 
Nagyon nehéz feltárni azoknak a német nőknek a történetét, 
akikben elég erkölcsi bátorság és dac volt az ellenálláshoz. Az 
ilyen nőket a nácik bűnözőnek bélyegezték, és sok német árulónak 
tekintette őket; ügyüket a háború után senki sem vizsgálta felül. 


Amikor a korábbi Petri-ültetvényen folytatott ukrajnai 
kutatóutamról visszatértem Münchenbe, tapasztalnom kellett, hogy 
utazásommal nem ért véget a történet. Megtudtam, hogy egyik 
németországi interjúalanyom, Maria Seidenberger nemrég elhunyt. 
Seidenberger asszony a náci pusztító gépezetben nem volt 

sem bűntárs, sem tettes. A ház, amelyben családjával együtt 
lakott, a dachaui koncentrációs tábor mellett épült. Ha 
édesanyjával együtt a konyhaablaknál álltak, látták a táborba 
vonultatott foglyokat, hallották a fegyverropogást. Mintegy 
négyezer-ötszáz szovjet hadifoglyot a tábor falain kívül lőttek 
agyon, Seidenbergerék hátsó udvara közelében. Maria segített a 
tábor lakóin: futárjuk volt a külvilág felé, leveleket továbbított 


szeretteiknek, a család méhkasában rejtegette a foglyok személyes 
tárgyait, és enni is vitt nekik. 2005-ben, hatvan évvel a háború 
után, Dachau városa díjjal tüntette ki az általa tanúsított civil 
kurázsiért. Ez a nyilvános esemény Maria életének csúcspontja volt, 
de nem kárpótolhatta sokéves elszigeteltségéért. Szomszédai, sőt 
még egyes rokonai is, akik nem viselkedtek a háború alatt ilyen 
hősiesen, gyanakodva néztek rá. 


Akárcsak a könyvben szereplő női tanúk, cinkosok és elkövetők 
története, Maria Seidenbergeré is napvilágra került, ám csak a 
közelmúltban. Soha nem fogunk megtudni mindent, amit a 
nácizmusról, a második világháborúról és a holokausztról 

tudni lehetne. Az egyes történetek nem tárhatnak fel mindent, és a 
részletek, amelyekről lerántjuk a fátylat, olykor nem 

illeszkednek egymáshoz kielégítőn. Miközben azonban továbbra is 
folyamatosan próbára tesszük a történelemről és az emberiségről 
szerzett tudásunkat, az elbeszélések és a visszaemlékezések, a 
kegyetlenség és a bátorság mozaikja hozzásegít, hogy megértsük, 
miféle hiedelmekre és cselekedetekre képesek egyes emberek - 
nemcsak férfiak, hanem asszonyok és lányok is. 


KÖSZÖNETNYILVÁNÍTÁS 


Ezt a munkát soha nem fejezhettem volna be több intézmény, 
szponzor és kolléga nagylelkű támogatása nélkül. A Német Kutatási 
Alapítvány (DFG) ösztöndíjat adományozott részemre, 

hogy könyvet írjak a szélsőségek korára jellemző életutakról. Hálás 
vagyok az alapítványnak, csakúgy, mint az értékelőknek, akik 
elfogadásra ajánlották folyamodványomat. Mialatt 
Németországban kutattam, támogatott a Lajos Miksa Egyetem 
modern történelmi tanszéke, különösen Petra Thoma, valamint 
Michael Brenner, Michael Geyer, Martin Schulze-Wessel, Margit 
Szollosi-Janze és Andreas Wirsching professzorok. Müncheni 
tartózkodásomat fedezte továbbá az Egyesült Államok Holokauszt 
Emlékmúzeuma és azok a kollégák, akik kérésemre szóbeli 
elbeszéléseket gyűjtöttek német tanúktól. Könyvem végső 
munkálatai közben állást kaptam a claremonti McKenna College 
történelem tanszékén, és e fordulat alkalmából új kollégáim nem 
sajnálták tőlem sem az időt, sem a segítséget, hogy elvégezzem a 
végső simításokat, és kiválogassam a fényképeket. 


A holokauszt kutatásához elengedhetetlen a munka bizonyos 
európai, észak-amerikai és izraeli levéltárakban. A digitális 
korszakban könnyebb hozzáférni az anyagokhoz, mindazonáltal mi, 
tudományos kutatók továbbra is rászorulunk a levéltárosok és 

a területen dolgozó kollégák segítségére, hogy a szükséges 
dokumentumokat megtaláljuk, lemásoltassuk és elemezzük. 


Hálával tartozom Kirsten Goetzének, Tobias Hermann-nak és 
Abdullah Toptancinak, a ludwigsburgi Szövetségi 

Levéltár munkatársainak. Az Egyesült Államok Holokauszt 
Emlékmúzeumában segítségemre volt Vadim Altskan, Michlean 
Amir, Susan Bachrach, Judy Cohen, Bill Connolly, Michael Gelb, 
Neal Guthrie, Dieter Kuntz, Jan Lambertz, Steve Luckert, Jacek 
Nowakowski, Paul Shapiro, Caroline Waddell és Leah Wolfson. A 
Petri-ügyet 2005 nyarán fedeztem fel, amikor is részt vettem 

a múzeum Holokausztkutatások Központjának emelt szintű 
workshopján, amely a háborús bűnök pereiben hozott ítéletekkel 
foglalkozott. 2010 nyarán újabb váratlan szerencse ért, ezúttal a 
Yad Vashemben, ahol egy, az erőszak gyökereivel foglalkozó 


nyári workshopon vettem részt. Ebben a kutatómunkában a 
kollégák, köztük Rebecca Carter-Chand, David Cesarani, Wolf 
Gruner és Alexander Prusin, valamint a kutatóintézet és a levéltár 
tudományos kutatói, köztük Hari Drefus, Bella Guterman, Dán 
Mich-man, Elliot Orvieto, Naama Shik, David Silberklang és 

Dán Uziel, anyagokat osztottak meg velem, és felbecsülhetetlen 
értékű visszajelzéseket nyújtottak. A Yad Vashem emellett 
megismertetett Isabel Kershnerrel, a New York Times tudósítójával, 
aki cikket írt kutatásaimról. Nancy Toff, az Oxford University 

Press munkatársa, kéziratom történetének legkorábbi 

időszakában kapcsolódott be, a Harvard Egyetemről pedig Lisbeth 
Cohen buzdított, hogy olyan könyvet írjak, amely szélesebb 
olvasóközönséghez is eljut; ő ismertetett meg Geri Thomával is. A 
párizsi székhelyű Yahad-in-Unum tömegsírkutató társaság 
ugyancsak támogatott; köszönetét mondok Patrick Desbois atyának 
és csapatának, amiért megosztották velem kutatásaik eredményét. A 
Dél-kaliforniai Egyetem (USC) Shoah Alapítványának 

Vizuális Történeti Levéltárában Crispin Brooks és Ita Gordon 
rendkívül fontos anyagokat azonosított. A Los Angeles-i Holokauszt 
Múzeumban Vladimir Melamed volt segítségemre, hogy 
kutathassam gyűjteményüket, ezt a kincsesbányát, amelyet a 
tudósok még nem ismernek eléggé. A Westmorelandi 
Kutatócsoporttól Mike Constady, akitől számos alkalommal kértem 
az Egyesült Államok Nemzeti Levéltárában található anyagokat, 
haladéktalanul teljesítette minden igényemet. A Speyeri Levéltárból 
dr. Walter Rummel ritka fényképek megszerzésében segédkezett. 


Több kolléga is megosztotta velem kutatásai eredményét; nem 
sajnálták az időt, hogy anyagokat küldjenek, és tanácsot 
adjanak, hol keressem, amire szükségem van. Köztük volt Andrej 
Angrick, Omer Bartov, Waitman Beorn, Ray Brandon, Martin Dean, 
Robert Ehrenreich, Christian Gerlack, Stephen Lehnstaedt, 
Jürgen Matthaus, Jared McBride, Marie Moutier, Dieter Pohl és 
Eric Steinhart. Sokat nyertem a beszélgetésekből, amelyeket a 
következőkkel folytattam: Kimberly Allar, Betsy Anthony, 

Tracy Brown, Joyce Chernick, Marion Deshmukh, Deborah 
Dwork, Mary Fulbrook, Alexandra Garbarini, Ann Hajkova, 
Susannah Heschel, Marion Kaplan, Jeffrey Koerber, Deborah 
Lipstadt, Dalia Ofer, Katrin Paehler, John Roth, Corrine Unger és 
James Waller. Timothy Snyder a náci keletről szóló kiemelkedő 


könyvében bevezette a , véres övezet" (, bloodlands") kifejezést. 
Segítségemre voltak a kijevi és odesszai Soros-féle ReSet 
szeminárium résztvevői is: Anna Bazsenyova, Olena Bettiié, Alekszej 
Bratoskin, Okszana Dudko, Diana Dumitru, Anasztáz Felcser, 
Olekszandr Nadtoka, Irina Szklokina, Octavian Tacu és Okszana 
Vinnyik. Alkalmam nyílt, hogy kutatásaimat bemutassam az Észak- 
károlinai Egyetem egyik workshopján is; szívélyes vendéglátóim, 
Christopher Browning, Karen Hagemann, Claudia Koonz, Michale 
Meng, Kari Schleunes, valamint Gerhard és Janet Weinberg értékes 
javaslatokkal is elláttak. 


Könyvem nem született volna meg, ha nem támogat ügynököm, 
Geri Thoma a Writers" House-tól. Tanácsokat adott tématervem 
elkészítéséhez, és gondoskodott róla, hogy a Houghton Mifflin 
Harcourtnál ez a tervezet jó kezekbe kerüljön. Megtisztelő és 
örömteli volt együttműködésem Deanne Urmyval, a 

kitűnő szerkesztővel és csodálatos emberrel, aid a kéziratot odaadó 
gondoskodással segítette tovább. Debbie Engel kutatásaim iránti 
lelkesedése és elkötelezettsége nyomán a könyv a nemzetközi 
olvasóközönséghez is eljuthatott. Katya Rice szorgalmasan végezte 
a kézirat-előkészítést. Richard Breitman és Atina Grossmann 
történészek pedig elolvasták a végső változatot, kiszűrve a 
tévedéseket és problémákat, amelyeket csak szakértők fedezhetnek 
fel. Tudományos felkészültségük nagy hatással volt rám; őszintén 
értékelem fáradhatatlan mentori munkájukat, amellyel komoly 
szolgálatot tettek nekem. 


Legfőképpen pedig hálás vagyok családomnak és baráti körömnek 
türelmükért; ők is együtt éltek kutatásaimmal és egész munkámmal, 
és még csak nem is önként. A könyvet két nagyanyámnak, 
anyámnak és nővéreimnek ajánlottam, de hadd mondjak köszönetét 
apámnak, James Lowernek, fivéremnek, Joshua Lowernek, 
férjemnek, Christof Mauchnak, fiaimnak, lan Maxwell Mauchnak és 
Alexander Morgan Mauchnak is, valamint további nővéreimnek, 
Millie Gonzaleznek, Sally George-nak, Sylvia Szekérnek és Valerie 
Henrynek, amiért azon voltak, hogy két lábbal a jelenben maradjak, 
és szeretetükkcl, kedélyükkel tartották bennem a lelket. 


Munkámban azért szerepeltethettem bizonyos nőket, mert ők vagy a 
családjuk válaszoltak megkeresésemre, és nagylelkűen megnyitották 


előttem otthonukat. Petriék, Schücking-Homeyerék, Ingelene Ivens 
Rodewald, Renate Summ Sarkar és a néhai Maria Seidenberger rám 
bízták a maguk történetét. Igyekeztem, hogy tőlem telhetőén a 

